
Voorskrifte  aan  skrywers 


Ensovoort  ontvang  graag  artikels,  boek- 
besprekings  en  skeppende  skryfwerk  (gedigte, 
prosa  en  kort  dramas)  met  die  oog  op  publi- 
kasie.  Die  fokus  val  op  die  Afrikaanse  en 
Nederlandse  literatuur  binne  die  konteks  van 
sowel  die  breë  Suid-Afrikaanse  as  die  Neder- 
landse  samelewings.  Bydraes  van  sosio- 
kulturele,  omgewingsletterkundige,  toegepaste 
taalkundige  of  vergelykende  aard  is  ook  ter 
sake. 

Ofskoon  bydraes  in  Afrikaans,  Nederlands 
en  Engels  voorkeur  kry,  word  bydraes  in  die 
ander  tale  van  Suid-Afrika  ook  verwelkom. 

Ensovoort  is  geakkrediteer  vir  subsidie  aan 
universiteite  en  navorsingsuitsette.  Bladgeld  sal 
verhaal  word  van  die  instansies  van  skrywers 
van  wie  bydraes  verskyn  wat  vir  subsidie 
kwalifiseer. 

Bydraes  van  hoogstens  6 000  woorde  moet 
elektronies  aan  die  redaksie  gestuur  word  en  in 
een-en-'n-half  spasiëring  met  Times  New 
Roman  12-punt  lettertipe  met  inspringende 
paragrawe  en  sonder  'n  oop  reël  tussen 
paragrawe  getik  wees.  Artikels  moet  ook  'n 
vertaling  van  die  titel  en  'n  opsomming  van 
150  tot  200  woorde  in  Engels  bevat. 

Bydraes  word  deur  minstens  twee  keurders 
geëvalueer.  Hoewel  die  keiurders  se  verslae  aan 
die  bydraers  gestuur  kan  word,  sal  die  keurders 
se  identiteit  deurgaans  vertroulik  gehou  word. 

Alle  bydraes  moet  reeds  tydens  die  voor- 
legging  gereed  wees  vir  publikasie  en  behoorlik 
taalkimdig  versorg  wees.  Hoë  eise  word  ten 
opsigte  van  gehalte  en  taalkundige  afgerond- 
heid  gestel.  Die  redaksie  behou  hom  wel  die  reg 
voor  om  bydraes  (indien  nodig)  na  evaluering 
taalkundig  te  versorg,  maar  eerbiedig  die 
individualiteit  van  outeurs  sover  moontlik. 

Die  Harvard-metode  moet  vir  verwysings 
gebruik  word.  Bronverwysings  in  die  teks  moet 
dus  die  van(ne)  van  die  skrywers(s),  jaar  van 
publikasie  en  bladsynommers  tussen  hakies 
bevat,  byvoorbeeld  (Cloete,  1963:6). 


Die  nommers  van  eindnotas  verskyn  as 
boskrifte  sonder  hakies  en  regs  van  enige 
leestekens  in  die  teks.  Die  eindnotas  verskyn 
aan  die  einde  van  die  teks  ná  die  bibliografie. 

Volledige  besonderhede  van  die  literatuur 
waarna  in  die  teks  verwys  word,  moet  aan  die 
einde  van  die  artikel  onder  die  opskrif  "Biblio- 
grafie"  geplaas  word.  Die  literatum1  word 
alfabetíes  volgens  die  skiywers  se  varme  ge- 
rangskik.  Let  op  die  volgende  voorbeelde: 

Menings  wat  in  bydraes  uitgespreek  word,  word 
nie  noodwendig  deur  die  redaksie  onderskryf 
nie. 

Afrikaanse  literatuur  en  onder  meer  argivale  bewaring 


In  die  Afrikaanse  literatuur  is  daar  'n  geneigdheid  om  oorwegend  aan  die  nuwe 
in  die  literatuur  aandag  te  gee.  Die  klem  val  dan  ook  op  tydgenootlike  verskyn- 
sels,  terwyl  kragte  ingespan  word  (helaas  nie  altyd  genoeg  nie!)  om  nuwe  boeke 
aan  die  leserspubliekbekend  te  stel.  Nuwe  boeke  en  skrywers  is  uiteraard  van 
groot  belang  vir  'n  lewenskragtige  literatuur  en  as  sodanig  hoef  daar  nie  fout  mee 
gevind  te  word  nie. 

Tog  is  dit  net  so  noodsaaklik  om  die  klassieke  werke  in  'n  literatuur  en  die 
werk  van  vorige  generasies  skrywers  lewendig  te  hou.  'n  Literatuur  wat  nie  den- 
kend  en  dankend  met  hierdie  werke  omgaan  nie,  verkwis  as  't  ware  die  litera- 
tuurskat. 

As  student  in  die  Departement  Afrikaans  aan  die  Universiteit  van  Pretoria 
was  ek  bevoorreg  om  prosa  onder  die  gevierde  prosakenner  en  akademikus  Elize 
Botha  te  bestudeer.  Met  haar  keurige  lesings  en  essays  het  sy  insiggewend  en 
onderhoudend  met  die  werk  van  figure  soos  Etienne  Leroux  en  Henriette  Grové 
omgegaan.  Opvallend  was  egter  die  besondere  plek  wat  sy  aan  die  ouer  Afri- 
kaanse  prosa  gegee  het  in  'n  era  toe  die  beweging  van  Sestig  talle  ander  letterkun- 
diges  se  hooffokus  was. 

Botha  se  essays  oor  Eugêne  N.  Marais  Jochem  van  Bruggen  en  MER  is  van  die 
insiggewendste  in  die  Afrikaanse  prosakritiek  en  het  daartoe  bygedra  om  aan 
hierdie  skrywers  'n  vaste  plek  in  die  Afrikaanse  literatuurgeskiedenis  te  gee.  Sonder 
Botha  (en  enkele  ander  letterkundiges)  se  bydrae  sou  daar  beslis  minder  waarde- 
ring  vir  heelwat  ouer  Afrikaanse  skrywers  gewees  het.  Daardeur  het  sy  die  waarde 
van  die  herevaluering  van  ouer  tekste  en  skrywers  bevestig. 

Vanjaar  is  fel  debat  gevoer  oor  die  voortbestaan  van  die  Nasionale  Afrikaanse 
Letterkundige  Museum  en  Navorsingsentrum  (NALN)  in  Bloemfontein.  A1  word 
die  Afrikaanse  literatuur  nie  in  die  besonder  deur  argivale  navorsingsaktiwiteite 
gekenmerk  nie,  het  daar  tereg  sterk  stemme  vir  die  bewaring  van  dié  versameling 
opgeklink.  Ongelukkig  is  die  geleentheid  nie  gebruik  om  ook  oor  die  gebruik 
van  hierdie  soort  versameling  en  die  waarde  wat  dit  vir  literatuurbeoefening 
behoort  te  hê,  te  besin  nie. 

Een  van  die  redes  vir  die  relatiewe  verwaarlosing  van  Afrikaanse  argivale 
versamelings  en  die  stand  van  hierdie  versamelings  is  die  min  waarde  wat  aan 
die  bestudering  van  ouer  tekste  en  skiywers  geheg  word.  Dit  het  ook  gelei  tot  die 
gebrek  aan  kundigheid  oor  bewaarplekke  van  Afrikaanse  dokumente  en  die  stand 
van  ander  versamelings  as  dié  by  NALN,  soos  ongelukkig  ook  uit  die  debat  oor 
die  toekoms  van  NALN  geblyk  het. 

In  die  onlangse  verlede  het  NB-uitgewers  weliswaar  met  'n  lofwaardige  pro- 
gram  vorendag  gekom  om  bekende  Afrikaanse  prosawerke  in  hulle  klassieke 
reekse  uit  te  gee.  Dit  het  daarvoor  gesorg  dat  werk  van  skrywers  soos  Elsa  Joubert, 
Chris  Barnard  en  Karel  Schoeman  weer  beskikbaar  gestel  is  nadat  die  meeste 
boeke  uit  druk  was.  Dit  is  egter  opmerklik  dat  hierdie  inisiatief  tans  tot  die  prosa 
beperk  is  en  dat  'n  projek  om  werk  van  digters  (soos  A.G.  Visser,  S.J.  Pretorius, 
G.A.  Watermeyer,  D.EM.  Botes  en  Wopko  Jensma)  op  'n  soortgelyke  manier  le- 
wendig  te  hou,  nie  bestaan  nie. 

In  die  onlangse  verlede  was  dit  opvallend  dat  die  Versamelde  werke  van  ('n 
digter  soos)  Ingrid  Jonker  lank  nie  meer  in  druk  was  nie  ten  spyte  van  die  baie 
aandag  wat  haar  beskore  was.  'n  Mens  dink  byvoorbeeld  aan  die  gewildheid  van 
Petrovna  Metelerkamp  (samest.)  se  Ingrid  Jonker:  Beeld  van  'n  digterslewe  (2003)  en 
die  sanger  Chris  Chameleon  se  toonsettings  en  uitvoering  van  die  digter  se  werk 
- om  net  twee  voorbeelde  te  noem.  Jonker  se  skryfwerk  het  egter  eers  onlangs 
weer  beskikbaar  geword. 

Skrywers  is  nogal  geneig  om  boeke  te  publiseer  onder  die  illusie  dat  hulle 
daardeur  onsterfliklieid  gaan  verwerf.  In  'n  literatuur  wat  nie  daarvoor  sorg  dat 
die  belangrike  werk  van  sy  skrywers  beskikbaar  bly  en  deur  voortdurende  bestu- 
dering  lewendig  gehou  word  nie,  bly  hierdie  versugting  egter  onvervuld.  Die 
letterkundige  se  taak  is  daarom  dalk  bowenal  om  die  literêre  sisteem  lewendig  te 
hou,  sodat  herevaluering  een  van  die  belangrikste  take  in  die  literatuur  bly. 

In  hierdie  nommer  van  Ensovoort  word  aandag  gegee  aan  die  werk  van  die  veel- 
sydige  skrywer  George  Weideman,  wat  gedurende  die  1960's  as  digter  gedebuteer 
en  sy  oeuvre  sedertdien  met  heelwat  nuwe  publikasies  in  'n  verskeidenheid 
genres  verruim  het.  Weideman  is  lank  in  die  Afrikaanse  literatuurgeskiedenis  ten 
onregte  stief  behandel,  terwyl  sy  veelsydigheid  nie  die  erkenning  kry  wat  dit 
verdien  nie.  Dít  is  nie  onverwags  gegewe  die  Afrikaanse  literatuurgeskied- 
skrywing  se  gebrek  aan  diepgaande  besinning,  oorspronklikheid,  verrassing  en, 
bowenal,  omvattende  bestekopnames  in  die  lig  van  veranderende  literatuurop- 
vattings  en  uitdagings  in  die  samelewing  nie.  Met  dié  nommer  wil  ons  begin  om 
daarteen  standpunt  in  te  neem,  en  terselfdertyd  die  lig  op  'n  kosbare  skrywer  laat 
val  wat  op  2 Julie  2007  sy  sestigste  verjaardag  gevier  het. 

Me.  Theresa  Papenfus  van  Litera  se  hulp  met  hierdie  nommer  word  met  dank 
erken. 

Johann  Lodewyk  Marais 

Hoofredakteur 


Daar  is  'n  oerverband  tussen  die  mens,  natuur 
en  dier.  Ons  het  egter  al  geleer  om  verby  ons 
holistiese  perspektief  te  leef.  Letterkunde  is 
nie  net  woorde  nie.  Die  hele  wêreld  en  al  die 
sintuie  word  betrek.  In  die  letterkunde  kan 
raakpunte  met  alles  gevind  word. 

George  Weideman 
Die  Burger,  5 Januarie  2000 


George  Weideman  by  die  woferval  noby  Nieuwoudtville  (foto:  Melifo  Weideman). 


George  Weideman  ( 1 947-):  'n  Profiel 

johann  Lodewyk  Marais 
Universiteit  van  Pretoria 


George  Weideman  ( 1 947-):  A profile 

In  the  Afrikaans  literature,  Georgc  Weideman  (1947-)  is  regarded  as  an 
extremely  versatile  writer  who  published  extensively  since  the  publication,  in 
1966,  of  his  first  book,  an  anthology  of  poetry  entitled  Hondegaloppie  (collo- 
quial  or  regional  name,  in  the  North-Western  Cape,  of  a very  potent  cocktail). 
In  subsequent  years  he  extended  the  scope  ofhis  writing  by  adding  short 
stories,  novels,  youth  novels,  dramas  and  plays  for  the  radio  to  his  poctry 
oeuvre.  He  also  became  known  for  publicly  taking  sides  in  issues  such  as  the 
role  of  the  writer  in  the  South  African  Apartheid  era,  and  Afrikaans  in  Na- 
mibia  and  at  the  University  of  Stellenbosch.  This  article  provides  an  overview 
of  Weideman's  life  and  work.  Particular  attention  is  given  to  biographical 
aspects  that  can  be  considered  key  elements  in  much  of  his  creative  work. 
Attention  is  given  to  the  reception  of  his  work:  opinions  expressed  by  a number 
of  academics  and  reviewers  are  quoted;  highlighting  his  versatility,  the  role  of 
the  North-Western  Cape  in  his  work,  and  various  other  themes.  The  author  of 
the  article  reaches  the  conclusion  that  Weideman  is  a neglected  writer  whose 
oeuvre  deserves  to  receive  much  greater  attention  and  much  more  research. 


1.  Inleiding 

Die  Afrikaanse  skrywer  George  Weideman  debuteer  in  1966,  toe  hy  agtien  jaar 
oud  en  in  sy  tweede  jaar  aan  die  Universiteit  van  Pretoria  was,  met  die  dig- 
bundel  Hondegaloppie.  Hierna  volg  twee  digbundels  waarin  die  landskap, 
taalgebruik  en  mense  van  die  Noord-Kaap  (in  die  besonder  Namakwaland, 
die  Boesmanland  en  die  Namakwalandse  Sandveld)  en  Namibië  skering  en 
inslag  vorm.  Weens  diá  tematiek,  wat  enigsins  aan  Boerneef  se  poësie  en  N.P 
van  Wyk  Louw  se  "Klipwerk"  en  ander  gedigte  in  Nuwe  verse  (1954)  herinner, 
kom  hy  tydens  die  vernuwing  van  Sestig  vir  heelparty  avant-garde-lesers 
ietwat  "gemoedelik-lokaal  en  realisties"  voor.  Om  hierdie  rede  moet  Weide- 
man  tot  sy  vierde  digbundel,  Hoera  hoera  die  ysman  (1977),  waarin  hy  krities 
oor  tendense  in  die  Suid-Afrikaanse  samelewing  skryf,  wag  om  vir  die  eerste 
keer  redelik  ernstig  deur  die  kritiek  en,  in  die  besonder,  deur  André  P Brink 
(1980),  Rapport  se  invloedryke  resensent,  opgeneem  te  word.  (Die  "gemoede- 
like  lokale  realisme"  is  'n  dominante  konsep  in  Louw  se  kritiese  prosa,  wat 

die  eerste  keer  in  Berigte  te  velde  (1939)  aan  die  orde  gestel  is  en  in  die  1960's  as 
't  ware  soos  'n  skeldwoord  tot  in  die  deurslaggewende  Vernuwing  in  die  prosa 
(1961)  smeulend  bly.) 

Mettertyd  het  Weideman  as  "Afrikaans  se  veelsydigste  skrywer"  (De  Vries, 
2007a)  bekend  geword.  Dit  is  die  gevolg  van  sy  suksesvolle  beoefening  van 
ander  genres  as  die  poësie,  beginnende  met  die  skryf  van  radiodramas  - sy 
eerste  op  universiteit,  gevolg  deur  verdere  dramatekste  in  die  laat-1970's,  toe 
hy  onderwyser  aan  die  Hoërskool  Framesby  in  Port  Elizabeth  was,  en  kort 
daarna  in  sy  periode  as  dosent  in  Windhoek,  waar  hy  saam  met  die  vaardige 
regisseur  Aldo  Behrens  verhoogdramas  skep.  In  dieselfde  tyd  - 1981,  om  pre- 
sies  te  wees  - bevestig  Weideman  sy  belangstelling  in  "betrokke"  literatuur 
met  'n  Ph.D.-proefskrif  waarvoor  hy  'n  doktorsgraad  aan  die  Rhodes-univer- 
siteit  behaal,  asook  met  sy  prosadebuut,  Tuin  van  klip  en  vuur  van  1983,  en  die 
sterk  en  tegnies  goed  afgeronde  Uit  hierdie  grys  verblyfvan  1987. 

Sedert  die  1990's  het  Weideman  se  produktiwiteit  toegeneem  (óók  "dank- 
sy " sy  vroeë  aftrede  om  gesondheidsredes  in  1997)  en  werk  hy  voort  in  'n  ver- 
skeidenheid  genres  en  genrevorme,  wat  die  poësie,  kortverhaal,  roman,  jeug- 
verhaal,  drama,  radiodrama,  kinderboek,  akademiese  artikel  en  resensie  in- 
sluit.  Hierdie  verskeidenheid  aan  uitdrukkingsvorme  in  Weideman  se  oeu- 
vre  is  nog  nie  na  waarde  geag  nie,  soos  duidelik  uit  die  literatuurgeskiede- 
nisse  van  T.T.  Cloete  et  al.  (1980),  J.C.  Kannemeyer  (1983  en  2005)  en  H.P.  van 
Coller  (1999)  blyk;  dit  is  tot  dusver  net  sydelings,  of  glad  nie,  onder  die  loep 
geneem.  Sy  veelsydigheid  word  bowendien  nêrens  as  'n  onderskeidende  ken- 
merk  van  sy  oeuvre  bespreek  nie.  Oor  Weideman  se  bydrae  tot  die  Afrikaanse 
kinder-  en  jeugboek  skryf  Van  Coller  en  Odendaal  (in  Van  Coller,  1999:777- 
779),  Gretel  Wybenga  (in  Wybenga  & Snyman,  2005:476)  en  Renée  Marais  (2007), 
terwyl  Weideman  se  radiodramas  deur  Van  Coller  en  Anthea  van  Jaarsveld 
(2007)  bespreek  word.  Tot  dusver  is  daar  egter  bloedweinig  omvangryke  stu- 
dies,  of  selfs  net  artikels,  oor  Weideman  se  poësie  en  prosa  (kyk  Van  Coller  & 
Odendaal  in  Van  Coller,  1999:784-785)  gepubliseer. 

'n  Aantal  onderhoude  met  die  skrywer  verleen  'n  beter  begrip  van  hoe  sy- 
kinder-  en  jeugjare  in  veral  die  droë  dele  van  die  land,  en  sy  aangetrokken- 
heid  tot  hierdie  landskappe  en  hulle  mense,  spesifieke  ervarings  en  insiden- 
te,  sy  kleurryke  vader  en  sy  sosiopolitieke  en  godsdienstige  opvattings  in  sy 
werk  neerslag  vind  (kyk  Le  Roux,  1987;  Kruger,  1988;  Hough,  1999;  Nieu- 
woudt,  1999  en  2000;  Scholtz,  2000;  en  De  Vries,  2007b). 

Die  betreklik  min  akademiese  aandag  wat  aan  sy  werk  bestee  word,  soos 
hierbo  aangevoer  is,  toon  dat  Weideman  tans  as  ski'ywer  onderwaardeer  word. 
Boonop  het  hy  wel  talle  pryse  en  toekennings  vir  sy  prosa  en  dramas  oor  die 
afgelope  dekade  en  'n  half  ontvang,  maar  was  werklik  belangrike  debuut-  en 
ander  pryse  van  die  kanoniseerders  van  die  Afrikaanse  literatuur  hom  nie  be- 

skore  nie.  Weideman  is  tewens  nog  nie  as  digter  bekroon  nie,  hoewel  dit  die  genre 
is  waarin  hy  gedebuteer  en  waarskynlik  sy  sterkste  bydrae  gelewer  het. 

Hierdie  oorsig  oor  Weideman  se  lewe  en  werk  wy  spesiale  aandag  aan  sy 
lewensloop  omdat  dit  so  belangrik  ten  opsigte  van  sy  werk  is.  Daar  is  byvoor- 
beeld  in  Weideman  se  oeuvre,  soos  Van  Coller  en  Odendaal  (in  Van  Coller, 
1999:766)  dit  stel,  "[pjermutasies  van  die  outobiografiese  [...]  ek  in  bykans  al 
sy  prosawerk".  Die  biografiese  oorsig  sal  ook  meer  lig  werp  op  Weideman  se 
gemeenskapsgerigtheid  en  die  minstens  twee  of  drie  geleenthede  waarby  hy 
in  die  openbaar  oor  aktuele  kwessies  standpunt  ingeneem  het.  Voorts  word 
inligting  oor  Weideman  se  publikasies,  die  pryse  wat  hy  verower  het,  en  die 
aard  van  sy  werk  gegee.  Die  resepsie  van  sy  werk  sal  onder  die  loep  geneem 
word  met  verwysing  na  uitsprake  van  letterkundiges,  resensente  en  joerna- 
liste  wat  onderhoude  met  Weideman  gevoer  het. 


2.  Lewensverloop 

George  Henry  Weideman  is  op  2 Julie  1947  op  Cradock  in  die  Oos-Kaapse 
Karoo  as  die  jongste  van  vier  kinders  gebore.  Sy  vader  was  Floris  Johannes 
Weideman  (1903-1986)  en  sy  moeder  Johanna  Catharina  Hendrika  (geb.  Shaw, 
1914-1994).  Albei  sy  ouers  was  besonder  kreatief.  Sy  vader  was  as  laerskool- 
onderwyser  (spesialiteitsgebied  Engels),  houtwerkonderwyser  en  onderwy- 
ser  van  die  spesiale  klas  jare  lank  by  die  onderwys  betrokke,  maar  was  ook 
kulkunstenaar,  boer  en  smous,  en  baie  musikaal.  Terwyl  hy  in  Suidwes-Afrika 
(tans  Namibië)  skoolgehou  het,  het  hy  die  eerste  toneelstukke  in  hierdie  ge- 
bied  geskryf:  Kíaas  Droster:  Toneelspel  vir  Voortrekkers  in  ses  tonele  (J.L.  van 
Schaik,  1933).  Hy  was  - soms  saam  met  sy  eggenoot  Johanna  - komponis  en 
liriekskrywer,  onder  meer  verantwoordelik  vir  die  "Drawwertjie-lied",  die 
"Penkoplied",  "Saai  die  waatlemoen"  en  verwerkings  van  "Hoe  ry  die  Boere" 
(kyk  Gutsche  en  Jandrell,  1936:64-70),  asook  "Die  kat  kom  weer"  (kyk  De 
Villiers,  1966:xvi).  Waar  hy  gegaan  het,  het  hy  liedjies  versamel  en  aan  Chris 
Lamprecht  by  die  SAUK  gestuur  (kyk  Kruger,  1988:74).  Weideman  se  vader 
"het  gereeld  probeer  om  te  boer  en  wanneer  dit  misluk,  het  hy  hom  weer  tot 
die  onderwys  gewend,"  aldus  Stephanie  Nieuwoudt  (1999:6;  en  2000:4). 

Twee  van  die  unieke  houtvlinders  wat  Weideman  se  vader,  'n  vaardige 
skrynwerker,  gemaak  het,  verskyn  op  die  omslag  van  George  Weideman  se 
bundel  Pella  lê  'n  kruistog  vêr : 'n  Keuse  uit  sy  poësie  1966-1987.  Weideman  (aan- 
gehaal  in  Kruger,  1988:74)  vertel  hieroor  die  volgende: 

My  pa  het,  van  ek  hom  geken  het,  skoenlappers  gemaak  - uit  die  mik  van 

bome  langs  die  Grootrivier.  Lemoenhout  ook.  Olienhout.  Daardie  ligte  geel  en 

donkergeel  van  die  mikhout  het  hy  onder  sy  saag  tot  vlerke  laat  oopvou  ... 

Weideman  se  vader  was  baie  regverdig  teenoor  die  dogters  Marietjie  en  Fesia, 
maar  baie  strenger  met  Hennie,  George  se  broer.  Hy  benader  en  behandel 
George,  die  jongste  kind,  egter  "subtieler"  as  die  ander  (Celién  Weideman, 
2007). 

George  Weideman  word  groot  in  die  Oos-Kaapse  Karoo,  die  Noord-Kaap 
en  die  Vrystaat.  Hy  begin  sy  skoolopleiding  op  Cradock,  en  gaan  daarna 
skool  op  Kimberley,  waar  die  gesin  van  1957  tot  1960  in  'n  ou  huis  op  'n 
beesplaas  tussen  die  stad  en  Modderrivier  woon;  "reg  oorkant  die  plek  waar 
die  Slag  van  Magersfontein  plaasgevind  het".  Daar  het  hulle  "vyfuur  soggens 
opgestaan  en  blomplantjies  in  koerantpapier  toegedraai,  netjies  verpak  en 
daarmee  gaan  smous  op  die  dorp,  dikwels  voor  skool.  Dan  het  my  pa  my  een 
middag'n  week afgegee  en  my  by  die biblioteek gaan  aflaai"  (Le  Roux,  1987:10). 
(Hierdie  gegewe,  asook  ander  outobiografiese  elemente,  vorm  skering  en  in- 
slag  van  Weideman  se  eerste  jeugroman,  Los  my  uit,  paloekas!)  Sy  moeder, 
weer,  "met  die  leeuemoed,  het  'bruidstuine'  gepak  van  klip.  Klip  op  klip  op 
klip  het  sy  gestapel,  tot  haar  bruid  haar  staning  gehad  het  onder  die  sterre. 
Iets  uit  niets"  (Scholtz,  2000:53). 

Van  Kimberley  verhuis  die  gesin  na  Clocolan,  maar  Weideman  het  hom 
"ontuis  in  die  Vrystaat"  gevoel  (kyk  Le  Roux,  1987:10)  en  "in  sy  dop  gekruip" 
(kyk  Kruger,  1988:74).  In  1964  matrikuleer  hy  aan  die  Hoërskool  Namakwa- 
land  op  Springbok,  'n  deel  van  die  land  waarmee  hy  hom  goed  kon  ver- 
eenselwig.  Weideman  (aangehaal  in  Kruger,  1988:74)  stel  dit  soos  volg: 

Ek  het  eenvoudig  daardie  wêreld  ingedrink.  Ek  het  Boesmanland  en  Suidwes 
geken,  dis  waar  my  ma  vandaan  kom,  maar  nie  Namakwaland  nie.  By  die 
landskap  was  daar  ook  nou  iets  nuuts:  die  wonderlike  mense. 

Ek  het  na  hulle  en  hul  manier  van  praat  begin  luister.  En  dinge  opgeteken. 

Dwarsdeur  sy  lewe  sou  Weideman  terugverlang  na  die  dorheid  wat  hy  in  sy 
jeugjare  op  verskillende  plekke  leer  ken  het  - "na  Cradock  waar  hy  [...]  ge- 
bore  is  - daardie  dorheid  en  barheid  het  hom  vasgevang  en  die  suide  van 
Suidwes,  die  Boesmanland,  Namakwaland  het  later  sy  hartwêreld  geword" 
(Le  Roux,  1987:10).  By  'n  ander  geleentheid  het  Weideman  (aangehaal  in  Nieu- 
woudt,  1999:6;  en  2000:4)  genoem  dat  die  Noord-Kaap  en  Namibië  "die  geo- 
grafiese  gebied  [is]  waarop  ek  emosioneel  reageer". 

Weideman  stel  vroeg  al  belang  in  lees  en  skryf  op  dertienjarige  leeftyd  sy 
eerste  gedigte.  Sy  eerste  skeppende  skryfwerk  ontstaan  onder  aanmoediging 
van  sy  Afrikaans-onderwyser,  dr.  "Jolly"  Jacobs,  en  verskyn  in  1960,  gedurende 
sy  standerdsesjaar,  in  die  eerste  jaarblad  van  die  Hoërskool  Adamantia  in 
Kimberley  (kyk  Anoniem,  2007),  terwyl  die  skrywer  en  kultuurhistorikus  Pie- 
ter  W.  Grobbelaar  en  omroeper  en  skrywer  Morkel  van  Tonder  van  die  SAUK 

se  Afrikaanse  Diens  van  Weideman  se  bydraes  in  hulle  program  "Skrywers 
van  die  toekoms"  op  die  lug  bespreek.  Kort  hierna,  in  1963,  lê  Weideman  sy 
eerste  manuskrip  met  gedigte  aan  Nasionale  Pers  voor  (kyk  Van  Coller 
& Odendaal  in  Van  Coller,  1999:766).  Sy  Letterkunde-onderwyser1  aan 
die  Hoërskool  Namakwaland,  mnr.  Ivan  du  Toit,  stel  hom  aan  Stand- 
punte  en  Kriterium  bekend,  en  moedig  hom  verder  aan  om  te  skryf  en 
letterkunde  te  gaan  studeer. 

Danksy  die  destydse  lotingstelsel  spring  Weideman  diensplig  in 
die  Suid-Afrikaanse  Weermag  vry.  Aangesien  sy  suster  Marietjie  'n  me- 
diese  dokter  in  Pretoria  was,  wou  sy  ouers  hê  dat  hy  aan  die  Univer- 
siteit  van  Pretoria  moes  gaan  studeer  en  by  sy  suster  loseer.  'n  Jeugvrien- 
din,  Joan  Kruger  (1988:73),  onthou  hom  as  student  soos  volg:  "bebril, 
beboste  hare";  terwyl  Lucas  Malan  (1998:18),  'n  medestudent,  hom  in  hierdie 
jare  "heimlikbewonder  vir  sy  talent,  sy  durf  en  die  mooi  titel  Hondegaloppie" . 
Gedurende  sy  verblyf  in  Pretoria  bespreek  Weideman  en  digters  en  skrywers 
soos  Pirow  Bekker,  Marié  Blomerus,  D.P.M.  Botes,  Stephan  Bouwer,  Phil  du 
Plessis,  Jeanne  Goosen,  Marlise  Joubert,  Wilhelm  Knobel,  Wessel  Pretorius, 
Coenie  Rudolph,  Casper  Schmidt,  De  Waal  Venter  en  'n  klompie  mense  wat 
onder  meer  in  Sestiger,  Izwi,  Wurm  en  Worp  gepubliseer  het  mekaar  se  werk 
tydens  die  "digterlike  bidure"  onder  leiding  van  vader  Bonaventure  Hin- 
wood.  Op  universiteit  stel  Weideman  die  bundel  Mandalon:  Poësie  en  prosa 
van  35  studente  (Universiteit  van  Pretoria  Studente-uitgewers,  s.a.)  saam,  en 
werk  saam  met  skrywers  soos  Casper  Schmidt,  Henk  Rall  en  Phil  du  Plessis 
aan  Worp:  84  gebundelde  verse  van  10  digters  wat  aan  die  Universiteit  van  Pretoria 
studeer  (Skrywerskring,  1966). 

Weideman  behaal  in  1967  'n  B.A.-graad  met  Afrikaans-Nederlands  en  Duits 
as  hoofvakke  en  in  1968  'n  Hoër  Onderwysdiploma.  In  1969  gaan  hou  hy 
skool  op  Fraserburg,  waar  hy  (in  dieselfde  jaar)  sy  toekomstige  vrou,  Celién 
(geb.  Nel,  1953-),  toe  'n  leerling  in  standerd  9,  ontmoet.  In  1971,  die  jaar  waarin 
sy  vir  die  eerste  keer  begin  werk,  word  hy  as  senior  onderwyser  by  die  destydse 
Hoërskool  Nassau  in  Mowbray  aangestel.  Hierna  kry  hy  'n  meer  senior  pos 
op  Kenhardt,  waar  Celién  'n  betrekking  by  die  Sishen-Saldanha-spoorprojek 
aanvaar.  In  1973  tree  Weideman  en  Celién  op  Kenhardt  in  die  huwelik.  In 
1974  doen  hy  aansoek  om  'n  senior  pos  aan  die  Hoërskool  Framesby  in  Port 
Elizabeth,  waar  Celién  na  hulle  verhuising  in  staat  gestel  word  om  van  1975 
tot  1977  onderwys  (en  musiek)  aan  die  Universiteit  van  Port  Elizabeth  te  stu- 
deer.  Op  sy  beurt  behaal  George  Weideman  in  1975,  deur  deeltydse  studie,  'n 
B.A.(Hons.)-graad  in  Afrikaans-Nederlands  met  lof  aan  UNISA. 

Gedurende  die  eerste  drie  kwartale  van  1978  neem  Weideman  as  junior 
lektor  in  Afrikaans  aan  die  Paarlse  Onderwyskollege  waar,  terwyl  Celién  'n 
onderwyspos  in  Rondebosch  beklee.  Tydens  die  laaste  kwartaal  van  1978  aan- 


"Die  vak  Letterkunde  (of 
Afrikaanse  en  Nederlandse 
letterkunde  - spelling?)  is 
tot  in  die  sewentigeijare  as 
keusevak  by  verskeie 
Kaaplandse  skole  aange- 
bied.  Ek  kon  tien  tot  twaalf 
Afrikaanse  en  Nederlandse/ 
Vlaainse  boeke  op  skool 
bestudeer,  insluitende 
heelparty  gedigte  - wat  'n 
fees!"  (Weideman,  2007c). 

vaar  Weideman  'n  pos  as  senior  lektor  aan  die  Windhoekse  Onderwyskollege, 
waar  hy  later  hoof  van  die  Departement  Afrikaans  word.  Uit  ontnugtering 
met  die  feit  dat  "'n  R50  miljoen-plek  vir  'n  paar  wittes"  alleen  beskore  is,  maak 
hy  'n  politieke  skuif  na  die  nuwe  Akademie  vir  Tersiêre  Onderwys  (tans  die 
Universiteit  van  Namibië)  in  Windhoek  (Weideman  aangehaal  in  Le  Roux, 
1987:10),  waar  hy  van  1981  tot  1989  aan  die  Departement  Afrikaans  en  Neder- 
lands  verbonde  is  en  medeprofessor  en  hoof  van  die  Departement  word. 

In  1981  behaal  Weideman  'n  besondere  onderskeiding  deurdat  Rhodes- 
universiteit  'n  Ph.D.-graad  aan  hom  toeken  vir  sy  verhandeling,  'n  Ondersoek 
na  aspekte  van  die  verhouding  tussen  " betrokkenheid " en  "universaliteit"  in  die 
literatuur.  Dié  studie  van  690  bladsye  is  oorspronklik  vir  'n  M.A.-graad  aan- 
gepak,  maar  sy  promotor,  André  P Brink,  het  geoordeel  dat  dit  van  doktorale 
gehalte  is  (kyk  Anoniem,  1982:3). 

Weideman  se  siening  van  die  politieke  omwenteling  in  Namibië  lei  tot 
verskille  tussen  hom  en  die  skrywer  en  koerantredakteur  Jan  Spies.  Aan  die 
einde  van  1987  sou  Weideman  (aangehaal  in  Le  Roux,  1987:10)  verklaar:  "Ek 
en  Jan  Spies  praat  deesdae  net  oor  boeke  as  ons  bymekaar  is.  Dis  jammer,  want 
hy's  'n  vreeslike  aangename  mens,  maar  moenie  dat  ons  oor  die  politiek  praat 
nie."  Later  het  Weideman  (2007a)  die  rede  vir  dié  verskille  soos  volg  verklaar: 
"Ons  was  eintlik  maar  net  moeg  vir  die  politiek." 

In  Junie  1988  besoek  Weideman  Stockholm  in  Swede  saam  met  30  ander 
(hoofsaaklik  wit)  Namibiërs  om  met  Swapo  se  topstruktuur,  onder  wie  Sam 
Nujoma,  oor  "'n  bloudruk  vir  'n  vrye  Namibië"  gesprek  te  voer  (kyk  Kruger, 
1988:75;  en  Weideman,  1998:116-117).  Tydens  die  nuuskonferensie  het  Weide- 
man  en  die  Namibiese  skrywer  Dorian  Haarhoff  van  hulle  gedigte  voorge- 
lees.  Weideman  se  keuse  was  die  gedig  "Herinneringe  van  die  teruggekeerde 
soldaat"  (in  Uit  hierdie  grys  verblyf). 

As  gevolg  van  Weideman  se  jongste  dogter  Siobhan  se  asma-aanvalle,  tot 
vier  per  nag,  weens  mikastof  word  die  gesin  genoodsaak  om  Windhoek  te 
verlaat.  Weideman  doen  om  'n  vakante  pos  by  die  Technikon  Skiereiland 
(tans  die  Kaapse  Skiereilandse  Universiteit  vir  Tegnologie)  aansoek  en  word ' 
aangestel  in  die  Departement  Tale  en  Kommunikasie,  waarvan  die  skrywer  en 
akademikus  Abraham  H.  de  Vries  lank  die  hoof  was.  Van  1990  tot  1997  is  Wei- 
deman  'n  senior  lektor  aan  hierdie  inrigting.  In  1997  word  hy  genoodsaak  om 
weens  'n  oogsiekte,  wat  sy  sig  geleidelik  vernietig,  vroeg  uit  diens  te  tree. 
Weideman  het  egter  ook  sedert  die  vroeë  1990's  meer  begin  skryf  en  ervaar  dat 
die  klasgeëry  op  sy  skryfwerk  inbreuk  maak.  Hy  het  sy  jeugromans  byvoor- 
beeld  onder  geweldige  druk  geskryf  (De  Vries,  2007a). 

Weideman  se  vroeë  aftrede  lei  'n  besonder  bedrywige  tydperk  in  sy  skryf- 
loopbaan  in.  Elretha  Britz  (1999:8)  vertel  dat  "hy  skep  vir  'n  vale:  'n  musiek- 
spel  vir  sy  vrou  se  skool,  [...],  gedigte  [...],  jeugwerk,  aangevuur  deur  sy 

kinders  wat  vra  'wanneer  skryf  Pa  vir  ons  iets?',  kortverhale  vir  bundels". 
Daar  is  'n  groot  toename  in  sy  literêre  produksie,  en  hy  vergroot  sy  oeuvre 
met  heelparty  nuwe  publikasies. 

Oor  die  jare  heen  het  Weideman  sterk  oor  sekere  kwessies  gevoel,  wat 
hom  op  verskillende  maniere  'n  openbare  rol  laat  speel  het.  Weideman  was  in 
1975  'n  stigterslid  van  die  Afrikaanse  Skrywersgilde  en  het  die  berade  getrou 
bygewoon.  In  1986  was  hy  voorsitter  van  die  Gilde,  wat  in  daardie  jaar  sy 
jaarlikse  beraad  in  Windhoek  aangebied  het,  en  deur  Weideman  se  bemidde- 
ling  is  "demokratiserende  groepe"  by  die  gesprek  betrek  (kyk  ook  Weideman, 
1988b:75).  Soos  vroeër  vermeld  is,  het  hy  kort  daarna,  in  Junie  1988,  saam  met 
ander  Namibiërs  'n  besoek  aan  Stockholm  gebring.  Van  Oktober  tot  Desember 
2005  lei  hy  - saam  met  Elsa  Joubert,  De  Vries  en  Leonard  Koza  - 'n  protesaksie 
oor  "die  instelling  van  dubbelmediumonderrig  aan  die  Universiteit  van  Stel- 
lenbosch"  (Weideman,  2005a).  Dit  loop  in  Oktober  2005  uit  op  'n  brief  in  Die 
Bnrger  en  'n  versoek  aan  die  Raad  van  die  Universiteit  van  Stellenbosch  (kyk 
Weideman,  2005b). 

In  die  eerste  semester  van  1999  is  Weideman  inwonende  skrywer  by  die 
Departement  Afrikaans  en  Nederlands  aan  die  Universiteit  van  die  Vrystaat 
in  Bloemfontein.  Sedert  2002  is  hy  'n  navorsingsgenoot  aan  die  Departement 
Afrikaans  en  Nederlands,  Duits  en  Frans  aan  dieselfde  universiteit. 

Uit  George  en  Celién  Weideman  se  huwelik  is  twee  dogters,  Melita  (1983-) 
en  Siobhan  (1988-),  gebore.  Melita,  wat  ook  'n  groot  belangstelling  in  foto- 
grafie  het,  het  in  2007  die  graad  B.Tech.  (Natuurbewaring)  aan  die  Kaapse 
Skiereilandse  Universiteit  vir  Tegnologie  verwerf,  terwyl  Siobhan  'n  drama- 
student  aan  die  Universiteit  van  die  Vrystaat  is.  Celién  is  'n  onderwyseres  aan 
die  Laerskool  Koos  Sadie  in  Goodwood  en  is  bekend  vir  haar  veelsydigheid 
met  geldinsameling  en  die  onderrig  van  musiek. 

Die  Weidemans  woon  tans  in  Parkstraat  25,  De  la  Haye,  Bellville.  Volgens 
Weideman  (aangehaal  in  Hough,  1999:2)  is  "[d]ie  Weidemans  [...]  hamerkop- 
pe.  Ons  tel  op  en  bring  alles  terug  nes  toe.  Jy  kan  van  ver  af  die  Weidemans  se 
werf  herken  as  synde  die  tuiste  van  mense  wat  versamel  en  optel."  Weideman 
(in  'n  onderhoud  met  Le  Roux,  1994:10;  kyk  ook  Le  Roux,  1987:10)  "begin 
skryf  soggens  vieruur  se  kant;  ek  kan  nie  in  die  dag  skryf  nie".  Sedert  sy  ge- 
sondheidsprobleme  toegeneem  het,  skryf  hy  egter  maar  wanneer  hy  'n  kans  het 
(kyk  Weideman,  2007b). 

In  April  2005,  tydens  'n  reis  in  Kroasië,  het  Weideman  onverwags  ernstig 
siek  geword  en  moes  hy  en  Celién  die  reis  kortknip.  Die  siekte  is  as  miëlofi- 
brose  (beenmurgaftakeling)  gediagnoseer  en  het  van  'n  relatief  behandelbare 
miëloproliferatiewe  vorm  van  leukemie  na  'n  minder  behandelbare  vorm  van 
laasgenoemde  siekte,  miëlofibrose,  gepaard  met  elementêre  trombositis,  ver- 
ander  (kyk  Weideman,  2007b). 

3.  Publikasies 

Reeds  vroeg  het  Weideman  graag  gelees,  daarin  belang  gestel  om  vreemde 
tale  te  leer,  en  te  skryf  en  te  publiseer.  "At  the  age  of  nine,  he  was  already 
interested  in  learning  languages  like  Magyar  (spoken  in  Hungary)  and  Ice- 
landic,  and  by  the  age  of  thirteen  he  was  already  running  the  school  news- 
paper,"  volgens  die  Wikipedin  (2006).  Hy  skryf  sy  eerste  gedigte  op  Clocolan  in 
die  Vrystaat,  toe  hy  dertien  en  in  standerd  sewe  is.  In  'n  onderhoud  met 
André  le  Roux  (1987:10)  verklaar  Weideman  waarom  hy  hom  "ontuis  in  die 
Vrystaat"  gevoel  het  en  hoe  hy  dit  omseil  het: 

As  'n  ou  13  jaar  oud  is  en  jy  word  verskuif,  pas  jy  nie  maklik  aan  nie.  Ek  dink 
ek  het  baie  in  myself  gekeer  geraak,  met  boeke  meer  te  doen  gehad  as  met 
enigiets  anders. 

Miskien  is  dit  die  isolasie  wat  gemaak  het  dat  ek  begin  poësie  skryf  het.  Ek 
het  verskriklik  baie  gelees,  en  myself  teruggetrek  tot  gedigte  en  die  klavier. 

Ek  gaan  sit  graag  voor  die  klavier  wanneer  ek  die  woord  pleeg. 

Sy  eerste  skryfwerk  word  op  die  radioprogram  "Skrywers  van  die  toekoms" 
uitgesaai  en  bespreek  (kyk  afdeling  2).  In  1964  verskyn  van  die  gedigte  wat 
Weideman  in  sy  eerste  manuskrip,  teen  die  einde  van  sy  standerdnegejaar, 
aan  Nasionale  Boekhandel  voorgelê  het  in  die  CSV-tydskrif,  Ons  Bou,  en  in 
1965  in  Standpunte.  Van  hierdie  gedigte  is  ook  in  George  H.  Weideman  (die 
naam  waaronder  hy  sy  eerste  drie  bundels  sou  publiseer)  se  debuutbundel, 
Hondegaloppie  (Voortrekkerpers,  1966)  opgeneem.  In  dié  jare  het  veral  dr.  S. 
Strydom,  toenmalige  dosent  in  die  Afrikaanse  en  Nederlandse  letterkunde, 
asook  prof.  A.E  Grové,  hom  aangemoedig. 

Ná  sy  vroeë  debuut  volg  die  bundels  As  die  son  kliplangs  spring  (Voor- 
trekkerpers,  1969)  en  Klein  manifes  van  'n  reisiger  (Tafelberg,  1970).  (Die  gedig 
"Soverby  se  lam"  in  As  die  son  kliplangs  spring  is  later  deur  Louis  van  Rens- 
burg  as  "Bella  Boklam"  getoonset  en  het  'n  gewilde  radioliedjie  geword. 
Weideman  se  vader  en  sy  suster  Fesia,  'n  musiekonderwyseres,  asook  'n  hele- 
paar  van  sy  oudleerlinge  aan  veral  die  Hoërskool  Framesby,  het  talle  van  sy 
gedigte  uit  dié  jare  getoonset.)  Met  Hoera  hoera  die  ysman  (1970-1976)  (Perskor, 
1977),  nou  net  onder  die  naam  George  Weideman,  trek  hy  meer  aandag  as 
digter.  Daarna  verskyn  die  digbundels  Uit  hierdiegrys  verblyf  (Tafelberg,  1987),'n 
Staning  onder  sterre  (Tafelberg,  1997)  en  Verskombuis:  'n  Kookboek  met  gedigte 
(Protea  Boekhuis,  2006).  PelJa  lê  'n  kruistog  vêr:  'n  Keuse  uit  sy  poësie  1966-1987 
verskyn  in  1998  by  Tafelberg,  en  bevat  die  belangrike  "Kruistog:  'n  Agterna- 
woord  oor  my  verhouding  met  die  poësie". 

Behalwe  die  toonsettings  deur  Louis  van  Rensburg,  sy  vader  en  suster,  en 
oudleerlinge  aan  die  Hoërskool  Framesby,  het  Salome  Hendrikse  ("Katryn- 

tjie",  "Jantjiewegdravreetalleen",  "Sing  Salomina"  en  "Boeredag  op  Krymekaar  "), 
Pieter  de  Villiers  ("Namibië  betower  my  ")  en  Ben  van  den  Heever  ("Nuwe  vry- 
heidslied")  ook  van  sy  gedigte  getoonset.  In  later  jare  is  gedigte  uit  sy  hele  oeuvre 
opgeneem  deur  Lochner  de  Kock  en  Richard  van  der  Westhuizen,  Annalise  Wiid, 
Eugêne  Vermaak,  Philip  Nel  en  Marica  Otto.  Volgens  Weideman  (2007b)  het  hy 
skromelik  nagelaat  om  sy  vader,  suster  en  ander  se  komposisies/toonsettings  van 
sy  werk  "te  boek  te  stel": 

Ek  weet  net  daar  is  nog  heelwat  om  hieroor  te  sê,  omdat  my  pa  en  ma  - ons 
hele  gesin  - se  betrokkenheid  by  kore,  orkeste  en  musiek  nie  net  vormend  vir 
my  was  nie,  maar  omdat  musiek  - en  die  singbare  weergawes  van  enkele  van 
my  tekste  - nog  altyd  vir  my  vormend  en  prikkelend  gebly  het.  So  het  ek  en 
prof.  Pieter  de  Villiers  van  Stellenbosch  saamgewerk  aan  'n  Afrikaanse  'onaf- 
hanklikheidslied'  vir  Namibië;  ek  (en  ook  Hennie  Aucamp)  het  op  'n  dag  nuwe 
Kersliedjies  met  'n  Afrika-inslag  vir  die  een  of  ander  radiokompetisie  geskryf. 

En  dan  is  daar  die  (jongste)  gedig/liriek,  'Die  reënboog  het  verdof,  Madiba', 
wat  aansluit  by  die  betrokkenheidsmotief  in  my  werk,  en  wat  deur  vier  mense 
getoonset  is,  waaronder  Ben  van  den  Heever,  maar  nog  nie  kommersieel 
opgeneem  is  nie. 

Bertewens  die  poësie  waag  Weideman  sy  hand  aan  die  prosa.  Sy  prosadebuut  is 
die  kortverhaalbundel  Tuin  van  klip  en  vuur  (Tafelberg,  1983).  Sy  tweede  kort- 
verhaalbundel  heet  Die  donker  melk  van  daeraad:  Oiistories  en  nuwe  stories  (Tafel- 
berg,  1994),  en  die  derde  bundel  is  Neweíig:  Stories  loop  nie  padsaam  nie  (Litera, 
2007).  Voorts  verskyn  daar  van  hom  die  roman  Die  onderskepper  ofDie  dorp  wat  op  'n 
posseël  pas  (Tafelberg,  1997),  en  die  groots  opgesette  Draaijakkals:  Oftewel  die  ongeloof- 
like  eerste  jeugvan  N icolaas  Alettus  Lazarus  - stofpoepertjie,  tusseninner  en  aartskalant 
van  die  Onderveld  (Tafelberg,  1999).  Hy  skryf  ook  drie  jeugverhale:  Los  my  uit, 
paloekas!  (Tafelberg,  1992),  Die  optog  van  die  aftjoppers  (Tafelberg,  1994)  en  Dana  se 
jaar  duisend  (Tafelberg,  1998). 

Kinderboeke  uit  Weideman  se  pen  is:  Ben,  Babi  en  die  geel  helikopter  (Kagiso 
Education,  1998),  met  illustrasies  deur  Samantha  van  Riet;  Rykdom  uit  rommel 
(Kagiso  Education,  1998),  met  illustrasies  deur  Alzette  Prins;  Die  raaisel  van  die 
spuitnaalde  (Kagiso  Education,  1999),  met  illustrasies  deur  Rassie  Erasmus;  _ 
Die  storie  van  die  liewenheersbesie  (Kagiso  Education,  1999),  met  illustrasies  2 
deur  Roz  Stockhall;  en  Koeries  se  rivier  (Kagiso  Education,2 1999),  met  illus- 
trasies  deur  Pinkie  Wilson;  en  Die  geel  komplot  (Tafelberg,  2003),  met  illus-  3 
trasies  deur  Alida  Bothma3.  A1  die  kinderboeke  behalwe  laasgenoemde  is 
ook  in  Engels  vertaal. 

Die  eerste  Nuwe  stemme  1 : Gedigte  (Tafelberg,  1997),  waarin  die  werk 
van  elf  nuwe  digters  verskyn,  staan  onder  Anastasia  de  Vries  en  Weide- 


Kagiso  se  druknaam, 
waaronder  die  boeke  nou 
verskyn,  is  MML  - Maskew 
Miller  Longman. 

Die  geei  koniplot  "word 
meestal  as  'n  kinderverhaal 
gesien  (en  is  ook  so  bedoel: 
vir  8-11-jariges).  Tog  word 
dit  onder  meer  vir  graad 
agts  voorgeskryf!"  (Wei- 
deman,  2007b). 

man  se  redakteurskap.  Nog  twee  soortgelyke  bundels,  wat  deur  verskillende 
redakteurs  saamgestel  is,  het  sedertdien  verskyn. 

Weideman  is  ook  aktief  as  dramaturg,  maar  heelparty  van  sy  dramas  is  nie 
opgevoer  en/of  gepubliseer  nie,  en  die  radiodrama  wat  hy  as  student  aan  die 
Universiteit  van  Pretoria  geskryf  het,  Man  op  die  treinspoor,  is  nie  uitgesaai 
nie.  Sy  eerste  drama  wat  opgevoer  is,  was  'n  eenakter,  Wees,  wat  hy  in  1977  in 
Port  Elizabeth  met  leerlinge  aan  die  Hoërskool  Framesby  op  die  planke  ge- 
bring  het  (kyk  Anoniem,  1980:2).  In  1980  word  Die  gyselaars  die  eerste  keer 
onder  Aldo  Behrens  se  regie  by  die  Windhoekse  Onderwyskollege  opgevoer 
(kyk  Anoniem,  1980).  'n  Smeerige  geskiedenis  en  M29  ontstaan  ook  in  Wind- 
hoek.  Volgens  Kruger  (1988:74)  het  laasgenoemde  twee  dramas  begin  as  "'n 
versoek  van  die  ATKV  se  Kampustoneel  - en  met  temas  deur  George  verskaf, 
het  die  studente  spelenderwys  húl  werklikheid  dramas  gemaak.  Onder  die 
hand  van  die  knap  dramahoof,  Aldo  Behrens,  is  die  stukke  met  groot  sukses 
tydens  die  Kampustoneel  opgevoer."  M29,  'n  Smeerige geskiedenis  en  Gyselaars 
is  onderskeidelik  in  1986, 1987  en  1988  by  Kampustoneel  op  die  planke  ge- 
bring.  Weideman  het  later  ook  die  dramas  Die  herberg  van  die  wit  Madonnas 
(1991),  Soos  voëls  op  koringlande  (1991),  My  plaas  se  naam  is  Vergenoeg:  Drama  in 
nege  tonele  (2005)  en  'n  eenpersoonsdrama  getiteld  Die  laaste  ure  van  meneer 
Fabricius  (2004)  geskryf;  en  daarnaas  nog  'n  jeugstuk,  Die  saalspook.  Onder  die 
radiodramas  wat  uitgesaai  is,  tel  Sneeu  (1996),  Lig  (2001),  Sand  (2004)  en  Moord 
in  die  ateljee  (2006).  Slegs  die  twee  opgevoerde  jeugdramas,  Die  saalspook  en 
Weer,  en  My  plaas  se  naam  is  Vergenoeg  (Praag,  2005)  is  gepubliseer.  Weideman 
se  jeugdramas  is  opgeneem  in  Alles  op  die  spel:  'n  Kortspelkeur  (Klipbok, 
1991),  'n  versameling  eenbedrywe  wat  deur  Weideman  saamgestel  is.4 
Weideman  het  vier  religieuse  boeke  uit  Engels  vertaal.  Die  boeke  wat 
deur  Lux  Verbi  gepubliseer  is,  is  Walter  Wangerin  se  Die  boek  van  God: 
Die  Bybel  in  verhaalvorm  (2003),  Die  verhaal  van  Paulus:  'n  Roman  (2005) 
en  Jesus:  'n  Roman  (2006);  asook  Trevor  Dennis  se  Die  boek  van  alle  tye:  Die  storie 
van  die  Bybel  en  die  storie  daaragter  (2006),  met  illustrasies  deur  David  Dean. 

Uit  Weideman  se  pen  verskyn  ook  'n  rugby-speurverhaal,  Gaping  vir  'n  . 
moordenaar  (Queillerie,  1999),  onder  die  skuilnaam  S.E.  Lessing. 


4 Van  die  inligting  oor  die 
dramas  hier  is  ontleen  aan 
Van  Colier  en  Van  Jaarsveld 
(2007). 


4.  Bekronings 

Weideman  is  by  verskillende  geleenthede  vir  sy  werk  bekroon.  Op  univer- 
siteit  behaal  hy  'n  derde  plek  in  'n  studentekompetisie  met  sy  heel  eerste 
radiodrama,  Man  op  die  treinspoor.  Hy  en  medestudent  en  -digter,  Casper 
Schmidt,  deel  ook  'n  kontantprys  vir  die  versmanuskripte  wat  hulle  vir  die 
NAROBS-skryfkompetisie  (Nasionale  Raad  vir  Opvoeding  Buite  Skoolver- 
band,  van  die  destydse  Departement  van  Nasionale  Opvoeding)  voorgelê  het. 

Vir  Los  my  uit,  paloekns!  (1992)  ontvang  Weideman  die  Sanlamprys  (Silwer),  en 
vir  sowel  Die  optog  van  die  aftjoppers  (1994)  as  Dana  se  jaar  duisend  (1998)  die 
Sanlamprys  (Goud).  In  1995  ontvang  hy  ook  die  Scheepersprys  van  die  Suid- 
Afrikaanse  Akademie  vir  Wetenskap  en  Kuns  vir  Die  optog  van  die  aftjoppers  en 
'n  benoeming  vir  hierdie  werk  deur  die  Children's  Book  Forum  as  IBBY  Hon- 
our  Book  for  the  International  Board  on  Books  for  Young  People.  In  1997  wen 
hy  die  tweede  prys  in  De  Kat  en  Sanlam  se  Derde  Groot  Romanwedstryd  met 
sy  eerste  volwasse  roman,  Die  onderskepper  of  Die  dorp  ivat  op  'n  posseël  pas, 
waarmee  hy  ook  die  W.A.  Hofmeyr-prys  in  1998  inpalm.  In  2000  ontvang  Wei- 
deman  die  M-Net  Boekprys  ter  waarde  van  R50  000  vir  Draaijakkals.  Weide- 
man  se  radiodrama  Lig  wen  die  derde  plek  in  RSG  se  2000/2001-radiohoor- 
spelwedstryd,  terwyl  hy  met  Sand  en  Moord  in  die  ateljee  respektiewelik  in 
2003  en  2005  die  eerste  plek  verower;  en  in  2006  die  Akademie  vir  Wetenskap 
en  Kuns  se  erepenning  vir  radiodramas  ontvang  vir  Sand.  In  2004  ontvang  hy 
die  eerste  Sanlamprys  vir  Afrikaanse  teater  vir  My  píaas  se  naam  is  Vergenoeg. 

Tydens  Versindaba  2006  op  Stellenbosch  is  Weideman  deur  Protea  Boekhuis 
met  'n  Akkertoekenning  vir  die  bevordering  van  die  poësie  vereer. 


5.  Waardering 

Vir  'n  beter  begrip  en  waardering  van  Weideman  se  poësie  behoort  'n  mens  na 
enkele  van  sy  uitsprake  te  kyk.  "Om  lewend  te  bly,"  skryf  Weideman  (1980:70) 
byvoorbeeld  nadat  hy  vier  bundels  gepubliseer  en  waarskynlik  reeds  ver  met 
sy  proefskrif  gevorder  het,  "hou  die  kuns  altyd  rekening  met  die  hoofstroom 
van  die  lewe  self  - die  onmiddellike  gemeenskap  en  dít  wat  die  gemeenskap 
beheers".  Hoewel  Weideman  (1980:70)  nie  "'n  pleidooi  vir  volkskuns"  wil 
lewer  nie,  beklemtoon  hy  voorts  dat  "iemand  met  'n  agrariese  agtergrond 
darem  moeilik  sy  wortels  kan  ontken:  die  Boesmanland  en  Namakwaland  ís 
my  grootmaakouers,  aangenaaide  lap  ofte  nie,  húlle  kan  ek  nie  vergeet  nie". 
Weideman  (1980:71)  sê  ookdat"'n  lewenshouding  van  vereenselwiging:  'n  sáám- 
leef  met  die  'ander',  met  dié  wat  nie  hét  nie,  of  mín  het"  en  "'n  verantwoorde- 
likheid  teenoor  die  gemeenskap"  vir  hom  belangrik  is  (sy  kursivering). 

In  "Kruistog:  'n  Agternawoord  oor  my  verhouding  met  die  digkuns",  wat 
in  Pella  lê  ’n  kruistog  vêr  verskyn  het,  onderskryf  Weideman  (1998:110)  T.S. 
Eliot  en  Marthinus  Nijhoff  se  siening  dat  die  voornemende  digter  "'n  masker, 
'n  persona,  'n  fluit"  moet  vind  om  hom  in  'n  gebroke  wêreld  met  skerwe  van 
die  sekerheid  te  kan  vereenselwig.  Vir  Weideman  (1998:111)  is  taal  "paling- 
glad",  terwyl  musiek  hom  vroeg  al  bewus  gemaak  het  van  "elemente  van 
musikaliteit  in  die  poësie"  en  die  belangrikheid  van  "rym  en  ander  klank- 
bindinge"  (p.  113).  Terugskouend  is  hy  bewus  van  "rymverslawing,  klinkklank, 
rymdwang  en  swak  woordkeuses"  in  sy  eerste  bundels.  In  die  agternawoord 

bely  hy  ook  sy  skatpligtigheid  jeens  Boerneef  se  taalspel,  Guido  Gezelle  en  C. 
Louis  Leipoldt,  terwyl  die  eiesoortige  natuur  van  sy  (droë)  jeugwêreld  vir 
hom  metaforiese  materiaal  bied  en  sy  verbeelding  prikkel. 

In  die  digbundels  Hondegaloppie  en  As  die  son  kliplangs  spring  is  dit  hoof- 
saaklik  die  droë  Noord-  en  Noordwes-Kaap  en  aspekte  van  dié  streke  se  taal- 
gebruik  wat  ter  sprake  kom.  Tematies  bou  die  dun,  maar  tegnies  hegter  Klein 
manifes  van  'n  reisiger  op  die  eerste  twee  bundels  voort,  maar  bied  ook  'n  biik 
op  ander  ruimtes  en  'n  eerste  woord  oor  die  stad.  Weideman  lei  in  Klein 
manifes  van  'n  reisiger  met  sy  meer  "universele"  toonaard  bowenal  die  reismo- 
tief  in,  "wat  later  oorheersend  sal  word  in  sy  werk"  (Van  Coller  & Odendaal 
in  Van  Coller,  1999:764),  en  sluit  (danksy  'n  florerende  voorskryfmark!)  by  die 
groeiende  versameling  Afrikaanse  reisverhale  van  die  1960's  aan. 

Bogenoemde  drie  "kontreibundels"  kan  gelees  word  as  Weideman  se 
digterlike  kartering  van  en  herdenking  aan  sy  jeugwêreld  vol  mense,  diere, 
plante  en  gesteentes;  en  die  sterk  musikaliteit  en  klankrykheid  van  die  ge- 
digte  dra  tot  die  sinjalering  van  die  oorwegend  positiewe  (en  jeugdige)  lewens- 
uitkyk  by.  In  al  die  bundels  gebruik  hy  rym  en  tradisionele  versvorme,  en 
doen  hy  (nog)  nie,  in  navolging  van  Sestigers  soos  Breyten  Breytenbach,  In- 
grid  Jonker  en  D.EM.  Botes,  van  hoofletters  en  punktuasie  afstand  nie.  Hoe- 
wel  Cloete  (in  Cloete,  1980:193)  nietemin  reeds  Hondegaloppie  as  poësie  van 
Sestig  beskou  omdat  dit  "'n  oog  en  oor  het  vir  die  natuurlike  en  die  plaaslike 
(diere,  plante,  landskappe  en  mense),  ook  die  volksaardige",  hoort  veral  die 
eerste  twee  bundels  nog  in  wese  by  Leipoldt,  Boerneef  en  Van  Wyk  Louw 
(veral  in  Nmve  verse)  se  poësie  tuis  en  doen  in  sekere  opsigte  "gemoedelik-Iokaal 
en  realisties"  aan. 

Met  die  eenheid,  politieke  gevoeligheid  en  satire  in  Hoera  hoera  die  ysman 
(1970-1976)  trek  Weideman  baie  meer  aandag  as  tevore  en  is  dit  duidelik  dat 
hy  sy  blik  op  die  Suid-Afrikaanse  werklikheid  verruim  het,  al  kry  sy  geliefde 
kontreie  nog  steeds  aandag.  Die  bundel  toon  bes  moontlik  'n  verwantskap 
met  Breyten  Breytenbach  se  Skryt:  Om  'n  sinkende  skip  blou  te  verf  (1972)  (kyk 
Van  Vuuren  in  Van  Coller,  1999:256),  word  goed  deur  resensente  ontvang  en- 
deur  Brink  (1980:102)  as  "'n  belangrike  nuwe  stasie  in  die  gestadige  vordering 
van  'n  digter  wat  al  meer  ernstig  aandag  verdien"  beskou.  Dat  die  politieke 
kleure  wat  Weideman  in  Hoera  hoera  die  ysman  begin  wys  vir  hom  positiewe 
gevolge  het,  blyk  onder  meer  uit  Van  Vuuren  (in  Van  Coller,  1999:256-257)  se 
bespreking.  Sy  wy  haar  kort  oorsig  oor  die  digter  byna  uitsluitlik  aan  die 
satiriese,  politieke  en  ideologies-kritiese  fasette  van  Hoera  hoera  die  ysman  en 
die  daaropvolgende  twee  bundels.  Cloete  (in  Cloete,  1980:197)  wys  egter  ver- 
al  die  politieke  gedigte  in  die  tweede  afdeling,  "Slagboom",  af  op  grond  van 
"grootdoenerige  doemprofesieë,  grootsprakige  frases  [...],  dorre betoog,  mora- 
lisering,  'n  gerymel  van  bladsye  aaneen". 

Met  die  elegiese  Uit  hierdiegrys  verbhjf('n  bundel  waarin  Weideman  "uitein- 
delik"  afstand  doen  van  hoofletters  en  konsekwente  punktuasie!)  bereik  hy 
ongetwyfeld  'n  volwassenheid,  trefsekerheid  en  afronding  in  die  formele 
versvorm  en  die  samestelling  van  sy  bundel  wat  hom  'n  besondere  plek  in  die 
Afrikaanse  poësie  besorg.  Nietemin  meen  Kannemeyer  (2005:410)  dat  die  verse 
dikwels  "te  opstapelend-katalogiserend"  werk.  Van  Coller  en  Odendaal  (in 
Van  Coller,  1999:764)  beskou  Hoera  hoera  die  ysman  as  'n  "keerpunt"  in  die 
digter  se  werk,  maar  die  groot  sprong  vorentoe  het  waarskynlik  eers  met  Uit 
hierdie grys  verblyf  gekom,  wat  Weideman  (1988a)  self  as  sy  eintlike  "debuut  as 
digter"  beskryf  het.  'n  Hoogtepunt  in  die  bundel  is  die  gedig  "Herinneringe 
van  die  teruggekeerde  soldaat",  'n  sleutelgedig  in  die  Afrikaanse  literatuur 
(kyk  Brink,  1988:30;  en  Marais,  2005),  terwyl  die  gedigte  oor  sy  vader  en  ander 
familiefigure  die  biografiese  inslag  in  sy  werk  beklemtoon.  "Geskiedenisles", 
die  sterkste  van  Weideman  se  hand  vol  gedigte  oor  die  San,  bied  'n  omvat- 
tende  kyk  op  die  wel  en  wee  van  hierdie  mense  en  is  iets  van  'n  Afrikaanse 
"gewete"  oor  die  San  en  hulle  lotgevalle. 

In  Pella  Jê  'n  kruistog  vêr:  'n  Keuse  uit  sy  poësie  1966-1987  stel  Weideman  'n 
keur  uit  sy  eerste  vyf  digbundels  saam,  wat  gedigte  uit  bundels  wat  lank  uit 
druk  was  weer  aan  die  leser  beskikbaar  stel.  Opvallend  is  die  beperkte  aantal 
gedigte  uit  sy  vroeër  bundels  teenoor  die  ruim  aantal  uit  Uit  hierdie  grys  ver- 
blyf,  asof  die  digter  self  (dalk  te  krities)  op  die  waarde  van  sy  vroeë  werk 
kommentaar  lewer.  Pella  lê  'n  kruistog  vêr  sluit  af  met  die  essay  "Kruistog:  'n 
Agternawoord  oor  my  verhouding  met  die  digkuns",  waarna  reeds  vroeër 
verwys  is.  Cloete  (in  Cloete,  1998)  eien  na  aanleiding  van  "Kruistog",  waarin 
Weideman  oor  sy  belangstelling  in  die  droër  dele  van  die  land  skryf,  die 
digter  se  "gesteldheid  op  versdissipline,  op  'n  vers  wat  'voeg',  'n  soort  vers 
wat  al  sterker  word  in  sy  latere  gedigte";  en  maak  spesifiek  van  Uit  hierdie  grys 
verblyf  melding.  Daniel  Hugo  (1988:15)  betuig  eweneens  sy  waardering  vir 
die  "vaardige  vakmanskap  ten  opsigte  van  die  versifikasie"  in  dié  bundel. 

’n  Staning  onder  sterre  het  heelwat  wat  aan  die  vorige  bundels  herinner: 
die  gebruik  van  rym  en  tradisionele  versvorme,  die  terugkeer  van  hoofletters 
en  punktuasie  in  die  meeste  van  die  gedigte,  die  sterk  vertel-  of  praattrant,  die 
herskryf  van  (ander  se)  gedigte  en  gesprek  met  hulle,  die  sintuiglike  bemoeie- 
nis  met  Weideman  se  jeugwêreld  en  -herinneringe,  gedigte  oor  familiefigure 
en,  les  bes,  die  liefde.  Die  motto  uit  Boerneef  maak  die  leser  egter  ook  bewus 
van  sowel  die  bekende  in  die  digter  se  werk  as  die  tematiese  en  ruimtelike 
verruiming  wat  reeds  plaasgevind  het: 

[...]  Boesmanland  bly  Boesmanland 

en  staanplek  moersver  hiervandaan 

Die  hele  afdeling  "II  Ouma  Baai " word  gewy  aan  die  ouma,  wat  op  'n  afgeleë 
plaas  naby  Warmbad  in  die  suide  van  Namibië  gebly  het.  Die  aangrypende 
"Buiteslaap  by  Ouman  Baai",  waarin  die  naghemel  verwondering  ontlok,  lei 
die  reeks  in  en  getuig  van  'n  uitsonderlike  digterlike  waarnemingsvermoë 
van  'n  eenvoudige  wêreld  vol  mistieke  ervarings.  Met  herinneringe  en  die 
besef  van  verganklikheid  word  daar  veel  oortuigender  as  in  veral  die  eerste 
bundels  omgegaan,  en  die  beskrywings  styg  uit  bo  die  lokale  milieu  waaruit 
hulle  kom.  Die  bundel  is  tereg  deur  resensente  hoog  aangeslaan,  maar  mis  tog 
iets  van  die  besondere  hegtheid  van  sy  voorganger. 

Die  omvangryke  Verskombuis:  'n  Kookboek  met  gedigte  (met  illustrasies  deur 
Diek  Grobler)  bevat  sowel  gedigte  as  resepte  wat  oorwegend  deur  Weideman 
ontwikkel  is,  asook  resepte  van  enkele  ander  familielede.  Agter  in  die  bundel 
is  vyf  resepte,  afkomstig  uit  'n  resepteboekie  uit  1879  van  Anna  Maria  Kersop 
van  Riethuisies,  wat  onder  meer  as  faksimileë  verskyn.  Die  gedigte,  resepte 
en  tekeninge  gee  saam  aan  die  bundel  die  karakter  van  'n  outentieke  water- 
tand-kookboek,  wat  die  bundel  dan  ook  wil  wees.  Die  gedigte  is  besonder 
konkreet,  sintuiglik  en  toeganklik,  en  handel  oor  bestanddele,  geregte  en 
kombuisware.  Hierdie  soort  poësie  is  ook  te  vind  in  Pablo  Neruda  se  talle 
Obras  elementales  en  D.J.  Opperman  se  "Grondstowwe  by  die  siklus  van  sei- 
soene"  uit  Komas  uit  'n  bamboesstok  (1979). 

Wat  sy  poësie  betref,  het  Weideman  beslis  "die  aandag  gevestig  [...]  op  'n 
'vergete  Afrikaans'  van  die  Namakwaland",  wat  in  die  werk  van  digters  soos 
Jan  Spies  ( Voetvolk , 1975)  en  Thomas  Deacon  ( Die  predikasies  van  Jacob  Oerson, 
1993)  neerslag  vind,  soos  Malan  (1998:18)  aangedui  het.  Dit  kan  as  een  van 
Weideman  se  groot  bydraes  beskou  word.  Die  "'volkse'  [...]  element"  (kyk 
Lindenberg,  1980:72)  in  sy  taalgebruik  dra  daartoe  by  om  die  ryk  geskakeerd- 
heid  van  'n  alternatiewe  Afrikaans  lewend  te  hou  en  die  aandag  op  die  krea- 
tiewe  moontlikhede  daarvan  te  vestig. 

Dat  Weideman  se  (aanvanklike)  onderskattting  as  digter  waarskynlik  te 
doene  gehad  met  die  feit  dat  sy  vroeë  werk  "in  die  teken  van  nostalgiese 
natuurverse  en  kontreikuns"  (Van  Vuuren  in  Van  Coller,  1999:256)  gestaan. 
het,  kan  kwalik  ontken  word.  Malan  (1998:18)  het  by  die  verskyning  van  Pella 
lê  'n  kruistog  vêr  van  Weideman  se  "enigsins  verwaarloosde  digterskap"  ge- 
praat,  maar  volgens  Van  Coller  en  Odendaal  (in  Van  Coller,  1999:774)  het  Wei- 
deman  hom  met  Uit  hierdie  grys  verblyf  en  'n  Staning  onder  sterre  "as  'n  toon- 
aangewende  eietydse  digter  in  Afrikaans  gevestig". 

Wanneer  Weideman  in  1983  met  die  kortverhale  in  Tuin  van  klip  en  vuur  as 
prosaskrywer  debuteer,  voeg  hy  onmiddellik  nuwe  dimensies  tot  sy  oeuvre 
toe  en  word  die  omvang  van  hierdie  skrywerskap  uitgebrei.  Sy  taalvermoë, 
kennis  van  taalvariëteite  en  bedrewenheid  met  vormgewing,  wat  reeds  in  sy 
digbundels  opgeval  het,  word  goed  in  hierdie  kort  kunsvorm  benut.  Voorts 

wend  hy  verskillende  (vertel)strategieë  aan  om  wesenlike  aspekte  van  die 
lewens  van  'n  hele  reeks  (hoof)personasies  te  onthul.  Die  verhale  dek  'n  wye 
spektrum:  die  stadsbestaan  (kyk  "Terminus"),  grensgebiede  (kyk  "Gelykenis" 
en  die  enigsins  geforseerde  "Nagelaat")  en  verwondbare  grootmense  en 
kinders  (kyk  "'n  Tuin  van  optelglas");  en  die  Suid-Afrikaanse  sosiopolitieke 
werklikheid  praat  duidelik  saam.  Die  verskeidenheid  verhaalmateriaal  is  selfs 
groter  in  die  1994-bundel,  Die  donker  inelk  van  daeraad:  Oustories  en  nuwe  sto- 
ries.  Die  subtitel  van  hierdie  heg  gekomponeerde  versameling,  die  motto's  en 
die  res  van  die  voorwerk  maak  die  leser  immers  vooraf  attent  op  die  belang- 
rikheid  van  die  soorte  verhale  wat  hier  ter  sprake  is  en  die  tradisies  waaruit 
hulle  voortspruit.  Onder  die  "oustories"  is  daar  legendes,  mites,  mondelinge 
vertellings  en  fabels,  terwyl  die  nuwe  stories  dié  is  wat  nóú  en  ook  in  hierdie 
bundel  vertel  word  - binne  die  mosaïek  van  'n  groot  tradisie.  Met  hierdie 
posisionering  onderstreep  Weideman  sy  geloof  in  die  vertel  van  stories  as  'n 
kosbare  en  selfs  broodnodige  faset  van  die  mens  se  bestaan.  Dis  nie  verniet  nie 
dat  Wefrik  Eriwetsky  se  motto  in  dié  negedelige  storieverhandeling  lui: 

"A1  wat  sin  maak  van  die  lewe  is  stories."5  Met  hierdie  bundel  het  Weide- 
man  hom  bowendien  goed  "geposisioneer"  vir  die  skryf  van  sy  groot  ro- 
man,  Draaijakkals. 

Die  derde  bundel  kortverhale,  Newelig:  Stories  loop  nie  padsaam  nie,  is 
weer  vol  uiteenlopende  verhale  en  meesterskap  van  die  woord  - 'n  ge- 
tuigskrif  vir  'n  skrywer  wat  sy  ambag  goed  bemeester  en  vir  wie  besinning 
oor  die  skrywerskap  van  wesenlike  belang  is.  Dit  is  egter  ook  'n  bundel 
van  sy  tyd,  waarin  aktualiteite  soos  plaasbeveiliging  en  werkloses  met  kar- 
tonbordjies  na  vore  tree.  'n  Vierde  bundel,  Bloujare  se  stories,  verskyn  in  Julie  2007. 
Die  "kontreiverhale"  (eintlik  lag-  en  liegstories  in  die  trant  van  Baron  von  Múnch- 
hausen)  kom  hoofsaaklik  uit  die  Karoo,  die  Noord-Kaap  en  Namibië. 

Weideman  noem  die  eerste  van  sy  twee  volwasse  romans  Die  onderskepper  of 
Die  dorp  wat  op  'n  posseël  pas.  Dit  is  die  verhaal  van  Arend  Visser,  die  posmeester 
van  die  klein  dorpie  Salpeterputs.  Sy  posisie  stel  hom  in  staat  om  sy  belangstel- 
ling  as  seëlversamelaar,  maar  veral  ook  sy  nuuskierigheid  oor  die  doen  en  late  van 
sy  mededorpenaars,  uit  te  leef  (hy  kan  immers  hulle  briewe  oopstoom).  Die  rus  en 
vrede  op  die  dorp  word  egter  omgedop  wanneer  prokureur  Verster  met  die  nuus 
opdaag  dat  'n  oudinwoner,  Joachim  von  Niemeyer,  in  sy  testament  miljoene 
Duitse  mark  aangebied  het  indien  die  "dorpsonreg"  wat  al  lank  bestaan  binne 
veertig  dae,  voor  31  Desember,  reggestel  word  en  die  "ware  geskiedenis"  in  'n 
kunswerk  geopenbaar  word.  A1  wat  leef  en  beef  op  die  dorp  neem,  ongeag  ras  of 
stand,  met  verskillende  inisiatiewe,  oogmerke  en  kunsvaardighede  deel,  wat  tot 
onsekerheid,  maar  ook  tot  gemeenskaplike  selfondersoek  lei.  Die  beoordeling 
van  die  kunswerke  is  bestem  vir  die  laaste  dag  van  die  jaar  en  die  millennium. 
(Ook  in  die  jeugverhaal  Dana  sejaar  duiscnd  het  'n  millenniumwisseling  groot 


5 "Wefrik  Erivvetsky  is  'n  - 
moedswillige  - anagram; 
dis  deel  van  die  m.i. 
belangrike  spel-beginsel 
van  skiyf;  lieg-  e.a.  stories  is 
mos,  soos  'persoonlike 
geskiedenisse',  weerbaar- 
making  teen  die  'leuens' 
van  die  werklikheid'' 
(Weideman  (2007c). 

woelinge  in  die  gemeenskap  meegebring!)  Die  onderskepper  is  'n  verwikkelde  ro- 
man  vol  simboliek,  magiese  realisme,  'n  onbetroubare  verteller  en,  uiteindelik,  'n 
wonder  - wat  geskied  wanneer  die  put  op  die  dorpsplein  weer  water  het  (p.  279). 
Met  hierdie  boek  sorg  Weideman  vir  groot  leesplesier : 'n  prestasie  wat  in  die  litera- 
tuur  nie  te  versmaai  is  nie! 

In  die  ambisieuse  en  omvangryke  DraaijakkaJs:  Oftewel  die  ongelooflike  eerste 
jeug  van  Nicolaas  Alettus  Lazarus  - stofpocpertjie,  tusseninner  en  aartskalant  van 
die  Onderveld,  wat  tussen  1913  en  1939  afspeel,  sluit  Weideman  met  sy  beweeg- 
like  antiheld  en  amper-dwerg  Nicolaas  Alettus  Lazarus  (alias  o.m.  Vossie)  by 
die  tradisie  van  die  skelm-  of  pikareske  roman  van  Miguel  de  Cervantes  aan 
(kyk  Cochrane,  2007);  'n  tradisie  wat  die  Duitse  skrywers  Thomas  Mann  en 
Giinter  Grass  verder  ontgin  het.  (In  sy  oeuvre  maak  Weideman  meermale  van 
motto's  uit  die  Duitse  letterkunde  gebruik  of  tree  hy  met  Duitse  skrywers  in 
gesprek.)  Volgens  Elize  Botha  (1999:9)  loop  ook  die  outeur  in  DraaijakkaJs 
"jakkalsdraaie  met  ons:  in  allerlei  raaisels  van  styl  en  struktuur,  soos,  onder 
andere,  die  verskillende  registers  waarin  Vossie  [...]  sy  storie  vertel.  Hy  laat 
die  leser  telkens  op  sy  spore  terugloop,  avontuurlik  op  soek  na  die  ware 
identiteit  - van  hierdie  skelm  roman." 

Gedurende  die  1990's  publiseer  Weideman  Los  my  uit,  paloekaslw aarin  hy  in 
virtuose  taalgebruik  met  verskillende  tydperke  en  omstandighede  omgaan.  Die 
verhaal  betrek  die  sosiokulturele  en  -politieke  konteks  van  die  laat  1950's  en  vroeg 
1960'  s,  en  die  outobiografiese  ondertone  is  duidelik  in,  byvoorbeeld,  die  hoofper- 
sonasie  Archie  Appelgryn,  wat  sy  vader  moet  help  smous;  sy  en  sy  ouers  se  verhui- 
sing  na  'n  plaas  in  die  distrik  Kimberley;  en  die  episode  met  die  steel  van  sy  bril, 
waarvoor  'n  plaaswerker  aangekeer  en  met  geweld  ondervra  word  (kyk  ook 
Kruger,  1988:74).  Dié  werk  toon  groot  simpatie  met  die  uitgeworpenes  in  die 
gemeenskap  en  beeld  'n  outentieke  leefwyse  van  dekades  gelede  uit. 

In  Die  optog  van  die  aftjoppers,  soos  jakJcalsdraai  vol  van  die  pikareske,  is  daar 
elemente  van  die  sigeunerskap,  waarna  Weideman  ook  by  geleentheid  in  onder- 
houde  verwys  het.  Dit  is  'n  virtuoos  geskrewe  verhaal  waarin  die  hoofpersonasie, 
Jacques  Joubert,  se  kreatiewe  verbeelding  hom  in  staat  stel  om  met  die  reël  van  'n. 
karnavaloptog  talle  figure  in  die  gemeenskap  te  betrek.  Op  hierdie  manier  be- 
toon  hy  menslikheid  en  verruim  hy  selfs  "demokrasie".  Die  realisties  voorgestel- 
de  Dana  sejaar  duisend  verplaas  die  leser  na  die  wêreld  van  die  Wikings  aan  die 
spannings-  en  verwagtingsvolle  einde  van  die  eerste  millennium,  en  beeld  hulle 
daaglikse  gebruike  en  tydgenootlike  lewens-  en  wêreldbeskouing  uit.  Volgens 
Wybenga  (2005:477)  het  Weideman  se  jeugromans  "almal  'n  spannende  verhaal- 
gegewe,  maar  die  gevoelige  leser  sal  ook  plesier  kry  uit  die  wyse  waarop  teksele- 
mente  op  mekaar  inspeel  om  'n  ryk  en  geskakeerde  betekenisinhoud  tot  stand  te 
bring".  Hierdie  jeugromans  verdien  beslis  'n  plek  in  die  bespreking  van  Weide- 
man  se  literêre  bydrae. 

'n  Genre  waarin  Weideman  oor  die  jare  baie  aktief  was,  is  die  drama.  Die  oor- 
grote  meerderheid  van  sy  dramas  is  ongelukkig  nie  gepubliseer  nie,  wat  dit  vir 
kenners  en  spesialiste  op  hierdie  terrein  moeilik  maak  om  insae  te  verkry  dit  in  wat 
Weideman  op  hierdie  gebied  bereikhet  (kyk  Van  Coller  & Van  Jaarsveld,  2007).  Soos 
uit  die  oorsig  in  afdeling  3 blyk,  het  Weideman  hom  oor  baie  jare  heen  konsekwent 
en  met  groot  ywer  aan  hierdie  genre  gewy  en  die  handjie  vol  opvoer-  en  uit- 
saaibare  Afrikaanse  dramatekste  aansienlik  uitgebou.  Weideman  se  betrokkenheid 
by  onder  meer  die  radiodrama  toon  dat  hy  groot  waarde  aan  die  intelligente  ver- 
maak  van  die  publiek  heg  en  in  die  tradisie  van  Van  Wyk  Lou  w en  Chris  Barnard  in 
hierdie  genre  voortwerk.  Dat  Weideman  ook  aktuele  temas  betrek,  blyk  uit  My  plaas 
se  naam  is  Vergenoeg:  Drama  in  nege  tonele.  Dit  handel  oor  'n  kommissie  wat  moet 
beslis  of  die  voormalige  plaaswerker,  Grace  Boois,  haar  oorlede  seun  op  die  Velds- 
mans  se  plaas  Vergenoeg  magbegi'awe.  Alreeds  die  titel,  wat  klink  asof  dit  ontleen 
is  aan  Peter  Blum  se  gedig  "Aftelrympie"  in  Steenbok  tot  poolsee:  Verse  (1955),  sugge- 
reer  dat  daar  rekening  gehou  sal  moet  word  met  die  geskiedenis  en  aktualiteit. 


6.  Samevatting 

Die  voorafgaande  uiteensetting  van  Weideman  se  veelsydigheid,  soos  dit  uit 
sy  beheersing  van  talle  genres  spreek,  is  onderneem  in  'n  poging  om  verskeie 
uitsprake  oor  sy  oeuvre  te  verifieer.  Volgens  De  Vries  (2007a)  is  Weideman  "by 
verre  die  veelsydigste  skrywer  in  Afrikaans  en  'n  onderskatte  akademikus. 
André  P Brink  het  baie  geskryf,  maar  hy  het  nie  digbundels  gepubliseer  nie." 
Ook  Van  Coller  en  Odendaal  (in  Van  Coller,  1999:764)  meld  dat  Weideman  "'n 
produktiewe  skrywer  [isj  wat  hom  met  groot  onderskeiding  gewaag  het  op 
die  gebied  van  meerdere  genres".  Hulle  (in  Van  Coller,  1999:783)  sluit  hulle 
profiel  soos  volg  af: 


Dit  is  selde  die  geval  dat  'n  outeur  se  oeuvre  steeds  'n  opwaartse  kurwe  toon. 
Weideman  is  so  'n  uitsonderlike  geval.  Daar  is  'n  gestadigde  groei  en  ryp- 
wording  in  sy  werk,  waarin  die  indiwidueie  algaande  plek  gebaan  het  vir  die 
universele  en  'n  streek  triomfantelik  kosmos  geword  het. 

Ten  slotte  word  Weideman  se  bydrae  vervolgens  in  vyf  punte  opgesom,  al 
leen  sy  geskakeerde  oeuvre  hom  uiteraard  tot  veel  meer  nuansering  en  veral 
indringende  bestudering: 

• Weideman  se  sukses  as  skrywer  in  meerdere  genres  is  nie  "toevallig"  nie.  Met 
die  poësie,  die  kortverhaal,  roman,  jeugverhaal  en  radiodrama  is  hy  jare  lank 
besig  (hy  be-oefen  dit).  As  radiodramaskry  wer  is  hy  minstens  net  so  aktief  as 
wat  Van  Wyk  Louw  en  Barnard  was. 

• Die  Noord-  en  Noordwes-Kaap  speel  van  die  begin  af  'n  rol  in  Weideman  se 
werk,  en  met  sy  uitbeelding  van  die  mens,  fauna,  flora,  gesteentes  en  talle 
ander  fasette  van  hierdie  droë  deel  van  die  land  word  Weideman  as  't  ware 
hulle  geheue. 

• Weideman  is  'n  virtuose  hanteerder  van  die  woord;  'n  vaardigheid  wat  hy  nie 
net  in  sy  digbundels  beoefen  nie.  Die  "volkse"  taalgebruik  in  Weideman  se 
werk  dra  daartoe  by  om  die  ryk  geskakeerdheid  van  'n  alternatiewe  Afrikaans 
lewend  te  hou  en  die  kreatiewe  moontlikhede  daarvan  onder  die  aandag  te 
bring. 

• Met  sy  prosawerk  hou  Weideman  (saam  met  skrywers  soos  André  E Brink, 
Abraham  H.  de  Vries  en  Hennie  Aucamp)  die  stem  van  die  storieverteller  in 
Afrikaans  lewendig  en  bou  die  vertel  van  stories  tot  'n  kosbare  faset  van  die 
Suid-Afrikaanse  literatuur  uit. 

• Sy  basiese  morele  ingesteldheid  en  gewilligheid  om  by  meerdere  geleenthede 
die  inisiatief  te  neem  ten  opsigte  van  aktuele  sake  maak  Weideman  een  van  die 
gewetens  van  die  Afrikaanse  taal  en  kultuur. 

Die  lees  van  George  Weideman  se  uitgebreide  oeuvre  is  'n  verrykende  ervaring. 

In  'n  era  waarin  die  voortbestaan  van  die  boek  in  die  gedrang  is,  sal  kennis- 

making  met  'n  oeuvre  soos  hierdie  juis  help  om  die  waarde  van  die  letterkunde 

en  die  boek  te  bevestig. 

Skuimspaan  en  griffel:  Oor  kos,  verwoording  en  vei'wording 

Hennie  Aucamp 


Skimmer  and  slate-pencil:  About  food,  expression  and  degeneration 

This  informal  essay  investigates  the  relationship  between  particular  poets  aud 
food,  be  the  poets  chefs,  connoisseurs  or  gourmands.  The  international  examples 
focus  on  Michelangelo  and  Gúnter  Grass,  while  the  local  examples  ofpoet-chefs 
start  with  C.  Louis  Leipoldt  and  are  carricd  through  to  Marlene  van  Niekerk 
and  George  Weideman.  The  sensuality  of  preparing  and  eating  food,  which  is 
almost  like  that  of  a sexual  act,  also  has  a dark  subtext:  that  which  is  physicalíy 
consumed  is  eventually  excreted. 


I 

Wat  is  dit  wat  party  digters  'n  passie  vir  kosmaak  laat  ontwikkel,  of  'n  passie 
bloot  vir  lekker  eet? 

Marlene  van  Niekerk  het  gesê  dat  sy  haar  skryfstudente  'n  keer  in  'n  kom- 
buis  om  haar  wil  hê,  en  dat  sy,  al  werkende,  nou  by  'n  tafelblad,  dan  by  'n 
spoelbak,  dan  by  die  stoof,  parallelle  wil  trek  tussen  kook  en  skryf. 

Van  Niekerk  sal  wel  geniale  dinge  te  sê  hê,  en  ek  sal  nie  so  vermetel  wees 
om  by  haar  ryk  gedagtewêreld  te  probeer  indring  nie. 

Wat  wel  voor  die  hand  lê,  selfs  vir  my  on-koklike  oog,  is  dat  dit  hier  om  'n 
omstokingsproses  gaan.  Die  pragtige  ding  vóór  jou,  die  oopgekloofde  pam- 
poen,  vaalgrys  van  buite,  oranje  van  binne,  die  skaapboud,  die  haas,  sal  'n 
verandering  ondergaan,  in  die  oond  of  in  'n  swaarboomkastrol  bo-op  die  stoof. 

Ook  poësie  begin  met  roustof;  met  sinsindrukke  wat  deur  oog,  neus,  ore 
en  al  die  ander  perseptors  ingeneem  is  en  nou  in  die  donkerkamer  van  die 
gees  en  verbeelding  iets  anders  aan  die  word  is  as  wat  dit  oorspronklik  was. . 

Die  Hollandse  digter  Marsman  het  dit  baie  bondiger  gestel  as  ek.  Poësie, 
het  hy  gesê,  is  lewensgraan  omgestook  tot  jenewer.  Ernst  van  Heerden,  digter, 
en  self  'n  voortreflike  kok,  het  hierdie  uitspraak  telkemale  aangehaal. 


II 

Die  gi'oot  Michelangelo  was  beeldhouer,  skilder,  digter  en  miskien  selfs  kok. 
In  'n  resépteboek  wat  die  Royal  Academy  of  Art  in  London  uitgegee  het,  is  sy 
resep  vir  sop  opgeneem.  Miskien  was  dit  nie  eers  sý  resep  nie,  maar  'n  oorge- 
lewerde  resep  uit  die  werkersklas;  ja,  waarskynlik,  want  dis  die  sop  wat  hy  en 

klipkappers  in  die  marmergroewe  van  Carrara  oor  'n  stadige  vuur  gemaak 
het.  Ek  kan  hulle  sien  sit  om  hul  vuur,  hande  gekrom  om  hul  sopkomme, 
Michelangelo  se  hande  net  so  ru  soos  dié  van  sy  vriende,  want  ook  beeldhou- 
ers  is  handewerkers. 

Vra  my  nie  na  Michelangelo  se  resep  nie;  die  boek  waarin  dit  was  is  nou  in 
besit  van  'n  vriendin,  Linda  Vicquery,  wat  tans  in  Frankryk  woon.  Wel  het  ek 
onlangs  op  inligting  afgekom  wat  suggereer  dat  Michelangelo  om  te  koop 
was  met  lekker  kos,  en  kwatryn  na  kwatryn  geskryf  het,  in  ruil  vir  kospre- 
sente.  Die  verhaal  verloop  só: 

Michelangelo  het  op  ouderdom  ses  en  sestig  'n  jong  vriendjie  gehad,  der- 
tien  jaar  oud,  genaamd  Francesco  (Cecchino)  de  Zanobi  Bracci.  Cecchino  is 
nog  vóór  sy  veertiende  jaar  oorlede,  oorsaak  van  dood  onbekend,  en  Michelan- 
gelo  het  'n  tombe  vir  sy  vriend  ontwerp,  met  dié  grafskrif: 

Buried  here  is  that  Braccio  with  whose  face 

God  wishes  to  correct  Nature. 

Immer  is  Michelangelo  hierdeur  besiel  en  betower:  "La  forza  d'un  bel  viso", 
soos  Thomas  Mann  ons  herinner  in  sy  indringende  essay,  "Die  Erotik  Michelan- 
gelos". 

'n  Jaar  lank  het  Michelangelo  vierreëlige  grafskrifte  gedig,  aangespoor  deur 
Luigi  del  Riccio,  die  oom  van  die  ontslape  seun,  wat  gesogte  fynproewerskos 
na  Michelangelo  gestuur  het,  soos  forel,  vyebrood  en  tortelduif.  (My  bron  praat 
van  "turtle",  wat  waterskilpad  kan  beteken,  maar  my  vriend  Wesley  Kotzé,  'n 
befaamde  kok,  reken  dat  "tortelduif"  beter  inpas  by  die  Mediterreense  sfeer. 
'n  Kenner  van  die  eetgewoontes  in  die  Quatrocento  moet  maar  hier  met  'n 
verklaring  kom.) 

Die  gedagte  dat  Michelangelo  omgekoop  is,  klop  nie  heeltemal  met  wat 
ons  uit  Vasari  se  lewe  van  Michelangelo  weet  nie.  Michelangelo  het  nie  pre- 
sente  ontvang  nie,  want  dit  het  hom  gekompromitteer,  net  soos  hy  ook  nie 
uitnodigings  na  eetgeleenthede  aanvaar  het  nie,  want  dan  moet  hy  met  'n 
teenprestasie  kom,  wat  hy  hom  tyd-  en  energiewyse  nie  kon  veroorloof  nie. 

Vasari  het  dié  mooi  verhaaltjie  vertel  om  Michelangelo  se  streng  etiek  te 
demonstreer: 

'n  Vriend  en  bewonderaar  het  sy  kneg  na  Michelangelo  gestuur,  met  'n 
drag  kosbare  kerse  op  sy  rug.  Onthou,  dit  was  pre-elektriese  tye,  en  goeie 
kerse  was  'n  gesogte  item.  Michelangelo  het  gekyk  en  gesluk  en  gesê:  "Vat 
terug  huis  toe."  Maar  die  kneg  het  voor  Michelangelo  se  huis  gaan  sit  en  die 
kerse  die  een  na  die  ander  in  'n  sandhoop  gesteek  en  aan  die  brand  gesteek. 

Michelanglo  het  uitgestorm  en  geskree:  "Wat  dóén  jy  tog  nou?" 

En  die  kneg  het  met  'n  slu  glimlag  gesê:  "Net  wat  my  heer  my  beveel  het 
om  te  doen." 

“Blaas  dood  die  kerse/'  het  Michelangelo  gesê,  "en  bring  hulle  in." 

My  "teorie"  rakende  Michelangelo  en  Bracci  se  oom  Luigi  is  dat  Michelange- 
lo  hom  ná  elke  kosgeskenk  van  alle  skuld  wou  onthef  met  'n  kwatryn,  tot 
vyftig  maal  toe. 

Wat  'n  mens  van  Michelangelo  te  lees  kry,  dikwels  in  bibliofiele  uitgawes, 
met  tekeninge  van  die  meester  daarnaas,  is  keer  op  keer  die  sonnette,  maar 
die  vierreëlige  grafskrifte  moet  nog  bestaan,  want  my  bron  haal  een  van  die 
grafskrifte  - 'n  besonder  digte  grafskrif  - volledig  aan,  en  ook  reëls  uit  die 
ander  kwatryne.  Hier  dan  die  "digte"  grafskrif: 

I was  only  alive;  but  dead,  I grew 

Dearer  to  him  who  lost  me  when  I died. 

He  loves  me  more  than  when  I lay  beside  him; 

Then  good  is  death  if  love,  for  it,  grows  too. 

Die  perspektief  in  die  aangehaalde  kwatryn  is  dié  van  die  gestorwe  Bracci,  en 
is  duidelik  homoëroties  getint.  Dit  het  Michelangelo  dan  ook  besef,  en  hy  het 
gepleit  dat  Luigi  del  Riccio  nie  sy  grafskrifte  publiseer  nie,  want  dit  sou  'n 
skandaal  ontketen  het.  Luigi  het  toegegee,  maar  dit  was  ook  die  einde  van  sy 
vriendskap  met  Michelangelo. 

Wat  bind  die  digkuns,  kos  en  die  dood?  Erotiek,  selfs  tot  in  die  dood  toe; 
want  erotiek  is  die  spesery  wat  die  wesensaard  van  beide  digkuns  en  kos  na 
vore  bring. 


III 

Daar  is  meer  raakpunte  tussen  Michelangelo  en  Gunter  Grass  as  wat  'n  mens 
aanvanklik  vermoed. 

Grass  se  skoolopleiding  is  deur  die  Tweede  Wêreldoorlog  onderbreek.  Hy 
het  by  die  Nazi  Jeugbeweging  aangesluit  en  is  op  ouderdom  sestien  opgeroep 
vir  militêre  diens,  waar  hy  in  die  Luftwaffe  gedien  het  tot  hy  in  1945  gewond 
is.  (Hoekom  is  daar  onlangs  so  'n  bohaai  oor  sy  Nazi-verlede  gemaak?  A1  dié . 
feite  staan  reeds  in  Poems  of  Giinter  Grass,  vertaal  deur  Michael  Hamburger, 
wat  in  1969  in  die  reeks  "Penguin  Modern  European  Poets"  verskyn  het.) 

Grass  het  nooit  sy  Matriek  gemaak  nie.  Hy  het  ná  die  oorlog  as  'n  leerling- 
klipmesselaar  begin  werk  by  'n  firma  wat  grafstene  gemaak  het.  Dis  egter  as 
romanskrywer  dat  hy  wêreldberoemd  geraak  het,  'n  feit  wat  telkens  sy  ander 
talente  wil  oorskadu.  Hy  is  byvoorbeeld  'n  gedugte  grafiese  kunstenaar,  drama- 
turg,  digter  en,  volgens  sy  selfportret  met  koksmus,  'n  kok.  Kos  en  kosmaak 
duik  telkens  in  sy  werk  op,  by  name  in  Die  Bíechtrommel,  en  ook  in  drie  ge- 
digte  wat  Michael  Hamburger  vertaal  het,  naamlik  "Cherries",  "Chefs  and 
Spoons"  en  "The  Jellied  Pig's  Head".  Laasgenoemde  gedig  is  'n  volledige  re- 

sep  wat  oor  vier  bladsye  strek,  met  'n  nawoord  wat  vertel  hoe  die  oorbly- 
wende  dele  van  'n  varkkop  benut  kan  word: 

[...]  people  who  don't  likewaste 

should  cook  the  coarse  gristle  and  bones 

as  well  as  the  split  trotters 

once  again,  for  spice 

adding  marjoram,  celery,  carrots 

and,  provided  more  rage  remains  in  the  house, 

a knife-tip  of  that, 

so  gaining  a tasty  soup 

which,  with  turnips,  barley,  similar  miseries 
or  dried  peas 

can  replace  for  families  with  many  children 
a simple  but  nutritious  meal. 

Wat  dié  aanhaling  uitwys,  is  dat  emosie,  na  watter  kant  dan,  óók  'n  bestand- 
deel  is  by  kook. 

Neem  'n  mens  'n  boek  op  met  die  grafiese  werk  van  Giinter  Grass,  soos  In 
Knpfer,  auf  Stein,  val  dit  jou  op  dat  Grass  geobsedeer  is  met  die  organiese  di- 
mensie  van  kos  en  kosmaak.  Hy  ets,  tot  in  die  fynste  besonderhede  toe,  viskop- 
pe,  visse,  palings;  en  verder  verskillende  ganssoorte  en  los  ganskoppe,  en  hoen- 
ders;  en  ook  krappe  en  krewe  en  slakke.  Vreemd,  nie  varkenskoppe  nie.  Een 
viskop  kom  na  die  kyker  aangeswem  met  'n  vurk  in  sy  bek,  en  'n  man  weer 
het  'n  mes  dwars  in  sy  gesperde  mond,  asof  beide  wil  sê:  Eet  my,  beproef  my. 

"Eet  my"  is  'n  bekende  seksterm,  en  seksuele  bowe-  en  ondertone  is  nooit 
ver  verwyder  van  Grass  se  kos-etse  en  -steendrukke  nie.  Wriemelende  ale  en 
palings  is  suggestief,  maar  Grass  se  voorstelling  van  paddastoele  as  erekte 
penisse  laat  niks  aan  die  verbeelding  oor  nie;  wel  kom  daar  'n  angsdimensie 
by,  veral  by  manlike  kykers,  want  by  die  paddastoel  cum  penis  lê  dikwels  'n 
vlymskerp  mes. 

Visgeraamtes,  op  sigself  so  grafies  as  wat  'n  kunstenaar  se  hart  kan  begeer, 
kom  klokslag  voor  by  Grass,  ook  mensskedels.  Op  een  surrealistiese  voorstel- 
lingbegin  'n  rot  aan  die  nog  lewende  Grass  knaag.  Opstand,  verval,  dood  en 
ontbinding  is  die  hoekstene  van  sy  grafiese  oeuvre,  en  tóg  vier  Grass  die  lewe. 
(Net  mededigters  en  -kunstenaars  kan  ál  hierdie  paradokse  met  mekaar  ver- 
soen,  en  dit  ook  net  soms.) 


IV 

Die  doyen  van  alle  kok-digters  in  Afrikaans  is  natuurlik  Leipoldt,  en  wie  fyn- 
proewerprosa  wil  lees,  kan  gerus  weer  'n  slag  Polfyntjies  vir  die  proe  opneem. 

My  gunstelingresep,  bloot  om  die  gehalte  van  sy  prosa,  nou  kraakvars,  dan 
weer  meegewend,  soos  gewillige  vlees,  is  die  een  oor  die  bereiding  van  'n 
speenvarkie.  As  ek  by  'n  varkdis  moet  aansit,  dan  dié  van  Leipoldt,  en  nie  dié 
van  Giinter  Grass  nie. 

Marlene  van  Niekerk  is  die  een  en  twintigste  eeu  se  antwoord  op  Leipoldt, 
dit  nou  natuurlik  binne  Afrikaanse  verband.  Haar  kosrubriek  in  Insig,  helaas 
afgelope,  kan  net  so  'n  klassiek  word  as  "Kelder  en  kombuis",  wat  oorspronk- 
lik  as  rubriek  in  Die  Huisgenoot  verskyn  het,  van  Leipoldt.  Ek  het  dikwels  net 
agter  Van  Niekerk  se  prosa  aangelees,  spoedig  vergetend  dat  dit  om  'n  resep 
handel.  Enigiemand  wat  die  verbeelding  "die  erotiese  sone  van  die  brein" 
noem,  kan  lewenslank  reken  op  my  bewondering. 

George  Weideman  het  die  gesprek  tussen  kos  en  digkuns  tot  'n  nuwe  sim- 
biose  gevoer  met  sy  bundel  Verskombuis,  waarin  hy  sy  beproefde  resepte  afwis- 
sel  met  eie  gedigte  oor  kos.  Weideman  se  kos  is  die  kos  van  die  platteland  en 
padstalletjies,  van  konfyte  soos  agurkie  en  suurvytjie;  van  plankperske  en 
kwepersmeer;  van  Boerejongens  op  witblits.  Dalk  oorreed  ek  iemand  om  vark- 
boud  gemarineer  in  turksvystroop  op  die  proef  te  stel,  soos  daardie  bobaas- 
kokke  van  Jakhalsdans  in  die  Karoo,  naamlik  Betjie  en  Jeanette,  by  wie  ek  en 
Wesley  in  die  winter  kuier? 

Wat  gaan  die  volgende  stasie  van  genieting  wees,  literêr  en  kulinêr  ge- 
sproke? 

Ek  stel  'n  bloemlesing  voor  waarin  digter-kokke  hul  ingewikkeldste  resep 
in  versvorm  giet,  na  die  voorbeeld  van  Giinter  Grass,  met  metafisika  wat 
"flikker  om  die  grense  van  hul  duister  woorde". 

Teenoor  dié  resep,  natuurlikin  diepdruk  en  volkleur,  'n  dreigend-sensuele 
foto  van  die  digter  se  gekose  dis;  'n  nature  morte  in  die  gees  van  Chardin. 


V 

Ná  "die  heilige  onrus"  volg  "die  onheilige  rus". 

'n  Digter  het  hom  bekoms  geëet  aan  eie  kos  en  het  gaan  skuins  lê  op  die 
naaste  bed  of  sofa.  Hy  slaap  met  rukke,  maar  veral  met  vaarte,  al  luider  en  af 
dieper,  terwyl  daar  klaar  'n  omstoking  van  kos  in  sy  ingewande  begin  het, 
onstuitbaar,  onomkeerbaar,  soos  alle  sikliese  prosesse. 

Die  aanwending  van  die  sonnetvorm  en  metaforiese  konstruk- 
sies  in  George  Weideman  se  sonnettesiklus  "Die  nuwe  herout" 

Ida  Bester-Grabe 


The  application  of  the  sonnet  as  poetical  mould  and  metaphorical  con- 
structions  in  George  Weideman's  cyde  of  sonnets  "Die  nuwe  herout" 

In  this  article  on  the  Afrikaans  poet  George  Weideman's  cycle  of  sonnets 
entitled  "Die  nuwe  herout",  the  author  argues  that  hoth  sonnets  are  modern 
experimental  sonnets  that  may  he  compared  to  the  Roman  sonnets  of  Charles 
Beaudelaire.  This  becomes  clear  from  comparing  the  rhyme  schemes  of 
Weideman’ s sonnets  with  the  rhyme  schemes  of  the  traditional  Petrarcan  and 
Shakespearean  sonnets. 

Secondly,  the  internal  oppositions  between  íight  and  darkness,  vagueness 
and  clarity  in  Sonnet  I are  discussed  as  well  as  the  juxtaposition  of  fire  as 
destructive  power  (Sonnet  I)  and  as  symbol  of  a nation's  spiritual  possessions 
(Sonnet  II). 

Thirdly,  the  author  reveals  the  rich  play  with  metaphorical  expressions  in 
Weideman’s  Sonnet  II,  e.g.  genitive  constructions  and  the  novel  use  of 
unexpected  adjectival,  nominal  and  verbal  foci.  According  to  the  author's 
reading,  Weideman  offers  Afrikaans  speakers  a very  strong  ray  of  hope  for 
their  culture's  future  based  on  the  message  that  he  reads  into  "Winternag". 
According  to  him,  Eugêne  N.  Marais  is  indeed  a herald  of  good  tidings,  as 
has  been  suggested  by  literators  such  as  E.  Lindenberg. 


Die  sonnet,  'n  kort  digvorm  wat  uit  14  reëls  bestaan,  is  in  die  13de  eeu  in 
Italië  ontwikkel  en  deur  die  Italiaanse  digter  Petrarca  vervolmaak.  Vandaar 
het  dit  na  die  res  van  Europa  versprei  en  in  die  16de  eeu  het  Thomas  Wyatt 
en  Henry  Howard  dit  in  Engeland  begin  toepas.  William  Shakespeare  het 
die  digvorm  met  besondere  vaardigheid  aangewend  en  gemodifiseer.  Na 
hom  het  Edmund  Spenser  en  John  Milton  hul  eie  variasies  van  die  Petrar- 
caanse  sonnet  ontwikkel  (Halsley  & Shores,  1971:158). 

Die  Petrarcaanse  sonnet  bestaan  uit  'n  oktaaf  (8  reëls)  gevolg  deur  'n  ses- 
tet  (6  reëls)  met  die  rymskema  abbaabba  cdecde.  Die  Shakespeariaanse  sonnet, 
daarenteen,  bestaan  uit  4 kwatryne  (4  reëls)  en  'n  koeplet  (2  reëls)  met  die 
rymskema  abab  cdcd  efef  gg.  Die  Engelse  sonnet  het  gewoonlik  uit  jambiese 


30 


Ensovoort:  jaargang  1 1,  nommer  1,  2007 


versreëls  bestaan  (7  versvoete  wat  elk  saamgestel  is  uit  'n  onbeklemtoonde 
lettergreep  gevolg  deur  'n  beklemtoonde  lettergreep). 

Die  nuwe  herout 

'n  Sonnettesiklus 

Die  Gr  'áber  alle  stehn  auf  Allerseelen  offen 
- Gúnter  Grass,  "Allerseelen" 

I 

Ek  sou  wát  wou  gee  om  te  weet,  Eugêne, 
wat  deur  jou  wasige  gemoed  gegaan  het 
met  die  skryf  van  "Winternag":  jy  wou  dit 
tog  nie  daarby  laat  nie?  Of  het  morfien 

meer  as  net  eie  pyn  en  fluweelswart  git 
in  vreemde  newels  tussen  sterre  laat  verdwyn? 

Laat  vergeet  van  swart  murasies,  laat  afsien 
van  jou  brandwag  se  sit  en  tuur  oor  wit 

gerypte  veld  en  tentrye  en  kinders  wat  skaars  nog  wuif? 

Oor  jou  grassaad  in  die  brande  is  veel  getwis, 

oor  die  dou  wat  ryp  word  - en  of  jy  bloot  stemmingsdigter  is, 

soos  jy  glo  wou  glo.  Maar  nou  Eugêne,  nóú  skuif 
'n  ander  gesig  stérvas  voor  my  in:  ter  behoudenis 
van  ons  drif  en  ons  durf,  en  ons  allersieledroefenis. 

II 

Daar  is  'n  vuur  wat  niks  ooit  mag  doof  nie,  Eugêne, 

nooit  in  ons  geblus  mag  word  nie  - al  sou  die  nagswart  seë 

ook  slu  styg  en  aan  die  kole  van  die  gees 

kom  lek  - dit  is  die  vuur  van  die  woord  wat  ons  wen 

met  warmte  soos  dié  van  'n  boerekombuis. 

Word  heldeverhale  nog  oorvertel?  Word  nog  uitgesien 
na  dwaalstories  van  weleer?  Nou  moet  mandolien 
en  trekklavier  en  saksofoon  nuwe  wysies 

lap  en  stik  en  elke  ghoeriesmatras  dink  hy  síng. 

Die  grafte  sal  dit  uitroep,  ook  joune  in  die  wildernis  - 
want  dié  seë  is  'n  donker  sindikaat  wat  ver  verby  vergifnis 

stu  en  sluip  en  alles  platvee  en  uitkring 
tot  aan  die  heilige  vuur.  'n  Volk  se  nemesis. 

Néé:  ons  vlam  brand  bo  verwatenheid,  bo  verdoemenis. 

Weideman  se  sonnet  I het  die  rymskema  abbabcabdeedee  (indien  Eugêne  in 
die  eerste  reël  op  Engels  uitgespreek  word)  en  is  dus  nie  in  ooreenstem- 
ming  met  enige  van  die  voorgenoemde  skemas  nie.  Die  vorm  toon  oor- 
eenkomste  met  die  Petrarcaanse  oktaaf  en  sestet,  maar  is  verdeel  in  twee 
kwatryne  en  twee  tersette.  Wat  ritme  betref,  begin  dit  met  jambiese  pentame- 
ters,  maar  word  reeds  vanaf  die  tweede  kwatryn  onreëlmatig. 

Sonnet  II  se  rymskema  is  abcadeefghhghh  (indien  Eugêne  in  reël  1 op  Frans 
uitgespreek  word).  Die  indeling  is  ook  twee  kwatryne  en  twee  tersette  en 
die  versreëls  is  heelwat  langer  as  die  tradisionele  jambiese  pentameters. 

Maar  genoemde  onreëlmatighede  mag  geensins  daartoe  lei  dat  hierdie 
twee  gedigte  sommer  afgemaak  word  as  digpogings  wat  toevallig  uit  14  reëls 
bestaan  en  (ten  spyte  van  die  digter  se  benoeming)  nie  insluiting  in  die  ware 
sonnetgenre  verdien  nie.  So  'n  redenasie  sou  volgens  die  digter  Charl-Pierre 
Naudé  berus  "op  'n  gebrek  aan  kennis  oor  die  Romaanse  sonnet  (in  teen- 
stelling  met  die  Anglo-Saksiese  tradisie)  wat  'n  basis  vir  eksperimentering 
bied  waarin  aspekte  van  die  sonnet  wegval,  maar  ander  behoue  bly  ...  Die 
Romaanse  sonnet  begin  min  of  meer  by  die  Franse  digter  Beaudelaire  en  sy 
tydgenote"  (Naudé,  2007:11).  Naudé  noem  in  dieselfde  bespreking  die  dig- 
teres  Elisabeth  Eybers,  wat  dikwels  van  die  Romaanse  sonnetvorm  gebruik 
gemaak  het,  die  "beste  en  veelsydigste"  eksponent  van  die  sonnet. 

Dit  is  moontlik  juis  deur  aanpassings  aan  die  tradisies  aan  te  bring,  dat 
digters  die  sonnet  na  nuwe  hoogtes  kan  voer. 


II 

"Die  nuwe  herout"  is  George  Weideman  (2006:56-57)  se  bydrae  tot  die  bun- 
del  Honderd  jaar  later,  wat  volgens  die  subtitel  deur  Johann  Lodewyk  Marais 
saamgestel  en  deur  Praag  uitgegee  is  "ter  viering  van  die  publikasie  van 
Eugêne  N.  Marais  se  'Winternag7  op  23  Junie  1905".  Aangesien  dit  gebruik- 
lik  is  vir  skrywers  (en  digters)  om  in  'n  herdenkingsbundel  'n  persoonlike 
huldeblyk  te  bring,  gaan  ek  vir  doeleindes  van  hierdie  soortgelyke  eerbe- 
toon  aanvaar  dat  die  liriese  subjek  van  die  siklus,  wat  die  digter  aan  Eugêne 
N.  Marais  opdra,  George  Weideman  self  is  (" Ek  sou  wat  wou  gee  om  te  weet 
..." , reël  1,  sonnet  I;  my  kursivering). 

In  "Die  nuwe  herout"  bou  Weideman  sy  eerste  sonnet  rondom  verwy- 
sings  na  die  gedig  "Winternag":  die  titel  self,  "Winternag"  (reël  3);  "newels 
tussen  sterre"  (reël  6,  herinner  aan  "sterlig  en  skade");  "kinders  wat  skaars 

nog  wuif"  (reël  9,  eggo  die  beeld  "soos  winkende  hande");  "grassaad  in  die 
brande"  (reël  10,  verwys  na  "versprei  in  die  brande,  / is  die  grassaad  aan 
roere");  "dou  wat  ryp  word"  en  "wit  / gerypte  veld"  (reëls  11,  8-9  - die  ver- 
wysing  is  vanselfsprekend:  "dou  ...  verbleek  ...  tot  ryp  in  die  kou").  Byko- 
mend  by  hierdie  simbole,  geleen  uit  Marais  se  beroemde  gedig,  kom  ook 
nog  die  beelde  uit  die  onstuimige  oorlogtydvak:  "swart  murasies"  (reël  7, 
die  afgebrande  Boerewonings);  "brandwag"  (reël  8,  lid  van  'n  militêre  mag 
wat  op  die  voorpos  moet  staan  as  beskermer  en  verspieder)  en  "tentrye"  en 
"kinders  wat  skaars  nog  wuif"  (reëls  9,  verwysend  na  die  Britse  konsentra- 
siekampe  waarin  duisende  kinders  aan  siektes  en  wanvoeding  gesterf  het). 
Daar  is  die  verwysings  na  Marais  se  morfinisme,  naamlik  "wasige  gemoed" 
(reël  2);  "morfien"  (reël  4)  en  "vreemde  newels"  (reël  6),  en  na  verskeie  as- 
pekte  van  die  resepsie  van  "Winternag":  "Oor  jou  grassaad  in  die  brande  is 
veel  getwis,  / oor  die  dou  wat  ryp  word  - en  of  jy  bloot  stemmingsdigter  is" 
(reëls  10-11)  asook  Marais  se  rol  as  herout  of  profeet. 

Daar  kom  sterk  teenstellings  na  vore  binne  hierdie  eerste  sonnet,  soos 
tussen  donker  en  lig  ("fluweelswart  git"  / "vreemde  newels"  teenoor  "sterre" 
en  "stérvas")  en  tussen  wankelrigheid  en  stewigheid.  Die  veronderstelling 
dat  Marais  "Winternag"  onder  die  invloed  van  morfien  geskryf  het  ("wasige 
gemoed  ...  / met  die  skryf  ..."  reëls  3-4)  word  gejukstaponeer  met  sy  "ander 
gesig",  naamlik  dié  van  "stérvas"  boodskapper  wat  'n  verslane  volk  moed 
inpraat.  Hierdie  laaste  heroïese  beeld  word  ook  gestel  teenoor  dié  van  blote 
stemmingsdigter  (reël  11).  (Die  beeld  van  die  bedwelmde  skrywer  herinner 
sterk  aan  die  daggarokende  Boesmanverteller  van  die  oorvertelde  "Dwaal- 
stories"  wat  in  sonnet  II  genoem  word.) 

Op  betekenisvlak  gaan  dit  in  die  sonnet  gewoonlik  om  'n  sentrale  vraag 
of  tema  wat  in  die  aanvanklike  oktaaf  of  drie  kwatryne  ontwikkel  word  en 
dan  in  die  finale  sestet  of  koeplet  opgelos  of  verduidelik  word.  Die  gedag- 
tegang  stu  vinnig  voort  rondom  die  sentrale  metafoor  (kyk  Naudé,  2007:11) 
tot  by  die  verrassende  of  besinnende  ontplooiing. 

Weideman  wy  die  hele  sonnet  I aan  verskeie  verbandhoudende  vrae  wat’ 
hy  direk  aan  Eugêne  (Eugêne  N.  Marais)  rig  oor  die  doel  en  dieper  betekenis 
van  "Winternag"  (kyk  Marais,  1982:9).  Hy  kom  nie  in  die  eerste  sonnet  by  'n 
antwoord  uit  nie.  Dit  is  asof  die  probleem  te  groot  is  vir  een  sonnet  en  dus 
'n  tweede  verg  om  behoorlik  aangepak  en  "opgelos"  te  word.  Weideman 
eksperimenteer  dus  met  die  sonnetvorm  as  verpakking  van  sy  huldeblyk 
aan  Marais. 

Weideman  se  kernprobleem  is  die  begeerte  om  te  weet  of  Marais,  wat 
homself  volgens  reël  11  van  sonnet  I as  "stemmingsdigter"  beskou  het,  met 
die  skryf  van  "Winternag"  bedoel  het  om  verskeie  ander  betekenisvlakke 
daarmee  te  verweef.  Sy  vrae  verraai  dat  die  swaarmoedigheid  van  dwelm- 

verslaafdes  (reëls  4-6,  sonnel  1)  en  die  verskroeideaardebeleid  asook  die 
lyding  van  Afrikanervrouens  en  -kinders  tydens  die  Anglo-Boereoorlog  (reëls 
7-10)  deel  van  hierdie  veelvlakkigheid  moes  uitmaak.  Weideman  wil  weet 
of  Marais  dalk  weens  sy  gebruik  van  morfien  vergeet  het  dat  hierdie  gedig 
maar  die  eerste  strofe  was  van  sy  beplande  epiese  gedig  oor  'n  brandwag  op 
kommando  en  wat  hy  "Nagwag"  wou  noem  (Rousseau  1974:183).  In  die  laaste 
terset  onthul  Weideman  sy  vermoede  dat  'n  voorbode,  'n  toekomsvisie  van 
die  Afrikaanssprekende,  volgens  die  interpretasie  van  die  hedendaagse  le- 
ser  (daarom  "nuwe"),  moontlik  tussen  die  reëls  van  die  oënskynlike  stem- 
mingsgedig  ingeweef  is.  Hierdie  siening  eggo  die  lesing  van  ander  letterkun- 
diges,  soos  E.  Lindenberg  (1972). 


III 

In  die  tweede  sonnet  staan  Marais  se  "dwaalstories"  sentraal  deurdat  Wei- 
deman  die  vraag  stel  of  die  moderne  mens  nog  luister  na  die  mondelinge 
oorlewering  van  volksverhale  (reëls  6-7).  In  sy  monumentale  werk  oor 
Eugêne  N.  Marais  skryf  Leon  Rousseau  dat  Marais  hierdie  verhale,  wat  aan- 
vanklik  in  Die  Boerevrou  (1921)  verskyn  het,  waarskynlik  gehoor  het  by  ou 
Hendrik,  'n  swerwende  Boesman,  moontlik  een  van  'n  groep  Afrika-storie- 
vertellers  wie  se  bydraes  saans  om  die  vure  met  "diep  skuiwe  aan  die  dagga- 
pyp"  (Rousseau,  1974:254)  begelei  is.  Rousseau  (1974:255)  voeg  by  dat  Marais 
met  die  verskyning  van  Dwaalstories  in  boekvorm  (1927)  in  die  inleiding  "te 
kenne  [gee]  dat  'dwaalstories'  'n  algemene  naam  vir  'n  sekere  soort  inheemse 
sprokie  was  en  nie  sy  eie  vinding  nie". 

Enkele  eienskappe  van  hierdie  vier  kort  verhale  wat  in  Weideman  se  son- 
net  II  resoneer,  is  vuur,  water  en  die  fokus  op  die  paranormale  of  spirituele. 
In  hierdie  sonnet  word  vuur,  waarvan  die  vernietigende  eienskappe  in  son- 
net  I aan  die  bod  kom  ("brande"  en  "swart  murasies")  teenstellend  positief 
uitgebeeld  vanaf  "kole"  en  "vlam"  tot  "heilige  vuur".  Water,  wat  gewoonlik 
as  lewegewend  beskou  word,  word  hier  omgekeer  tot  blussende,  uitwis- 
sende  krag,  veral  in  die  vorm  van  "nagswart  seë",  wat  in  die  gedig  die  "don- 
ker"  agteraf  sameswerings  teen  die  volk  se  behoudende  geestesgoedere  sim- 
boliseer. 

Waar  vuur  dus  in  die  eerste  sonnet  simbool  is  van  die  vernietigende  stryd 
wat  in  Marais  se  tyd  teen  die  Afrikanervolk  gevoer  is,  fokus  die  digter  in  die 
tweede  sonnet  op  ander,  minder  sigbare  bedreigings  in  ons  tydvak.  Weide- 
man  maak  van  konsentriese,  ondersteunende  metaforiese  uitdrukkings  rond- 
om  sinonieme  vir  vuur  (kole,  warmte,  vlam)  gebruik  om  die  gedagte  dat  die 
Afrikaanse  taal,  aan  die  een  kant,  maar  ook  die  Afrikaner  se  inherente  harts- 
tog  en  onverskrokkenheid  ("ons  drif  en  ons  durf",  I,  reël  14),  aan  die  ander 

kant,  deur  verskillende  donker  magte  ("die  nagswart  seë",  II,  reël  2)  bedreig 
word. 

Twee  genitiefkonstruksies  (kyk  Grábe  & Keuris,  2002:13-50)  word  gebruik 
om  die  geestesgoedere  en  taal  van  die  Afrikaner  metafories  voor  te  stel,  naam- 
lik  "die  kole  van  die  gees"  en  "die  vuur  van  die  woord".  Albei  hierdie  meta- 
fore  brei  uit  op  die  simbool  van  "'n  vuur  wat  niks  ooit  mag  doof  nie"  waarmee 
Weideman  sy  tweede  sonnet  inlui.  En  as  simbool  van  die  magte  wat  hierdie 
vuur  graag  sal  wil  blus,  gebruik  hy  die  element  wat  in  die  reële  wêreld  ge- 
bruik  word  om  vuur  mee  te  beveg:  water.  Die  verrassende  hier  is  dat  vuur, 
wat  gewoonlik  as  'n  vernietigende  mag  gesien  word  wat  met  behulp  van 
water  onskadelik  gestel  moet  word,  deur  Weideman  as  die  positiewe  krag 
geskets  word  wat  deur  donker  waters  bekruip  word.  Dit  roep  die  teenoor- 
gestelde  op  van  Marais  se  "brande"  in  "Winternag". 

In  reël  2 van  sonnet  II  verwys  die  digter  na  die  "nagswart  seë"  wat  "slu 
styg  en  aan  die  kole  van  die  gees  / kom  lek"  (reëls  3-4).  In  hierdie  stelwyse 
kom  nog  twee  metaforiese  uitdrukkings  voor,  en  wel  in  die  gebruik  van 
ongewone,  onverwagse  woorde  saam  met  die  nomen  "seë".  Eerstens  is  daar 
die  adjektiwiese  fokus,  "slu"  wat  die  donker  waters  in  hierdie  stelling  per- 
sonifieer.  Dit  suggereer  dat  die  magte  wat  die  Afrikaner  en  sy  taal  bedreig 
agterbakse,  skelm  metodes  volg  in  hul  ondergrawingswerk,  'n  idee  wat  aans- 
luit  by  die  karakterisering  van  die  "seë"  as  "nagswart".  Tweedens  is  daar  die 
innoverende  gebruik  van  die  verbale  fokus  "lek",  wat  dikwels  vir  die  skramse 
raak  van  vlamme  aan  'n  voorwerp  gebruik  word  ("die  vlamme  lek  aan  die 
dak"),  hier  saam  met  die  nomen  "seë".  Die  implikasie  is  dat  die  waagmoed 
en  taaluitinge  van  die  Afrikaner  wel  in  gevaar  gestel  word,  maar  nog  nie 
oorwin  is  nie. 

In  reëls  4 en  5 van  sonnet  II  word  die  hitte  van  'n  stoof  in  'n  boerekom- 
buis  'n  metafoor  vir  al  die  positiewe  emosies  wat  sy  moedertaal  in  die  Afri- 
kaanssprekende  se  hart  oproep.  (Eloewel  die  simbool  sekerlik  as  bloot  kul- 
tureel  gesien  sou  kon  word,  dui  dit  vir  my  spesifiek  op  die  taal  weens  die 
herhaalde  verwysings  in  die  literatuur  na  Afrikaans  as  "kombuistaal".)- 
Elierdie  ritmies  uiters  geslaagde  frase  wat  van  een  kwatryn  na  die  ander 
enjambeer,  en  die  ongedwonge  alliterasie  "die  woord  wat  ons  wen  met 
warmte"  bevat,  is  myns  insiens  die  kernfrase  van  die  siklus.  Trouens,  hierdie 
vuur  (kole  van  die  gees;  vlam)  word  in  reël  13  van  sonnet  II  deur  die  digter 
tot  "heilige  vuur"  verhef,  wat  verraai  hoe  hoog  hy  die  Afrikaanse  taal  en 
kultuurgoedere  ag. 

In  die  tweede  kwatryn  sinspeel  die  digter  op  een  van  die  magte  wat  die 
gebruik  van  die  Afrikaanse  taal  bedreig,  naamlik  oppervlakkige  tydverdry- 
we.  Waar  kinders  en  jongmense  in  Marais  se  tyd  nog  gretig  saamgedrom 
het  aan  die  voete  van  'n  storieverteller  om  na  "heldeverhale"  (reël  6)  en 

"dwaalstories"  te  luister,  het  uiteenlopende  vorms  van  musiek  die  moderne 
jeug  se  gunstelingvermaak  geword.  Hoewel  die  oue  nie  heeltemal  verlore 
gaan  nie  ("mandolien  en  trekklavier"  - snaar-  en  klawerbordinstrument) 
maar  saam  met  die  nuwe  ("saksofoon"  - blaasinstrument)  gebruik  word  om 
nuwe  wysies  te  "lap  en  stik",  suggereer  die  digter  tog  dat  alles  nie  pluis  is 
met  die  aanbieders  van  hierdie  nuwe  kultuurvorm  nie.  "Ghoerie"  in  die 
woord  "ghoeriesmatras",  wat  op  'n  vuil,  verflenterde  vent  dui  (Schoonees 
1972),  kom  van  'n  Hottentotwoord  wat  "vol  van  vuil"  beteken!  Dat  die  digter 
bedenkinge  het  oor  so  'n  kêrel  se  "kuns"  spreek  duidelik  uit  die  frase  "dink 
hy  sing"  (reël  9). 

Die  woorde  "die  grafte  sal  dit  uitroep"  in  die  eerste  reël  van  die  eerste 
terset  van  sonnet  II  slaan  terug  na  die  motto  van  die  siklus  wat  Weideman 
ontleen  aan  Giinter  Grass  se  gedig,  "Allerseelen",  naamlik  Die  Gráber  alle  stehn 
auf  AUerseelen  offen  [A1  die  grafte  staan  op  Allersiele  oop].  Allersiele,  wat  op  2 
November  gevier  word,  is  die  Rooms-Katolieke  feesdag  waarop  aan  die  siele 
van  gelowige  afgestorwenes  gedink  word.  Daar  is  ook  die  verwysing  in  die 
laaste  reël  van  sonnet  I na  "ons  allersieledroefenis",  wat  moontlik  verband 
hou  met  die  huldigingsaspek  van  "Die  nuwe  herout".  Gedagtig  aan  Marais 
se  voortydige  en  tragiese  dood,  kan  daar  beslis  droefheid  gemeng  wees  met 
Afrikaanssprekendes  se  herdenking  van  'n  digter  wie  se  poësie  voortleef. 
Die  frase  "die  grafte  sal  dit  uitroep"  is  waarskynlik  'n  aanpassing  van  Jesus 
se  antwoord  in  Lukas  19:40  aan  die  Fariseërs  wat  die  skare  probeer  stil  maak 
het  toe  hulle  Hom  met  die  intog  in  Jerusalem  "Koning"  genoem  het:  "As 
hulle  sou  stilbly,  sou  die  klippe  dit  uitroep."  Marais  se  graf  (wat  nie  "in  die 
wildernis"  is  nie  - moontlik  'n  fout  in  die  gedig?)  word  hier  'n  metafoor  vir 
sy  eie  omvattende  werk  in  Aírikaans  wat  vir  die  behoud  van  die  taal  sal 
opkom  wanneer  vervlakking  en  die  minagting  van  die  taal  dit  sou  bedreig. 
Alhoewel  die  digter  reeds  in  1936  oorlede  en  begrawe  is,  is  sy  bydrae  tot  die 
voortbestaan  van  die  Afrikaner  se  kulstuurskat  nie  afgehandel  nie.  Sy  graf 
staan  letterlik  oop,  en  Weideman  huldig  hom  as  die  "nuwe  herout":  ampte- 
like  aankondiger,  boodskapper  wat  die  nuus  oordra  dat  die  taal  sal  seëvier. 

Afrikaans  se  gevaarlike  opponente,  die  "nagswart  seë",  word  in  reël  12 
van  sonnet  II  deur  middel  van  'n  nuwe  metafoor  getipeer,  naamlik  "'n 
sindikaat",  wat  dui  op  die  eenwording  van  verskillende  ondernemings  wat 
saamwerk  ter  bereiking  van  'n  gemeenskaplike  doelwit.  Suggereer  Weide- 
man  dat  verskeie  agente  saam  teen  die  taal  agiteer?  Die  frase  "wat  ver  verby 
vergifnis  / stu  en  sluip  en  alles  platvee  en  uitkring  tot  aan  die  heilige  vuur" 
(reëls  11-13,  sonnet  II)  dui  moontlik  op  politieke  stappe  binne  die  nuwe 
landsbestel  wat  die  Afrikaanssprekende,  ten  spyte  van  praatjies  oor  "ver- 
soening",  uit  die  staatsdiens  en  openbare  arena  uitrangeer  en  selfs  met  die 
onverbiddelike  beleid  omtrent  onderrigtale  in  skole  en  by  universiteite  "die 


36 


Ensovoort:  jaargang  1 1,  nommer  1,  2007 


heilige  vuur  (van  die  woord)"  soos  'n  tsoenami  probeer  oorspoel.  Is  dit  'n 
sinspeling  op  'n  voorheen  onderdrukte  volk  "se  nemesis"  (wraak,  vergel- 
ding)  teenoor  die  gewaande  onderdrukker?  'n  Geestelike  eweknie  van  die 
verskroeideaardebeleid? 

Terug  na  die  vraag  wat  die  digter  in  die  eerste  kwatryn  van  sonnet  I aan 
Marais  stel:  "jy  wou  dit  / tog  nie  daarby  laat  nie?"  Weideman  laat  dit  op  sy 
beurt  in  sy  sonnette  nie  by  die  verkluimde  druppel  dou,  die  moontlike  win- 
ternag  van  kultuurdood  nie.  Hy  maak  sy  slotsom  klinkklaar  in  die  laaste 
reël  van  die  siklus: 

"Néé:  ons  vlam  brand  bo  verwatenheid,  bo  verdoemenis." 

Hy  huldig  die  opinie  dat  die  Afrikaanse  taal  en  kultuur  op  die  oomblik 
nog  kragtig  genoeg  is  om  die  aanslag  van  hierdie  vermetelheid  ("verwaten- 
heid")  en  "verdoemenis"  (begeerte  om  dit  met  die  hel  te  straf)  te  bowe  te 
kom,  want  metafories  brand  "ons  vlam"  nog  hoog. 

Deur  die  gebruik  van  die  besitlike  voornaam  "ons"  vereenselwig  Weide- 
man  hom  onlosmaaklik  met  die  besitters  van  hierdie  vlam. 

Die  verhouding  tussen  parateks  en  pikareske  aanspraak: 
Draaijakkals  deur  George  Weideman  as  voorbeeld 
binne  die  moderne  Afrikaanse  prosa 

Neil  Cochrane 
Universiteit  van  Pretoria 


The  relationship  between  paratext  and  picaresque  claim:  Draaijakkals  by 
George  Weideman  as  exemplification  within  modern  Afrikaans  prose 

In  1999,  Afrikaans  poet,  novelist  and  playwright,  George  Weideman  published 
his  second  fidl  length  novel  titled  Draaijakkals.  In  various  reviews,  prominent 
literary  critics  unanhnously  defined  Draaijakkals  as  a picaresque  novel. 
Although  the  novel  closely  resembles  classical  patterns  of  the  picaresque  novel 
found  in  European  examples  from  1550,  literary  critics  agreed  that  the  novel 
has  an  authentic  South  African  character  which  sets  it  apart  from  its  traditional 
prototypes.  Despite  this  agreement,  literary  critics  have  failed  to  thoroughly 
discuss  the  dynamic  relationship  between  the  agreed  picaresque  nature  of  the 
novel  and  important  paratextual  references  supporting  its  picaresque  claims.  It 
is  argued  that  paratextual  references  play  a significant,  complementary  or  even 
self-conscious  role  to  clearly  define  Draaijakkals  as  belonging  to  the  picaresque 
genre  and  to  present  the  novel  as  such  to  the  literary  community. 

The  article  iiwestigates  the  relationship  between  the  picaresque  character  of 
Draaijakkals  and  the  paratextual  elements  pertaining  to  the  novel.  The 
purpose  is  thus  to  determine  to  what  extent  particular  paratextual  elements 
support  the  picaresque  character  of  the  novel. 


1 . Kort  oorsig  van  die  pikareske  tradisie 

Eerstens  is  dit  noodsaaklik  om  'n  kort  oorsig  te  bied  van  die  ontwikkelings- 
gang  van  die  pikareske  roman  ten  einde  aan  te  toon  dat  die  pikareske  roman 
in  Afrikaans  aansluit  by  'n  ouer  verhaalgenre.  Die  klassieke  periode  van  die 
pikareske  roman  binne  die  Wes-Europese  letterkunde  word  oorwegend  tus- 
sen  1550-1750  gestel  (Miller,  1967;  Van  Gorp,  1978  & Bjornson,  1977).  Die  eerste 
pikareske  roman  word  in  die  literatuurgeskiedenis  as  La  vida  de  Lazarillo  de 
Tormes  y de  sus  fortunas  y adversidades  (1554)  aangedui  (Bisschoff,  1992:382).  Na 
die  verskyning  van  Lazarillo  word  ongeveer  20  werke  van  1555  tot  1646  in 
Spanje  gepubliseer,  wat  as  pikareske  literatuur  beskou  word  (Dunn,  1993). 
Die  belangrikste  pikareske  romans  tydens  die  sogenaamde  Spaanse  Goue 
Periode  is:  La  vida  del  pícaro  Guzmán  de  Alfarache  (1599  en  1604)  van  Mateo  Ale- 

mán,  La  vida  del  Buscón  (1626)  van  Francisco  de  Quevedo  en  La  pícara  Justina 
(1605)  van  Francisco  López  de  Ubeda. 

Die  pikareske  romans  uit  die  17de  eeuse  Spaanse  letterkunde  is  mettertyd 
in  ander  Wes-Europese  tale  vertaal,  met  die  gevolg  dat  die  pikareske  roman 
na  Frankryk,  Duitsland  en  Engeland  versprei.  In  Frankryk  verskyn  Histoire  de 
Gil  Blas  de  Santillane  (1715,  1724  en  1735)  van  Lesage,  in  Duitsland  verskyn 
Simplicius  Simplicissimus  (1668)  van  Von  Grimmelshausen  en  in  Engeland  ver- 
skyn  Moll  Flanders  (1722)  van  Defoe  en  Roderick  Random  (1748)  van  Smollett.  'n 
Belangrike  voorbeeld  van  pikareske  verhaalkuns  uit  die  Nederlandse  litera- 
tuur  is  Den  vermakelyken  Avanturier  (1695)  van  Heinsius. 

Alhoewel  die  bloeitydperk  van  die  pikareske  roman  tussen  1550-1750  ge- 
stel  word,  is  spore  van  dié  subgenre  vóór  die  16de  eeu  aangetref.  Pikareske 
elemente  is  te  bespeur  in  tekste  soos  die  Satirikon  (55-65  n.C.)  van  Petronius 
en  Die  goue  esel  (ongeveer  165  n.C.)  van  Apuleius.  Gedurende  die  Middeleeue 
vind  pikareske  elemente  beslag  in  diereverhale  soos  Gallus  et  vulpes  (eerste 
helfte  van  die  llde  eeu),  Isengrinus  (1150)  en  die  Reinaertfabels  (12de  eeu). 

Pikareske  elemente  is  ook  aanwesig  in  die  sogenaamde  "fabliaux"  of  "jest 
books"  en  in  die  "books  of  beggars".  Vir  perspektiewe  oor  pikareske  literatuur 
vóór  die  16de  eeu  kan  Chandler  (1907),  Guillén  (1953),  Monteser  (1975),  Van 
Gorp  (1978)  en  Pleij  (1985)  geraadpleeg  word. 

Die  pikareske  tradisie  word  egter  tot  in  die  21ste  eeu  voortgesit  binne  die 
Latyns-Amerikaanse,  Spaanse,  Nederlandse,  Franse,  Engelse  en  Duitse  letter- 
kunde.  Volledige  literêr-historiese  oorsigte  rondom  die  ontwikkelingsgang  van 
die  pikareske  roman  in  die  Wes-Europese  literatuur  word  gebied  deur  Guillén 
(1953),  Alter  (1964),  Parker  (1967),  Monteser  (1975),  Weber  (1975),  Bjornson  (1977), 
Sieber  (1977),  Van  Gorp  (1978),  Blackburn  (1979),  Reed  (1981),  Maier  (1983), 
Marckwort  (1984),  Du  Plessis  (1985),  Wicks  (1989),  Dunn  (1993)  en  Bauer  (1994). 


2.  Die  pikareske  gegewe  binne  die  Afrikaanse  prosatradisie 

In  1999  verskyn  Draaijakkals  van  George  Weideman  (sy  tweede  volwaardige 
roman  naas  Die  onderskepper  of  Die  dorp  wat  op  'n  posseël  pas  (1997)).  Daarmee 
lewer  Weideman  'n  belangrike  bydrae  tot  die  uitbreiding  van  die  pikareske 
roman  binne  die  Afrikaanse  romantradisie.  Deur  die  publikasie  van  Draaijak- 
kals  sluit  Weideman  aan  by  vroeë  werke  in  die  ouer  Afrikaanse  prosa  waarin 
pikareske  trekke  voorkom.  In  dié  verband  verdien  die  volgende  werke  ver- 
melding:  Sewe  duiwels  en  wat  hulle  gedoen  het  (1907)  van  Cachet,  Jakob  Platjie: 
Egte  karaktersketse  uit  die  volkslewe  van  Hotnots,  Korannas  en  Boesmans  (1917)  van 
Von  Wieliigh,  die  Amp/c-trilogie  (1924,  1928  en  1939)  van  Van  Bruggen,  die 
To/úzgs-trilogie  (1934)  van  Mikro  en  Die  mugu  (1959),  Isis  Isis  Isis  (1969)  en  Onse 
Hymie  (1982)  van  Etienne  Leroux.  Sedert  die  sewentigerjare  van  die  twintig- 


Ensovoort:  jaargang  1 1,  nommer  1,  2007 


39 


ste  eeu  begin  die  pikareske  roman  as  'n  subgenre  toenemend  op  die  voor- 
grond  tree.  Voorbeelde  wat  in  dié  verband  genoem  kan  word,  is:  Okker  bestel 
tivee  toebroodjies  (1973),  Donderdag  of  Woensdag  (1978)  en  Kroniek  uit  die  doofpot 
(1991)  van  John  Miles  asook  in  Die  dood  van  'n  droster  (1980)  en  Don  die  Ridder 
(1990)  van  Chris  Pelser,  Gerugte  van  reën  (1978),  Die  kreef  raak  gezvoond  daaraan 
(1991),  Inteendeel  (1993)  en  Anderkant  die  stilte  (2001)  van  André  P Brink. 


3.  Draaijakkals  deur  George  Weideman  as  Suid-Afrikaanse  voorbeeld 

Alhoewel  Draaijakkals  nóú  by  'n  gevestigde  Europese  tradisie  aansluit,  kan  die 
roman  sonder  twyfel  as  'n  Suid-Afrikaanse  weergawe  en  voortsetting  van  die 
pikareske  tradisie  beskou  word. 

In  haar  resensie  wys  Viljoen  (1999)  op  die  transponering  van  die  pikareske 
van  'n  Europese  tradisie  na  'n  Suid-Afrikaanse  gegewe:  "By  die  lees  van  Draai- 
jakkals  is  dit  duidelik  dat  hy  die  vorm  van  die  skelmroman  nougeset  navolg, 
maar  dat  hy  ook  daarin  slaag  om  aan  sy  weergawe  van  hierdie  romansoort  'n 
heel  besondere  Suid-Afrikaanse  tekstuur  van  plaaslike  toepaslikheid  te  gee." 
Viljoen  (1999)  plaas  die  roman  verder  binne  'n  wyer  kontemporêre  konteks  as 
sy  beweer:  "Alhoewel  Weideman  met  sy  uitbeelding  van  Nicolaas  aansluit  by 
die  eeue  oue  tradisie  van  die  skelmroman  en  hier  skryf  oor  'n  figuur  wat  ge- 
leef  het  in  die  eerste  dekades  van  hierdie  eeu,  is  daar  in  die  kontemporêre 
samelewing  baie  aandag  vir  hierdie  soort  figuur." 

Benewens  Viljoen  (1999)  wys  ander  kritici  ook  daarop  dat  die  roman  op 
die  Suid-Afrikaanse  werklikheid  afgestem  is  (Smuts,  2000:29;  Van  Coller, 
2000:132).  Smuts  (2000:29)  som  hierdie  belangrike  aspek  as  volg  op:  "Só  sluit 
hierdie  werk  aan  by  die  groeiende  aantal  werke  in  Afrikaans  wat  'n  mens  ook 
kultuurhistoriese  romans  wil  noem,  werke  waarin  die  verlede  verhaalmatig 
bestendig  word." 

Draaijakkals  ondervang  kernmomente  uit  die  Suid-Afrikaanse  geskiedenis 
vanaf  1913  tot  en  met  die  uitbreek  van  die  Tweede  Wêreldoorlog  soos  die  Wet 
op  Grondbesit  van  1913,  die  Groot  Griep  van  1918,  die  herdenking  van  die 
Ossewatrek  in  1938  en  die  opkoms  van  Afrikanernasionalisme  teen  einde  van 
die  1930's. 

Draaijakkals  lewer  ongetwyfeld  'n  belangrike  bydrae  tot  die  boekstawing 
van  'n  bepaalde  deel  van  die  Suid-Afrikaanse  kultuurgeskiedenis  deur  mid- 
del  van  die  sterk  klem  op  streekstaal,  rympies,  raaisels  en  liedjies.  Plant-  en 
diername  word  op  'n  outentieke  wyse  benoem,  terwyl  die  roman  wemel  van 
uitdrukkings  uit  Oranjerivier-Afrikaans  en  Khoi-variante.  Sodoende  fokus  die 
roman  nie  slegs  op  die  persoonlike  geskiedenis  van  sy  hoofkarakter  nie,  maar 
word  die  kollektiewe  geskiedenis  van  Suid-Afrika  in  'n  tyd  van  oorgang  ook 
onder  die  loep  geneem. 

Van  Coller  (1999)  wys  op  die  spesifieke  aard  van  hierdie  oorgang:  "Dit  is  'n 
tyd  van  oorgang  wat  verwant  is  aan  ons  eie  tyd.  Suid-Afrikaners  (veral  die 
Afrikaner)  moes  die  oorgang  van  'n  agrariese  leefwyse  tot  voorstadbestaan 
meemaak;  die  droogte  en  depressie  het  baie  van  plase  af  gedwing  en  hul  moes 
op  entrepreneuriese  wyse  self  oorleef  in  dikwels  haglike  omstandighede." 


4.  Vertrekpunt 

Alhoewel  sommige  kritici  oorsigtelik  na  die  paratekstuele  gegewens  in  Draai- 
jakkals  verwys,  bly  hulle  in  gebreke  om  die  noue  verband  tussen  die  pikareske 
aanspraak/karakter  van  die  roman  en  belangrike  paratekstuele  verwysings 
wat  die  roman  as  pikaresk  tipeer  aan  te  dui.  In  die  artikel  sal  ondersoek  inge- 
stel  word  na  die  verband  tussen  die  pikareske  aanspraak/karakter  van  Draai- 
jakkals  en  die  paratekstuele  gegewens  wat  die  roman  kenmerk. 

Opsommend  kan  dus  gevra  word:  tot  watter  mate  ondersteun  die  parateks- 
tuele  gegewens  die  roman  se  pikareske  aanspraak/karakter? 


5.  Paratekstuele  gegewens:  'n  Oorsig 

Die  woordelement  "para"  is  van  Griekse  oorsprong  en  beteken  "naas,  langs 
mekaar,  parallel"  (Odendal,  1988:820).  Die  term  parateks  is  geskep  deur  die 
Franse  stukturalis  Gérard  Genette  en  word  breedvoerig  bespreek  in  sy  werk 
getiteld  Seuils  (1987)  wat  later  deur  Jane  E.  Lewin  in  Engels  vertaal  is  as  Para- 
texts:  Tliresholds  of  interpretation  (1997).  Genette  bedoel  met  die  term  parateks 
alle  tekstuele  gegewens  wat  die  "eintlike"  teks  aan  die  leser  aanbied  en  wat 
vir  hom  as  rigtingaanduiders  kan  figureer  (Van  Gorp,  1991:294). 

Die  kwessie  van  aanbieding  is  belangrik  en  word  as  volg  deur  Genette  (1997:1) 
verduidelik:  "And  although  we  do  not  always  know  whether  these  productions 
are  to  be  regarded  as  belonging  to  the  text,  in  any  case  they  surround  it  and 
extend  it,  precisely  in  order  to  present  it,  in  the  usual  sense  of  this  verb,  but  also 
in  the  strongest  sense:  to  make  present,  to  ensure  the  text's  presence  in  the  world', 
its  'reception'  and  consumption  in  the  form,  (nowadays,  at  least)  of  a book." 

Die  paratekstuele  gegewens  van  'n  roman  is  dus  daardie  inligting  wat  nie 
deel  vorm  van  die  sentrale  verhaalinhoud  nie,  maar  as  't  ware  langs  die  sen- 
trale  verhaalinhoud  staan.  Die  paratekstuele  gegewens  staan  dus  nie  in  oppo- 
sisie  tot  die  sentrale  verhaalgegewens  nie,  maar  vervul  'n  aanvullende  funk- 
sie,  deurdat  dit  meehelp  om  'n  bepaalde  roman  binne  'n  sekere  konteks  te 
plaas.  Hierdie  konteks  kan  histories,  sosiaal  of  bloot  esteties  van  aard  wees. 

Genette  (1997:5)  tref  'n  verdere  onderskeid  tussen  die  periteks  en  die 
epiteks,  waar  die  periteks  beskou  kan  word  as  alle  inligting  wat  gesitueer  is  in 
verhouding  tot  die  lokaliteit  van  die  teks  self  en  derhalwe  nie  buite  die  teks 


Ensovoort:  jaargang  1 1,  niommer  1,  2007 


41 


val  nie.  Die  epiteks  is  daardie  inligting  wat  gesitueer  is  buite  die  onmiddellike 
teenwoordigheid  van  die  teks  self  en  gewoonlik  deur  die  media  geskep  word. 
Dit  kan  onderhoude,  gesprekke,  korrespondensie  en  private  joernale  insluit. 
Tesame  vorm  die  periteks  en  epiteks  die  parateks  soos  Genette  (1997:5)  aan- 
toon:  "As  must  henceforth  go  without  saying,  peritext  and  epitext  completely 
and  entirely  share  the  spatial  field  of  the  paratext.  In  other  words,  for  those 
who  are  keen  on  formulae,  paratext  = peritext  + epítext." 

In  Draaijakkals  vervul  die  paratekstuele  gegewens  'n  belangrike  funksie  om 
die  roman  binne  'n  bepaalde  literêre  tradisie  of  genre  te  plaas,  naamlik  die 
pikareske  tradisie.  Die  paratekstuele  gegewens  versterk  die  pikareske  aard 
van  die  roman  sonder  om  in  die  eerste  plek  die  verhaalinhoud  in  ag  te  neem. 
Daardeur  word  die  leser  gelei  om  die  roman  reeds  op  'n  spesifieke  wyse  te 
benader  nog  voor  hy/sy  direk  met  die  verhaalinhoud  te  doen  kry.  Smuts 
(2000:29)  wys  ook  hierop:  "Weideman  bewapen  dus  sy  lesers  vroeg  met  heel- 
wat  inligting  oor  wat  hulle  in  die  roman  moet  verwag." 

Genette  (1997:1)  dui  hierdie  funksie  van  die  parateks  as  volg  aan:  "For  us, 
accordingly,  the  paratext  is  what  enables  a text  to  become  a book  and  to  be 
offered  as  such  to  its  readers  and,  more  generally,  to  the  public.  More  than  a 
boundary  or  a sealed  border,  the  paratext  is,  rather,  a threshold,  or  - a word 
Borges  used  apropos  of  a preface  - a 'verstibule'  that  offers  the  world  at  large 
the  possibility  of  either  stepping  inside  or  turning  back." 

Die  implikasie  is  dat  paratekstuele  gegewens  kan  lei  tot  'n  verruiming  van 
die  leser  se  verwagtingshorison.  Dit  geld  veral  vir  die  leser  met  'n  gebrekkige 
voorafkennis  van  die  pikareske  genre  waar  die  paratekstuele  gegewens  die 
leemtes  in  die  leser  se  verwagtingshorison  aanvul  deur  middel  van  relevante 
paratekstuele  gegewens. 

Die  verruiming  van  die  leser  se  verwagtingshorison  hou  belangrike  impli- 
kasies  vir  die  interpretasie  van  'n  literêre  teks  in,  soos  wat  De  Jong  (1992:569) 
aantoon:  "Verstaan  is  net  moontlik  as  die  ondersoeker  sy  eie  instellings  (of 
metodes),  sy  histories  bepaalde  konvensies  en  geprogrammeerde  ervarings- 
horison  in  die  verstaanproses  erken  en  oopstel  sodat  'n  versmelting  van  teks- 
tuele  en  lesershorisonne  kan  plaasvind." 

Daar  sal  vervolgens  ondersoek  ingestel  word  na  die  wyses  waarop  die  vol- 
gende  paratekstuele  gegewens  in  Draaijakkals  figureer:  die  voorbladillustra- 
sie,  titel,  subtitel  en  hoofstuktitels. 


6.  Spesifieke  paratekstuele  nierkers  in  Draaijakkals 
6.1  Die  voorbladillustrasie 

Die  prominente  narfiguur  vorm  naas  die  titel  die  hoofelement  op  die  voor- 
blad  (kykfiguur  1).  Die  voorbladillustrasie  is  gebaseer  op  'n  sewentiende-eeuse 


Figuur  I 

F/guur  2 


Duitse  gravure  getiteld  Drci  Narren  - Unser  sei)id  Dreij  deur  'n  anonieme  kuns- 
tenaar  (kyk  figuur  2).  Die  nar  kyk  deur  die  vingers  van  sy  regterhand  na  die 
kyker,  terwyl  hy  sy  bril  met  sy  linkerhand  vashou.  Volgens  Van  den  Berg 
(2001:162)  dien  hierdie  visuele  gegewe  as  'n  embleem  vir  die  nar  se  skelmagtige 
perspektief.  In  die  teks  self  is  daar  ook  'n  eksplisiete  verwysing  na  Nicolaas 
wat  deur  sy  vingers  loer  na  die  wêreld,  soos  uit  die  volgende  afgelei  kan  word: 
"Dit  strook  nie  mooi  met  Ma-Let  se  optrede  wanneer  Uncle  Bakoondskraal 
besoek  het  nie.  Ek  loer  deur  my  vingers  om  die  beurt  na  hom  en  Suster  Frances- 
ca  - 'n  aanwendsel  wat  ek  vroeg  al  aangeleer  het"  (81  - my  kursivering). 

Die  visuele  gegewe  van  die  narfiguur  wat  deur  sy  vingers  na  die  wêreld 
loer,  sluit  nou  aan  by  die  onbetroubare  vertelinstansie  wat  in  Draaijakkals  aan- 
getref  word.  Die  eerstepersoonsverteller  Nicolaas  Alettus  Lazarus  se  weergawe 
van  en  perspektief  op  gebeure  is  dikwels  onder  verdenking.  Die  eersteper- 
soonsverteller  gee  alleenlik  sy  subjektiewe  perspektief  op  gebeure  sonder  dat 
enige  ander  vertelinstansie  'n  moontlike  korrektief  daarop  kan  bied.  Nicolaas 
erken  dikwels  self  sy  eie  beperkte  en  hoogs  subjektiewe  perspektief,  soos  blyk 
uit  die  volgende:  "Oor  my  herkoms  - oor  wie  my  vader  was  - bestaan  daar  dus 
onsekerheid,  ongeveer  net  sowel  as  oor  my  name  en  my  geboortedatum,  en  as 
ek  beroemd  was,  sou  mense  daaroor  geredekawel  het.  Die  leser  moet  maar 
oorsien  as  ek  my  op  spekulasies  beroep.  Wie  besit  die  waarheid?"  (11). 

Die  subjektiewe  perspektief  van  die  pikaro  word  as  volg  deur  Guillén 
(1971:82)  aangetoon:  "The  narrator's  view  is  also  partial  and  prejudiced.  In 
this  wilful  limitation  are  to  be  found  some  of  the  virtues  and  drawbacks  of  the 
form.  It  offers  no  synthesis  of  human  life." 

Die  beperkheid  van  die  narfiguur  se  perspektief  word  duidelik  aangetoon 
deur  die  feit  dat  hy  nie  sy  bril  op  het  nie  en  deur  die  openinge  tussen  sy 
vingers  na  die  wêreld  kyk.  Die  titel  van  die  oorspronklike  gravure  is  Unser 
seind  Dreij  wat  beteken:  Ons  is  drie.  Op  die  oorspronklike  gravure  staan  die 
syfer  een  op  die  nar  se  kop  en  die  syfer  twee  op  die  kop  van  die  figuur  aan  die 
punt  van  die  nar  se  staf. 

Hierdeur  word  die  kyker  asook  die  voornemende  leser  van  Draaijakkals 
outomaties  as  die  derde  partye  by  die  dwaasheid  van  die  beperkte  gesigspunt 
betrek.  Van  den  Berg  (2001:162)  verduidelik  hierdie  samespel  verder  as  hy 
beweer:  "The  snared  position  in  which  they  discover  themselves  mirrors  that 
of  the  Fool,  imbued  with  a mixture  of  collusion,  indulgence,  amusement,  fol- 
ly,  mortification,  chagrin,  embarrassment  and  Schadenfreude."  Die  leser  van 
Draaijakkals  word  dus  'n  gewillige  vennoot  in  die  skelmstreke  van  die  pikareske 
verteller. 

Die  narfiguur  is  geklee  in  tipiese  naruitrusting.  Die  nar  het  'n  narrekap 
met  die  kenmerkende  eselore  op.  'n  Interessante  jukstaposisie  ontstaan  tus- 
sen  die  illustrasie  op  die  voorblad  en  die  agterblad.  Op  die  agterblad  is  'n 

werklikheidsgetroue  foto  van  die  reële  outeur,  naamlik  George  Weideman  (kyk 
figuur  3).  Die  vingers  van  sy  linkerhand  is  oor  sy  linkeroog  geplaas.  Viljoen 
(1999)  interpreteer  hierdie  gegewe  as  volg:  "Die  skrywer  word  dus  ook  ge- 
plaas  in  die  rol  van  die  skelm,  die  nar,  die  sirkusfiguur,  die  halfbloed,  die  buite- 
stander  wat  die  gemeenskap  bekyk  van  buite  en  daarop  kommentaar  lewer." 
Hierdie  paratekstuele  gegewe  versterk  die  pikareske  aard  van  die  roman  deur- 
dat  die  skelmstreke  ook  die  leser  raak.  Die  leser  vra  deurlopend  vrae  oor  die 
betroubaarheid  van  die  verteller  en  die  geldigheid  van  die  gebeurtenisse  waar- 
van  daar  vertel  word. 

6.2  Die  titel,  subtitel  en  hoofstuktitels 

Die  titel  en  subtitel  plaas  saam  met  die  voorbladillustrasie  Draaijakkals  binne 
die  pikareske  genre.  Die  titel  Draaijakkals  skep  konnotasies  van  geveinsdheid, 
agterbaksheid  en  skelmagtigheid.  Eerstens  dui  dit  op  die  vlugvoetigheid  van 
die  jakkals  om  vinnig  van  sy  agtervolgers  ontslae  te  raak.  In  Draaijakkals  ge- 
bruik  die  karakters  soos  Uncle  en  sy  trawante  allerlei  skelmstreke  om  ontslae 
te  raak  van  agtervolgers  ter  wille  van  hul  eie  oorlewing.  Van  Coller  (2000:132) 
wys  ook  hierop:  "Oorlewing  was  die  trefwoord,  en  min  diere  is  daarvoor  so  in 
die  wieg  gelê  as  die  jakkals  wat  met  sy  skelmstreke  en  vlugvoetigheid  die 
ratsste  vyand  kan  pypkan." 

Tweedens  dui  dit  op  die  onstabiele  aard  van  Nicolaas  se  omswerwinge 
deur  die  loop  van  die  verhaalgegewe.  Nicolaas  as  pikarofiguur  bevind  hom- 
self  nooit  lank  binne  dieselfde  fisiese  ruimte  nie.  Soos  'n  jakkals  swerf  Nico- 
laas  van  een  fisiese  ruimte  na  die  volgende. 

Derdens  dui  dit  op  die  onstabiele  aard  van  geluk,  waar  die  jakkalsmeta- 
foor  'n  aanduiding  is  van  die  ontglippende  aard  van  geluk  en  die  wispelturig- 
heid  van  die  noodlot.  Geluk  draai  letterlik  telkemale  sy  rug  op  Nicolaas  en 
ander  karakters  binne  die  verhaalverloop. 

Episodes  van  geluk  word  onmiddellik  afgewissel  met  periodes  van  teen- 
spoed.  A1  wat  seker  is,  is  dat  niks  ooit  seker  is  nie.  Hierdie  uitkyk  geld  ook  vir 
geluk.  Die  feit  dat  geluk  meermale  ontglippend  van  aard  is,  word  verder  deur 
die  volgende  woorde  van  Uncle  aangetoon: 


Figuur  3 


Mense  dink  altyd  geluk  is  'n  berg  goud,  of  'n  kalbas  diamante  êrens  in  'n  grot, 
maar  dis  nie  waar  nie.  Oy  vei,  geluk  is  'n  splintertjie  hierso,  'n  skrefie  son  in 
die  winter,  'n  knippie  op  sy  tyd,  binneboud  se  sagtevleisies  ...  Maar  geluk  is 
ook  soos  jakkals.  Partykeer  sien  jy  net  kutteltjies  en  spore,  dan  weet  jy  geluk 
het  jou  ontglip.  (506). 

Viljoen  (1999)  dui  aan  dat  die  titel  alles  suggereer  wat  ontwykend  of  ontglip- 
pend  is  en  dat  meer  as  een  Draaijakkals  deur  die  titel  gesuggereer  word.  Sy  lig 

vervolgens  die  volgende  aspekte  uii  wat  as  ontglippend  in  die  roman  figu- 
reer:  "[D]ie  oplossing  van  die  raaisel,  die  betekenis  van  die  roman  (en  die 
lewe),  die  geluk  wat  jou  bly  ontwyk  selfs  nadat  sekere  raaisels  opgelos  is." 

Vierdens  kan  die  titel  dui  op  die  terugkerende  aard  van  sekere  sosiale  ver- 
skynsels  binne  die  Suid-Afrikaanse  geskiedenis,  soos  Wasserman  (2000:8)  aan- 
toon:  "Om  grepe  uit  die  geskiedenis  te  vertel  vanuit  die  perspektief  van  die 
gemarginaliseerde  maak  dit  duidelik  dat  die  geskiedenis  self  'n  Draaijakkals  is 
wat  op  sy  spore  teruggaan,  homself  herhaal."  Die  skelmagtigheid  van  sosiale 
strukture  wat  in  die  titel  gesuggereer  word,  word  verder  deur  Viljoen  (1999) 
in  konteks  geplaas:  "Net  soos  wat  Brink  in  Inteendeel  die  figuur  van  die  skelm 
gebruik  het  om  apologie  aan  te  teken  vir  die  skelmhede  van  die  koloniale 
verlede  in  Suid-Afrika,  lyk  dit  asof  Weideman  die  figuur  van  die  klein  skelm 
wil  gebruik  om  kommentaar  te  lewer  op  bedrywighede  van  die  Groot  Skelms 
in  bepaalde  fases  van  die  Suid-Aírikaanse  geskiedenis." 

Die  titel  plaas  Draaijakkals  ook  binne  die  konteks  van  vroeë  pikareske  litera- 
tuur  soos  Smuts  (2000:29)  tereg  aantoon:  "Maar  die  jakkals  is  ook  bekend  as  'n 
vos  (Nicolaas  Alettus  Lazarus  se  bynaam  is  trouens  Vossie),  en  die  vos  het  'n 
geskiedenis  wat  ver  terug  strek  in  die  literatuur,  tot  by  daardie  oervos  Rei- 
naard  van  die  Middeleeue,  wie  se  lotgevalle,  soos  verhaal  in  die  klassieke  Mid- 
delnederlandse  epos  Van  den  Vos  Reynaerde,  die  grondslag  van  die  skelmlitera- 
tuur  gelê  het."  Benewens  Van  den  Vos  Reynaerde  tree  die  jakkals  ook  as  pro- 
tagonis  op  in  baie  fabels  wat  strek  van  Aesopus  tot  die  moderne  literatuur.  Die 
bekendste  is  die  fabel  van  die  jakkals  en  die  druiwe  (Feber,  1999:81).  Nog  voor- 
beelde  is  Volpone  (1605)  van  Jonson  en  Purgatorio  (14de  eeu)  van  Dante  waar 
die  jakkals  as  'n  simbool  van  dwaalleer  figureer  (Feber,  1999:81). 

Die  lang  subtitel  van  Draaijakkals  verskyn  nie  op  die  voorblad  nie,  maar 
slegs  op  die  titelblad.  Die  subtitel  lui:  Ofteivel  die  ongelooflike  eerstejeug  van  Nico- 
laas  Alettus  Lazarus  - stofpoepertjie,  tusseninner  en  aartskalant  van  die  Onderveld. 
Flierdie  subtitel  sluit  aan  by  vorige  pikareske  romans  uit  die  wêreldletterkunde 
wat  dikwels  van  lang  subtitels  voorsien  is.  Flierdeur  word  Draaijakkals  onmid- 
dellik  as  moderne  Afrikaanse  roman  binne  die  konteks  van  'n  langer  genre- 
tradisie  geplaas.  Enkele  voorbeelde  van  pikareske  romans  met  lang  subtitels 
is  Simplicius  Simplicissimus  (1668),  Moll  Fianders  (1722)  en  Colonel  Jack  (1722). 
Die  subtitel  van  MoII  Flanders  lui: 

Who  Was  Born  in  Newgate,  and  during  Life  ofContinu'd  Variety  for  Threescore 
Years,  besides  her  Childhood,  Was  Twelve  Yeara  Whore,  Fives  Times  a Wife  (Whereof 
Once  to  Her  Own  Brother),  Tzvelve  Year  a Thief  Eight  Year  a Transported  Felon  in 
Virginia,  at  Last  Grezv  Rich,  Liv'd  Honest,  and  Died  a Penitent.  Written  from  Her 
Own  Memorandums. 

'n  Ander  funksie  van  die  subtitel  is  dat  dit  op  'n  opsommende  wyse  sekere 
tipiese  kenmerke  van  die  pikareske  roman,  soos  die  buitestanderstatus  van 
die  pikaro,  aan  die  leser  voorhou.  Die  benamings  "stofpoepertjie"  en  "tussen- 
inner"  dui  op  die  lae  sosiale  status  wat  die  pikarofiguur  geniet.  Hy  bevind 
hom  deurlopend  op  die  periferie  van  die  maatskappy  en  word  nooit  volkome 
binne  enige  sosiale  struktuur  geassimileer  nie.  Viljoen  (1999)  wys  ook  hierop: 
"Dit  lyk  selfs  asof  die  sogenaamde  skelm  van  die  skelmroman  'n  metafoor 
word  vir  die  'tusseninner'  vir  wie  daar  weinig  begrip  bestaan  in  'n  korrupte 
en  onregverdige  samelewing." 

'n  Verdere  belangrike  paratekstuele  element  op  die  titelbladsy  is  die  op- 
somming  van  die  roman  wat  as  volg  lui:  Wnarin  áie  verteUer  se  wedervaringe  oor 
sowat  drie  dekades  aan  die  leser  voorgehou  word,  beginnende  met  'n  ontvangenis  in  'n 
bakoond,  padlangs  verder  verby  samaritane  wat  op  hul  moer  kry,  gehoorsame  en  onge- 
hoorsame  meisies,  'n  spul  Nazi's  en  diverse  holmoïïe,  en  eindigende  met  'n  tuiskoms 
tussen  'n  klomp  skewe  brode  in  'n  anderster  bakoond. 

'n  Aantal  pikareske  kenmerke  kan  in  hierdie  opsomming  geïdentifiseer 
word.  Eerstens  is  die  reismotief  duidelik.  Nicolaas  beweeg  voortdurend  van 
een  fisiese  ruimte  na  die  volgende.  Op  hierdie  reise  ontmoet  hy  talle  uiteenlo- 
pende  karakters.  Die  opsomming  verklap  ook  iets  van  die  episodiese  struk- 
tuur  van  die  pikareske  roman,  waar  die  pikaro  van  een  episode  na  die  vol- 
gende  beweeg. 

Die  opsomming  suggereer  verder  die  belangrikheid  van  die  sikliese  narra- 
tiewe  patroon  in  die  pikareske  roman,  wat  Wicks  (1989:59)  as  volg  verduide- 
lik:  "Picaresque  narrative  begins  from  and  then  propels  itself  circularly  to- 
ward  its  starting  point." 

Die  opsomming  gee  'n  idee  van  die  uiteenlopende  karakters  waarmee  die 
pikaro  tydens  sy  omswerwinge  te  doen  kry.  Wicks  (1988:61)  beskou  hierdie 
kaleidoskoop  van  sosiale  tipes  as  'n  pikareske  kenmerk  wat  dikwels  as  sati- 
riese  objekte  figureer,  omdat  hulle  sosiale  orde  of  instellings  verteenwoordig. 

Elkeen  van  die  76  episodes  is  van  'n  hoofstuktitel  voorsien.  Weer  eens  sluit 
hierdie  betiteling  aan  by  vroeë  pikareske  romans,  soos  byvoorbeeld  Tom  Jones 
(1749)  van  Henry  Fielding  waar  elke  hoofstuk  voorsien  is  van  'n  kernagtige, 
opsommende  titel  (kyk  die  titel  by  hoofstuk  5 van  boek  1:  Containing  a few 
common  Masters,  with  a very  uncommon  Observation  upon  them). 

Die  hoofstuktitels  beklemtoon  die  episodiese  aard  van  die  pikareske  ro- 
man  en  dui  op  die  vinnige  verplasing  van  die  pikaro  van  een  ruimte  na  die 
volgende.  Hierdie  titels  is  hoofsaaklik  opsommend  van  aard  en  poog  om  in  'n 
neutedop  die  hoofmomente  van  die  betrokke  episode  vir  die  leser  aan  te  dui. 
Volgens  Viljoen  (1999)  kan  die  hoofstuktitels  aandui  dat  ook  die  skrywer  in  'n 
sekere  sin  as  pikaro  figureer:  "Dit  is  opvallend  dat  die  skrywer  self  'n  soort 
'aartskalant'  is  wat  weet  hoe  om  spanning  in  sy  roman  op  te  bou  en  sy  leser  te 

manipuleer.  Een  voorbeeld  hiervan  is  die  ouderwetse  sjarme  van  die  opsorn- 
mende  hoofstuktitels  wat  net  genoeg  prysgee  om  die  leser  se  nuuskierigheid 
te  prikkel." 

6.3  Die  flapteks 

Op  die  flapteks  is  daar  eksplisiete  aanduidings  wat  as  rigtingaanduiders  dien 
om  Draaijnkknls  literêr-histories  binne  die  pikareske  genretradisie  te  plaas,  soos 
blyk  uit  die  volgende  paragraaf:  "In  die  tradisie  van  die  egte  skelmroman  word 
hier  die  draak  gesteek  met  geveinsdheid  en  ander  samelewingsverskynsels, 
veral  die  Hitler-verering  in  Duitswes  net  voor  die  oorlog,  terwyl  die  goeie 
dinge  van  die  lewe  - kos,  drank,  seks  - met  oorgawe  gevier  word." 

In  die  tweedelaaste  paragraaf  van  die  outeursbesonderhede  word  die  lite- 
rêr-historiese  plasing  van  die  roman  verder  gevoer:  "Met  Draaijakkals  sluit  Wei- 
deman  aan  by  die  pikareske  tradisie  wat  uit  die  16de  eeu  in  Spanje  dateer  en 
wat  in  die  moderne  tyd  uiteenlopende  gedaantes  gekry  het  by  skrywers  soos 
Thomas  Mann,  Giinter  Grass,  Louis  Paul  Boon,  Jorge  Amado  en  André  P Brink." 


7.  Gevolgtrekking 

Die  artikel  het  aangetoon  dat  sommige  paratekstuele  gegewens  in  Draaijakkals 
as  belangrike  rigtingaanduiders  dien  ten  einde  die  roman  se  pikareske 
aanspraak/karakter  te  versterk.  Alhoewel  daar  geargumenteer  kan  word  dat 
van  die  paratekstuele  gegewens  bloot  as  bemarkingsgerigte  aksies  deur  die 
uitgewer  beskou  kan  word,  vervul  hierdie  gegewens  'n  belangrike  funksie  om 
die  roman  binne  'n  bepaalde  tradisie  te  plaas.  Hierdie  konteksskepping  is  veral 
van  belang  vir  die  oningewyde  leser  wat  vir  die  eerste  keer  met  'n  pikareske 
roman  te  doen  kry  om  sodoende  sy/haar  verwagtingshorison  uit  te  brei. 

The  youth  literature  of  George  Weideman:  A triumphal  tetralogy 

George  Weideinan  has  written  various  textsfor  children  and  young  adults, 
including  children  's  stories,  four  novels  and  two  dramas.  Three  of  these  novels 
received  high  (evcn  international)  acclaim.  This  article  argues  that,  as  literature 
for  adults  and  literature  for  chitdren  and  the  youth  are  practícally  handled  as 
two  separate  systems  in  Afrïkaans,  these  texts  have  sadly  not  yet  received  the 
careful  attention  that  they  deserve  within  the  context  of  firstly,  four  'youth' 
novets  and,  secondly,  Weideman's  entire  oeuvre.  The  article  investigates  these 
four  novels  ivith  regard  to  similarities  in  hoth  content  and  technique,  and 
suggests  that  Weideman's  most  recent  novél,  which  received  criticism  based  on 
the  notion  that  it  was  intended  for  readers  roundabout  the  age  of  eight,  sJioidd 
actually  be  considered  a text  in  the  'timeless'  genre  of  the  fairy  tale.  The  article 
concludes  with  the  statement  that  the  best  of  Weideman's  novels  in  this  'sub- 
genre'  display  a timeless  quality  tJiat  Jeads  to  texts  eventually  achieving 
cJassical  status. 


1.  Twee  afsonderlike  sisteme:  Die  plek  van  die  kinder-  en  jeugboekskrywer  in 
die  Afrikaanse  literatuur 

Die  Afrikaanse  kinder-  en  jeugboek  en  Afrikaanse  literatuur  vir  volwassenes 
word  in  die  literatuurgeskiedskrywing  vir  alle  praktiese  doeleindes  meestal 
as  twee  afsonderlike  literêre  sisteme  hanteer.  Die  benaming  "lektuur  ",  in  plaas 
van  "literatuur",  wat  so  dikwels  met  betrekking  tot  tekste  vir  kinders  en  jong- 
mense  gebruik  word  (bv.  Lohann,  1986  en  in  die  name  van  toekennings),  het 
nie  net  duidelik  'n  onderskeidende  funksie  nie,  maar  het  trouens  vir  baie  mense 
'n  pejoratiewe  assosiasie  (kyk  bv.  Van  Coller,  2006:484). 

In  sy  voorwoord  tot  Van  Patrys-JmJle  tot  Hanna  Hoekom.  'n  Gids  tot  die  Afri- 
kaanse  kinder-  en  jeugboek  (Wybenga  en  Snyman,  2005),  wys  Hans  du  Plessis, 
self  skrywer  van  verskeie  jeugboeke,  in  die  eerste  plek  op  die  wanopvatting 
dat  dit  makliker  sou  wees  om  vir  kinders  en  tieners  ("jongmense"  of  "jong 
volwassenes")  te  skryf  as  vir  volwassenes,  en  onderskryf  hy,  in  die  tweede 
plek,  die  feit  dat  twee  afsonderlike  literêre  sisteme  gehandhaaf  word: 

Dit  is  tradisioneel  só  dat  die  kinder-  of  jeugboekskrywers  nie  deel  is  van  die 
Afrikaanse  kanon  nie.  Dit  is  normaalweg  net  dié  skrywers  wat  toevallig  ook 
skrywers  van  werke  vir  volwassenes  is  wat  dan  in  die  tradisionele  literatuur- 
geskiedenisse  bly  figureer. 

Geeneen  van  J.C.  Kannemeyer  se  literatuurgeskiedenisse,  en  geeneen  van  die 
drie  dele  van  Perspektief  en  profiel  onder  redakteurskap  van  H.R  van  Coller 
bevat  enige  verwysing  na  die  bekroonde  kinder-  en/of  jeugboekskrywers 
Martie  Preller  of  Franci  Greyling  nie.  Band  1 van  Geskiedenis  van  die  Afrikaanse 
literatuur  bevat  een  verwysing  na  Tienie  Holloway  se  "belangrike  bydrae  oor 
die  kleuterpoësie"  (Kannemeyer,  1984:299),  terwyl  Rona  Rupert  en  Verna  Vels 
in  'n  lys  "jeugverhaak'-skrywers  in  band  2 genoem  word  (Kannemeyer, 
1983:300).  Nóg  Holloway,  nóg  Vels  word  in  Perspektief  en  profiel  genoem,  hoewel 
daar  twee  verwysings  na  Barrie  Hough  voorkom  (2006:183,  oor  die  verfilming 
van  Skilpoppe ; en  2006:300,  na  aanleiding  van  E.K.M.  Dido  se  oeuvre).  Annama- 
rié  van  Niekerk  (1999:391-392)  staan  in  band  2 van  Perspektief  en  profiel  'n  hal- 
we  bladsy  aan  Rona  Rupert  se  werk  af,  maar  wy  80%  van  haar  bespreking  aan 
Rupert  se  slotteks,  In  die  skadu  van  berg  Athos  (1996,  postuum),  'n  onvoltooide 
outobiografiese  dagboek. 

Dat  skryrvers  soos  Alba  Bouwer,  M.E.R.,  Elsabé  Steenberg,  Marita  van  der 
Vyver,  Hans  du  Plessis  en  George  Weideman,  wat  vir  volwassenes  én  vir 
kinders  en/of  tieners  geskryf  het,  wel  in  literatuurgeskiedenisse  bespreek  word, 
beteken  egter  nie  dat  hierdie  bronne  veel  aandag,  indien  enige,  aan  hulle 
kinder-  en/of  jeugliteratuur  wy  nie.  In  Kannemeyer  se  jongste  literatuurgeskie- 
denis,  Die  Afrikaanse  literatuur  1652-2004,  staan  daar  byvoorbeeld  oor  Weide- 
man  se  jeugliteratuur  (Kannemeyer,  2005:411):  "Intussen  het  Weideman  ook 
op  die  gebied  van  die  jeugboek  belangrike  werk  begin  lewer,  soos  Los  my  uit, 
paloekas!  (1992),  Die  optog  van  die  aftjoppers  (1994),  Dana  sejaar  duisend  (1998)  en 
Die  geel  komplot  (2004)."  In  Van  Coller  en  Odendaal  (in  Van  Coller,  1999:764- 
785)  se  profiel  oor  George  Weideman  (waarop  daar  later  teruggekom  sal  word) 
wy  Van  Coller  weliswaar,  teen  die  algemene  gebruik  in,  'n  raps  meer  as  een 
bladsy  aan  Weideman  se  jeugromans. 

Bogenoemde  agtergrond  toon  waarom  daar  met  soveel  verwagting  na  die 
publikasie  van  Van  Patrys-hulle  tot  Hanna  Hoekom  uitgesien  is.  Hierdie  boek 
sou  as  eerste  "literatuurgeskiedenis"  oor  Afrikaanse  kinder-  en  jeugboeke  en 
-skrywers  dien,  en  is  trouens  ooglopend  op  dieselfde  model  as  Perspektief  en 
profiel  geskoei.  Oor  al  die  kinder-  en  jeugboekskrywers  wat  vroeër  in  hierdie 
artikel  genoem  is,  is  daar  dan  ook  'n  profiel  opgeneem.  Dit  sluit  'n  profiel  van 
George  Weideman,  wat  deur  Gretel  Wybenga  geskryf  is,  in. 

2.  Weideman  se  skrywerskap  en  sy  posisie  as  kinder-  en  jeugboekskrywer 

Weideman  is  natuurlik  geensins  'n  skrywer  wat,  soos  Du  Plessis  se  hierbo 
aangehaalde  stelling  in  die  voorwoord  lui,  "toevallig  ook  [...]  werke  vir  vol- 
wassenes"  skryf  nie.  Wybenga  (2005:476)  begin  dan  ook  haar  uiteensetting 
oor  Weideman  se  werk  met  die  stelling:  "George  Weideman  is  'n  hoog- 
aangeskrewe  digter  en  bekroonde  prosaïs",  en  betrek  hiermee  onmiddellik 
die  prominente  plek  wat  hy  in  die  kanon  vir  volwasse  literatuur  beklee.  Ter- 
wyl  die  lengte  van  die  bydrae  ongetwyfeld  nie  as  enigste  maatstaf  van  'n  skry- 
wer  se  statuur  beskou  kan  word  nie  - veral  nie  in  'n  teks  waar  die  onderskeie 
profiele  deur  verskillende  akademici  geskryf  is  nie  - is  dit  tog  interessant  om 
te  kyk  aan  watter  van  die  126  skrywersprofiele  in  Van  Patrijs-hulle  tot  Hanna 
Hoekom  daar  die  meeste  ruimte  afgestaan  is:  Maretha  Maartens  (9  bladsye), 
Elsabe  Steenberg  (8  bladsye),  Pieter  W.  Grobbelaar  (7  bladsye),  Philip  de  Vos, 
Alba  Bouwer  en  Martie  Preller  (sowat  6 bladsye  elk),  en  George  Weideman, 
Hans  du  Plessis,  Corlia  Fourie,  Hester  Heese,  Barrie  Hough,  W.O.  Kíihne,  Fre- 
da  Linde,  M.E.R.,  Pieter  Pieterse,  Rona  Rupert,  Engela  van  Rooy  en  De  Waal 
Venter  (sowat  4 bladsye  elk).  Aan  die  werk  van  C.J.  Langenhoven  en  Verna 
Vels  is  daar  (verbasend  genoeg)  onderskeidelik  net  V-/i  en  2 bladsye  bestee. 

Neem  'n  mens  George  Weideman  se  volledige  oeuvre  in  ag,  is  hy  'n 
besonder  veelsydige  skrywer,  wat  bykans  alle  genres  in  Afrikaans  beoefen. 
Nadat  enkele  van  sy  gedigte  in  1964  in  die  CSV-tydskrif  Ons  Bou  en  in  1965  in 
Standpunte  verskyn,  debuteer  hy  in  1966  met  die  digbundel  Hondegaloppie. 
Hierna  publiseer  hy,  naas  meerdere  digbundels,  ook  verskeie  kortverhale, 
romans  en  dramas.  Hy  vertaal  ook  in  Afrikaans. 

Op  die  terrein  van  kinder-  en  jeugliteratuur  (deur  Steenberg  in  Cloete, 
1992:193  getipeer  as  "oorgangsliteratuur  [...  wat]  nader  aan  volwasse  werke 
as  aan  kinderboeke  [staan]")  is  Weideman  ewe  veelsydig  as  in  sy  skryfwerk 
vir  volwassenes.  Sy  eerste  jeugverhaal,  Los  mj  uit,  paloekas!  (1992),  verskyn  26 
jaar  ná  sy  debuutdigbundel,  gevolg  deur  Die  optog  van  die  aftjoppers  (1994), 
Dana  se  jaar  duisend  (1998)  en  Die  geel  komplot  (2003;  deur  sommige  as  'n  kin- 
derboek  beskou).  Eersgenoemde  drie  boeke  is  almal  met  die  Sanlamprys  vir 
jeuglektuur  bekroon:  Los  mj  uit,  paloekas!  met  'n  silwer  toekenning  en  die  twee 
daaropvolgende  jeugromans  met  goud.  Die  optog  van  die  aftjoppers  verower 
ook  die  Suid-Afrikaanse  Akademie  vir  Wetenskap  en  Kuns  se  Scheepersprys 
vir  jeugliteratuur  (kyk  Van  der  Walt,  2005),  én  ontvang  'n  internasionale  be- 
noeming  van  die  Children's  Book  Forum  as  "IBBY  Honour  Book  for  the  Inter- 
national  Board  on  Books  for  Young  People"  (Wybenga,  2005:476). 

Afgesien  van  bogenoemde  jeugromans  publiseer  Weideman  twee  eenbe- 
drywe  vir  die  jeug,  YJees  en  Die  saalspook  (waarna  Coetser,  2006:156  in  die  ver- 
bygaan  verwys)  in  die  versamelbundel  Alles  op  die  spel  (1991).  Wat  kinderver- 
hale  betref,  word  drie  van  Weideman  se  verhale  in  twee  versamelbundels 

opgeneem:  Stories  suid  van  die  son  (Rode,  Bodenstein  en  Bodenstein,  1993;  die 
verhale  "Thandiwe  van  Khayaletha  Camp"  en  "Basjan,  Beauty  en  die  bok 
Ranonkel")  en  Goue  fluit  my  storie  is  uit  (Rode,  1988;  "Die  boodskap").  Hier- 
benewens  skryf  hy  verskeie  opvoedkundige  kinderverhale,  soos  Ben,  Babi  en 
die  geel  helikopter  (1998),  Rykdom  uit  rommel  (1998;  oor  herwinning  van  afval- 
materiaal),  Koeries  se  rivier  (1999;  oor  waterbesoedeling),  Die  storie  van  die  liewe- 
heersbesie  (1999)  en  Die  raaisel  van  die  spuitnaalde  (1999;  oor  die  storting  van 
mediese  afval).  Hierdie  verhale  is  vir  lesers  in  graad  2 en  graad  3 bedoel,  en 
deur  Kagiso  Education  in  'n  leesreeks  uitgegee.  Rykdom  uit  rommel  is  in  Engels 
vertaal  as  Rubbish  to  riches  en  in  2001  deur  Maskew  Miller  Longman  uitgegee. 


3.  Weideman  se  jeugromans  vergeiykend  beskou 

Die  feit  dat  Weideman  se  eerste  drie  jeugromans,  wat  binne  die  bestek  van  ses 
jaar  verskyn,  'n  driekuns  met  betrekking  tot  bekronings  behaal,  is  'n  buitenge- 
wone  prestasie.  Twee  redes  hiervoor  is,  myns  insiens,  die  feit  dat  Weideman, 
in  die  eerste  plek,  reeds  'n  baie  bedrewe  skry  wer  was  toe  hy  dié  boeke  geskryf 
het,  en  dat  hierdie  tekste,  in  die  tweede  plek,  duidelike  verbande  met  sy  skryf- 
werk  vir  volwassenes  toon.  Dit  is  vir  my  dan  ook  opvallend  dat  Van  Coller 
(wat  volgens  die  aantekening  by  Van  Coller  en  Odendaal,  1999:783)  dié  drie 
jeugromans  (die  vierde  het  toe  nog  nie  verskyn  nie)  in  sy  profiel  van  Weide- 
man  se  prosa  eenvoudig  tussen  die  ander  prosawerk  bespreek  en  hulle  nie 
afsonderlik  rubriseer  nie.  Dit  is  eweneens  betekenisvol  dat  Van  Coller  soveel 
aandag  aan  hierdie  tekste  wy  - in  teenstelling  met  die  algemene  gebruik  in 
literatuurgeskiedenisse  om  slegs  'n  verwysing  of  hoogstens  'n  paar  sinne  aan 
tekste  vir  kinders  en  tieners  af  te  staan. 

Teen  die  agtergrond  van  die  voorafgaande  uiteensetting  kan  die  probleem- 
stelling  van  hierdie  artikel  soos  volg  geformuleer  word:  Watter  verbande  be- 
staan  daar  tussen  Weideman  se  jeugromans  onderling,  en  sy  jeugromans  en 
die  res  van  sy  oeuvre?  En:  Is  Die  geel  komplot  'n  kinderverhaal  of  'n  jeugro- 
man?  In  die  bespreking  sal  daar,  ten  opsigte  van  sekondêre  bronne,  veral  na 
die  kommentaar  in  literatuurgeskiedenisse  - Perspektief  en  profiel  en  Van  Patrys- 
hulle  tot  Hanna  Hoekom,  wat  die  uitvoerigste  besprekings  bevat  - verwys  word. 

Elkeen  van  Weideman  se  vier  romans  is  aan  een  of  albei  van  sy  dogters 
(Melita,  gebore  in  1983,  en  Siobhan,  gebore  in  1988)  opgedra,  en  'n  mens  sou 
jou  kon  voorstel  dat  hierdie  boeke  moontlik  geskryf  is  omdat  Weideman  vader 
van  twee  dogters  geword  het.  Dit  is  ook  begryplik  dat  die  skrywer  in  so  'n  boek 
moontlik  iets  van  sy  eie  jeug  sou  wou  vasvang.  Los  my  nit,  paloekas!  speel  in  1959 
en  1960  af,  toe  Weideman  self  twaalf,  dertien  jaar  oud  was.  Die  veertienjarige 
Archie  Appelgryn  verhuis  noodgedwonge  saam  met  sy  ouers,  wat  hulle  plaas 
in  die  Vrystaat  weens  finansiële  probleme  moes  verkoop,  na  'n  huurplaas  net 

buite  Kimberley,  waar  sy  pa  'n  onderwyspos  gekry  het.  Archie  moet  by  sy  per- 
soonlike  omstandighede  aanpas  en  sy  voete  in  'n  nuwe  omgewing  vind.  Hy  is 
nie  net  nuut  in  die  skool  nie,  maar  boonop  die  nuwe  onderwyser  se  seun,  wat 
deur  sy  lompheid  en  armoede  (onder  andere  versinnebeeid  deur  die  netjiese, 
groen  houttas  wat  sy  vader  vir  hom  gemaak  het)  opval:  hy  smous  plantjies 
saam  met  sy  pa  om  hulle  inkomste  aan  te  vul  en  dit  gaan  nie  ongemerk  by 
sekere  van  sy  medeskoliere  verby  nie.  Hierbenewens  word  hy  binne  die 
raamwerk  van  apartheid  en  bendegeweld  in  die  samelewing  geïnisieer  deur- 
dat  hy  op  grond  van  eie  ervaring  en  die  optrede  en  perspektiewe  van  ander 
van  sosio-politieke  ongelyklaede  en  onreg  bewus  word,  veral  nadat  hy  bevriend 
raak  met  Eileen,  'n  bruin  meisie  wat  in  die  kinderhuis  woon  omdat  haar  maat- 
skaplike  omstandighede  haar  aan  bendegeweld  blootstel,  maar  wat  uiteinde- 
lik,  saam  met  haar  gesin,  weens  apartheid  aan  gedwonge  verskuiwing  uitge- 
lewer  word.  Ten  opsigte  van  Eileen  se  toekoms  eindig  die  storie  met  'n  oop  slot. 

Van  Coller  en  Odendaal  (1999:766)  wys  op  die  outobiografiese  elemente  in 
hierdie  teks:  Weideman  se  "vader  nie  altyd  suksesvol  as  boer  nie,  maar  idealis- 
ties  en  inspirerend  as  onderwyser";  die  "swerftogte  oor  die  lengte  en  breedte 
van  die  land"  en  hulle  kreatiewe  nalatenskappe;  die  verblyf  tussen  Modder- 
rivier  en  Kimberley  en  die  smous  van  blomplante,  waarvoor  Weideman  as 
beloning  een  middag  per  week  in  die  openbare  biblioteek  kon  deurbring  en 
waar  sy  belangstelling  in  die  Vikings  (wat  later  in  Dana  sejaar  duisend  neerslag 
sou  vind)  en  in  skryf  aangewakker  is. 

Die  optog  van  die  aftjoppers  het  eweneens  'n  jong  seun  in  graad  8 as  hoofper- 
sonasie.  Jak  Joubert  se  vader  sterf  nadat  hy  uit  ontsteltenis  oor  'n  kollega  se 
aanmerkings  oor  'n  rugbywedstryd  waarin  die  swaksiende  Jak  (weer  'n  outobio- 
grafiese  element)  verbrou  het,  per  ongeluk  voor  'n  lokomotief  inloop.  Jak  en  sy 
moeder  moet  reeds  hulle  sente  omdraai,  maar  dan  kom  trek  haar  flambojante 
uitvinder-broer,  Zak,  ook  nog  by  hulle  in  . . . Jak  word  egter  daarvan  bewus  dat 
die  nuwe  musiekonderwyser  se  dogter,  Salome,  wat  saam  met  hom  op  skool 
is,  veel  swaarder  as  hy  kry  weens  haar  vader  se  alkoholisme.  Jak  word  voor  die 
uitdaging  gestel  om  die  skool  se  entrepreneurswedstryd  te  wen  én  om  gewig 
te  verloor  en  fiks  te  word  om  vir  die  sesde  rugbyspan  uit  te  draf.  Hy  bedink  'n 
onwaarskynlike  entrepreneursplan  - 'n  optog  van  kunstenaars  en  artieste  - 
wat  hy  met  behulp  van  sy  oom  en  'n  onderwyseres,  die  kreatiewe  en  berese 
Neeltjie,  verfyn  en  uiteindelik  met  groot  steun  van  die  gemeenskap  uitvoer. 
Hierdie  plan  laat  hom  nie  alleen  die  wedstryd  wen  nie;  dit  oefen  ook  'n  posi- 
tiewe  uitwerking  uit  op  die  lewens  van  'n  hele  klomp  mense  wat  swaarkry. 

Daar  is  heelparty  ooreenkomste  tussen  hierdie  twee  romans.  In  die  eerste 
plek  is  die  hoofpersonasie  telkens  'n  outsider:  'n  seun  van  sowat  veertien;  'n 
dromer  met  'n  teruggetrokke  persoonlikheid  wie  se  gesin  dit  finansieel  nie 
breed  het  nie.  Sowel  Archie  as  Jak  oorstyg  egter  hulle  eie  probleme  in  'n  poging 

om  ander  mense,  wat  swaarder  as  hulle  kry,  te  help.  In  die  proses  beleef  hulle 
persoonlike  groei  en  ontwikkel  hulle  van  outsider  na  'n  individualis.  Hulle 
leer  om  interpersoonlike  verhoudinge  op  sowel  individuele  vlak  (spesifiek 
ten  opsigte  van  'n  spesiale  vriendin)  as  binne  'n  groep  wat  voorheen  onver- 
skillig  of  selfs  vyandig  teenoor  hulle  gestaan  het,  te  hanteer  - ten  opsigte  van 
die  groep  leer  hulle  hoe  om  te  integreer  sonder  om  hulle  eie  identiteit  prys  te 
gee.  Hulle  ondergaan  dus,  in  Jungiaanse  terme,  'n  proses  van  individuasie. 

Die  tweede  ooreenkoms  tussen  hierdie  twee  romans  lê  in  die  politieke  ak- 
tualiteit  (of  betrokkenheid)  daarvan.  In  Los  iny  uit,  pnloekas!  word  normale 
menseverhoudinge  toenemend  deur  die  feller  wordende  apartheidsideolo- 
gie  ontwrig,  terwyl  die  omgekeerde  proses  hom  in  Díe  optog  van  die  aftjoppers 
voltrek:  Jak  en  Songwabo  reik  na  mekaar  uit  - al  verwag  Jak,  wanneer 
Songwabo  se  moeder  hulle  koeldrank  aanbied,  "dat  as  sy  die  deur  na  die  kom- 
buis  oopstoot,  ek  my  in  'n  groot,  koel  hut  sal  bevind,  met  'n  dosyn  ou  mans 
wat  oor  'n  kalbas  buk  om  skuimende  bier  daaruit  te  skep.  Op  die  agtergrond 
'n  falanks  krygers  met  beentjies  deur  hul  neuse  geryg";  net  om  uit  te  vind: 
"Songwabo-hulle  se  yskas  lyk  presies  soos  ons  s'n"  (Weideman,  1994:74).  En 
die  Riverside  Jazz  Band  én  die  straatkinders  word  ook  deel  van  die  optog. 

'n  Eenderse  én  anderse  soort  aktualiteit  spreek  uit  Weideman  se  derde  jeug- 
boek,  Dana  se  jaar  duisend.  Die  storie  speel  hom  eweneens  in  op  'n  historiese 
oorgang  van  tye  af,  maar  die  horlosie  word  teruggedraai  na  die  jaar  1000  in 
Skandinawië,  'n  tyd  toe  die  Christendom  ook  in  daardie  wêrelddele  sy  in- 
vloed  begin  uitoefen  het.  Anders  as  in  die  vorige  twee  romans  is  die  hoofper- 
sonasie  hierdie  keer  'n  jong  meisie,  Dana,  dogter  van  die  Viking-hoofman  Olaf 
Roesbaard.  Eweneens  anders  as  met  Archie  en  Jak  is  haar  vader  welgesteld  en 
sy  selfversekerd.  Die  aard  van  die  "betrokkenheid"  in  hierdie  roman  lê  in  sy 
feministiese  invalshoek:  wanneer  haar  hele  gesin  uitgemoor  word,  is  dit  Dana 
wat  die  leiding  neem  in  haar  en  die  twee  slawe,  Annamaria  en  Joon  (wat  as 
"oorlogsbuit"  deur  haar  vader  van  sy  plundertogte  saamgebring  is),  se  vlug- 
tog  na  'n  veiliger  heenkome.  Selfs  wanneer  haar  neef  Erik  die  Stoofsitter  by 
hulle  aansluit  en  as  man  die  leiding  probeer  neem,  is  Dana  die  werklike 
leiersfiguur  wat  die  regte  besluite  neem  op  'n  terrein  waar  vroue  dit  in 
daardie  tyd  nie  sou  waag  nie. 

Menseverhoudinge  is  weer  eens  'n  belangrike  kode  in  die  roman: 
die  verhouding  tussen  Dana  en  die  twee  slawe  word  positief  met  die 
verhouding  tussen  Erik  en  die  slawe  gekontrasteer.  En  die  kwessie  van 
integriteit,  as  teenpool  van  verraad,  speel  regdeur  'n  sleutelrol  in  die 
ontrafeling  van  wat  in  die  moordnag  gebeur  het.  Die  rol  van  die  kunste 
verteenwoordig  ook,  soos  in  Die  optog  van  die  aftjoppers,  'n  belangrike 
kode:  om  te  oorleef,  tree  die  groepie  vlugtende  reisigers  soos  troeba- 
doers  voor  mense  op.1 


1 Die  herhaling  van  hierdie 
element,  wat  so  verrassend 
in  die  vorige  roman  was, 
was  vir  my  in  hierdie  roman 
iehvat  teleurstellend  omdat 
dit  minder  oorspronklik 
aangedoen  het,  ten  spyte 
van  die  funksionaliteit 
daarvan  in  die  lig  van  die 
bestaan  van  gildes  tydens 
die  Middeleeue.  Moontlik 
sal  dit  'n  leser  wat  Weide- 
man  se  jeugliteratuur  nie 
chronologies  lees  nie, 
minder  sterk  opval. 

Soos  Los  my  uit,  paJoekas!  het  hierdie  roman  'n  oop  slot  met  betrekking  tot 
Dana  se  toekoms.  Anders  as  Erik,  wat  deur  sy  oom  verplig  word  om  op  grond 
van  sy  etiese  plig  na  die  dorp  van  hulle  herkoms  terug  te  keer,  gaan  sy  saam 
met  die  twee  slawe  na  hulle  tuistes  terug:  eers  besorg  hulle  Annamaria  en  die 
bok  in  Nederland,  en  dan  trek  sy  en  die  gelowige  boggelrug  Joon  na  Praag, 
waar  hy  vandaan  kom,  om  'n  nuwe  lewe  te  begin  (nie  noodwendig  saam  nie). 
Hulle  aankoms  daar  geskied,  met  al  die  simboliek  daaraan  verbonde,  te  midde 
van  'n  dreigende  storm  wat  hulle  net-net  kans  gee  om  die  Moldaurivier  veilig 
saam  met  die  veerman  oor  te  steek  terwyl  Joon  die  verhaal  van  die  Christelike 
koning  Wenceslaus  vertel. 

Een  van  die  mees  besondere  eienskappe  van  hierdie  roman  is  sy  historiese 
inslag,  wat  tot  in  die  fynste  besonderhede  nagevors  is.  Die  verhaal  stel  die 
leser  nie  net  aan  'n  minder  bekende  tydperk  (met  sy  eiesoortige  wreedhede, 
ook  op  grond  van  religieuse  opvattings  en  rituele)  en  omgewing  bekend  nie, 
maar  ook,  by  wyse  van  die  aanhalings  wat  elke  hoofstuk  voorafgaan,  aan  die 
Noorse  letterkunde  en  kultuur. 

Volgens  'n  anonieme  bespreking  in  Die  Burger  (1998:16,  soos  aangehaal  in 
Wybenga,  2005:478)  "weier  [hierdie  roman]  om  gerelativeer  te  word  tot  'n  jeug- 
boek  - dit  is  onontbeerlike  allemansbesit".  Dieselfde  kan  onteenseglik  van  Die 
optog  van  die  aftjoppers  gesê  word  - en,  in  sekere  sin,  ook  van  Die  geel  komplot 
(2003).  Ofskoon  die  titel  van  hierdie  artikel  na  Weideman  se  vier  jeugromans 
as  'n  "tetralogie"  verwys,  word  die  term  nie  in  sy  oorspronklike  betekenis  ten 
opsigte  van  die  drama  - 'n  samehangende  reeks  van  drie  toneelstukke,  met  'n 
saterspel  daarby  - gebruik  nie,  en  impliseer  dit  ook  nie  dat  hierdie  vier  tekste 
van  Weideman  met  enige  voorafbedagte  mate  van  onderlinge  samehang  ge- 
konsipieer  is  nie.  Samehang  is  daar  egter  wel  deeglik,  soos  uit  die  vooraf- 
gaande  bespreking  blyk;  en  die  "makrostruktuur"  van  drie  tekste  wat  nouer 
by  mekaar  aansluit,  plus  'n  vierde  teks  (soos  in  die  oorspronklike  tetralogie), 
tree  ook  ten  opsigte  van  hierdie  tekste  na  vore,  hoewel  dit  waarskynlik  on- 
bedoeld  was. 

Wat  Weideman  se  vierde  teks,  Die  geel  komplot,  veral  van  die  ander  drie 
jeugromans  onderskei,  is  die  feit  dat  die  verhouding  tussen  betrokkenheid  en 
universaliteit  (wat  ook  die  onderwerp  van  Weideman  se  proefskrif  van  1981 
was)  in  hierdie  teks  nie  so  duidelik  na  vore  kom  nie:  die  storie  handel  oor  'n 
muisgemeenskap  wat  saamstaan  om  hulself  teen  uitwissing  deur  'n  gemeen- 
skaplike  vyand  - die  mense  en  hulle  wrede  katte  - te  red.  Hierdie  teks  is  aan 
Weideman  se  jongste  dogter  opgedra,  "wie  se  idee  dit  oorspronklik  was  en 
wat  geduldig  met  die  muisvoetpad  langs  geloop  het".  'n  Sommetjie  toon  dat 
sy  met  die  publikasie  van  die  boek  vyftien  jaar  oud  was. 

Van  al  Weideman  se  romans  vir  die  jeug  het  Die  geel  komplot,  met  pragtige 
lyntekeninge  deur  Alida  Bothma,  die  meeste  kritiek  ontvang.  Myns  insiens  is 

die  gemene  deler  dat  al  hierdie  kritiek  op  die  opvatting  berus  dat  hierdie  boek 
vir  'n  jonger  ouderdomsgroep  as  die  ander  drie  romans  bedoel  is.  In  Wyben- 
ga  (2005:479)  se  opsomming  van  eie  en  ander  se  kritiek  noem  sy  heel  eerste 
dat  "dit  waarskynlik  bo  die  vuurmaakplek  van  kinders  van  ses  of  sewe"  lê; 
dat  die  spanningslyn  dikwels  aangetas  word  deur  'n  té  uitgesponne  verhaal 
vol  afdwaalpaadjies,  en  dat  die  verteltaal  ook  dikwels  te  ingewikkeld  is. 

Lees  'n  mens  die  teks  egter  as  'n  sprokie,  en  nie  as  'n  storie  vir  kinders  van 
omtrent  ses  tot  agt  jaar  oud  nie,  verval  bogenoemde  besware.  Hierdie  boek  is 
trouens,  soos  al  drie  Weideman  se  vorige  jeugboeke,  vir  graad  agt-skoliere 
voorgeskryf  en  positief  deur  daardie  ouderdomsgroep  (veertienjariges)  ont- 
vang  - 'n  goeie  sprokie  het  immers  geen  ouderdomsperk  nie.  Dit  toon  bo- 
wendien  verskeie  ooreenkomste  met  Weideman  se  ander  drie  jeugromans: 
die  hoofpersonasie  (weer  'n  meisie:  Tara  Tandmuis)  is  'n  individualis  wat  haar 
nie  deur  konvensie  óf  die  groot  en  onbekende  wêreld  laat  afskrik  nie;  leier- 
skap,  verhoudings  en  probleemoplossing  is  belangrike  kodes;  kunstenaarskap 
in  verskeie  vorme  kom  ter  sprake  - trouens,  Floors  se  beelde  van  skrootyster 
het  reeds  in  Los  tny  uit,  pnloekas!  as  die  beelde  in  Cowley's  Cove  voorgekom. 

Die  taalspel  in  Die  geel  komplot  (net  soos  in  die  ander  drie  romans)  bied 
louter  plesier  en  getuig,  veral  in  hierdie  roman,  van  die  gevoeligheid  van  'n 
ervare  digter.  In  sowel  die  taal  as  die  karakterisering  en  uitbeelding  van  situa- 
sies,  lê  ook  die  humoristiese  van  die  teks  opgesluit,  wat  eweneens  'n  opval- 
lende  kenmerk  van  Die  optog  van  die  aftjoppers  is.  Die  geel  kotnplot  bevat  trouens 
al  drie  vorme  van  humor  wat  J.E.  van  Niekerk  in  haar  magisterverhandeling 
oor  humor  in  kinderverhale  ondersoek  het:  situasiehumor,  woordhumor  en 
humor  gesetel  in  tipografie  en  illustrasies  (2001:53-59). 


4.  Samevatting  en  gevolgtrekkings 

Daar  is  vroeër  beweer  dat  Weideman  se  jeugverhale  as  'n  integrale  deel  van 
sy  prosa-oeuvre  gelees  behoort  te  word,  en  dat  sy  sukses  as  jeugboekskrywer 
in  hoë  mate  ook  te  danke  is  aan  die  feit  dat  hierdie  tekste  juis  veral  ook  op 
tegniese  vlak  by  sy  werk  vir  volwasse  lesers  aansluit.  Die  sterk  aanwesigheid 
van  die  pikareske  in  Die  optog  van  die  aftjoppers  dien  as  een  motivering  vir 
hierdie  stelling.  Gebruikmaking  van  kontras  as  struktureringsbeginsel  is  nog 
'n  universele  kenmerk  van  Weideman  se  oeuvre;  net  soos  die  fantasierykheid 
van  Weideman  se  verbeelding,  wat  die  leser  telkens  verras.  In  die  bespreking 
hierbo  is  ook  aangetoon  dat  elemente  van  Weideman  se  skrywerskap  deurlo- 
pend  in  nie  net  die  jeugverhale  onderling  nie,  maar  sy  totale  oeuvre  voorkom. 

Weideman  se  omvangryke  oeuvre,  wat  gekenmerk  word  deur  die  seld- 
same  eienskap  dat  dit  "'n  steeds  opwaartse  kurwe  toon"  (Van  Coller  en  Oden- 
daal,  1999:783)  vorm  een  groot  web  waarteen  sy  jeugverhale  gelees  behoort  te 

word  met  veel  meer  literêrteoretiese  aandag  as  wat  hulle  tot  dusver  (ook  in 
hierdie  artikel)  te  beurt  geval  het.  Die  beste  van  hierdie  tekste  toon  die  tydlose 
kwaliteit  wat  kenmerkend  is  van  Alice  in  Wonderland,  die  verhale  van  Beatrix 
Potter,  asook  romans  soos  Moby  Dick  en  Gulliver's  Travels  (Steenberg  in  Cloete, 
1992:192),  wat  aanvanklik  (soos  Eugêne  N.  Marais  se  Dwaalstories  in  Afrikaans; 
kyk  Marais,  1993)  as  kinderliteratuur  beskou  is. 

Ter  afsluiting  van  hierdie  (voorlopige)  bespreking  van  Weideman  se  jeuglite- 
ratuur  wil  ek  die  klem  laat  val  op  een  van  die  belangrikste  deurlopende  kodes 
in  Weideman  se  werk:  die  sentrale  rol  van  kreatiwiteit  en  kunstenaarskap. 
Oor  die  verhaal  "'n  Tuin  van  optelglas"  (in  Tuin  van  klip  en  vuur,  1983)  skryf 
Van  Coller  (in  Van  Coller  en  Odendaal,  1999:776):  "Gebreekte  glas  word  nie 
net  herskep  tot  blomme  en  blare  nie  (p.  82);  gebroke  lewens  raak  paradoksaal 
heel  deur  die  besef  van  die  wonder  wat  dit  selfs  by  die  dom  seun  wek:  dat  'n 
mens  jou  eie  lot  kan  verander  deur  kreatiwiteit  en  verbeelding." 

Die  skeppende  en  herskeppende  wonder  van  kreatiwiteit  word  telkens  op 
voortreflike  wyse  in  Weideman  se  oeuvre  geïllustreer.  Hierdie  oeuvre  verteen- 
woordig  'n  literêre  skat  wat  Weideman  - in  baie  opsigte  'n  Tireisias  in  die 
Afrikaanse  literatuur  - met  verloop  van  'n  hele  lewe  tot  stand  gebring  het.  Sy 
oeuvre  sal  hom,  in  die  woorde  van  die  Viking-gesegde  in  die  Hávamál,  wat 
hy  in  Dana  sejaar  duisend  (1998:23)  as  motto  gebruik  het,  blywend  tot  eer  strek, 
en  sy  naam  en  sy  oeuvre  sal  in  die  Afrikaanse  literêre  kanon  met  agting bejeën 
word. 

George  Weideman  se  radiodramas: 

'n  Voorlopige  beskrywing  en  evaluering 

H.P.  van  Coller  en  Anthea  van  Jaarsveld 
Universiteit  van  die  Vrystaat 


George  Weideman's  radio  plays:  A preliminary  description  and  evaluation 

Thc  centrnl  Injpothesis  of  this  article  is  prompted  b\j  the  marginal  position  of 
drama  within  the  Afrikaans  literary  field.  There  is  also  a neglect  of  drama  in 
current  Afrikaans  literary  criticism.  A scrutiny  of  recently  pitblished  Afrïkaans 
literary  histories  shows  that  little  space  is  given  to  drama  relative  to  prose  and 
poetry.  The  neglect  can  be  no  more  than  partly  attnbuted  to  the  poor  quality  of 
present  drama,  particularly  considering  the  near-neglect  of  specific  dramatists 
who  have  been  successful  in  the  other  genres.  The  article  takes  this  general 
situation  into  consideration,  and  then  examines  more  closely  the  hypothesis 
that  the  relative  neglect  of  drama  arises  from  an  anomaly:  literary  histories  base 
themselves  on  a canon  of  published  works,  while  much  current  drama,  in 
contrast,  takesform  as  practical  production.  The  article  takes  the  radio  dramas 
of  George  Wcideman  as  a case  study  to  test  this  hypothesis.  The  conclusion  is 
that  Weideman's  radio  plays  are  of  thefirst  order  and  that  he  utilizes  inter  alia 
intertextual  aspects  and  accompanying  music  scores  to  get  his  message  across. 


1.  Inleidende  opmerkings 

Wanneer  dramaoorsigte  bestudeer  word  (bv.  Coetser,  2006)  val  dit  op  hoe  min 
dramas  daar  elke  jaar  in  gepubliseerde  vorm  verskyn,  in  vergelyking  met  die 
prosa-  en  selfs  die  poësieproduksie.  Alhoewel  daar  konstant  klaagliedere  op- 
klink  oor  die  relatief  min  digbundels  wat  gepubliseer  word  (kyk  Odendaal, 
2006:105-108)  en  omdat  daar  byvoorbeeld  ook  min  fiksie  deur  swart  outeurs 
gepubliseer  word,  is  dit  steeds  beduidend  meer  as  gepubliseerde  dramas.  Ven- 
ter  (2005)  bereken  dat  daar  in  die  tydperk  1990-2005  slegs  70  nuwe  fiksietitels 
vir  die  volwasse  mark  deur  swart  skrywers  verskyn  het.  Selfs  dié  getal  is  meer 
as  die  gepubliseerde  dramas  deur  álle  Afrikaanse  skrywers  in  dieselfde  tyd- 
perk.  Hieruit  blyk  reeds  die  gemarginaliseerde  posisie  van  die  Afrikaanse  dra- 
ma  binne  die  Afrikaanse  literêre  veld. 

Die  Suid-Afrikaanse  Akademie  vir  Wetenskap  en  Kuns  ken  jaarliks  onder 
meer  die  Eugêne  Marais-  en  Hertzog-pryse  toe.  Eersgenoemde  word  jaarliks 
toegeken  vir  die  beste  werk  in  enige  genre,  alhoewel  daar  bepaal  word  dat  dit 
gaan  om  'n  eerste  of  tweede  werk.  Hierdie  prys  is  laas  in  1987  aan  'n  drama 

toegeken  toe  Deon  Opperman  dit  vir  More  is  'n  lang  dag  gekry  het.  Die  Hert- 
zog-prys  word  jaarliks  om  die  beurt  toegeken  vir  poësie,  drama  en  prosa.  Daar 
is  reeds  deur  die  Letterkundekommissie  oorweeg  om  die  siklusse  te  versnel 
omdat  daar  telkens  'n  hand  vol  dramas  is  wat  om  hierdie  prys  meeding.  Al- 
hoewel  daar  tog  nuwe,  knap  dramas  verskyn,  word  dikwels  volstaan  met  'n 
oeuvre-toekenning  óf  'n  toekenning  met  inagnememing  van  ander  werk  deur 
dieselfde  outeur,  asof  dramas  nie  letterkunde  in  eie  reg  is  nie.  (Kyk  in  hierdie 
verband  die  afgelope  drie  toekennings  in  2000  aan  André  E Brink  vir  Die  Jog- 
ger,  maar  met  inagneming  van  sy  hele  dramatiese  oeuvre,  in  2003  aan  Pieter 
Fourie  vir  sy  hele  oeuvre  en  in  2006  aan  Deon  Opperman  weer  eens  vir  sy 
drama-oeuvre.) 

Hierdie  artikel  gaan  dus  uit  van  die  hipotese  dat  daar  nie  net  min  dramas 
gepubliseer  word  nie,  maar  dat  die  drama  as  genre  'n  minderwaardige  posi- 
sie  inneem  binne  die  Afrikaanse  literêre  veld.  'n  Verdere  hipotetiese  aanname 
is  dat  dit  wil  voorkom  asof  publikasie  steeds  'n  voorvereiste  is  - selfs  binne  die 
dramagenre  met  die  klem  op  opvoeringsaspekte  - vir  dramas  om  opgeneem  te 
word  in  die  (Afrikaanse)  literêre  kanon. 

Om  die  eerste  hipotese  te  toets,  is  'n  ondersoek  van  'n  onlangs  gepubliseerde 
literatuurgeskiedenis  gemaak.  Die  tweede  hipotese  word  ook  kwantitatief 
getoets  aan  die  hand  van  dieselfde  literatuurgeskiedenis  deur  die  aantal  ver- 
meldings  en  aantal  bladsye  besprekings  te  bepaal  wat  gewy  word  aan  drama- 
turge  van  wie  min  of  geen  dramas  gepubliseer  is  nie.  Bevestiging  vir  laasge- 
noemde  vind  'n  mens  reeds  ten  dele  in  die  besluit  van  'n  belangrike  kanoni- 
serende  instansie  naamlik  die  Letterkundekommissie  van  die  Suid-Afrikaanse 
Akademie  vir  Wetenskap  en  Kuns  om  slegs  gepubliseerde  dramas  in  bereke- 
ning  te  bring  vir  literêre  pryse,  soos  die  Eugêne  Marais-  en  Hertzog-pryse.  Dit 
was  en  is  ook  die  geval  met  ander  literêre  pryse  soos  die  Louis  Luyt-prys,  die 
CNA-toekenning,  die  Rapport- prys,  die  Universiteit  van  Johannesburg  se  prys 
en  die  W.A.  Hofmeyer-prys  van  Naspers.  Daar  is  tog  pryse,  soos  die  Sanlam- 
prys  en  die  pas  aangekondigde  AB-prys  wat  nie  afgestem  is  op  'n  gepubliseerde 
drama  nie,  maar  juis  fokus  op  die  proses  van  voorlopige  draaiboek  tot  en  met 
opvoering. 


2.  Die  plek  van  die  Afrikaanse  drama  in  die  iiteratuurgeskiedenis 

In  Van  Coller  en  Van  Jaarsveld  (2006  en  2007)  is  reeds  aangevoer  dat  Afri- 
kaanse  literatuurgeskiedenisse  wat  die  materiaal  volgens  genre  aanpak  (soos 
Beukes  en  Lategan  se  Skrywers  en  rigtings  (1952),  Lindenberg  e.a.  se  Inleiding 
tot  die  Afrikaanse  letterkunde  (1965),  Cloete  e.a.  se  Die  Afrikaanse  literatuur  sedert 
Sestig  (1980)  en,  in  'n  mate,  Dekker  (1958)  en  die  verskillende  uitgawes  van 
Perspektief  en  profiel)  relatief  meer  aandagbestee  aan  die  drama  as  die  literatuur- 

geskiedenisse  waarvan  die  indeling  veral  berus  op  ander  periodiseringsprin- 
sipes  (kyk  veral  Antonissen  (1956)  en  Kannemeyer  (2006)). 

In  genoemde  artikel  is  Die  Afrïkaanse  literatuur  1652-2004  deur  J.C.  Kanne- 
meyer,  as  voorbeeld  gebruik  synde  die  mees  resente  literatuurgeskiedenis  in 
Afrikaans.  Dit  het  geblyk  dat  hierdie  literatuurgeskiedenis  veel  meer  ruimte 
bestee  aan  die  bespreking  van  prosa  en  poësie  as  aan  die  drama,  selfs  in  die 
geval  van  beduidende  dramaturge. 

In  'n  hoofstuk  oor  Breyten  Breytenbach,  "Breyten  Breytenbach  en  die  dig- 
kuns  van  die  jare  sestig",  wat  'n  totaal  van  31  bladsye  beslaan,  word  slegs  een 
paragraaf  gebruik  om  sy  dramas  Boklied  (1998)  en  Die  toneelstuk  (2001)  te  be- 
spreek,  in  teenstelling  met  die  lywige  bespreking  van  sy  ander  werk.  In  die 
sestien  bladsye  waarin  Karel  Schoeman  se  oeuvre  bespreek  word,  word  maar 
tussen  hakies  genoem  dat  Veldslag  (1965)  in  1989  tot  draaiboek  verwerk  is. 
Chris  Barnard  word  byvoorbeeld  nie  eers  in  die  hoofstuk  oor  die  drama  ge- 
noem  nie,  maar  wel  onder  "Sestig  en  die  deurbraak  van  die  nuwe  roman" 
bespreek.  As  die  impak  van  sy  dramas  in  ag  geneem  word,  kan  hierdie  mar- 
ginalisering  bykans  nie  verklaar  word  nie.  Ook  die  negering  van  George  Wei- 
deman  as  dramaturg  val  op.  In  die  bespreking  van  drie  bladsye  oor  sy  werk  is 
daar  géén  vermelding  van  sy  dramas  nie. 

Ook  in  Van  Coller  se  driedelige  literatuurgeskiedenis,  Perspektief  en  profiel 
(1998, 1999, 2006),  waar  daar  heelwat  meer  aandagbestee  word  aan  die  drama- 
genre,  word  Weideman  se  dramas  ook  slegs  terloops  deur  Van  Coller  en 
Odendaal  (in  Van  Coller,  1999:777)  vermeld.  Veral  die  radiodramas  ontvang 
weinig  aandag.  Dit  wil  voorkom  of  die  vroeër  vermelde  hipotese  grotendeels 
bevestig  word  wanneer  na  die  twee  literatuurgeskiedenisse  gekyk  word:  'n 
Skrywer  - selfs  van  dramas  wat  primêr  bedoel  is  om  opgevoer  te  word  - se 
reputasie  hou  direk  verband  met  sy/haar  gepubliseerde  werke  (kyk  Van  Coller 
en  Van  Jaarsveld,  2006). 


3.  Weideman  as  dramaturg 

Die  doel  van  dié  artikel  is  nie  om  al  die  dramatiese  werk  van  Weideman  in  die 
geheel  krities  te  beskrywe,  te  interpreteer  én  te  evalueer  nie.  Dit  is  gedoen  in 
Van  Coller  en  Van  Jaarsveld  (2006  en  2007).  Hier  gaan  die  aandag  primêr  uit 
na  Weideman  se  radiodramas  en  veral  na  die  kreatiewe  wyse  waarop  hy  vir 
die  hoorder  'n  duidelik  visualiseerbare  ruimte  skep,  veral  deur  die  kreatiewe 
gebruikmaking  van  klank  en  musiek  om  bepaalde  betekenisse  aan  hoorders 
oor  te  dra. 

4.  Weideman  se  radiodramas  as  belangrike  onderdeel  van  sy  drama-oeuvre 

Weideman  skryf  sy  heel  eerste  drama,  Man  op  die  treinspoor,  reeds  in  sy  stu- 
dentedae.  Alhoewel  hierdie  teks  nooit  opgevoer  of  gepubliseer  is  nie,  het  dit 
wel  'n  derde  plek  behaal  in  'n  studentekompetisie.  Hy  skryf  'n  hele  aantal 
vollengtedramas,  onder  meer  M29  (1986),  'n  Smeerige  geskiedenis  (1987),  Gyse- 
laars  (1988),  Die  herberg  van  die  wit  Madonnas  (1991),  Soos  voëls  op  koringlande 
(1991),  die  bekroonde  (en  gepubliseerde)  My  plaas  se  naam  is  Vergenoeg  en  'n 
eenpersoonsdrama  getiteld  Die  laaste  ure  van  meneer  Fabricius  (2004);  daarnaas 
enkele  jeugstukke,  waaronder  Die  saalspook  en  Wees.  Hy  waag  ook  sy  hand 
aan  die  radiodrama,  onder  meer  met  Sneeu  (1996),  Lig  (2001),  Sand  (2004)  en 
Moord  in  die  ateljee  (2006).  Slegs  die  twee  jeugdramas  en  My  plaas  se  naam  is 
Vergenoeg  (Weideman,  2005)  is  gepubliseer.  Daar  is  tans  ver  gevorderde  onder- 
handelinge  om  wél  die  radiodramas  te  publiseer. 


4. 1 Sneeu 

Sneeu,  Weideman  se  eerste  radiodrama,  word  op  1 Oktober  1996  op  radio- 
sondergrense  uitgesaai.  In  die  hoorspel  word  Abel  Olivier  se  geheime  verlede 
stelselmatig  oopgevlek  en  die  verlede  word  voortdurend  gejukstaponeer  met 
die  hede.  Hier  is  die  sneeu  in  die  hede  en  die  Finse  sneeuvelde  van  die  ver- 
lede  juis  'n  belangrike  skarnier.  Die  jong  vryskutjoernalis  aan  wie  hy  'n  laaste 
onderhoud  toestaan,  is  moontlik  sy  dogter  uit  'n  jeugdige  verhouding  met  'n 
vrou  wat  op  raaiselagtige  wyse  dood  is.  Om  die  plot  te  intensiveer,  word  ver- 
skeie  toespelings  op  dié  dood  gemaak  en  word  gesuggereer  dat  Abel  daar- 
voor  verantwoordelik  was.  Daar  word  ook  voortdurend  terugverwys  na  hof- 
sake  waarby  hy  betrokke  was. 

Getrou  aan  Weideman  se  styl  is  hier  ook  sprake  van  'n  toneel-binne-'n- 
toneel  soos  in  die  toneel  waar  Abel  deur  Gisela  ondervra  word  in  'n  laaste 
onderhoud.  Abel  verduidelik  dat  sy  "laaste  boek"  net  so  begin  - met  'n  joer- 
nalis  wat  'n  kunstenaar  uiWra  oor  sy  lewe.  "...  Dit  was  'n  nag  soos  van- 
nag  . . (p.  4).  "Die  storie  agter  die  storie:  dis  wat  sy  [Gisela]  soek"  (p.  8).  i 

In  al  Weideman  se  dramas  word  van  verskeie  intertekstuele  verwy- 
sings  en  verhoogmetafore  gebruik  gemaak  en  vorm  die  neweteks  (of 
didaskalia)  'n  integrale  deel  daarvan.  In  die  radiohoorspel  waar  die 
akoestiese  voorop  staan,  speel  musiek  veral  'n  belangrike  rol.  Weide- 
man  bevestig  die  belang  van  musiek  in  sy  hoorspele  wanneer  hy  in  'n 
onderhoud  opmerk  dat  musiek  "nog  nooit  vir  [hom]  bloot  'insidenteel' 
was  nie".  Die  waarheid  van  hierdie  uitspraak  blyk  reeds  uit  die  aan- 
wending  van  musiek  in  Sneeu,  maar  sou  goedskiks  ook  aan  die  hand 
van  ander  radiodramas  soos  Sand  en  Moord  in  die  ateljee  (en  aan  ander 
dramas  soos  Die  saalspook  en  Gyselaars ) geïllustreer  kon  word.1  Dit  stu 
sonder  uitsonderingdie  interpretatiewe  proses.  Nie  alleen  versinnebeeld 


Die  Jarre-stuk  "Oxygene" 
soos  gebruik  in  Gyselaars  is 
op  aanbeveling  van  die 
regisseur,  Aldo  Behrens, 
ingespan  omdat  dit  volgens 
hom  iets  van  hierdie  tydgees 
van  koUektiewe  gevangen- 
skap  die  beste  oorgedra  het. 
In  Moord  in  die  ateljee  is  die 
musiekkeuse  wel  deel  van 
die  "spel"  van  "Spielerei".  In 
Die  saalspook  is  die  ver- 
werking  van  "Die  een  ou 
spook  was  vet"  na  " We  kill 
the  world"  ook  instrumen- 
teel  in  die  uiteindelike  uit- 
speel  van  die  eksistensiële 
motief. 

dit  die  epiese  en  dikwels  tragiese  trek  van  die  swane  uit  die  Arktiese  gebiede 
nie  (die  ewige  skoonheid  wat  sigself  moet  beskerm/die  romantiese  ideaal)  - 
een  van  die  dele  heet  dan  ook  "Swans  migrating"  - maar  dit  roep  'n  gevoel 
van  isolasie,  vasgekeerdheid,  uitgelewerdheid;  selfs  'n  onafwendbare  en  tra- 
giese  afloop  op  - soos  wat  die  joernalis  op  pad  na  en  tydens  haar  besoek  aan 
haar  verworde  pa  eers  ekstern  en  later  nader  aan  die  lyf  ervaar. 

Terugkerende  motiewe  wat  deurgaans  slim  aangewend  word,  is  onder  meer 
die  verwysing  na  voëls,  veral  kraaie  en  swane.  Die  metaforiese  heenwysings 
en  verbindings  tussen  die  kraaie,  die  duif,  die  swane  en  die  voëltjie  werk  deur- 
gaans  as  dreigende  vooruitwysings  na  die  uiteindelike  beeld  van  die  nagte- 
gaal  in  die  kou  (p.  3).  'n  Verdere  voorbeeld  hiervan  is  Katrin  wat  haarself  beskou 
as  'n  gevange  voëltjie  wat  Abel  voer  (p.  12),  en  Gisela  wat  hom  waarsku  dat  hy 
'n  nagtegaal  nie  in  'n  kou  kan  aanhou  nie.  "Die  voëljie  [sal  aanhou]  sing  en 
sing  tot  sy  stokstyf  daar  lê,  die  koppie  agteroor"  (p.  13).  Katrin  word  deur 
Abel  soms  'n  swaantjie  genoem  (p.  16)  asook  'n  "klein  kokkenennetjie  ..."  (p. 
17)  wat  hy  kan  aanhou  en  vetvoer.  Verder  word  die  geroep  van  swane  gestel 
teenoor  die  geskree  van  'n  "stomme  ou  kraai"  (p.  20),  en  as  dit  stilgeword  het, 
is  dit  omdat  die  swane,  as  hulle  teen  midsomer  na  die  noorde  trek  om  in  die 
toendra  te  gaan  broei,  die  siele  van  gestorwenes  saamgeneem  het  (p.  21).  Die 
storie  van  'n  ma,  opnuut  vertel  deur  die  dogter,  word  'n  storie  oor  die  prins 
van  swane  wat  'n  meisie  red  en  ver  in  die  Noorde  haar  sy  koningin  van  swane 
maak.  Hierdie  verhaal  wys  op  die  universele  drang  na  geluk.  So  word  'n  ver- 
lede  met  'n  hede  verbind  en  hef  dit  dus  tyd  op  om  universele  waarde  aan  die 
allegoriese  verwysings  te  gee.  Abel  versterk  die  allegoriese  beeld  van  die  swaan 
wanneer  hy  aan  Gisela  sê:  "'n  Swaan  kan  hoe  mooi  wees,  maar  as  die  koue  en 
die  ys  die  swerm  vang,  val  hul  vas;  hul  vlerke  word  swaar..."  (p.  9).  Dit  kan 
verwys  na  'n  skrywer  (of  joernalis)  se  swanesang  (p.  10). 

Hierdie  voël-verwysings  skakel  ook  direk  met  die  Andersen-verhaal  en 
laat  klink  eggo's  op  van  die  Middeleeuse  kunslied,  "Aloeëtte".  Die  simfonie- 
orkesstuk,  deel  2 van  Einojuhani  Rautavaara  se  Cantus  Arcticus  (concerto  vir 
voëls  en  orkes)  vorm  aansluitend  hierby  'n  gepaste  musikale  interteks.  Deel  3 
van  Rautavaara  se  Cantus  Arcticus  (swanemigrasie)  versterk  ook  die  migrasie- 
metafoor.  "Hoor  jy  hoe  roep  die  swane  ...  die  swane  is  hartseer  ...  Hulle  het 
laat  begin  trek.  Nou  het  die  sneeu  hulle  ingehaal"  (p.  21).  Abel  glo  dat  afson- 
dering  vir  hom  goed  is:  "Dis  soos  met  die  swane:  midsomer  trek  hul  noord 
om  in  die  uitgestrekte  toendra  te  gaan  broei.  Sommiges  sê  hulle  neem  die 
siele  van  gestorwenes  saam  ...  Ek  verkies  die  afsondering  ...  Jy  het  'n  slag  'n 
mondvol  te  sê  gehad  ...  oor  my  keuse  om  hier  in  Donkerhoek  te  kom  bly"  (p. 
21).  Ook  die  gebruik  van  die  gedeelte  Pohjola  se  dogter,  uit  Sibelius  se  Opus  nr. 
49  is  paslik,  want  daardeur  word  die  verband  tussen  Gisela,  Katrin  en  haar 
moeder  gelê.  Byklanke  soos  die  lui  van  die  plaastelefoon  skep  'n  bekende  milieu 
en  bevestig  die  tyd  en  plek. 

Daar  is  voorts  'n  duidelike  verwysing  na  Weideman  se  eie  gedig  "Swane 
op  ys"  in  sy  bundel  Uit  hierdie  grys  verblyj  (1987),  'n  gedig  oor  verlatenheid  en 
gebrekkige  selfoordeel  ('n  aspek  wat  natuurlik  aansluit  by  die  polities-betrokke 
en  sosiaal-betrokke  tematiek).  Volgens  die  skrywer  is  hierdie  gedig  gebaseer 
op  'n  treffende  foto-artikel  wat  jare  gelede  in  die  tydskrif  Scope  verskyn  het 
oor  die  oordeelsfout  van  'n  groot  groep  swane  wat  te  laat  begin  migreer  het 
en  toe  van  koue  omgekom  het  in  Japan.  Uiteraard  speel  die  legendes  van  Fin- 
land  hierby  'n  verdere  rol:  op  die  mimetiese  vlak  is  dit  waar  Abel  en  die  meisie 
se  moeder  se  paaie  gekruis  het;  maar  dis  ook  die  land  van  die  heilige  swaan 
van  Tuonela,  beeld  van  die  onoorwinlike  en  die  onbereikbare  (vergelyk  verder 
die  groot  Fin  Sibelius  se  musikale  verwerking  van  die  legende).  'n  Sterk  paral- 
lel  word  hier  getrek  tussen  Finland  en  Suid-Afrika.  Die  "bouval  êrens  op  'n 
plaas  in  Suid-Afrika"  (p.  40)  manipuleer  grootliks  die  parallel  tussen  die  Suid- 
Afrikaanse  werklikheid  en  die  Finse  gekiedenis.  In  die  (melo)dramatiese  einde 
van  die  drama  word  die  yskoue  as  't  ware  die  simboliese  skarnier  waardeur 
die  twee  uiteenlopende  ruimtes,  Finland  en  Suid-Afrika,  oorbrug  word.  Daar- 
deur  word  ook  tydvakke  in  mekaar  geteleskopeer.  Maar  die  leser/lioorder 
behoef  egter  nie  al  dié  intertekstuele  kennis  nie;  die  emblematiese  skoonheid 
van  die  swaan  is  al  byna  genoeg. 

Sneeu  is  gevul  met  intertekste.  Hans  Christian  Andersen  se  Die  sneeuko- 
ningin  word  die  agtergrond  waarteen  die  dramaturg  sy  toegepaste  fantasie- 
elemente  plaas.  Dit  verklaar  dan  Abel  se  toenemende  blindheid  en  Gisela  se 
besoek  aan  hom.  So  vind  die  Kay-karakter  in  die  Andersen-verhaal  byvoor- 
beeld  neerslag  in  Abel  in  Sneeu.  Ook  'n  vertaalde  werk,  die  komiese  drama, 
Die  inspekteur-generaal  van  Nikolai  Gogol,  was  volgens  Weideman  vir  hom 
besonder  belangrik  in  die  skryf  van  Sneeu,  waarskynlik  in  die  wyse  waarop 
losstaande  mededelings  verweef  word  tot  'n  standhoudende  narratief  sodat 
'n  verhulde  verlede  uit  die  verf  kom. 

Sneeu  sluit  nou  aan  by  belangrike  meesternarratiewe,  onder  meer  die  reis 
of  eksistensiële  soektog  waarvan  ons  lees  in  onder  meer  Cervantes  se  Don 
Quijote  en  die  Middeleeuse  Elckerlijc,  met  Ewald  as  Abel  se  "beskermer"  wat 
hom  deur  die  pikareske  reis  vergesel.  Ten  spyte  van  die  raakpunte  met  hierdie 
verhale,  word  daar  tog  aan  die  begin  'n  tipies  Suid-Afrikaanse  werklikheid 
geskep  wanneer  die  nuusleser  lees:  "Die  Matroos-  en  Swaarmoedberge  is  met 
'n  sneeukleed  bedek.  Dit  kapok  steeds  onophoudelik  oor  die  Karoo,  en  die 
Verlatekloofpas  is  vir  verkeer  gesluit ...  Abel  Olivier  ...  bly  alleen  op  'n  plaas 
in  die  afgesonderde  Donkerhoek-vallei"  (p.  2).  Die  intensiteit  waarmee  inter- 
tekstualiteit  ingespan  word  vir  interpretasie,  kan  wel  veroorsaak  dat  'n  groot 
aantal  luisteraars  die  kontekstuele  gang  van  die  verhaal  verloor  aangesien 
begrip  van  die  verwysings  'n  groot  mate  van  kulturele  en  letterkundige  gelet- 
terdheid  verg. 

4.2  Lig 

Lig  is  Weideman  se  tweede  radiodrama  uitgesaai  op  24  April  2001  op  radio- 
sonder grense.  Hierdie  teks  het  die  derde  prys  verwerf  in  die  RSG/Sanlam-radio- 
dramakompetisie  in  2000,  alhoewel  dit  nie  een  van  Weideman  se  sterkste  hoor- 
spele  blyk  te  wees  nie.  Die  groot  aantal  gedateerde  verwysings  maak  van 
hierdie  drama  'n  tydsdokument  wat  dit  beperk  tot  'n  Suid-Afrikaanse  inter- 
pretatiewe  konteks.  Voorbeelde  hiervan  sluit  in  intertekstuele  verwysings  na 
Draaijakkals,  en  "Uncle  Ben"  uit  die  Kalahari  asook  sekere  ooreenstemmings 
met  M29  en  'n  Smcerige  geskiedenis  deur  Weideman  self.  Hierby  nog  die  verwy- 
sings  na  die  Grensoorlog  en  stedelike  geweld,  plekname  soos  Kuruman  en 
die  Kalahari,  tydsverwysings  na  die  "Army"  en  "die  dae  toe  die  Casspirs  die 
townships  se  strate  gevat  het.  Toe  die  bedfords  oor  die  land  geról  het  met  die 
troepe"  (p.  14),  die  beelde  van  geweld  in  Suid-Afrika  asook  Frans  se  emigrasie 
Kanada  toe. 

Musiek  is  weer  eens  'n  belangrike  interpretatiewe  element  binne  hierdie 
radiodrama.  Hierdie  radiohoorspel  het  'n  onderliggende  boodskap  van  hoop, 
wat  soos  'n  ligstraal  die  donkerte  van  wanhoop  verlig.  Die  temamusiek  "Twin- 
kle,  twinkle,  little  star . . .",  gespeel  op  die  glockenspiel,  wat  die  oom  as  'n  "pyp- 
klavier"  beskryf,  versinnebeeld  hierdie  boodskap  van  hoop.  Die  gebruik  van 
Brahms  se  wiegelied  impliseer  waarskynlik  die  versugting  na  vrede  en  aan- 
vaarding  van  oom  Salmon  terwyl  "Ver  in  die  ou  Kalahari",  met  die  oproep 
van  'n  nostalgiese  herinnering  aan  die  veridealiseerde  en  ongerepte  verlede, 
vanself  spreek.  Die  feit  dat  daar  tog  iets  goed  uit  oom  Salmon  se  ongeluk 
spruit,  naamlik  berusting,  aanvaarding  en  hoop,  word  ook  deur  die  musiek 
ondersteun. 

Lig  het  ook  sy  kwota  terugkerende  metafore  en  motiewe  wat  op  'n  losse 
manier  saamhang.  Een  daarvan  is  die  slopingsproses  wat  hom  op  verskeie 
vlakke  voltrek.  Die  huwelik  van  die  De  Wees  is  aan  die  verbrokkel  en  al  wat 
hul  eintlik  nog  aan  mekaar  verbind,  is  hul  seun,  Jess.  Daar  is  voortdurend 
suggesties  dat  die  pa  deur  die  ma  verag  word,  veral  sy  "mekêniek-mentali- 
teit"  (p.  4),  sy  drankgebruik  (p.  7)  en  sy  onvermoë  om  verantwoordelikheid  te 
aanvaar  (p.  4).  Ma  is  skynbaar  vasgevang  in  'n  verhouding  met  Ben  wie  se 
geld  onontbeerlik  is.  Oom  Salmon  is  blind,  sieklik  en  eensaam.  Hy  vrees  die 
dag  wanneer  hy  die  woonstel  sal  moet  verlaat  en  die  onafwendbaarheid  hier- 
van  word  progressief  uitgebeeld  deur  die  sloping  van  geboue  (kyk  pp.  2, 8 en 
22).  Elke  karakter  leef  in  'n  sekere  opsig  met  illusies  wat  manifesteer  in  paral- 
lelle  tussen  die  uitbeelding  van  siektes  en  die  sloop  van  geboue  (kyk  p.  31): 
die  seun  Jess,  'n  kankerlyer,  droom  van  herstel,  oom  Salmon  gee  voor  dat  sy 
seun  wat  reeds  lQjaar  in  Kanada  woon,  hom  sal  kom  haal,  die  pa  droom  van 
rykdom  en  wil  nie  sy  seun  se  siekte  teenoor  homself  erken  nie.  Ma  weer  droom 
van  haar  seun  se  herstel  en  probeer  voorgee  dat  sy  bloot  'n  vriendin  van  Ben  is. 

Ook  die  stad  blyk  van  ver  af  'n  lushof  van  glinsterende  vuurvliegies  te 
wees  (p.  5),  maar  is  eintlik  'n  steriele  ruimte  waarin  die  natuurlike  lewe  sterf 
en  waar  die  lug  vuil  is  (p.  4).  Lig  is  'n  veelvuldige  simbool:  die  stad  se  liggies 
(as  beeld  van  'n  skynwêreld)  en  die  "moerse  ligte"  wat  die  berg  verlig  (p.  9), 
versimboliseer  die  stad  se  "mag".  Ook  klank  word  beskrywe  as  "lig"  wat  juis 
voorkom  uit  "swaar  pype"  (p.  15).  Dit  suggereer  dat  lyding  ook  positiewe 
gevolge  het,  en  dat  uit  iets  negatief  'n  estetiese  gevolg  mag  spruit  (kyk  veral 
p.  25:  "Die  feit  dat  daar  tog  iets  goeds  uit  die  ongeluk  gekom  het  ...").  Die 
liggies  van  die  ambulans  (kyk  p.  35)  vorm  ook  deel  van  die  sentrale  tematiek 
in  die  drama:  die  mens  se  onmag;  selfs  weerloosheid  teenoor  die  geweldda- 
digheid  wat  rondom  hom  bestaan. 

Geweld  kom  voor  as  'n  hele  verwikkelde  motiewekompleks:  oorlogs- 
geweld,  die  afbraak  in  die  stad,  die  verval  van  die  liggaam  (Jess  en  oom  Sal- 
mon)  en  die  traumatiese  uiteenval  van  verhoudings.  Die  grensoorlog  en  stede- 
like  geweld  word  'n  belangrike  verwysing  na  die  tydgenootlike  werkiikheid 
(kyk  bv.  p.  14)  en  die  hoorder  kom  te  hore  dat  oom  Ben  se  seun  juis  in  1989  die 
land  verlaat  het  om  weg  te  kom  van  die  geweld  (kyk  ook  in  dié  verband 
p.  30:  "Daar  spook  nie  beelde  van  geweld  voor  my  oë  nie  . . .").2  Deurdat 
daar  pertinent  gesê  word  dat  Pa  die  dood  van  'n  swart  kind  "nie  [kan] 
vat  nie"  (p.  14),  word  gesuggereer  dat  dié  geweld  'n  merk  op  sy  pa 
gelaat  het.  Ma  in  Lig,  herinner  baie  aan  Ma  in  Siener  in  die  suburbs  (kyk 
na  p.  19  waar  seks  en  troos  met  mekaar  verbind  word).  Verder  is  daar 
ook  nog  die  suggestie  van  'n  owerspelige  verhouding  tussen  Ma  en 
Uncle  Ben  wat  ook  aan  Siener  herinner.  Stad  en  platteland  word  ook  teenoor 
mekaar  gestel,  soos  trouens  Kanada  (en  Australië,  p.  32)  teenoor  Suid-Afrika 
(kyk  veral  p.  32). 

Opvallend  is  die  gebruik  van  ruimte  in  die  simboliek:  die  parallelle  voor- 
stelling  van  die  sloping  in  die  stad  en  die  agteruitgang  en  uiteindelike  dood 
van  Jess,  die  gedurige  beskrywing  van  die  stad  as  'n  stad  met  vuil  lug,  die  stad 
in  kontras  met  die  dorp  wanneer  byvoorbeeld  die  stadsmotors  in  die  aand 
met  vuurvliegies  vergelyk  word.  Die  pypklavier  wat  uit  stukkende  skokbre- 
kers  vervaardig  is,  is  'n  sprekende  beeld  van  die  estetiese  wat  uit  die  geweld- 
dadige  gevorm  word.  Die  kokkewiet  as  simbool  word  'n  plaasvervanger  vir 
Frans,  die  gewete  van  oom  Salmon  asook  sy  hoop  en  sy  klankbord  vir  sy  rede 
om  te  bestaan.  Die  beskrywing  van  oom  Salmon  se  gesprekke  met  die  kokke- 
wiet  skep  ook  vir  Weideman  ruimte  om  sy  kenmerkende  leesstukke  te  skryf: 
"Ag,  ek  wens  jy  was  'n  posduif!  Kon  ek  jou  Kanada  toe  stuur,  na  Frans  toe. 
Maar  nee  - jy's  maar  net  'n  kokkewiet;  jy  weet  bitter  min  van  my  verdriet"  (p. 
8).  Die  kokkewiet  se  tydelike  bestaan  in  die  stad  word  as  'n  duidelike  parallel 
vir  Frans  se  "tydelike"  verblyf  in  Suid-Afrika:  "As  hulle  die  [kolckewiet  se]  denne- 
boom  afkap,  het  hy  nie  meer  'n  huis  nie"  (p.  16).  So  het  Frans  in  hierdie  land 


2 Heel  opvallend  verlaat  ook 
Marlene  van  Niekerk  se 
karakter  Jakkie  in  Agaat 
later  die  land  vanweë  sy 
onvrede  met  sy  Weermag- 
ervarings  en  gaan  ook  hy 
Kanada  toe. 

lank  reeds  nie  meer  'n  huis  nie.  Die  uiteindelike  boodskap  van  die  drama  is 
vervat  in  die  temamusiek  waarmee  die  teks  afsluit:  al  het  die  mens  die  stad  en 
natuur  vernietig,  is  daar  altyd  lig,  in  een  of  ander  vorm  waarna  die  mens  kan 
uitsien:  "Twinkle,  twinkle,  little  star.  How  I wonder  what  you  are.  Up  above 
the  world  so  high,  like  a diamond  in  the  sky.  Twinkle,  twinkle,  little  star.  How 
I wonder  what  you  are." 

4.3  Sand 

Snnd  het  in  2003  die  eerste  prys  verwerf  in  die  RSG/Sanlam-radiodramakom- 
petisie.  Daar  was  28  inskrywings,  en  dit  was  die  tweede  keer  dat  een  van 
Weideman  se  radiodramas  'n  prys  wen.  Sand  se  eerste  radio-uitsending  was 
op  11  Mei  2004  op  radiosondergrense.  In  hierdie  verhaal  pas  Petra  haar  seniel- 
wordende  moeder,  Ragel,  op  hul  afgeleë  Namib-plaas  op.  Sy  koester  'n  wrok 
teen  haar  vader,  Herman,  wat  haar  moeder  vir  'n  jonger  vrou  gelos  het.  Sy 
verwag  dat  hy  sal  terugkom,  en  hy  doen  dit  ook  om  die  legende  van  die  kop- 
been  vol  juwele  te  ontrafel.  Sysie,  'n  tydlose  swerwersfiguur,  vertel  die  ver- 
haal  wat  op  sigself  weer  'n  drama-binne-'n-drama  word. 

Intertekstuele  verwysings  in  Sand  is  weer  eens  talryk.  Die  universele  soek- 
tog  na  die  pot  goud  aan  die  einde  van  die  reënboog,  vergestalt  in  Herman  se 
terugkeer  na  die  plaas  vir  die  soektog  vir  die  kopbeen  vol  juwele  of  twaksak- 
kie  vol  diamante,  lê  onmiddellik  'n  verband  met  Aku  vang  'n  ster,  deur  Nico 
Luwes.  Die  alruin-motief  kan  weer  in  verband  gebring  word  met  die  ge- 
lyknamige  digbundel  deur  H.J.  Pieterse,  Alruin.  Alruin  is  'n  giftige  bolgewas, 
maar  ook  'n  beswerende  liefdesmiddel  en,  soos  die  literatuur  self,  "'n  amulet 
teen  die  pyn".  Ray  Bradbury  se  kortverhaal  "The  day  it  rained  forever",  wat 
in  'n  afgesonderde  woestynhotelletjie  afspeel  en  die  ineensmelting  van  "reën" 
en  "harpmusiek"  speel  in  as  motivering  vir  die  slot  van  die  drama  Sand. 

Die  belangrikste  tema  wat  in  hierdie  teks  aan  bod  kom,  is  die  universele 
konsep  van  stagnasie  en  regressie.  Daar  is  deurgaans  botsing  tussen  moeder 
en  dogter  wat  beeld  word  van  die  eeue-oue  spanning  en  konflik  tussen 
geslagte.  Verder  impliseer  dit  ook  die  botsing  met  'n  verlede  of  met  die  geskie- 
denis  self.  Wanneer  Petra  in  die  slot  vir  Herman  skiet,  word  dié  gebaar  'n 
simbool  van  die  opheffing  van  tyd  en  die  bevryding  van  'n  verlede.  Op  'n 
geïntegreerde,  soms  té  slim  manier,  slaag  Weideman  daarin  om  'n  hele  aantal 
simbole  in  te  span  om  hierdie  tema  aan  te  bied,  onder  meer  wind,  sand,  roby- 
ne,  waaisand,  die  danser,  die  ganghorlosie,  naamgewing  asook  musikale  in- 
terteks. 

In  Sand  word  die  musiek  gebruik  om  spesifieke  stemminge  te  skep:  Die 
ghoera-deuntjie  onder  meer  ter  ondersteuning  van  die  dieperliggende  "waar- 
heid"  deur  die  oë  en  mond  van  die  verteller  - 'n  byna  onheilspellende  oerteks 
dus  (waarsl<ynlik  verwant  aan  dele  van  die  "Griekse  dierekoor"  in  My  plaas  se 

naam  is  Vergenoeg)-,  die  harpmusiek  (byna  'n  teenpool)  as  "romantiese  verbin- 
tenis"  en  as  simbool  van  die  verlange  na  reën,  na  wegkom  uit  die  gevangen- 
skap  van  die  afgeleë  plaas  (kyk  ook  die  veelseggende,  kort,  verbandhoudende 
titels  van  die  drie  hoorspele  Sneeu,  Lig  en  Saná). 

Die  titel  van  die  hoorspel  dui  reeds  op  die  belangrikheid  van  metaforiek: 
Sand  is  'n  veelvuldige  simbool;  sand  bedek,  waai  oop,  kalwer  in,  is  'n  lewelose 
stof.  Dit  roep  duidelik  ook  'n  bepaalde  ruimte  op  - die  Namibiese  woestyn- 
streek  van  Sossusvlei,  Kolmanskop  en  Buitepos.  Die  sentrale  motief,  dié  van 
sand,  word  veral  in  verband  met  die  wind  gesien:  die  wind  waai  "hulle  hier 
aan  en  so  waai  die  wind  hulle  weer  weg"  (p.  7).  Hierdie  beskrywing  van  die 
mens  wat  verbind  word  met  'n  "one  night  stand"  kontrasteer  met  hulle  wat 
hul  tuiste  in  die  sandwêreld  het,  soos  Petra  en  Ragel.  Dit  is  daarom  ook  nie 
toevallig  dat  die  naam  Petra  "rots"  beteken  nie  - dit  dui  nie  net  op  standvas- 
tigheid  nie,  maar  op  geankerdheid  in  die  woestynwêreld.  Die  beskrywing 
van  sand  hou  ook  deurgaans  verband  met  die  storie:  jare  se  afwesigheid  het 
herinneringe  aan  Herman  verdring  soos  die  sand  byvoorbeeld  die  murasie 
toegewaai  het.  Die  oopwaai  daarvan  word  beeldend  van  Herman  se  koms  om 
die  robyne  te  soek.  Die  sand  wat  voortdurend  inkalwe  dui  as  't  ware  metafo- 
ries  daarop  dat  sommige  prosesse  nie  gestuit  kan  word  nie  - hiér  die  bykans 
onafwendbare  tragiese  afloop  van  die  storie  wanneer  Petra  haar  biologiese 
vader  vermoor.  Reeds  uit  voorafgaande  word  die  slot  in  die  vooruitsig  gestel. 
Die  wind  en  sand  skep  'n  duidelike  simboliese  ruimte  van  fisiese  aftakeling 
en  vernietiging.  Dit  groei  in  die  karakters  ook  tot  psigiese  aftakeling  van  die 
mens  se  liggaam  en  gees  -soos  Ragel  fisies  agteruitgaan  en  Petra  psigies  afge- 
takel  word  tot  die  punt  waar  sy  moord  pleeg.  Petra  se  naam  impliseer  egter 
dat  sy  die  sterk  een  is  wat  uiteindelik  sal  seëvier.  Die  verband  tussen  die  ro- 
byne  en  bloed  sinspeel  op  die  uiteindelike  dood  van  Herman  wat  vol  ironiese 
ondertone  is,  want  dit  waarvoor  hy  soek,  veroorsaak  uiteindelik  ook  sy  dood. 
Die  robyne  word  beeldend  van  wellus,  gierigheid  en  bloed,  en  die  opgeefsels 
word  beeld  van  dit  wat  mense  najaag,  maar  wat  inderwaarheid  blote  skyn  is: 
geluk,  rykdom,  ensovoorts  (kyk  bv.  p.  8).  Kyk  in  hierdie  verband  ook  p.  11: 
"Party  mans  is  soos  brakbos:  hulle  slaan  net  op  waar  dit  goed  gereën  het.  As 
die  swaar  kom  raak  hulle  weg." 

Dié  gebruik  van  beelde  uit  die  omgewing  is  besonder  suksesvol.  Kyk  by- 
voorbeeld  "Daar  kom  'n  sandstorm  aan"  (p.  12)  - dit  is  ook  'n  prospektiewe 
aanduiding  van  die  dramatiese  einde.  Die  beeld  van  "inkalwe"  word  ook  van 
toepassing  gemaak  op  Ragel  se  geheue  wat  stadig  agteruitgaan  (kyk  p.  18). 
Die  ganghorlosie,  asook  die  danser-motief  word  gaandeweg  metafore  vir  die 
vreesaanjaende  gang  van  tyd  en  die  besef  dat  die  mens  onwillekeurig  slagof- 
fer  word  van  die  geskiedenis  en  tyd.  In  ons  soektog  en  poging  om  ons  eie  lot 
te  bepaal,  bly  die  tyd  en  die  lewe  steeds  onbereikbaar,  soos  die  "danser"  (die 

lugspieëling)  Herman  bly  ontwyk:  "Daar's  die  danser  weer.  Een  tree  vorentoe 
- en  hy's  weg"  (p.  39).  Die  geheime  van  die  dorp  is  begrawe  onder  die  sand 
(p.  25).  Oplaas  word  Herman  se  lyk  (en  al  die  geheime  daaraan  verbonde)  ook 
weer  begrawe.  Die  musikale  interteks  versterk  deurentyd  die  somber  stem- 
ming. 

Die  taalgebruik  van  die  karakters,  veral  die  variëteit  wat  Sysie  gebruik, 
demonstreer  Weideman  se  poëtiese  aanwending  van  die  Afrikaanse  taal  wat 
ook  tipies  is  van  sy  poësie  en  prosa. 

4.4  Moord  in  die  Ateijee 

Moord  in  die  Ateljee  is  Weideman  se  laaste  hoorspel,  uitgesaai  op  9 Mei  2006  op 
mdiosondergrense.  Hierdie  onderhoudende  hoorspel  bevat  heel wat  kenmerke 
van  die  speurverhaal,  'n  subgenre  wat  Weideman  dikwels  aanwend,  die  duide- 
likste  en  beste  waarskynlik  in  die  roman,  Die  onderskepper  of  die  Dorp  wat  op  'n 
posseël  pas  (1997).  Daar  word  in  die  intrige,  waar  daar  ook  van  "onderskep- 
ping"  van  pos  sprake  is,  selfs  implisiet  na  hierdie  roman  verwys.  In  die  Weide- 
man-oeuvre  is  daar  ook  nog  sy  speurverhaal  Gaping  vir  'n  moordenaar,  geskryf 
onder  die  skuilnaam  S.E.  Lessing,  asook  een  of  twee  kortverhale  wat  by  die 
speurverhaal-genre  aansluit.  Daar  is  reeds  gewys  op  die  rol  van  musiek  in  Wei- 
deman  se  radio-hoorspele.  Meestal  ondersteun  dit  die  sentrale  motiewe.  In 
Moord  in  die  Ateljee  gaan  Weideman  egter  verder.  Die  reeks  musiekstukke  wat 
die  vermoorde  Sarel  Malan  voorspeel  is  bykans  'n  narratief  in  eie  reg  en  vertel 
inderwaarheid  'n  storie  én  onthul  die  identiteit  van  sy  moordenaar.  Kaptein 
Tarentaal  is  die  vernuftige  Hercule  Poirot  wat  sonder  skynbare  moeite  dié  reeks 
leidrade  met  mekaar  verbind  en  die  skuldige  aan  die  man  bring. 

Weer  word  gewerk  met  herkenbare  tipes:  die  verwaande  vermaakkunste- 
naar,  die  handtastelike  ouer  man,  die  knap  speurder,  ensovoorts.  Alhoewel 
vernuftig,  is  dié  radiohoorspel  nogal  gemanipuleerd  en  ietwat  staties.  Die  Radio 
Punt-sage  is  op  die  agtergrond  aanwesig,  maar  in  feite  onttrek  dié  stuk  hom- 
self  bykans  volkome  aan  die  aktualiteit.  Alhoewel  ook  die  ontknoping  dalk 
nie  volkome  oortuig  nie,  toon  Weideman  by  herhaling  dat  hy  uitblink  in  karak- 
teriserende  dialoog  en  'n  goeie  oor  het  vir  taalregisters. 


5.  Sanievatting 

In  hierdie  artikel  is  uitgegaan  van  die  hipoteses  dat  die  Afrikaanse  drama  'n 
mindere  plek  inneem  in  die  Afrikaanse  literêre  veld,  en  dat  publikasie  inder- 
waarheid  'n  voorvereiste  vir  kanonisering  is.  Dit  het  ook  reeds  geblyk  in  die 
inleidende  opmerkings  (én  in  Van  Coller  en  Van  Jaarsveld,  2007)  dat  die  situa- 
sie  wat  radiodramas  betref  nog  hagliker  is  en  dat  hulle  dikwels  nie  eers  figu- 
reer  in  literatuurgeskiedenisse  nie.  Dit  spreek  dus  vanself  dat  die  radiodramas 

van  die  reeds  onderskatte  Weideman,  min  bydra  tot  sy  status  as  dramaturg. 
Uit  die  voorafgaande  bespreking  van  Weideman  se  radiodramas  blyk  egter 
dat  hy  heel  vertroud  is  met  die  vereistes  van  hierdie  moeilike  medium  en 
inderwaarheid  'n  paar  sterk  radiodramas  geskrywe  het.  Dit  bevestig  ook  op- 
nuut  dat  hy  as  dramaturg  gereken  moet  word  tot  van  die  voorstes  in  Afri- 
kaans. 

Die  voorstelling  van  die  Noordweste  as  ruimte  in 
George  Weideman  se  'n  Staning  onder  sterre 

Marni  Viviers  en  Ronel  Foster 
Universiteit  van  Stellenbosch 


The  representation  of  the  Northwestern  Cape  as  space  in 

George  Weideman's  'n  Staning  onder  sterre  [An  outspan  under  stars] 

The  Northwestern  Cape  enjoys  prominence  in  George  Weideman's  comprehen- 
sive  oeuvre.  Weideman,  who  was  raised  in  this  area,  explains  that  it  is  a region 
with  which  he  has  a strong  emotional  connection.  In  this  article  the  representa- 
tion  of  space  will  be  examined  with  specific  reference  to  Weideman' s portrayal  of 
the  Northwestern  Cape  in  his  volume  ofpoetry/n  Staning  onder  sterre 
(1997).  Tertns  such  as  ‘space',  'landscape',  'geographical  terrain' and  'place' 
will  be  discnssed.  Tliefocus  will  be  on  Wcideman’s  depiction  of  the  Northwest- 
ern  Cape  and  more  specifically  his  portrayal  of  it  as  both  a geographical  space 
and  a space  of  the  landscape.  Not  only  does  Weideman  sketch  the  geographical 
space  of  the  Northwestern  Cape  in  great  ('objective')  detail,  he  also  presents  the 
reader  with  a very  personal  ('subjective')  depiction  of  a landscape  with  which  he 
has  strong  personal  ties.  Llltimately  Weideman  seems  to  encourage  a cidtiva- 
tion  of  regional  identities  with  his  objective  as  well  as  his  subjective  portrayal  of 
this  region. 

1.  Inleiding 

Die  Noordweste  figureer  sterk  in  George  Weideman  se  uitgebreide  oeuvre. 

Weideman  self  het  grootgeword  in  hierdie  geweste.  In  'n  onderhoud  beskryf 
hy  sy  verbintenis  met  dié  streek  soos  volg:  "[D]is  die  geografiese  gebied 
waarop  ek  emosioneel  reageer"  (Weideman,  1999  ’).  Toe  hy  'n  kind  was, 
het  Weideman  se  ouers  baie  rondgetrek  en  onder  meer  in  verskeie  ge- 
deeltes  van  die  Noordweste  gewoon.  Weideman  (1998:114)  skryf  dat 
hy  as  kind  en  ontluikende  digter  "baie  ure  in  die  vrye  natuur"  deurge- 
bring  het: 

Die  (meestal  droë)  Paulsrivier  onderkant  Spekboomberg  tussen  Cradock  en 
Middelburg;  die  uitgestrekte  doringboom-en-miershoopveld  tussen  Modder- 
rivier,  Magersfontein  en  Kimberley;  die  sandsteenformasies,  spelonke  en 
wilgerbegroeide  spruite  van  Clocolan;  die  blommeryk  wat  uit  niks  tussen  die 
koppe  by  Springbok  getower  word;  die  magtige  Grootrivier  met  sy  talle  eilan- 
de  by  Onseepkans. 


1 Hierdie  artikel  van  Stepha- 
nie  Nieuwoudt  ( Beeld , 21 
Oktober  1999)  verskyn  ook 
in  Die  Burger  van  5 Januarie 
2000.  Die  weergawe  wat  in 
Die  Burger  verskyn,  verskil 
in  geringe  mate  van  die 
oorspronklike. 

Oor  hierdie  ure  in  die  natuur  skryf  Weideman  (1998:115); 

Die  natuur  - landskappe,  en  diere  en  mense  binne  daardie  landskappe  - ver- 
skaf  natuurlik  ook metaforiese  materiaal  vir  die  digter  [...].  Watter  indruk  ook 
al  in  die  geheue  vasgelê  is,  dit  kom  metterjare  terug,  tydens  daardie  wonder- 
baarlike  skeppingsoomblik  wat  ek  die  uur  van  wispelturigheid  noem. 

Uit  die  feit  dat  Weideman  tydens  die  skeppingsoomblik  die  Noordwestelike 
"landskappe"  deur  middel  van  sy  geheue  oproep  en  dat  dit  boonop  die  ge- 
bied  is  waarmee  hy  'n  emosionele  band  het,  kan  afgelei  word  dat  hy  in  sy 
werke  'n  persoonlike  voorstelling  van  die  Noordweste  sal  gee;  'n  voorstelling 
gekleur  deur  sy  eie  persepsies  en  ervaringe. 

Weideman  debuteer  in  1966  met  die  digbundel  Hondegaloppie  wat  - soos 
ook  sy  volgende  bundel,  As  die  son  kliplangs  spring  (1969),  luidens  die  agter- 
blad  van  die  versamelbundel  Pella  lê  'n  kruistog  vêr:  'n  Keuse  uit  sy  poësie  1966- 
1987  (1998)  - "geïnspireer  [is]  deur  die  Kaapse  Noordweste".  Wat  die  res  van 
sy  poësie-oeuvre  betref,  publiseer  Weideman  die  digbundels  Klein  manifes  van 
'n  reisiger  (1970),  Hoera  hoera  die  ysman  (1977),  Uit  hierdie  grys  verblyf  (1987)  en 
Verskombuis:  'n  Kookboek  met  gedigte  (2006).  In  1998  verskyn  Pella  lê  'n  kruistog 
vêr  - 'n  versamelbundel  wat  Weideman  self  saamgestel  het  uit  sy  eerste  vyf 
digbundels.  Pella  is  'n  klein  dorpie  in  die  westelike  deel  van  die  Noord-Kaap, 
naby  Springbok.  Die  titel  van  die  versamelbundel  dui  dus  reeds  op  die  sen- 
trale  posisie  van  die  Noord  weste  binne  die  bundel  en  ook  binne  Weideman  se 
digterlike  oeuvre.  Die  bundeltitel  Pella  lê  'n  kruistog  vêr  was  oorspronklik  die 
titel  van  'n  gedig  (oorspronklik  in  Hoera  hoera  die  ysman  gepubliseer)  wat  'n 
denkbeeldige  gesprek  tussen  Pella  se  eerste  Rooms-Katolieke  sendeling  en  sy 
reisgids  rekonstrueer.  Op  pad  na  die  sendingstasie  beweeg  hulle  deur  die  dorre, 
warm  Noordwestelike  omgewing.  Die  sendeling  se  reisgids  vermaan  hom  om 
nie  oor  die  hitte  te  kla  nie,  aangesien  dit  "nog  nie  náástenby  die  somer"  is  nie 
en  hulle  nog  ver  van  hulle  bestemming  af  is  (Weideman,  1998:43). 

Volgens  Pella  lê  'n  kruistog  vêr  se  agterblad  demonstreer  dié  versamelbun- 
del  die  "tegniese  en  emosionele  ontwikkeling  wat  sy  digterlike  hoogtepunt, 
'n  Staning  onder  sterre  (1997),  voorafgegaan  het".  By  nadere  bestudering  van  'n 
Staning  onder  sterre  is  dit  opmerklik  dat  Weideman  se  "digterlike  hoogtepunt" 
dieselfde  temas  bevat  as  sy  voorafgaande  werke.  Ook  in  dié  bundel  staan  die 
Noordweste  sentraal. 

In  hierdie  artikel  sal  daar  gekyk  word  na  die  wyse  waarop  die  Noordweste 
in  ’n  Staning  onder  sterre  uitgebeeld  word.  Volgens  die  HAT  (2005)  is  die  Noord- 
weste  'n  "landstreek  in  Kaapland,  vaag  omlyn,  noord  van  Boesmanland  en 
wes  van  Transvaal",  terwyl  die  Verklarende  Afrikaanse  woordeboek  (1980)  dit  om- 
skryf  as  die  "Noordwestelike  deel  van  Kaapland  besuide  die  Oranjerivier". 

Soos  uit  hierdie  definisies  blyk,  is  dit  moeilik  om  die  presiese  grense  van  die 
Noordweste  te  bepaal.  Wanneer  daar  in  hierdie  artikel  na  die  Noordweste 
verwys  word,  word  daar  egter  spesifiek  bedoel  die  noordelike  en  westelike 
dele  van  die  Noord-Kaap,  suid  van  die  Oranjerivier. 

Die  kwessie  van  ruimte  is  'n  onderwerp  wat  heelwat  aandag  in  verskeie 
kennisvelde  geniet.  So  word  daar  byvoorbeeld  literêre  (Viljoen,  1998),  sosiale 
(Darian-Smith  et  al,  1996),  kunshistoriese  (Schama,  1996)  en  filosofiese  (Raes, 
2000)  studies  oor  aspekte  van  ruimte  in  hierdie  artikel  benut.  In  die  eerste  afde- 
ling  van  die  artikel  sal  daar  kortliks  gekyk  word  na  die  hedendaagse  teoretise- 
ring  rondom  begrippe  soos  'ruimte',  'landskap',  'geografiese  terrein'  en  'plek'. 
Hierna  sal  die  uitbeelding  van  die  Noordweste  in  'n  Staning  onder  sterre  onder- 
soek  word  na  aanleiding  van  die  begrippe  'geografiese  ruimte'  en  'ruimte  van 
die  landskap'.  Met  verwysing  na  die  uitbeelding  van  geografiese  ruimte  sal 
daar  na  elemente  soos  plek-  en  plantname;  Noordweste-Afrikaans;  Noordwes- 
telike  kulturele  gebruike;  asook  die  voorstelling  van  dié  streek  se  natuur  en 
klimaat  gekyk  word.  Wanneer  die  uitbeelding  van  die  ruimte  van  die  landskap 
aan  bod  kom,  sal  daar  gefokus  word  op  die  rol  wat  verbeelding  en  herinnering 
speel.  Weideman  se  persoonlike  verbintenis  met  die  Noordweste  en  die  effek 
wat  dit  op  sy  voorstelling  van  hierdie  gebied  het,  sal  ook  hier  ter  sprake  kom. 


2.  Ruimte,  plek,  geografiese  terrein  en  landskap 

Volgens  Van  Gorp  et  al  (1998:391)  se  Lexicon  van  literaire  termen  word  ruimte 
binne  die  literêre  werk  opgeroep  "door  weergave  van  gebeurtenissen  en  per- 
sonages  (impliciet)  of  door  beschrijving  (expliciet)".  In  Literêre  terme  en  teorieë 
omskryf  Venter  (1992:453)  ruimte  (in  die  epiek)  na  aanleiding  van  'n  definisie 
van  A.D.  Aleksandrov  as  volg: 

die  totaliteit  van  homogene  objekte  (verskynsels,  toestande,  funksies,  figure, 
waardes  van  veranderlikes,  ens.)  waartussen  verhoudings  bestaan  wat  oor- 
eenstem  met  die  gewone  ruimtelike  verhoudings  (kontinuïteit,  afstand,  ens.). 

Hierdie  definisie  het  met  die  "mimetiese"  aspek  van  ruimte  te  doen  (Venter, 
1992:453).  Ruimte  kan  ook  dui  op  die  "ordening  en  rangskikking  van  teksele- 
mente  in  patrone  wat  ruimtelik  voorstelbaar  is".  Verder  kan  ruimte  geïmpliseer 
word  deur  "die  vertelhandeling  self  en  deur  die  táál  van  hierdie  handeling" 
(Venter,  1992:453).  Odendaal  (1999:53)  haal  gedeeltes  van  Venter  se  ruimte- 
definisie  in  sy  artikel  oor  ruimtebeelding  in  geselekteerde  digbundels  aan  en 
beweer  in  ooreenstemming  met  Venter  dat  ruimte  nie  "blote  lokaliteite  is  wat 
aangegee  word  nie".  Hy  gee  verder  te  kenne  dat  die  ruimtes  wat  in  literatuur 
en  veral  poësie  opgeroep  word,  "konkrete  historiese  en  geografiese  ruimtes 

[kan]  wees  [...]  of  ruimtelike  aspekte  kan  gemetaforiseer  of  ge-allegoriseer 
raak  om  bepaalde  abstrakte  begrippe  te  verteenwoordig".  Die  ruimte  van  'n 
verhaal  word  dus  deur  veelvuldige  aspekte  binne  die  verhaal  gesuggereer  en 
nie  net  deur  ruimtebeskrywings  nie.  Dit  is  ook  nie  net  bloot  die  omgewing 
(, setting ) binne  die  verhaal  nie  - die  konsep  ruimte  besit  vele  ander  dimensies. 

In  'n  postkoloniale  studie  getitel  Text,  theory,  space:  Lnnd,  literature  and  his- 
tory  in  South  Africa  and  Australia  (1996)  word  ruimte  ("space")  omskryf  as  "a 
multidimensional  entity  with  social  and  cultural  as  well  as  territorial  dimen- 
sions"  (Darian-Smith  et  al,  1996:2).  Volgens  die  inleiding  van  hierdie  bundel  is 
dit  deur  die  kulturele  prosesse  van  "imagining,  seeing,  historicizing  and  re- 
membering  that  space  is  transformed  into  place,  and  geographical  territory 
into  a culturally  defined  landscape"  (Darian-Smith  et  al.,  1996:3).  In  Landscape 
and  memory  beklemtoon  Schama  (1996)  ook  die  feit  dat  landskap  nooit  los  kan 
staan  van  kultuur  en  menslike  subjektiwiteit  nie.  Volgens  Schama  (1996:10)  is 
dit  "our  shaping  perception  that  makes  the  difference  between  raw  matter 
and  landscape". 

In  haar  bespreking  van  die  postkolonialisme  binne  twee  Afrikaanse  ro- 
mans  haal  Viljoen  (1998)  onder  meer  aan  uit  Text,  theory,  space,  sowel  as  uit 
Landscape  and  memory  as  sy  die  betekenis  van  terme  soos  'landskap',  'plek'  en 
'ruimte'  formuleer.  Viljoen  (1998:77)  skryf  dat  sowel  plek  as  landskap  verwys 
na  "historiese,  politieke,  sosiale  en  kulturele  waardes  waarmee  'n  neutrale 
ruimte  gelaai  word".  Sy  onderskei  egter  ook  tussen  hierdie  twee  terme  en 
verklaar  dat  sy  die  "menslike  besetting  van  'n  geografiese  terrein  deur  by- 
voorbeeld  naamgewing,  kaarttekening  en  beskrywing"  bedoel  wanneer  sy 
van  die  term  'plek'  in  haar  artikel  gebruik  maak,  terwyl  die  term  'landskap' 
met  die  "skeiding  tussen  die  waarnemende  subjek  en  die  waargenome  objek" 
in  verband  gebring  moet  word. 

Raes  (2000)  se  beskrywing  van  die  "ruimte  van  het  landschap"  en  "geo- 
grafische  ruimte"  stem  ooreen  met  Viljoen  (1998)  se  definiëring  van  'land- 
skap'  en  'plek'.  Raes  (2000:319)  bespreek  die  werk  van  Erwin  Straus  en  defini- 
eer  hiervolgens  landskap  as  "omgeven  [...]  door  een  horizon".  Hy  skryf  verd- 
er:  "[d]ezer  einder  verplaatst  zich  met  ons  mee  als  we  ons  bewegen".  Die  geo- 
grafiese  ruimte,  daarteenoor,  het  geen  horison  nie  en  is  'n  "op  de  waarneming 
berustende,  gesystematiseerde  en  gesloten  ruimte,  bestaande  uit  een  eindig, 
begrensde  geheel  van  met  elkaar  verbonden  punten".  Raes  gebruik  ruimte 
dus  ook  as  'n  tipe  'neutrale'  term  en  onderskei  tussen  geografiese  ruimte  as 
iets  wat  afgebaken  of  dan  geslote  is,  terwyl  die  ruimte  van  die  landskap  heelte- 
mal  te  make  het  met  menslike  persepsie  - die  grens  (horison)  daarvan  word 
byvoorbeeld  bepaal  deur  die  blik  van  die  kyker.  Hoewel  hy  onderskei  tussen 
die  ruimte  van  die  landskap  en  geografiese  ruimte,  is  dit  tog  opmerklik  dat  hy 
dit  beide  beskou  as  iets  wat  deur  waarneming  gedefinieer  word. 

Dit  wil  dus  voorkom  asof  ruimte  deur  teoretici  beskou  word  as  'n  neutrale 
term  - miskien  juis  omdat  dit  so  baie  dimensies  het  en  binne  die  literatuur  op 
so  'n  wye  verskeidenheid  van  elemente  kan  dui.  Wanneer  ruimte  wel  'gelaai' 
word  om  op  landskap,  plek  of  geografiese  terrein  te  wys,  kom  die  kwessie 
van  subjektiwiteit  onmiddellik  aan  bod.  Tog  word  daar  'n  onderskeid  getref 
tussen  hierdie  Tuimtes'.  Na  aanleiding  van  bogenoemde  omskrywings  het 
geografiese  ruimte  en  plek  volgens  ons  dieselfde  betekenis:  'n  ruimte  wat  af- 
gebaken  of  vaspenbaar  is  en  waarvan  die  definisie  dus  wel  'n  objektiewe  ele- 
ment  bevat.  Die  ruimte  van  die  landskap  is  egter  onvaspenbaar.  Dit  word  be- 
skryf  na  aanleiding  van  die  waarnemings  van  'n  individu  en  is  dus  meer  sub- 
jektief  van  aard.  Uiteraard  kan  die  terme  'objektief ' en  'subjektief ' hier  gepro- 
blematiseer  word,  aangesien  geen  vorm  van  ruimtebeelding  as  nét  objektief 
of  nét  subjektief  van  aard  bestempel  kan  word  nie.  Dit  blyk  egter  dat  die  uit- 
beelding  van  die  geografiese  ruimte  'n  sterker  objektiewe  element  bevat,  ter- 
wyl  die  ruimte  van  die  landskap  op  'n  meer  subjektiewe  voorstelling  dui. 


3.  Die  uitbeelding  van  die  geografiese  ruinite  binne 
'n  Staning  onder  sterre 

Viljoen  (1998:77)  identifiseer  naamgewing  en  kaarttekening  as  twee  aspekte 
wat  behoort  tot  geografiese  ruimtebeelding.  Die  teenwoordigheid  van  plek- 
en  streekname  in  'n  teks  is  van  die  mees  opvallende  tekens  van  geografiese 
ruimtebeelding.  In  ’n  Staning  onder  sterre  word  die  geografiese  ruimte  dikwels 
eksplisiet  deur  plekname  aangedui,  byvoorbeeld:  "Boesmanland"  (7,  36,  69, 
70,  71,  72,  77);  "Richtersveld"  (7);  "Weskus"  (34,  55);  "[Gjaries"  (50);  "Nama- 
kwaland"  (79)  en  "Kakamas"  (91).  Die  natuurelemente  dra  ookby  tot  die  geo- 
grafiese  ruimtebeelding  - Weideman  verwys  dikwels  na  die  Oranjerivier  (as 
die  "Gariep"  (5)  of  die  "Grootrivier"  (7  en  17))  en  die  "Halfwoestyn"  (33). 

Plekname  in  'n  Staning  onder  sterre  dra  verder  by  tot  die  geografiese  ruimte- 
beelding,  aangesien  dit  dikwels  betrekking  het  op  bepaalde  eienskappe  van 
die  omgewing.  So  vind  die  Noordweste  se  uiters  droë  klimaat  en  die  voort- 
durende  watergebrek  wat  die  inwoners  van  hierdie  dele  ervaar,  dikwels  neer- 
slag  in  die  plekname.  In  die  gedig  "Dorsland"  (77)  gee  die  spreker  te  kenne 
dat  verskeie  plekname  in  dié  geweste  verband  hou  met  die  ongenaakbaar- 
heid  van  die  Noordwestelike  klimaat: 

Vemiet  vermaan  die  padpredikant: 

Soutputs,  Bitterputs,  Galputs. 

Onder  in  die  piering  die  restant 
van  eeue  se  verbittering. 

Die  gedig  "Ook  name"  (35)  handel  spesifiek  oor  die  unieke  plek-  en  plant- 
name  van  die  omgewing.  Die  spreker  verklaar  dat  name  in  hierdie  gebied  juis 
so  kleurvol  is  om  die  dorre  omgewing  bietjie  op  te  helder: 

Ook  name  blom  en  flonker  hier 
gee  fleur  wanneer  die  landskap  vaal 
gekraalbos  lê  en  jy  skaars  kan  raai 
hoe  kaalgewaaide  vlaktes  opslag  maak[.] 

Hierna  noem  hy  'n  hele  klomp  name  op  wat  eie  aan  die  streek  is,  onder  meer 
die  plekname  "rusiemaakvloer",  "somersverdriet"  en  "blomveld-se-vlei".  Aan 
die  einde  van  die  gedig  kom  die  droë  klimaat  van  die  omgewing  weer  aan 
bod: 

[...]  name  spat  en  flankeer 
en  flikflooi  met  die  oog 
al  het  die  syferfonteine  van  gister 
en  eergister  opgedroog. 

In  haar  artikel  wys  Viljoen  (1998:77)  op  die  "verknooptheid  van  plek  met  taal". 
Die  plekname  (sowel  as  plantname)  in  'n  Staning onder  sterre  hou  verband  met 
die  spesifieke  tipe  Afrikaans  wat  in  dié  geografiese  ruimte  gepraat  word.  Du 
Plessis  (1987:18-19)  omskryf  die  verskillende  "gebruikersvariëteite"  binne  'n 
taal  as  "dialekte"  en  gee  te  kenne  dat  waar  die  "geografiese  herkoms  van  die 
gebruiker  die  variasie  voed",  daar  van  'n  "geografiese  dialek"  of  "geolek"  ge- 
praat  word.  As  Ponelis  (1987:9)  die  "drie  bundels  dialekte"  binne  die  Afrikaanse 
taalgemeenskap  uiteensit,  identifiseer  hy  "Namakwaland,  westelike  Boesman- 
land,  die  Richtersveld  en  die  suide  van  Suidwes-Afrika/Namibië"  as  "die  ge- 
bied  van  noordwestelike  Afrikaans".  Weideman  (1998:113)  self  verwys  na  die 
Afrikaans  wat  hier  gepraat  word  as  "Noordweste-Afrikaans".  Hoewel  Weide- 
man  (1999)  verklaar  dat  hy  nie  noodwendig  van  Noordweste-Afrikaans  in  sy 
werke  gebruik  maak  om  die  belangrikheid  van  dié  dialek  (of  dan  geolek)  onder 
mense  se  aandag  te  bring  nie,  is  hy  baie  gesteld  op  die  optekening  en  bewa- 
ring  van  "alternatiewe  Afrikaans": 

Daar  moet  egter  groter blootsteiling aan  alternatiewe  Afrikaans  wees  [...].  Die 
Nama/Damara-woordeboek  wat  pas  verskyn  het,  help  om  'n  standaardtaal  te 
skep.  Dit  moet  ook  in  die  ander  tale  waarvan  ons  leen,  gedoen  word.  As  daar 
nie  'n  ortografie  is  nie,  word  'n  baie  klein  maar  belangrike  deeltjie  van  die 
ontwikkeling  van  Afrikaans  ontken. 

Enkele  voorbeelde  van  Noordweste-Afrikaans  wat  in  die  gedigte  in  'n  Staning 
onder  sterre  voorkom,  is  "bokvelkros"  (16),  "srnórs"  (49)  en  "skawagtersny"  (50). 
Talle  woorde  toon  ook  die  invloed  van  die  inheemse  tale  van  die  omgewing, 
byvoorbeeld  "Ikharib"  (12),  "t'kóbovy"  (35),  "gorê"  (57)  en  "t'nouroevygie" 
(57).  Selfs  die  verwysing  na  die  Oranjerivier  as  "Grootrivier"  (7,  17)  is  tipies 
van  hierdie  geolek. 

Naas  die  plekname,  kom  daar  'n  groot  hoeveelheid  plantname  in  die  ge- 
digte  voor  wat  ook  eie  is  aan  die  Noordweste  en  die  dialek  wat  hier  gepraat 
word.  Voorbeelde  hiervan  is:  "duikerwortel",  "hongerblom",  "tandpynbos", 
"boesmanskers",  "ramblom",  "rooipoppies"  en  "jakkalsblom"  uit  die  gedig  "Ook 
name"  (35).  Dié  name  gee  dikwels  iets  weer  van  die  inwoners  van  hierdie 
geografiese  ruimte  se  ervaringswêreld  - dit  is  opvallend  dat  talle  van  die  name 
verwys  na  diersoorte  wat  voorkom  in  die  gebied.  Enkele  name  verwys  ook  na 
die  inheemse  volke  wat  oorspronklik  die  gebied  bewoon  het,  terwyl  ander 
weer  met  die  plaasmilieu  te  make  het.  Hier  word  slegs  enkele  van  die  plant- 
en  plekname  genoem  wat  in  die  digbundel  voorkom.  Weideman  se  enumera- 
sie  van  hierdie  unieke  streekskeppings  kan  onses  insiens  beskou  word  as  'n 
vorm  van  historiografiese  opskrywing  waardeur  'n  woordeskat  wat  moontlik 
verlore  kan  gaan,  vasgelê  word. 

In  'n  Staning  onder  sterre  kom  enkele  gebruike  na  vore  wat  eie  is  aan  die 
Noordweste.  Dié  gebruike  kan  dikwels  met  die  plaasmilieu  in  verband  ge- 
bring  word,  wat  waarskynlik  te  make  het  met  die  feit  dat  groot  gedeeltes  van 
die  Noordweste  landelik  van  aard  is.  So  skets  die  gedig  "Buiteslaap  by  Ouma 
Baai"  (11)  byvoorbeeld  die  gebruik  om  tydens  die  warm  somernagte  buite 
onder  die  sterre  te  slaap.  Die  gedig  "Ouma  Baai  maak  heuningbier"  (12)  be- 
skryf  die  brou  van  bier  en  verwys  onder  meer  na  die  "asbosvuur"  - iets  wat 
eg  Noordwestelik  is.  In  "Onder  die  prieel"  (40)  word  die  ritueel  van  'n  ryp 
waatlemoen  uitsoek  uitgebeeld.  Die  waatlemoen  word  "bevoel,  beklop,  beluis- 
ter"  en  "die  lepeltjie  [word]  tussen  die  vingers  gevryf ".  Daarna  word  dit  saam 
met  ander  vrugte  van  die  streek  voorgesit  en  in  die  tuin  geëet:  "adamsvy  en 
druiwetros  en  liggroen  / turksvy  gerangskik/  om  spanspek  en  donker  waatle- 
moen". 

Die  beskrywing  van  die  Noordweste  se  eiesoortige  natuur  en  droë  klimaat 
is  'n  belangrike  vorm  van  geografiese  ruimtebeelding.  Soos  reeds  uit  die  talle 
verwysings  na  die  plantegroei  blyk,  speel  die  natuur  in  'n  Staning  onder  sterre 
'n  groot  rol.  Die  gedig  "'n  Stukkie  Eden"  (7)  maak  melding  van  drie  verskil- 
lende  plantsoorte  wat  in  die  Noordweste  voorkom,  naamlik  "vygies",  "koker- 
boom"  en  "halfmens".  Die  spreker  gee  te  kenne  dat  hierdie  plantsoorte  net 
werklik  aard  in  hulle  inheemse  tuiste,  die  Noordweste: 

Die  kokerboom  se  bloedneef 
staan  styf  maar  anders  as  hier 
blomloos  in  die  voorstadstuin,  vêr 
van  die  Boesmanland  se  kwartsporfier. 


Die  Richtersveld  se  halfmens 
kan  net  langs  die  Grootrivier  gedy, 
daar  waar  klip  op  klip  nog  asem  hou 
dat  Adam  omdraai  op  sy  ander  sy. 

Die  gedig  "Halfwoestyn,  skemer"  (33)  skets  die  gestroopte,  klipperige  woes- 
tynomgewing.  Die  spreker  begin  deur  te  sê  dat  dit  mag  lyk  asof  "niks  hier 
groei  nie",  maar  gaan  dan  voort  om  die  "rose  van  klip"  en  die  "klippatrone"  te 
beskryf,  die  "oulandjies  en  veld  gemosaïek",  die  "rotsfigure"  en  "sandfatsoene". 
Die  gedig  eindig  as  volg: 


Hier,  met  die  stralekrans  van  skemer 
om  die  geil  gewés, 
hier  word  die  skrilste  en  die  dofste 
getemper  met  'n  tempermes. 


In  bogenoemde  vers  kom  die  uitsonderlike  skoonheid  van  die  halfwoestyn 
aan  bod,  sowel  as  die  ongenaakbaarheid  van  dié  dorre  streek. 

Die  Noordweste  se  dorre  klimaat  het  vroeër  reeds  na  vore  gekom  tydens 
die  bespreking  van  die  talle  eg  Noordwestelike  plekname.  Dit  speel  ook  'n 
belangrike  rol  in  "Variasies:  tussen  son  en  sand"  (67-87).  In  hierdie  afdeling 
tree  Weideman  in  gesprek  met  'n  Skot  wat  aan  die  einde  van  die  negentiende 
eeu  'n  boek  oor  die  Noordweste  geskryf  het.  Die  afdeling  se  onderskrif  lui  as 


volg:  "n.a.v.  William  Charles  Scully:  Between  Sun  and  Sand:  a Tale  of  an  African 
Desert  (s.j.)".  In  hierdie  reeks  gedigte  word  die  aandag  veral  gefokus  op  die 
ekstreme  natuurelemente  waaraan  die  inwoners  van  dié  geografiese  ruimte 
blootgestel  word.  Soos  in  "Halfwoestyn,  skemer",  kom  die  unieke  prag  van 


dié  geografiese  ruimte  ook  dikwels  na  vore.  Die  gedig  "Post  Scriptum:  The 


Daily  Chronicle"  (69)  begin  met  die  reëls:  "Tussen  die  son  en  die  sand  / 
van  die  uitgestrekte  Boesmanland  / is  daar  min  kans  vir  verheldering". 
Die  spreker  verwys  in  die  volgende  strofe  na  die  Boesmanland  se 
pragtige  groen  lente,  maar  suggereer  dat  dié  omgewing  ook  iets 
besonders  is  as  die  lente  verby  is,  dat  die  "sagte  spel  van  die  aandske- 
merblou"  'n  eie  "karma"  het.  Die  eerste  strofe  van  die  gedig  "Die  wispel- 
turige  land"  (79)  stel  die  Noordweste  as  volg  voor,  met  'n  herinnering 
aan  Totius  se  weergawe  van  Psalm  82: 


2 Die  openings-  en  slotstrofe 
van  Totius  se  verwerking 
van  dié  Psalm  lui  as  volg 
(Venter,  1977:12):  Daar  is 
geen  land  so  ver  of  woes 
geleë  / geen  strand,  o Heer, 
of  wilde  waterweë  / geen 
hemelsfeer  in  die  onein- 
digheid  -/  of  orals  blink  u 
Naam  en  majesteit. 

Net  die  slinkstes  en  die  koppigstes  kan  oorleef. 

Die  sand  lê  rooi  en  dik  en  verstikkend  en  karkasse 
word  net  so  gelaat  vir  die  kraaie.  Waar  struikgewasse 
en  bome  eens  gestaan  het,  'n  land  woes  en  leeg. 

Die  gedig  "Dorsland"  (77)  handel  spesifiek  oor  die  gebrek  aan  reën.  Oor  die 
invloed  hiervan  op  plant  en  dier  sê  die  spreker:  "So  maklik  versand  / selfs 
drome  hier.  Word  geil  rankplant/ poeier  tussen  vingers".  Ten  spyte  van  hierdie 
beskrywing  van  swaarkry  en  dorheid,  word  die  skoonheid  van  die  landskap 
weer  gesuggereer: 

Die  topografie  van  die  Boesmanland 
is  enig:  'n  piering  van  klip  en  sand 
geëmbosseer  met  barre  berge 
al  op  die  nimmereindigende  rand. 

Die  Noordweste  blyk  dus  'n  harde  wêreld  te  wees  waar  min  'n  bestaan  kan 
maak.  Tog  het  hierdie  geweste  'n  eie  bekoring,  'n  'enigheid'.  Hierdie  voorstel- 
ling  van  die  natuur  bevat  duidelik  'n  subjektiewe  element.  Hoewel  hy  die 
voorkoms  van  die  omgewing  skets  en  nog  spesifiek  die  ongenaakbaarheid 
daarvan  beklemtoon,  kom  die  spreker-digter  se  eie  estetiese  oordele  tog  in  die 
beskrywings  na  vore. 


4.  Die  uitbeelding  van  die  ruimte  van  die  landskap  in  'n  Staning  onder  sterre 

Schama  (1996:6-7)  skryf  die  volgende  oor  die  verhouding  tussen  geheue  en 
landskap: 

[I]f  a child's  vision  of  nature  can  already  be  loaded  with  complicating  memo- 
ries,  myths,  and  meanings,  how  much  more  elaborately  wrought  is  the  frame 
through  which  our  adult  eyes  survey  the  landscape.  For  although  we  are  ac- 
customed  to  separate  nature  and  human  perception  into  two  realms,  they  are, 
in  fact,  indivisible.  Before  it  can  ever  be  a repose  for  the  senses,  landscape  is 
the  work  of  the  mind.  Its  scenery  is  built  up  as  much  from  strata  of  memory  as 
from  layers  of  rock. 

In  die  inleiding  van  ons  artikel  word  daar  van  'n  aanhaling  gebruik  gemaak 
waarvolgens  Weideman  (1998:115)  verklaar  dat  die  natuur,  en  spesifiek  "land- 
skappe",  materiaal  vir  die  digter  bied.  'n  "[V]reemde  klipsilhoeët,  soms  'n  sand- 
verwaaide  kraalbos,  soms  'n  vuur  wat  iemand  met  asbos  aanpak,  soms  'n 
reënsprinkaan  se  'vreugdeklappers'"  kan  in  die  geheue  vasgelê  word  en  later 

jare  as  inspirasie  dien  tydens  die  skeppingsoomblik  - die  "uur  van  wispeltu- 
righeid".  Hy  verklaar  ook  dat,  hoewel  die  geskiedenis  wat  die  digter  waar- 
neem  en  waaroor  hy  skryh  "'n  wildernis"  is,  daar  gelukkig  die  "vastighede 
(en  soms  vermeende  sekerhede!)  van  'n  mens  se  eie  verlede,  jou  eie  voorkeure 
en  sentimente"  (Weideman,  1998:111-112)  is.  Weideman  suggereer  dus  nie 
net  dat  herinneringe  wat  hy  in  sy  gedigte  op  papier  vaslê  dikwels  subjektief  is 
nie;  hy  gebruik  ook  spesifiek  die  term  "landskap"  as  hy  verwys  na  hierdie 
beelde  wat  hy  tydens  die  skeppingsoomblik  herroep.  Dit  mag  wees  dat  hy  nie 
die  spesifieke  betekenis  van  landskap  soos  uiteengesit  in  die  tweede  afdeling 
van  ons  artikel  in  gedagte  gehad  het  toe  hy  dié  term  neergepen  het  nie.  Tog  is 
daar  'n  duidelike  verband  tussen  die  wyse  waarop  hy  "landskap"  hier  ge- 
bruik  en  die  waarde  wat  teoretici  aan  dié  woord  heg.  Dit  is  ook  opvallend  dat 
Weideman  telkens  die  term  "landskap"  in  die  bundel  gebruik,  byvoorbeeld 
op  bladsye  5,  34,  35  en  85. 

Soos  Weideman  self  te  kenne  gee  en  soos  wat  die  term  "landskap"  sugge- 
reer,  is  sy  uitbeelding  van  die  Noordweste  meer  subjektief  van  aard.  Die  wyse 
waarop  hy  die  ruimte  van  die  landskap  uitbeeld,  het  baie  te  make  met  sy 
herinneringe  en  spesifiek  sy  jeugherinneringe.  Die  Noordweste  word  hier  'n 
metafisiese  ruimte  vir  Weideman,  'n  staning  onder  sterre,  'n  eiesoortige,  be- 
korende  wêreld  wat  hy  tans  nog  net  in  sy  herinneringe  en  in  sy  verbeeiding 
kan  besoek.  Weideman  (1998:15)  gee  self  te  kenne  dat  verbeelding  'n  belang- 
rike  rol  in  sy  werk  speel.  Hy  bespiegel  onder  meer  dat  so  baie  skrywers  van 
die  "droë  wêreld"  kom  omdat  "ons  van  kindsbeen  af  met  verbeeldingsoë  leer 
kyk". 

Die  verbeelding  is  prominent  aanwesig  in  die  bundel.  Die  eerste  afdeling 
het  die  titel  "Verbeelde  paradys"  (4-8)  en  die  woord  "verbeelding"  word  eks- 
plisiet  in  talle  gedigte  gebruik  - onder  meer  op  bladsye  5, 16  en  21.  Voor  in  die 
bundel  word  'n  vers  van  Boerneef  aangetref.  Boerneef  se  werk  was  'n  groot 
bron  van  inspirasie  vir  Weideman  as  jong  digter  - hy  het  Boerneef  as  dertien- 
jarige  "ontdek"  (Weideman,  1998:113).  In  die  vers  is  daar  'n  spesifieke  verwy- 
sing  na  die  geografiese  ruimte  van  die  Boesmanland: 

Lokkiester  lokkiemaan? 
geen  dwaallicht  vaak  voor  starren  aan? 
maar  Boesmanland  bly  Boesmanlaan 
en  staanplek  moersver  hiervandaan. 

Volgens  Van  der  Merwe  (1981:73)  het  dié  vers,  net  soos  "Die  wispelturige  land" 
(79),  'n  religieuse  interteks  - dit  verwys  naamlik  na  die  Nederlandse  Gesang 
20:  "Hij  die  zijn  eigen  weg  wil  gaan,  / Ziet  dwaallicht  vaak  voor  starren  aan". 
Hierdie  vers  van  Boerneef  het  ook  met  die  verbeelding  te  make:  die  leser  word 

in  die  bundel  verplaas  na  'n  verre  ruimte,  'n  "staanplek  moersver  hiervandaan". 
Dié  reis  sal  dus  in  die  leser  se  verbeelding  plaasvind.  Die  kwessie  van  verbeel- 
ding  kom  ook  na  vore  in  die  verwysing  na  "lokkiester  lokkiemaan"  wat  iets 
misterieus  of  uitlokkends  blyk  te  wees.  Die  woord  "staanplek"  roep  "staning" 
in  die  bundeltitel  op.  'n  Staning  of  staanplek  is  tydelik  van  aard.  Dié  woord(e) 
suggereer  dat  die  sterre  of  verbeeldingswêreld  net  tydelik  besoek  word.  Die 
staning  of  staanplek  teenoor  die  sterre  en  maan  dui  op,  wat  Kannemeyer  (1997) 
noem,  'n  "aards-hemelse  spanning".  Die  tydelike,  aardse,  fisiese  ruimte  word 
hier  gestel  teenoor  'n  ewige,  hemelse,  metafisiese  ruimte.  Die  aard  van  Boer- 
neef  se  eie  oeu  vre,  die  tematiek  van  die  Boerneef-vers  en  die  feit  dat  die  Noord- 
weste  (sowel  as  die  digter  Boerneef)  'n  groot  rol  in  Weideman  se  jeugjare 
gespeel  het,  dui  daarop  dat  geografiese  ruimte  hier  die  ruimte  van  die  land- 
skap  word. 

Die  programgedig  "Die  wispelturige  uur"  (1)  lei  die  bundel  in  met  'n  op- 
merking  oor  die  skeppingsproses  eja  die  invloed  wat  die  ongerepte  of  die  ver- 
beeldingswêreld  op  hierdie  proses  het.  Die  gedig  begin  met  'n  aanhaling  van 
Nietzsche:  "'n  Mens  moet  nog  chaos  in  jouself  oorhê  / om  aan  'n  dansende 
ster  geboorte  te  gee."  Met  hierdie  aanhaling  suggereer  Weideman  dat  'n  per- 
soon  (en  spesifiek  'n  digter  of  kunstenaar)  nog  "chaos"  (met  ander  woorde  'n 
tipe  ongereptheid  soos  dié  van  die  verlate  Boesmanland)  in  homself  moet 
oorhê  om  te  kan  skep.  Hierdie  ongereptheid  en  daarmee  gepaardgaande  skep- 
pingsvermoë  word  egter  beskryf  deur  die  woord  "chaos",  wat  'n  negatiewe 
gevoelswaarde  het. 

In  die  res  van  die  programgedig  beskryf  Weideman  die  skeppingsuur 
waartydens  die  digter/persoon  "geboorte  gee"  aan  sy  kuns  en  homself  oorgee 
aan  sy  verbeelding  as  "'n  uur  anderkant  die  etmaal  / en  buite  die  ratwerk  van 
tyd".  Hierdie  skeppingsperiode  is  dus  paradoksaal  van  aard,  aangesien  dit  as 
'n  "uur"  beskryf  word,  maar  volgens  die  spreker  nie  deel  uitmaak  van  tyd  nie. 
Tydens  dié  vreemde  uur  neem  die  verbeelding  oor  met  die  gevolg  dat  "wat 
rond  is,  word  ovaal,  / wat  hoekig  is,  verslyt".  In  die  volgende  strofe 

3 Opperman  (1987:76)  sereël  word  die  verbeeldingswêreld  as  'n  tipe  ruimte  beskryf 3: 

"die  streke  van  die  gees  bly 
ongekaart"  uit  "Nagwaak  by 

die  ou  man"  funksioneer  lewers  tussen  eilande,  ongekaart, 

hier  as  interteks.  dryf  skemerig  dié  toevlugsoord: 

'n  land  van  elders,  waar 
suid  vervloei  in  noord. 

Die  feit  dat  die  ruimte  "ongekaart"  is  en  dat  "suid"  hier  "vervloei  in  noord" 
gee  te  kenne  dat  dit  nie  'n  geografiese  ruimte  is  nie.  Hierdie  "land  van  elders" 
is  dus  'n  metafisiese,  oneindige  wêreld  en  duidelik  'n  ruimte  van  die  land- 
skap. 

In  die  laaste  strofe  van  die  gedig  blyk  dit  dat  die  "domein"  van  die  skep- 
pingsuur  op  alle  vlakke  ver  weg  is  van  die  nou,  die  hier  en  die  geografiese 
realiteit.  Weideman  beskryf  dit  weer  as  iets  wat  negatief  sowel  as  positief  is: 
"In  dié  domein  is  jy  die  werklikheid,/  goddank,  saam  met  al  jou  varkies  kwyt." 
Hierdie  beskrywings  is  soortgelyk  aan  Weideman  se  sketsing  van  die  Noord- 
westelike  natuur.  Soos  uitgewys  in  die  vorige  afdeling,  word  die  skoonheid 
en  ongenaakbaarheid  van  dié  omgewing  dikwels  terselfdertyd  opgeroep  in 
die  gedigte.  Die  ruimte  wat  na  vore  kom  in  die  Boerneef-vers  en  die  pro- 
gramgedig  is  dus  'n  ware  ruimte  van  die  landskap.  Dit  is  die  Noordweste;  die 
wêreld  van  Weideman  se  jeug;  'n  verbygegane  era;  'n  plek  wat  nie  bestaan 
nie;  'n  verbeeldings-  en  skeppingsdomein;  'n  spirituele  tuiste;  en  'n  paradok- 
sale  ruimte  wat  as  negatief  én  positief  ervaar  word. 

Die  laaste  afdeling  in  die  bundel,  "Elegiese  variasies"  (89-98),  sluit  aan  by 
die  afdeling  oor  Ouma  Baai  (9-17).  Die  twee  elegiese  verse  oor  die  afsterwe  van 
die  digter  se  ouers  wat  in  dié  afdeling  te  vinde  is,  herinner  aan  die  laaste  gedig 
in  die  Ouma  Baai-afdeling-"Ouma  Baai  sebegrafnis"  (17).  Weideman  (1998:1 12r- 
115)  beklemtoon  sy  ouers  se  vormende  rol  met  betrekking  tot  sy  belangstelling 
in  musikaliteit,  Noordweste-Afrikaans,  sy  liefde  vir  die  natuur  en  sy  skep- 
pingsdrang.  Hy  verwys  ook  na  die  rol  wat  sy  ouma  Baai  in  sy  kinderjare  gespeel 
het.  Die  laaste  gedig  in  die  bundel  word  spesifiek  gesitueer  in  'n  ander  ruimte 
- Valsbaai.  Ma  en  digter  bevind  hulle  dus  nie  meer  in  hulle  eintlike  kontrei  nie. 
Soos  die  naam  van  dié  ander  ruimte  aandui,  is  dit  nie  meer  hulle  egte  heimat 
nie,  maar  'n  kunsmatige  of  "valse"  tuiste.  In  hierdie  gedigte  word  nie  net  die 
afsterwe  van  die  ouers  en  grootmoeder  betreur  nie,  maar  ook  die  einde  van  'n 
era.  Die  digter  se  verwydering  van  die  ruimte  wat  hy  as  kind  bewoon  en  sterk 
met  die  ouerfigure  verbind  het,  word  gesuggereer.  Die  laaste  afdeling  maak 
die  leser  bewus  van  die  nostalgie  van  die  bundel  - dit  is  'n  treurige  terugblik  op 
iets  wat  so  onherroeplik  verby  is  dat  dit  nog  net  in  die  verbeelding  opgeroep 
kan  word.  Om  hierdie  rede  kan  die  Noordwestelike  ruimte  wat  in  die  bundel 
uitgebeeld  word,  dan  ook  as  'n  ruimte  van  die  landskap  beskou  word. 

5.  Slot 

Die  ruimte  wat  uitgebeeld  word  in  George  Weideman  se  'n  Staning  onder  sterre 
kan  beskou  word  as  'n  geografiese  ruimte,  sowel  as  'n  ruimte  van  die  land- 
skap.  Met  sy  enumerasie  van  plek-  en  plantname;  sy  gebruik  van  Noordweste- 
Afrikaans;  sy  fokus  op  die  inwoners  van  die  gebied  se  gebruike,  sowel  as  sy 
verse  oor  die  Noordwestelike  natuur,  skets  hy  hierdie  geografiese  ruimte  in 
detail.  Die  verse  in  die  bundel  gee  egter  ook  iets  weer  van  Weideman  se  per- 
soonlike  verbintenis  met  die  streek.  Dit  het  tot  gevolg  dat  die  ruimte  uitgebee- 
ld  in  hierdie  bundel  spesifiek  as  'n  ruimte  van  die  landskap  beskou  kan  word, 
as  'n  subjektiewe  sketsing  van  'n  jeugwêreld,  'n  hartland. 

Ten  slotte  'n  uitspraak  van  Weideman  (1983:14)  tydens  'n  referaat  gelewer 
by  'n  beraad  van  die  Afrikaanse  Skrywersgilde: 

Ek  pleit  vir  'n  erkenning  van  historiese  en  regionale  entiteite  - iets  wat  in 
hierdie  tye  in  die  land  self  skromelik  ontbreek.  Ek  pleit  vir  die  'ontginning' 
van  die  wesensaard  van  die  streek. 

Volgens  ons  is  dit  presies  wat  'n  Staning  onder  sterre  is  - 'n  uiters  persoonlik 
ontginning  van  die  wesensaard  van  die  Noordweste. 

Ons  van  1947 

Danie  Botha 


Twee  dinge  het  ek  en  George  Weideman 
gemeen. 

Ten  eerste:  Ons  is  in  1947  gebore.  Jaarge- 
note  is  trots  op  mekaar.  Daar's  'n  band. 

Ek  het  hom  met  vier  maande  geklop,  het 
daardie  herfs  en  begin  van  die  winter  óók 
beleef. 

Ten  tweede  had  die  radio  'n  belangrike 
invloed  in  ons  jong  lewens. 

Ek  het  George  "ontmoet"  toe  hy  nog 
"[ojnder  kraalbos  en  kokerboom"  sy  "ver- 
sies"  van  Hondegaloppie  "oopgedroom"  het. 
Dit  was  in  my  oupa-hulle  se  voorhuis  voor 
die  roomgeel  radio  in  die  vroeë  jare  sestig. 

Terwyl  die  koue  vanaf  die  hooghartige 
Bolandse  berg  teen  kwart  voor  vyf  in  die 
middag  toesak  oor  huis  en  werf,  luister  ek  en 
Oupa  na  "Ons  roep  die  jeug",  driftig  aange- 
kondig  met  'n  orkesweergawe  van  "Die  lied 
van  Jong  Suid-Afrika".  Op  'n  wonderlike  dag 
in  die  week  is  dit  tyd  vir  "Skrywers  van  die 
toekoms".  Pieter  W.  Grobbelaar  bespreek  ons 
jonges  se  gedigte  en  Morkel  van  Tonder  ons 
radiodramas.  Ek  dink  dat  Grobbelaar  ook  die 
prosa  lianteer  het. 

Daar's  ene  Weideman  w'at  gereeld  gedig- 
te  instuur  en  dan  sterk  lof  van  Grobbelaar 
kry.  Een  gedig  was  van  'n  ballon.  Ek  hoor  dit 
aan  en  besluit  ek  kan  ook  dig  en  darem  oor 
iets  diepers  skryf.  Met  'n  propperse  inkpen 
skryf  ek  op  die  blou  Croxley-skryfblok:  "Die 
brief ".  Vol  vername  woorde. 

Oupa  was  'n  aamborstige  man,  kon  'n 
hoes  ver  en  diep  gaan  haal.  Hoor  daar!  Pieter 
Grobbelaar  begin  oor  Danie  Botha  se  "Die 


brief " te  praat.  Maar  Oupa  val  weg  met  'n 
langdurige  hoes.  Toe  dit  verby  is,  praat  die 
bewonderenswaardige  radioman  reeds  oor 
'n  ander  bydrae.  Was  ek  beter  of  nef  so  goed 
soos  daardie  Weideman?  Sal  nooit  wreet  nie. 

Ek  word  daarna  wel  met  'n  ag  minute 
lange  radiodrama,  Drie  uile,  'n  "skrywer  van 
die  toekoms".  Terwyl  'n  dogter  in  die  nag 
hardloop  om  hulp  te  gaan  soek  vir  haar 
sterw^ende  vader  (Chris  Fourie),  word  die 
onheil  by  haar  ingeskerp  met  uile  wat  tel- 
kens  verskyn.  Die  verskynings  lei  ook  terug- 
flitse  in  oor  die  vader  se  vrese  in  verskillende 
lew^ensfases.  (Jare  later  is  ek  en  Chris  vrien- 
de,  gaan  ons  gereeld  saam  teater  toe.) 

Ek  het  nóg  dramas  in  'n  ommesientjie 
geskep,  maar  Daan  Retief,  Morkel  se  opvol- 
ger,  het  my  kort  voor  lank  laat  weet  dat  die 
program  gestaak  gaan  word  weens  gebrek- 
ldge  belangstelling,  veral  in  drama. 

Ek  wil  beweer  dat  van  al  daardie  by- 
draers,  net  ek  en  George  later  boeke  gepubli- 
seer  het  en  baie  deeglik  by  die  Afrikaanse 
letterkunde  betrokke  geraak  het.  Dit  mag  'n 
fout  wees. 

Ek  het  weer  met  dié  "digter  van  die  toe- 
koms"  te  doen  gekry,  steeds  nie  van  aangesig 
tot  aangesig  nie.  Ek  lees  "Ou  Namakwaland- 
se  plaas"  in  die  CSV-blad,  Ons  Bou.  Daar's 
sowaar  'n  illustrasie  op  die  omslag  van  "[vjier 
matjieshuise  op  'n  ry  / elk  met  'n  peperboom 
daarby".  Teen  daardie  tyd  is  ek  ook  op  die 
hoogtepunt  van  my  samewerking  met  'n 
godsdienstige  blad.  Sedert  my  veertiende 
jaar  publiseer  ek  'n  hele  aantal  stigtelike 
verhale  in  die  jeugafdeling  van  Die  Kerkbode. 

Wanneer  Hondegaloppie  in  1966  verskyn, 
ontdek  ek  daarin  'n  woord  wat  'n  jeugbele- 
wenis  vir  my  omskryf.  As  Pa  so  vínnig  met 
die  Nash  afjaag  by  die  bult  by  ook  Gawie 
Kapkar  se  plaas,  dan  kry  jy  so  'n  hiert-jou- 

lekkerte  deur  jou  lyf.  Ek  eien  "jakobjollie''  vir 
my  toe.  In  "Die  pad  maak  jakobjollie"  lyk  dit 
asof  George  egter  iets  minder  aangenaam 
bedoel.  Daar's  sprake  van  'n  "draaimaag"  en 
hy  kla  oor  die  pad  nie  geteer  is  nie  en  orn 
nou  met  'n  sleg  geveerde  kar  daarop  te  ry  ... 

As  organiseerder  van  die  Kaapse  Afri- 
kaanse  Eistedfod  se  voordragafdeling  moes 
ek  in  die  jare  sewentig  tot  tagtig  verskeie 
vertolkings  aanhoor  van  "Boeredag  op  Kry- 
mekaar":  "Oom  Kolie  wou  graag  teikenskiet 
/ - Israailiet,  o Israailiet".  Toe  ek  vir  die  KKNK 
in  1999  'n  voordragprogram  uit  ons  letter- 
kunde  se  onvergeetlikste  werk  saamstel, 
moet  "Blommekykers"  in,  'n  gedig  wat  hom 
nie  rnaklik,  in  die  woorde  van  Anna  Neeth- 
ling-Pohl,  presies  reg  laat  sê  nie. 

In  1983  het  ek  George  en  gesin  uiteindehk 
ontmoet.  Ek  was  op  uitgewersbesoek  aan 
Windhoek.  Daarna  sou  ek  sy  toneelstukke 
opgevoer  sien  by  Kampustoneel  in  Pretoria. 
En  hom  by  boekfunksies  beleef,  maar  ek  sou 
nie  sy  redakteur  word  nie 

George  Weideman  het  dié  skrywer  ge- 
word.  Hy  het  my  ver,  ver  agtergelaat.  Teen- 
oor  my  drie  boeke,  'n  paar  samestellings  en 
verspreide  verhale,  tel  ek  nagenoeg  17  publi- 
kasies  by  hom.  Daartoe  behoort  dig-  en  kort- 
verhaalbundels,  rornans  vir  volwassenes  en 
vir  die  jeug,  samestellings  en  dan  die  prys- 
wennerdrama  van  2005:  Mi/  plaas  se  naam  is 
Vergenoeg.  Hy  word  bekroon  vir  sy  skryfwerk 
in  verskillende  genres;  hy  behaal  ook  sukses 
met  hoorspele  en  'n  radiovervolgverhaal. 

George  het  My  plaas  se  naam  is  Vergenoeg 
feitlik  as  'n  bondel  roustof  aan  rny  voorgelê 
vir  raad.  Dit  was  'n  eer  dat  hy  my  vertrou 
het.  Die  "dramaturg  van  die  toekoms"  het 
naamlik  intussen  boekeredakteur  geword 
wat  in  dramas  spesialiseer.  Ook  radio-  en 
amateurtoneelspeler,  en  vryskuttoneel- 


resensent  vir  Die  Burger  vanaf  1986.  Ek  het 
benieud  rond  gesoek  na  insig  en  visualise- 
rings.  Ek  het  wel  uitgekom  by  'n  verskeiden- 
heid  rigtings  vir  die  stof.  Dit  is  sekerlik  die 
grootste  uitdaging  vir  'n  kritikus  om  die 
moontlikhede  van  'n  onopgevoerde  stuk 
raak  te  sien.  Maar  ek  het  geweet  dit  gaan 
weer  'n  geval  wees  waar  die  eindproduk  tog 
maar  die  visie  van  die  dramaturg  gaan  bevat, 
soos  verwesenlik  deur  die  regisseur,  spelers, 
tegnici  en  deur  gehoorreaksie.  Ek  hád  be- 
denkinge  met  die  opvoering.  Dat  hy  gerus 
minder  geskiedenis  en  ekologie  kon  inge- 
werk  het  en  meer  gekonsentreer  het  op  die 
grondbesitstryd  op  rassegrondslag.  Maar  die 
bekroning  was  welkom. 

George  Weideman  - so  'n  koninklike 
naam  en  rustige  van.  Ek  hoor  Bach  se  kan- 
tate  nommer  208,  sien  hoe  "safely  graze" 
Skotse  skapies  agter  klipringmure.  Weet  hoe 
'n  heer  die  man  is,  hoe  werklik  hy  kan  be- 
lang  stel  en  bedagsaam  luister.  En  as  die 
mense  met  ons  taal  en  letterkunde  mors,  dan 
wéét  hy  wat  om  te  doen.  Hy  kan  aanhits.  Jy 
teken  dadelik  'n  petisie.  Jy  wíl  met  hom 
saamstaan,  orndat  ons  van  1947  is! 


Akrobaat  met  woorde 

Susan  Botha 

Ons  was  gister  sirkus  toe.  Ek  was  versigtig 
opgewonde,  want  daar  het  seker  veertig  jaar 
verloop  vandat  ek  laas  grootoog  en  kinderlik 
opgewonde  in  die  groot  tent  gesit  het. 

Intussen  het  televisie  gekom  en  die  vier- 
kantige  skermpie  het  'n  groot  deel  van  die 
fantasie  van  sirkus  weggeneem.  Die  storie 

agter  die  storie  sê  hulle,  maar  eintlik  is  dit 
net  die  misterie  wat  in  die  slag  bly  as  die 
kameralens  indring  om  elke  plooi,  elke  truuk 
in  die  kalklig  te  stel. 

Die  sirkusterrein  lyk  soos  in  my  kleintyd, 
met  'n  mengelmoes  van  olifante  in  kampies, 
strooibale,  narre  wat  glad  nie  snaaks  is  nie 
en  kinders  wat  oopmond  met  spookasem  in 
taai  handjies  staan  en  staar. 

Die  groot  tent  is  nie  meer  so  groot  nie,  die 
houtbankies  is  vervang  met  plastiekstoele  en 
die  narre  is  plekaanwysers.  My  moed  sak  in 
my  skoene  - dalk  moet  ek  ontsnap  terwyl  ek 
kan. 

Maar  dan  rol  die  tromme,  die  kolligte 
gaan  aan  en  die  magic  is  skielik  daar.  Ek  sit, 
soos  veertig  jaar  gelede,  oopmond  en  staar 
na  die  akrobate  wat  hul  toertjies  tot  op  'n 
breuksekonde  vervolmaak  het,  die  wilde 
diere  wat  lewensgroot  en  tog  getem  hul 
toertjies  doen.  Geboeid  sien  ek  met  hoeveel 
toewyding  en  noukeurigheid  elke  knoop, 
elke  bout,  elke  tou  nagegaan  word,  voordat 
lewens  gewaag  word  om  mense  te  vermaak 
en  na  hul  asems  te  laat  snak. 

Skielik  besef  ek:  die  sirkus  het  niks  van  sy 
bekoring  verloor  nie,  my  verwondering  is 
nou  net  getemper  deur  volwassenheid.  Ek 
kan  nou  verby  die  blink  en  die  ligte  ook  die 
pyn  en  die  opoffering  raaksien. 

Skielik  dink  ek  aan  jou,  George,  en  die 
meer  as  veertig  jare  wat  jy  reeds  lesers  met 
jou  woordkuns  gevange  hou.  Soos  'n  waf- 
ferse  sirkusnar  het  jy  leer  toor  met  gedagtes, 
woorde  en  intrige. 

Nes  'n  akrobaat  ken  jy  die  belangrikheid 
van  die  onderskrif  - jy  het  jouself  meester 
gemaak  van  die  taal.  Geen  nuanse,  punt  of 
komma  is  uit  sy  plek  nie.  Deur  die  jare  het  ek 
jou  van  ver  leer  ken  as  skrywer,  my  verkneu- 
kel  in  jou  stories  en  uitgesien  na  elke  nuwe 


verbeeldingsvlug.  Toe  ek  jou  ontmoet,  het  jy 
vir  my  ook  mens  geword.  Ek  het  'n  glimps 
gekry  van  die  mens  agter  die  pen  en  diep 
onder  die  indruk  gekom  van  jou  mensheid, 
jou  aardsheid. 

Net  soos  met  die  sirkus,  het  ek  nou  ook  'n 
dieper  begrip  van  jou  werk  en  alles  wat  jy 
insit  om  jou  lesers  mee  te  voer  na  die  tower- 
wêreld  van  die  geskrewe  woord. 

Mag  die  mngic  nooit  taan  nie! 


George  Weideman 

Marianna  Brandt 

George  Weideman  is  my  kleinneef  aan 
vaderskant,  die  Brandt-kant  van  die  familie. 
Ons  voorsate  het  in  die  tyd  toe  Namibië  nog 
Suidwes  of  Duitswes  was,  in  die  suide  op  die 
walle  van  die  Oranjerivier  geboer. 

Hier  op  Onseepkans  het  ek  as  sesjarige 
kind  vir  George  vir  die  eerste  keer  raakge- 
loop.  George  moes  toe  tien  of  elf  gewees  het, 
skamerig  nret  'n  dik  swartraambril  in  die 
plaasdam. 

Daarna  het  ek  hom  weer  in  Bellville  raak- 
geloop,  so  sewentien  jaar  gelede,  en  ek  was 
so  bly.  Ek  het  altyd  gewonder  waar  kom  my 
passie  vir  skryf  vandaan.  Toe  vertel  George 
my  van  sy  ouma  Baai  (my  oupa  se  suster) 
wat  so  talentvol  was.  Dis  ook  oor  haar  wat 
hy  so  baie  gedigte  skryf. 

Dit  is  vir  my  wonderlik  om  vir  George 
liier  naby  te  hê.  Ek  woon  in  Bellville  en  hy  is 
'n  klipgooi  hiervandaan  in  Labiance.  Ons 
ontmoet  dikwels  vir  'n  koppie  koffie  en  ruil 
idees  uit.  In  2003  het  ons  saam  met  Karl 
Boplaas  van  der  Merwe  en  Pieter  Strauss  die 

pad  gevat  na  die  Noordkaap  en  deur  die 
Boesmanland  teruggekom. 

George  het  'n  besonderse  uitdrukkings- 
vermoë,  maar  daarby  is  hy  'n  wonderlike 
leermeester  wat  sy  keniris  met  passie  oordra. 
Daarvan  kan  menige  student  getuig. 

Sonder  die  enorme  bydrae  van  stories, 
gedigte  en  dramas  wat  George  Weideman 
deur  die  dekades  gelewer  het,  sal  die  Afri- 
kaanse  literêre  skat  beslis  armer  wees. 


'n  Briefle  vir  George 

André  P.  Brink 

Liewe  George 

Met  een  voet  al  op  die  vliegtuig,  stuur  ek  jou 
net  dié  paar  dankiesêwoorde.  Dankie  vir  jare 
se  vriendskap.  Vir  stories  sonder  einde.  Vir 
ritmes  en  ryme.  Vir  opregtheid  sonder  einde. 
En  spesiaal,  vandag,  vir  wat  jy  my  gehelp 
het  om  te  ontdek  - veral  waar  dit  gaan  oor 
die  kontrei  wat  jy  so  binnestebuite  ken  en 
wat  jy  met  verloop  van  tyd,  ten  minste  ten 
dele,  met  my  gedeel  het.  Ek  onthou  met 
toegeneentheid  (veral  in  dié  dae  waar  rnens 
teen  wil  en  dank  bewus  raak  van  die  kruik 
wat  stukkend  in  die  put  val  en  die  opdraan- 
des  meer  raak:  al  bly  ek  sê:  biedêm!)  hoe  jy 
juis  op  'n  onvergeetlike  dag  waar  die  Gilde 
byeen  was,  vir  ons  getrakteer  het  op  rympies 
en  gesegdes  uit  jou  kontrei  en  jy  dié  ware 
woord  aangehaal  het,  ter  lering  en  stigting: 

Die  ouderdom  kom  met  vele  gebreke: 

Eers  in  die  naaf,  en  dan  in  die  speke. 


Maar  goed  dan:  vandag  se  dankie  kom 
spesifiek  vir  'n  boek  wat  jy  my  present  gegee 
het:  'n  boek  wat  jy  laat  gebeur  het,  en  wat 
sonder  jou  nie  daar  sou  gewees  het  nie.  Dit 
het  begin  met  'n  koerantknipsel  wat  jy  my 
gestuur  het,  uit  daardie  merkwaardige  ge- 
skrif,  Die  Republikein,  wat  met  heelwat  stront 
en  nonsens  tussenin  ook  dan  en  wan  iets 
onvergeetliks  gepubliseer  het.  En  dié  dag  se 
kort  beriggie  was  dan  een  van  daardie:  'n 
beriggie  gebaseer  op  'n  storie  uit  die  begin- 
dae  van  die  vorige  eeu,  toe  Duitsland  maar 
pas  begin  het  met  sy  koloniseringspogings  in 
die  verre,  barre  Afrika,  en  toe  daar  weldra, 
soos  dit  in  jong  kolonies  gebeur,  'n  oormaat 
van  manne  en  'n  tekort  aan  vroue  beskik- 
baar  was.  ín  die  vroegste  dae  van  die  Kolo- 
nie  het  selfs  die  Hollanders,  onse  vrome 
vaadre  fier  en  groot,  so  'n  tekort  probeer 
aanvul  deur  weesmeisies  in  te  voer.  Maar  dit 
het  nie  mooi  uitgewerk  nie.  Seker  dié  dat 
Duitsland,  wat  dalk  toe  al  begin  drome 
droom  het  oor  'n  Dritte  Reich,  besluit  het  om 
dit  beter  te  doen.  Hulle  het  hulle  nuwe  kolo- 
nie  aan  die  suidwespunt  van  Afrika  wyd  en 
suid  begin  adverteer  as  'n  plek  van  melk  en 
heuning.  En  al  wat  jongvrou  in  Duitsland 
was,  is  uitgenooi  om  haar  vir  volk  en  vader- 
land  beskikbaar  te  stel  en  na  daardie  kolonie 
te  emigreer,  waar  al  haar  drorne  oor  'n  sin- 
ryke  toekoms  met  eggenoot  en  gesin  (want 
wat  wil  'n  vrou  tog  meer  hê  in  die  lewe?  dit 
was  juis  Freud  se  vroeë  jare)  dubbel  en 
dwars  verwesenlik  sou  word.  Nie  net 
olyftakkies  om  'n  tafel  nie,  maar  'n  woud, 
groot  en  na  alkante  toe  wyd. 

In  die  Duitswes-kolonie  self  is  die  voor- 
neme  ook  geadverteer,  en  al  wat  man  is,  is 
genooi  om  sy  naam  op  'n  intekenlys  te  plaas 
vir  'n  vrou  orn  die  vuur  in  sy  lendene  te  blus. 
(Of  aan  te  blaas,  na  gelang  van  omstandig- 

hede.)  Vir  party  was  dit  die  enigste  kans  in 
'n  leeftyd.  Vir  ander  was  daar  seker  iets  van 
'n  sielestryd,  want  hulle  moes  eers  afstand 
doen  van  'n  geliefde  bokooi  of  ooilam  of 
selfs  'n  geliefde  hoenderhen  of,  in  rare  ge- 
valle,  'n  kameelwyfie  (of  -koei,  of  hoe  mens 
die  dame  ook  al  noem).  Dit  was  presies  hoe 
erg  dit  toegegaan  het. 

Die  toeloop  was  toe  nie  heeltemal  so 
groot  soos  wat  die  Duitse  owerhede  gehoop 
het  nie.  Maar  daar  was  darem  'n  klompie 
skeepsvragte  jong  vroue  (hulle  móés  jonk 
wees,  om  nog  te  kon  bydra  tot  die  aanteel 
van  siele,  soos  Van  Wyk  Louw  dit  so  mooi 
gestel  het)  wat  kans  gesien  het  vir  die  reis. 

En  veral:  vir  wat  daarop  sou  volg. 

In  die  beriggie  van  Die  Republikein  is  daar 
toe  vertel  wat  die  verdere  verloop  was:  die 
vroue  sou  dan  per  skip  in  Swakopmund 
aankom,  waar  al  die  manne  wat  naam  opge- 
gee  het  (en  seker  ook  heelwat  wat  maar  net 
geil  of  nuuskierig  was)  saamgedrom  het  om 
hulle  in  te  wag.  Daar  het  'n  amptenaar  of 
twee  dan  die  aangekome  vroue  en  die  af- 
wagtende  manne  oor  en  weer  met  'n  penne- 
streep  hier  en  'n  inkklad  daar  aan  mekaar 
toegewys.  Waarop  daar  'n  treinrit  deur  die 
Namib  voorgelê  het:  vier  of  vyf  dae  tot  by 
Windhoek.  Wat  hopelik  genoeg  tyd  wras  om 
mekaar  iets  beter  te  leer  ken.  Deur  'n  proses 
van  mix  and  match. 

Maar  hier  kom  die  hartseer  deel  dan  te 
pas:  aan  die  end  van  so  'n  reis  was  daar 
altyd  'n  handjie  vol  van  die  vroue  wat  deur 
niemand  geëien  is  nie.  Gemix,  maar  nie  ge- 
match  nie.  Om  dan  maar  ligtelik  te  probeer 
praat  oor  iets  wat  eintlik  sielsverskeurend 
was.  Want  stel  jou  voor:  om  verwerp  te  word 
deur  dáárdie  manne  wat  selfs  kans  gesien 
het  vir  bokooie  of  hoenders  of  kamele.  Ver- 
werp  was  nog  nooit  só  verworpe  nie. 


En  dié  handjie  vol  wat  dan  so  totaal  uit- 
gewerp  is,  is  dan  op  waens  gelaai,  die  woes- 
tyn  in,  so  'n  vyftig  myl  van  Windhoek  af, 
waar  hulle  afgelaai  is  by  die  plek  genaamd 
Frauenstein.  Die  Vroueklip.  Erger  as  Lot  se 
vrou  wat  'n  soutpilaar  geword  het.  Dié  plek, 
vandag  byna  vergete  (maar  mens  kan,  het  jy 
my  verseker,  wel  nog  daar  kom),  was  iets 
van  'n  klooster,  iets  van  'n  bordeel,  iets  van 
'n  malhuis.  (Vir  so  'n  plek  kan  mens  nie 
woorde  soos  'gestig'  of  'inrigting'  gebruik 
nie;  dis  te  erg.)  En  daar  is  hulle  dan  gewoon 
vergeet.  Behalwe  af  en  toe,  wanneer  'n  stom- 
dronk  soldaat  of  swerwer  daar  sou  verby- 
kom,  só  ver  heen  dat  hy  nie  meer  sou  omgee 
nie  en  sou  vat  wat  voorkom.  En  waar  hy 
gevat  het,  kan  mens  seker  wees,  sou  die 
merk  bly  sit. 

Jy  sal  sien  dat  ek  opsetlik  probeer  skeer 
oor  die  oppervlak  van  wat  eintlik  'n  ver- 
skriklike  storie  was.  Een  wat  my  dadelik  so 
diep  aair  die  hart  gegryp  het  dat  hy  nooit 
weer  sou  laat  los  nie. 

In  jou  brief  het  jy  so  kamma  terloops 
gesê:  as  die  storie  my  sou  interesseer,  moes 
ek  net  laat  weet  - jy  kon  stawende  getuienis 
uit  die  Windhoekse  argief  aanstuur.  En  jy 
het.  Honderde  bladsye.  Van  opgawes,  regis- 
ters,  briefwisseling  tussen  die  amptenary 
van  Windhoek  en  Berlyn. 

Alles  wat  ek  sou  kon  nodig  hê  vir  'n  sto- 
rie.  Maar  ek  kon  nie,  George.  Ek  kon  nie. 
Daardie  beriggie  wat  jy  heel  eerste  aange- 
stuur  het,  daarna  die  fotokopieë  van  die 
argiefstukke,  mettertyd  ook  alles  wat  ek  daar 
rondom  begin  lees  het  - van  Hendrik  Wit- 
booi  tot  Von  Trotha  en  die  eietydse  verslae 
van  reisigers  en  handelaars  en  jagters.  Met 
'n  soort  bose  begeestering.  Want  ek  wou  nie: 
die  Here  weet,  ek  wou  nie.  Die  storie,  die 
stories,  wat  daaruit  gebore  is,  was  te  erg  orn 

in  die  oë  te  kyk.  Ek  het  na  'n  jaar  of  wat  die 
hart  van  die  storie  uitgehaal  en  ingeplant  in 
die  stamboomgedeelte  van  Die  kreef  mak 
geivoond  daaraan.  Maar  ek  het  geweet  dit  was 
net  om  my  gewete  te  paai.  Die  storie  het  nog 
altyd  gewag  om  vertel  te  word.  En  ek  het 
besef  dat  ek  nooit  weer  vry  sou  wees  daar- 
van  voordat  ek  dit  uit  my  gestel  uitgeskryf 
koiT  kry  nie. 

En  jy,  George?  Jy  het  maar  rustig  gesit  en 
wag  - ek  kon  my  jou  skelm  glimlaggie  en  jou 
wyse  oë  agter  jou  brilglase  verbeel  - exa  net 
so  áf  eiT  toe,  maar  nooit  lastig  nie,  veriTeem 
of  ek  darem  nog  soms  dink  aair  die  storie  ... 

Totdat  Anderkant  die  stilte  dan  tog  geskryf 
is.  Nog  nooit  in  my  lewe  het  ek  so  baklei 
teeiT  'n  storie  xúe.  Ek  wou  xúe.  Dit  was  te  erg 
vir  vlees  en  bloed.  (Of  "vrees  eiT  bloed",  soos 
'n  liewe  ou  tante  my  eenkeer  gesê  het.)  Maar 
ek  moes.  En  nou  is  die  boek  daar.  Joune.  Jou 
skuld.  En  my  dankbaarheid. 

Daar  is  nog  twee  stertjies  aan  die  storie. 

Die  een  is  dat  ek  op  'n  dag  'xt  brieí  uit  Hanno- 
ver  íit  Duitsland  gekry  lret,  'n  bewerige  hand- 
geskrewe  brief  vaxr  ene  Herr  Rainmer  Bóhlke, 
om  my  nogal  aaiTdoexúik  te  vertel  dat  hy  oud 
is  eiT  die  dood  voel  naderkom,  en  sonder 
kind  of  kraai  sit.  En  of  ek  dan  dalk  bereid  sou 
wees  om  sy  enigste  erfgeiTaam  te  word. 

Ek  is  ook  maar  íneiTS,  eiT  oiTderlTewig  aaiT 
swakte.  En  voor  my  oë  Jret  ek  die  beeld  van 
'n  Schloss  aan  die  RyiT  gesieiT.  En  vir  Herr 
Bóhlke  laat  weet  hoe  diep  lay  my  geroer  het 
en  dat  ek  dan  tog,  soos  'n  jong  bruid,  kans 
sien  om  ja  te  sê.  Ja,  antwoord  ek,  van  ganser 
laarte. 

Ek  laet  selfs  volgelTou  toe  hy  my  later  vra 
of  ek  nie  dalk,  as  blykie  van  toegeiTeentheid, 
vir  hom  'n  manuskrip  wou  stuur  om  Itoiit  op 
sy  oudag  op  te  beur  nie.  Weer  die  beeld  van 
'it  Sclúoss.  Weer  'n  ja. 


Manuskrip  vort.  Hoop  eiT  blydskap  íit  die 
hart. 

Tot  ek  op  'it  mooi  dag  via  my  ageiú  in 
Zúrich  te  hore  kom  vaiT  'n  Herr  Bóhlke  wat 
by  'n  airder  skrywer,  íxt  die  VSA,  ook  so  'n 
traiTsalcsie  aaiTgegaaiT  het.  En  toe  mens  eers 
begin  krap,  kruip  daar  bedroë  skrywers 
agter  elke  bitterbessiebos  uit. 

Wat  kaiT  'iT  skrywer  doen?  Ek  moes  maar 
sug  en  my  onderwerp  aaiT  die  lot.  Darem 
met  één  klein  ou  stukkie  soete  wraak:  die 
Duitse  offisier  in  Anderkant  die  stilte  wat  vir 
my  die  ergste  karakter  is  wat  ek  ooit,  teen 
wil  en  dairk,  geskep  het,  lTet  ek  Herr  Bóhlke 
gedoop. 

Maar  die  storie  is  darem  geskryf.  Hy  is 
itou  uit  my  uit.  A1  sit  ek  ínet  die  nare  ver- 
moede  dat  ek  írog  eendag  'n  opvolgroman 
mag  aanpak.  Maar  dis  nie  te  sê  nie. 

En  vir  dit  alles:  dairkie  vir  jou.  Met  nog 
baie  seëiT  op  jou  pad  voreiúoe. 

- André 


Ontmoeting  in  Windhoek 

Aan  George  Weideman 
Hans  Ester 

Voor  mij  op  tafel  ligt  Tuin  van  klip  en  vuur, 
één  van  de  verhaleiTbundels  van  George 
WeidemaiT  uit  mijn  boekerrkast  met  Afri- 
kaanse  letterkunde.  Nee,  lret  is  geen  wille- 
keurige  buxrdel,  het  is  integendeel  een  zeer 
bijzoirder  boek.  George  overlrandigde  het 
mij  op  18  augustus  1989  íxt  Windhoek.  Het 
wareiT  roerige  tijden  íit  het  Zuidwest-Afrika 
van  toen.  De  Verenigde  Naties  hadden  troe- 
pen  lúerheen  gestuurd  om  ervoor  te  zorgen 

dat  de  verkiezingen  vredig  en  ordelijk  zou- 
den  verlopen  en  dat  de  boreling  Namibië 
een  gelukkige  start  zou  maken.  Deze  UN- 
TAG-soldaten  kwam  je  overal  tegen.  Zo  te 
zien,  amuseerden  ze  zich  kostelijk.  De  start 
van  de  nieuwe  republiek  was  onzeker.  Er 
ontploften  bommen  en  de  dreiging  van  een 
burgeroorlog  tussen  SWAPO  en  andere  poli- 
tieke  organisaties  was  allerminst  voorbij. 
Samen  met  de  heer  Gretschel,  de  docent 
Duits  in  Windhoek,  bracht  ik  een  bezoek  aan 
het  plaatselijke  kantoor  van  de  rivaliserende 
Demokratiese  Turnhalle  Alliansie  (DTA)  en 
kwam  verrijkt  met  een  T-hempie  van  die 
partij  (het  hangt  nu  in  het  museum  in  Wind- 
hoek)  terug  in  mijn  karner  in  het  gastenver- 
bhjf  van  de  Universiteit  van  Namibië  die 
toen  nog  de  naam  Akademie'  droeg. 

George  Weideman  was  het  hoofd  van  de 
afdeling  Afrikaans  en  Nederlands  aan  de 
genoemde  instelling.  Als  gastdocent  die  in 
Windhoek  met  veel  plezier  colleges  mocht 
verzorgen,  viel  ik  dus  onder  de  verantwoor- 
delijkheid  van  deze  ietwat  verstrooide  man. 
Bij  de  afdeling  Duits  van  de  heer  Gretschel 
was  ik  ook  te  gast.  George  en  zijn  vrouw 
Celien  nodigden  mij  tijdens  mijn  laatste 
avond  in  Windhoek  uit  voor  een  gezellig 
samenzijn  bij  hen  thuis.  De  nacht  die  daarop 
volgde  was  vermoedelijk  de  eenzaamste  van 
mijn  gehele  bestaan.  Ik  was  moederzielal- 
leen  in  het  royaal  opgezette  gastenhuis,  een 
gemakkelijke  prooi  voor  onverlaten  die  al  of 
niet  pohtiek  gemotiveerd  waren  bij  hun 
euveldaden.  Bovendien  kon  ik  zonder  wek- 
ker  niet  met  goed  fatsoen  gaan  slapen.  Het 
vlieghxig  naar  Kaapstad  vertrok  immers  bij 
het  ochtendkrieken.  George  zou  mij  de  vol- 
gende  dag  om  half  vijf  ophalen  om  nxij  naar 
het  vliegveld  te  brengen  waar  het  vliegtuig 
van  Suidwes  Lugdiens/  Air  Namibia  klaar 


zou  staan.  Ik  was  er  niet  gerust  op  dat  het 
allemaal  goed  zou  gaan.  George  leek  mij  een 
onbezorgde  langslaper  te  zijn.  Maar,  ik  deed 
George  groot  onrecht  aan  met  mijn  bezorg- 
de  gedachten.  Tot  mijn  grote  opluchting 
stond  George  met  zijn  Volkswagentje  op  tijd 
klaar  bij  de  ingang  van  het  naargeestige 
gebouw.  Smdsdien  kom  ik  George  geregeld 
tegen,  zij  het  iia  brieven  of  in  het  lezingen- 
zaaltje  van  het  Huis  der  Nederlanden  in 
Pinelands.  Het  is  nooit  een  andere  George. 
Hij  bleef  degene  die  hij  was,  zeer  trouw, 
bijzoixder  belezen  en  een  tikkeltje  raadsel- 
achtig. 

De  associatie  van  George  Weideman  met 
een  glimlacheixde  vorm  van  beschouwelijk- 
heid  en  fantasierijke  verwondering  is  mij 
sinds  Windhoek  altijd  bijgebleven.  Aan  die 
reeks  van  positieve  gedachten  heeft  Tuin  van 
klip  en  vuur  (oorspronkelijk  uit  1983)  zeker 
bijgedragen. 

Laat  ik  er  vooral  geen  doekjes  om  wind- 
en.  Ik  denk,  nee  ik  weet,  dat  George  Weide- 
man  tot  de  belangrijkste,  rneest  verrijkende 
stemnxen  van  literaire  Zuid-Afrika  behoort. 
Of  dat  in  de  literaire  statistieken  bevestigd 
wordt,  interesseert  me  lxelemaal  niet.  Er  zijn 
twee  redenen  voor  mijn  mening  over  het 
werk  van  George.  De  eerste  reden  heeft  met 
de  psychologische  verdieping  van  zijn  karak- 
ters  te  maken.  Ik  ken  geen  andere  schrijver 
ixaast  Simon  Vestdijk  en  Hernxann  Hesse  die 
zo  indriixgend,  zo  schrijnend  waar  over 
ontluikende  liefdesgevoelens,  over  de  nxacht 
van  eros  geschreven  heeft  als  George  Weide- 
nxan.  Ik  zal  waarlijk  niet  de  enige  lezer  zijn 
die  tijdens  het  lezen  van  de  verhalen  van 
Tuin  van  klip  en  vuur  opeens  bemerkte  dat 
zijn/haar  eigen  verhaal  over  het  gelezen 
verhaal  schoof  en  dat  je  daarnxee  in  een 
tussenwereld  belandde  die  zowel  het  hier  en 

nu  als  de  dimensies  van  de  droom  omvatte. 
Het  zijn  bepaald  niet  de  minste  schrijvers 
die  je  betrappen  bij  je  neiging  om  zelf  de 
verdere  invulling  van  het  verhaal  voor  je 
rekening  te  nemen.  Verlangen  en  schaamte 
zijn  twee  emoties  die  de  verteller  George 
Weideman  in  de  lezer  tot  leven  laat  komen. 
Dat  is  op  zich  al  knap,  maar  er  komt  nog  iets 
bij.  George  Weideman  schrijft  niet  alleen 
verhalen  en  romans  over  de  ingewikkeld- 
heid  van  de  menselijke  geest  en  over  de 
vervreemding  binnen  wat  er  met  jou  ge- 
beurt  in  relatie  tot  de  andere  rnens.  Hij 
schrijft  ook  over  de  reeds  bestaande  verha- 
len  die  de  mens  door  het  hoofd  spoken.  Hij 
is  zich  sterk  bewust  van  het  gegeven  dat  de 
menselijke  ervaringen  vorm  hebben  aan- 
genomen  in  verhalen,  in  legenden,  mythen, 
sprookjes  en  familiegeschiedenissen  die  met 
alle  kracht  inwerken  op  de  manier  waarop 
de  mens  in  het  leven  staat  en  over  dat  leven 
nadenkt.  Daarin  ligt  de  reden  dat  hij  een 
nauwe  band  met  alle  elementen  heeft  die  de 
ontroerende  eenheid  in  verscheidenheid 
van  de  Zuid-Afrikaanse  aarde  uitmaken.  Hij 
is  een  mens  die  zich  zodanig  verwondert 
over  de  wereld  dat  hij  trekken  van  een  ont- 
dekkingsreiziger  begint  aan  te  nemen. 
George  Weideman  ziet  dat  Sigmund  Freud 
tot  verstrekkende  inzichten  over  de  rol  van 
de  menselijke  fantasie  is  gekomen,  maar  in 
zijn  erkenning  van  de  rol  van  de  vormende 
verbeelding  hoort  hij  toch  echt  in  het  kamp 
van  de  Jungianen  thuis.  Het  woord  'kamp'  is 
vermoedelijk  slecht  gekozen,  omdat  George 
Weideman  allesbehalve  een  kemphaan  ten 
behoeve  van  een  collectieve  zaak  is.  Hij  is 
bovenal  een  individu  dat  niet  opdringerig 
wil  zijn,  maar  niettemin  met  milde  onverzet- 
telijkheid  een  standpunt  naar  voren  brengt. 
Misschien  is  ook  het  begrip  'standpunt'  niet 


passend.  Want  waar  George  Weideman  ar- 
gumenteert,  daar  gaat  het  om  wederkerig- 
heid.  Hij  is  de  man  van  het  uitnodigende 
gesprek,  de  mens  van  uitwisselen  en  samen 
tot  kennis  en  inzicht  komen.  In  literaire  krin- 
gen  is  een  dergelijke  menselijkheid  een  zeld- 
zaam  verschijnsel. 


George  Weideman  - uit  my 
hoek  gesien 

P.J.  Haasbroek 

In  my  oudste  foto  van  'n  versameling  van 
ons  Afrikaanse  skrywers  en  digters  - by 
Maselspoort?  - staar  'n  jongman  met  'n 
woeste  bos  swart  krulhare,  baard  en  snor 
ernstig  deur  sy  bril.  Teen  1988  wys  'n  koe- 
rantfoto  dieselfde  man,  toe  sonder  baard, 
langs  my  by  die  Afrikaanse  Skrywersgilde  se 
kongres  in  Broederstroom.  Hierop  lyk  dit  of 
George  wil  glimlag,  of  oorweeg  hy  nog  'n 
paslike  antwoord  op  die  uitdaging  van  my 
T-hemp:  "Die  Boere  is  hier  om  te  bly"? 

Hoekom  het  ons  twee  nooit  oor  politiek 
gepraat  nie?  Ek  het  immers  toe  vermoed 
George  staan  iewers  links  van  die  middel- 
grond  in  Suid-Afrika.  Na  soveel  ontmoetings 
weet  ek  vandag  dit  is  omdat  George  so  ruirn- 
hartig  van  gees  is,  dat  hy  vir  almal  kan  plek- 
maak  in  sy  vriendekring,  selfs  vir  my.  Van 
hom  kan  met  reg  gesê  word:  George  Weide- 
man  is  'n  mense  mens. 

'n  Man  wat  so  diep  gewortel  staan  in 
hierdie  land,  soos  George,  trek  ook  onver- 
mydelik  almal  aan  wat  sy  liefde  deel.  Ons 
het  'n  behoefte  aan  sy  woorde  wat  gestalte 
gee  aan  ons  wêreld,  aan  die  klank  van  ons 

taal  in  sy  lied;  hy  help  ons  om  gedagtes  te 
vorm  oor  dinge  wat  naby  lê  én  verder  as  die 
gesigseinders. 

Ek  het  nog  selde  iemand  leer  ken  wat, 
ondanks  kniehalters  van  sig  en  siekwees,  so 
hard  soos  George  kan  werk,  en  met  soveel 
sukses.  Dit  is  omdat  hy  hierdie  stryd  so  bly- 
moedig  aangeknoop  het,  het  ek  al  gedink. 

Hy  laat  hom  deur  niks  onderkry  nie. 

Waar  George  nou  sestig  word,  kan  ons  al 
begin  bestek  opneem.  Waar  is  sy  plek?  Hy 
het  mooi  prosa  en  poësie  geskryf  in  ons  taal, 
Afrikaans.  Sy  boeke  het  vir  hom  naam  ge- 
maak.  Hy  het  letterkundige  pryse  gewen.  Ek 
het  ook  gehoor  watter  gewilde  dosent  hy  is; 
dat  sy  studente  die  grootste  waardering  vir 
hom  as  vakkundige  het.  En  nes  'n  vuur  in  'n 
koue  nag,  maak  George  se  liefde  vir  Celién 
en  sy  dogters  lig  en  warmte. 

A1  wat  ék  hierby  kan  toevoeg,  dankbaar,  is 
dat  ek  bly  is  om  George  my  vriend  te  kan 
noem. 

26  Maart  2007 


Vir  George  ... 

]oan  Kruger 

Om  jou  sestig  jaar  op  aarde  te  \der,  sal  daar 
dié  wees  wat  jou  digkuns  prys  en  ander  wat 
jou  lof  as  romanskrywer  besing.  'n  Woord  of 
twee  oor  hoorspele,  dramas,  jeug-  en  kook- 
boeke  moet  'n  mens  ook  te  wagte  wees. 

Maar  draai  so  'n  bietjie  skuins  dat  ons  jou 
van  'n  ander  kant  af  kan  bekyk.  En  laat  ons 
daardie  profiel  'n  naam  gee:  George  die 
Mentor.  Goed  en  Grieks-gewigtig.  Of  liewer 
dalk  net:  George  die  Leermeester. 


Want  daar  was  niks  eens  vaagwegs  heroïes 
omtrent  die  dag  toe  jy  sonder  jou  medewete 
my  leermeester  geword  het  nie.  Dit  was  'n 
doodgewone  warm  sonbesieskril  dag  op 
Kakamas.  Die  ergste  hitte  was  darem  al  af, 
en  daar  het  'n  koelte  gelê  op  die  kombuis- 
stoepie  onder  die  prieel.  Die  draadloos  op 
die  buitetafel  was  op  die  Afrikaanse  Diens 
van  die  Suid-Afrikaanse  Uitsaaikorporasie 
ingeskakel.  Hoe  anders?  Ons  meisiekinders 
het  gejil,  mekaar  natgegooi  uit  die  leiwater- 
voortjie,  die  hond  getreiter  en  vir  die  groot- 
mense  koffie  aangedra. 

Die  kenwysie  van  ''Ons  roep  die  jeug"  het 
gespeel  en  toe  ek  weer  hoor,  is  daar  'n  voor- 
lesing  van  'n  jong  skrywer  se  werk  aan  die 
gang.  'n  Bomplanter  (miskien  meer  as  een,  dit 
is  nou  ook  al  lank  terug,  'n  goeie  veertig  jaar 
gelede),  'n  treinbrug,  'n  innerlike  worsteling. 

"Stil  julle!"  knor  ek  vir  die  kleintjies,  maar 
hulle  verseg  en  ek  wip  my,  vat  die  draadloos 
en  gaan  sit  agter  die  huis  op  die  druiwebaan, 
knieë  opgetrek,  die  sement  warm  deur  die 
dun  katoen  van  my  huisdrarok.  Als  vrees- 
loos  gewoon.  Maar  nét  daar  gryp  jou  woor- 
de  my  en  gooi  my  anderkant  die  grense  van 
gewone  huislikheid.  Ek  raak  meegevoer, 
ontroer.  En  hoor  vir  die  eerste  keer  die  naam 
George  H.  Weideman. 

Later  daardie  jaar  lees  hulle  van  jou  ge- 
digte  voor,  weer  oor  "Ons  roep  die  jeug".  Die 
gedigte  praat  van  die  dinge  wat  ek  ken,  en 
op  'n  manier  wat  ek  weet  wáár  is.  Miskien 
vermoed  ek  dit  toe  nog  net  by  jou,  maar 
daar's  iets  van  'n  bewoënheid  oor  die  trots 
en  eenvoud  van  swaarkry  wat  ek  raakhoor 
en  wat  my  nie  onaangeraak  laat  nie.  En  dan 
is  daar  die  lekkerte  van  ons  eie  werf  se  woor- 
de  waarmee  jy  so  moeiteloos  speel:  woorde 
wat  in  jou  gedigte  die  gladheid  van  spoel- 
klippe  én  die  kantigheid  van  kwarts  kry. 

Jy  was  toe  nog  self  eintlik  nog  maar  'n 
skoolkind,  maar  die  omvang  van  jou  talent 
was  so  groot  dat  dit  my  eers  verslae  gelaat 
het,  en  toe  met  'n  sekere  verbetenheid  ook 
poësie  laat  soek  het  in  soutsloepe  en  sand- 
laagtes,  en  versmusiek  in  die  sing  van  die 
seperyter  as  ons  saans  afgeroom  het. 

Die  res  van  die  storie  ken  jy.  Hoe  jou  neef 
George,  'n  klasmaat  op  Kakamas,  jou  van  my 
bewondering  vertel  het  en  hoe  jy,  toe  reeds 
'n  hele  paar  trappe  hoër  en  student  op  Tuk- 
kies,  op  'n  dag  vir  my  'n  gawe  brief  van  aan- 
moediging  skryf  en  'n  paar  van  jou  gedigte 
insluit. 

Digbundels  was  skaars  goed  op  ons  dorp. 
Die  Kalahari,  sonder  'n  dot  en  'n  net,  was 
niks  meer  as  die  plek  waar  ons  pa's  winter- 
tyd  gaan  jag  het  nie,  en  al  boeke  wat  'n  mens 
in  daardie  jare  kon  bestel,  was  vrystories  van 
boekklubs  vir  vrouens. 

Daar  was  wel  'n  paar  horingou  uitgawes 
van  Standpunte,  vol  van  Greshoff  se  grim- 
mige  slimhede  in  die  dorpsbiblioteek.  Ge- 
noeg  om  'n  mens  honger,  dors  en  lus  te  maak. 
Maar  niks  verder  nie. 

Totdat  jou  briewe  begin  konr  het.  Mooi 
netjies  getikte  velle  papier  wat  my  deel  maak 
van  gedigte  wat  besig  was  om  tot  stand  te 
kom,  briewe  oor  die  jongste  debatte  in  die 
Afrikaanse  letterkunde,  en  jou  eie  ontdek- 
kings  oor  die  literatuur. 

Meer  nog.  Jy  stuur  Grové  se  Fyn  net  van 
die  woord  vir  my.  Vol  insigte  oor  die  wese  van 
die  letterkunde.  En  kosbaarlieid:  jou  eie 
Hondegaloppie,  wat  toe  pas  verskyn  liet.  Daar- 
mee  loop  ek  elke  Sondagmiddag  teen  die 
rooi  duin  uit  en  lees  die  gedigte  oor  en  oor 
tot  ek  hulle  van  buite  ken. 

Jy  gee  nie  om  om  te  reageer  op  my  naïewe, 
oningeligte,  onwennige  en  waarskynlik  erg 
intense  sienswyses  wat  ek  in  my  mooiste 


skoonskrif  by  die  blaaslig  van  die  Tilleylamp 
op  die  kombuistafel  in  briewe  aan  jou  for- 
muleer  nie. 

Jy  leer  rny  van  woorde  fyn  afweeg,  van 
ritme,  van  musiek. 

Jy  leer  my  om  oordeel  te  temper  en  ek- 
stase  in  bedwang  te  hou. 

Jy  leer  my  dat  enkele  woorde  ook  poësie 
kan  wees. 

En  nog  baie  meer. 

Jy  leer  my  van  die  skoonheid  van  die 
wetenskaplike  ondersoek. 

Op  'n  dag  laat  weet  jy  my  jy  laet  van  my 
gedigte  na  Standpunte  gestuur,  en  dat  een 
aanvaar  is.  Ek,  eerstejaarstudent  op  Potchef- 
stroom,  kry  die  brief  en  is  stilweg  bly,  maar 
tog  ook  'n  bietjie  liartseer,  want  ek  liet  reeds 
begin  besef:  Jy  hét  dit  nou  maar  net  nie, 
kind. 

Ek  het  toe  nooit  'n  digter  geword  nie. 

Maar  ek  laet  altyd  gehoop  dat  jy  nie  ge- 
voel  het  jou  bemoeienis  met  my  was  als 
verniet  nie,  en  dat  jou  woorde  soos  stofdrup- 
peis  in  die  droë  grond  weggesink  het  nie. 

Want  in  die  joernalistiek,  het  ek  so  metter- 
tyd  uitgevind,  kon  ek  jou  skryflesse  en  jou 
lewenslesse  net  so  goed  gebruik. 

Daar  was  iets  in  jou  trots  op  eenvoudige 
mense  wat  my  my  erfenis  na  waarde  leer 
skat  het.  Daar  was  iets  van  jou  jammerhar- 
tiglieid  en  jou  sagtheid  van  oordeel,  wat  ek 
bly  was  om  deel  van  my  lewensinstelling  te 
maak.  Jou  wesenlike  respek  vir  als  in  die 
lewe  liet  vir  my  'n  rigtinggewer  gebly.  Re- 
spek  vir  die  waarheid  omtrent  dinge.  Respek 
vir  die  geringstes.  Respek  vir  die  mag  van 
die  woord. 

En  die  lesse  oor  die  poësie  liet  tog,  so  glo 
ek,  ook  die  joernalistiek  ingesluit.  Die  oor- 
weeg  van  woorde,  die  soek  na  ritme,  die 
sorvuldige  skaaf  aan  elke  sin,  elke  paragraaf. 

Ons  het  mekaar  in  die  jare  tussenin  nie 
baie  gesien  nie.  Celién  het  deel  van  jou  lewe 
geword  en  dit  was  vir  my  goed  om  te  sien 
hoe  gelukkig  julle  saam  is.  Ons  het,  meestal 
onbeplan,  tog  in  mekaar  bly  vasloop.  Soms 
by  skrywersgeleentheide.  Soms  vir  kort 
kuiers.  Kere  dat  jy  met  hoë  pryse  vereer  is. 
Pretoria.  Potchefstroom.  Johannesburg.  Wind- 
hoek.  Bloemfontein.  Kaapstad.  Maar  nooit  in 
die  Noordweste  nie. 

Soos  destyds,  met  my  oor  teen  die  dra- 
radio'tjie  daar  op  die  druiwebaan,  het  ek  jou 
digbundels  en  boeke  gelees  asof  hulle  nét 
met  my  praat.  Party  het  ek  in  Johannesburg 
gelees,  ander  op  Paternoster,  die  meeste 
tydens  vakansietye  op  Kakamas,  voete  in  die 
koel  troebel  water  van  die  grooWoor,  die 
gekneusde  soet  van  die  balderjan  in  die  lug. 
En  soms  gewens  jy  kom  met  die  afdraaipad 
uit  die  grootpad  uit  skielik  daar  by  ons  huis 
aan  dat  ek  vir  jou  kan  sê  hoe  goed  jou  ge- 
digte  is. 

Van  almal  is  daar  een  bundel  wat  sy  eie 
plek  gekies  het  om  gelees  te  word.  Die  bun- 
del  wat  my  steeds  die  naaste  aan  die  hart  lê: 
'n  Staníng  onder  sterre.  Hom  het  ek  gelees  en 
herlees  in  die  tyd  toe  ek  as  tydskrifredakteur 
in  Hyde  Park  in  Johannesburg  gewerk  het. 
Daar  het  drie  digbundels  op  my  rak  gestaan. 
'n  Dikke  wat  al  W.B.  Yeats  se  versamelde 
gedigte  ingesluit  het.  En  twee  dunneres: 
Baudelaire  se  Les  Fleurs  du  Mal,  jou  eie  'n 
Staning  onder  sterre.  My  oggendritueel  het 
bestaan  uit  kers  aansteek  en  een  gedig  lees. 
Die  boek  waarom  my  hand  meestal  gevou 
het,  was  die  een  wat  my  die  staning  onder 
die  sterre  met  jou  laat  deel  het.  Dikwels  met 
ontroering. 

Mits  dese  dan,  wil  ek  vir  jou  dankie  sê  vir 
jou  leermeesterskap  wat  oor  soveel  jare  kom 
en  vir  die  vreugde  wat  jou  talent  my  gegee 


het.  Ek  moes  dit  eintlik  al  laixkal  vir  jou  gesê 
het.  En  hierdie  stukkie  is  nou  ook  maar  'n 
baie  lomp  manier  van  dankie  sê.  Ek  sou  lie- 
wers  vir  jou  'n  goue  klont  goue  boomgom, 
hard  soos  amber  buite-om,  maar  soet  en  lope- 
rig  binne,  uit  die  veld  saamgebring  het.  En  dit 
iewers  op  'n  songebakte  werf  in  die  Noord- 
weste  vir  jou  gegee  het.  Met  hande  wat  vaag- 
weg  na  die  grootvoor  se  soet  kruie  ruik. 

Dit  sou  alles  gesê  het. 


George  lééf  die  lewe! 

Ceiién  Weideman 

Dat  George  op  2 Julie  1947  die  eerste  lewens- 
lig  in  'n  spaarkamer  te  Cradock  moes  sien, 
laoort  so.  Hy  was  toe  al  'n  anderster  knapie, 
die  lewe  het  dit  toe  nog  net  nie  geweet  nie. 

Dit  was  ousus  Marietjie,  boet  Hennie,  sus 
Fesia  en  nou  laatlam-hy  in  die  huishouding. 
Eers  was  dit  popspeel  met  hom,  maar  so  by 
twee,  drie  liet  juffrou  Fesia  in  haar  eenman- 
skool  vir  hom  leer  lees,  skryf  en  tel.  Wiskun- 
de  met  die  almanak  was  vir  hom  'n  wonder- 
hulpmiddel,  want  was  dit  nie  die  formidabe- 
le  reëlmatigheid  van  getalle  wat  toe  al  in  sy 
koppie  gedraai  en  gewoel  het  nie  ...?  Maar 
sku  sê  hy  was  hy,  weggekruip  vir  alle  mense 
wat  die  werf  betree  het.  Waar?  Dáár  waar 
mens  nie  gesteur  mag  word  nie  - op  Koos 
met  'n  vrag  Popular  Mechanics  (Pa  Floors  was 
'n  vaste  intekenaar).  Almal  kon  maar  soek  en 
roep  (en  die  rivier  was  naby  ...).  Later  word 
hy  ook  bang  vir  antwoord  en  dan  los  hy 
hulle  maar  met  hulle  se  geroep. 

Hulle  het  baie  gery  en  hy  het  sy  eie  regi- 
strasienommergids  van  dorpe  gehad  - alles 


94 


Ensovoort:  iaarganc  1 1,  nommer  1,  2007 


uit  die  kop  geken.  Nou  nog  kan  hy  enige  kar 
plaas  as  ons  vier  iewers  heen  ry.  En  voetbal 
gespeel  met  sy  lieflinghond  - die  hond  met 
'n  klip  en  George  met  'n  opgeblaaste  bees- 
blaas,  poorte  deur  die  lusernland.  A1  die 
spelers  had  mensname.  Uit  die  telefoongids 
is  die  spanne  opgestel:  Granaatboskolk  by- 
voorbeeld  teen  Kenhardt.  Als  eg. 

Hulle  het  ook  'n  plaaslewe  geken  en  hy 
moes  die  bok  agter  in  die  karretjie  beheer 
terwyl  die  frilblaartjie-skoubord  op  die  pas- 
sasier  se  skoot  gehou  word.  Ek  is  seker  dat 
bok  'n  smaaklike  paar  proetjies  geneem  het, 
want  die  Weidemans  kan  kuier  en  gesels  . . . 

Die  "Yellow  Canaries"  (want  dit  was  'n 
musikale  gesin)  het  menigmaal  so  woes  om 
die  hoeke  gekom  dat  hy  en  Fesia  een  dag 
letterlik  aan  die  deur  bly  hang  het,  maar  pa 
Floors  ry  . . . 

'n  Wonderlike  ryk  gesin.  Altyd  besig. 
Altyd  kreatief.  Ma  Johanna  kon  kumkwat- 
konfyt  kook  dat  jy  deur  hulle  én  die  bottel 
kyk;  kon  met  plat  klippe  vir  die  sementpop 
haar  sleep  uitlê;  met  ander  mense  se  ge- 
breekte  kombuis-erdeware  'n  ou  beker  toe- 
dek  dat  hy  met  unieke  blomme  en  agter- 
grond  'n  blomhouer  kon  wees.  En  stories 
vertel.  En  saamkuier  die  nag  in.  Hoeveel 
armer  sou  ek  gewees  het  as  George  nie  vir 
hom  hierdie  tikvingers  as  "'n  stukkie  vleis" 
(op  Namakwalandse  manier  gesê)  gekies  het 
nie? 

Waar  pas  ek  in?  Hy  besluit  om  op  die  kleine 
Fraserburg-dorpie  sy  eerste  onderwyspos 
aan  te  durf.  Ons  standerd  neges  stap  die 
biblioteek  binne.  Toe  ek  opkyk  in  die  oë  van 
ons  nuwe  Afrikaans-meneer  het  ek  geweet  - 
hier's  my  lewensmaat.  En  hy?  Sprokiesver- 
haal?  Hy  gaan  alleen  na  twee  jaar  se  ma- 
triekafskeide  ... 


Ek  (so  sé  hulle)  was  voorgetrek  en  uit- 
blinkkind,  maar  hierdie  was  'n  lewenstroef. 
En  s hame,  daar  het  Meneer  nie  blyplek  vir 
die  laaste  onderwysersnaweek  nie.  Wie  an- 
ders  kon  haar  dan  nou  meer  ontferm  as  ma 
Mollie  (van  Spinnekopkraal).  Nee,  Meneer 
kan  met  liefde  (!)  die  naweek  plaas  toe  kom 
voor  hy  met  vakansie  vertrek.  Wat  'n  wyse 
ma!  Die  Saterdag  moes  ons  twee  vir  my 
broer,  Elias,  koffie  en  iets  te  ete  na  die  onder- 
ste  land  neem  waar  hy  lusern  aan  't  sny  was. 
En  net  daar  ... 

Meneer  vat  my  hand  by  die  rivier  en  sorg 
dat  ek  klip  vir  klip  kan  oor  oor  die  lopende 
stroompie  ... 

Dit  was  die  begin.  Ma  Mollie  sou  later  vir 
hom  'n  Chev  Kommando  en  nog  later  'n 
Chev  Constantia  gee  - uit  die  boks.  Sy  was 
vir  hom  net  so  hef  soos  vir  my  en  hy  sou  vir 
my  net  so  bederf  soos  sy!  Waarvoor  beter 
kon  ek  in  die  lewe  vra? 

En  nou  stap  ons  saam  - 37  jaar.  Hy't  my 
alles  geleer.  Van  "facials"  tot  waar/wat  ek 
vandag  is:  basiese  juffrou  met,  volgens  hom, 
daagliks  ontwakende  talente.  Ja,  ek  sou  beslis 
vaal  en  dor  gebly  het  as  hy  nie  die  reënboog 
se  kleure  vir  my  gewys  en  daagliks  begin 
meng  het  xiie.  Daar  is  nie  iets  wat  ek  kort  nie 
- rokke  vir  elke  okkasie  met  skoentjies  in 
pienk  eir  geel  en  groen;  alle  klipkleure  vir  die 
nek/ore/vingers;  'n  pienk  kunstenaarshuis 
(met  gaatjies  vir  Nel-  en  Weideinan-boere- 
junk  plus  elke  bygekoopte  ding  deur  ons  eie 
gevoeleirthede);  'it  huisie-op-stelte,  soos  wat 
ek  so  graag  wou  hê,  by  die  see. 

Maar  die  belangrikste  is  die  hope  liefde 
eir  geluk  eiT  meiTswees  (baksgewys  geskep) 
wat  ek  elke  dag  in  ons  samesyn  vind.  Eit 
waar  ek  soms  "kwaai"  is  met  Melita  en  Si- 
obhan,  vind  hy  die  wysste  weg  wat  alles 
neutraliseer,  laat  lyk  asof  dit  sommer  tjoef- 

tjaf  reg  was  - en  nou  ook  is!  Hy's  'n  pa  waar- 
voor  hulle  ver  sal  moet  stap  om  nog  so  een 
te  kry,  ás  hulle  hom  vind. 

Sy  skrywery?  Snaaks  - eers  was  ek  vreeslik 
opgewonde  oor  die  nuwe  boek  en  het  maar 
rustig  gewag  vir  die  verskyning  en  dan  da- 
werend-verleë-beskeie  glasies  hoog  gehou 
op  hierdie  eenheid  van  saamgevoegde 
woorde  en  papiere.  Maar  soos  die  jare  ge- 
kom  het,  het  hy  rny  meer  en  meer  betrek: 
Ounooi,  kyk  na  dit  of  dat;  Ounooi  wat  dink 
jy  hiervan?  Wát?  Leek  lewer  kommentaar? 
Tog,  sê  hy  (na  Verskombuis ):  ek  is  pynlik 
deeglik  en  skerp!  Ek  sien  myself  nie  so  nie. 
Ek  vat  eers  die  potlood  en  maak  fyn  vraag- 
tekens,  maar  soos  die  tyd  tik,  word  die  pot- 
lood  stomper  en  die  taal  (deesdae)  erg  kras. 
Miskien  sal  NALN  of  dele  van  manuskripte 
hierbo  in  die  studeerkamer  stamel  oor 
woordgebruik.  Dit  het  'n  beskermingsmega- 
nisme  geword.  Ek  geniet  glad  nie  die  finale 
vorm  van  die  boek  nie  (kan  die  inhoud  nie 
eens  regtig  weergee  nie),  maar  Koos  se  blou 
oë  het  darem  nie  later  verbruin  nie!  En  oor 
alle  vreemde  woorde/gebruike  hang  'n  "kyk 
weer".  Blykbaar  is  dit  vir  hom  van  waarde. 

As  skrywerseggenoot  is  ek  vol  bewonde- 
ring  vir  die  dagtaakmens  wat  ook  soveel 
boeke  in  soveel  genres  maak  - boeke  wat 
blykbaar  almal  werk!  Hy  kla  nooit,  hy  gaan 
net  aan  en  aan.  Ek  kan  hom  dit  nie  nadoen 
nie  - ek  kan  net  daarmee  saamleef  en  vir 
almal  sê:  hy's  my  leefvoorbeeld! 

Vir  George  sê  ek:  Dolsie,  ek  wil  my  lewe 
nie  oorhê  nie,  behalwe  as  dit  alles  weer  nét 
so  saam  met  jou  kan  wees.  Met  hierdie  by- 
drae  het  ek  ook  maar  net  hier  en  daar  in  jou 
lewe,  en  in  ons  s'n,  ingehop. 

Want  as  iets  of  iemand  'n  rnens  se  lewe  so 
totaal  vul,  kan  jy  dit  mos  nie  weergee  nie. 


Dad  is  60  en  hy  is  myne  alleen 

Siobhan  Weideman 

Ek  bewonder  my  pa  in  vele  opsigte:  sy  rnoed; 
sy  vennoë  om  elke  dag  dieselfde  te  wees 
(sonder  onnodige  nukke  en  vrae  oor  "hoe- 
kom  mens  leef ");  sy  volle  aanvaarding  van 
alles  wat  oor  sy  lewenspad  kom;  die  feit  dat 
hy  elke  Kapenaar  ore  kan  aansit  as  dit  by 
rigting  kom,  al  kan  hy  al  vir  hoeveel  jaar  nie 
meer  motor  bestuur  nie;  sy  (algemene)  ken- 
nis;  dat  hy  sy  sê  sê.  As  ek  in  sy  situasie  was, 
sou  ek  verseker  lankal  gekla  en  vrae  gevra 
het. 

As  ek  in  Bloemfontein  'n  foonoproep  van 
hom  kry,  is  my  hele  dag  opgehelder. 

Net  hy  weet  hoe  om  'n  grondboontjiebot- 
ter-toebroodjie  met  kaas  te  maak  - ek  sal  dit 
tussen  'n  klomp  ander  uitken!  Net  hy  weet 
ook  wat  belangrik  is  op  'n  Saterdag  - die 
rugby!  Net  hy  kan  my  opstelie  deurgaan  en 
eerlike  kommentaar  lewer.  Ek  vra  niemand 
anders  nie.  Maar  ons  debatte  oor  kwessies  is 
vir  my  die  héél  lekkerste! 

Van  babatyd  af  loop  hy  al  'n  pad  saam 
met  my. 

'n  Baie  spesiale  pad:  Strandfontein  se 
sandkastele-bou;  rooi  klippe  soek;  saam 
swem  en  branders  spring;  ontbyt  maak  vir 
almal;  lees  langs  my  bed;  abba;  saam  fliek; 
saam  kerk  toe  gaan;  in  die  geel  Volla  se  dog- 
boks  ry  en  my  koppie  vryf  sodat  hy  moet 
voel  hoe  warm  dit  is,  want  ek  voel  skielik  (!) 
nie  lekker  nie  ...  (nie  Blommeland  toe  gaan 
nie,  maar  by  Pappa  bly,  het  my  kop  gewerk 
...!);  blomme  op  die  lughawe;  'n  hand  van 
ondersteuning  tydens  eksamens;  ja,  altyd  by 
my  drama-eksamens  - ek  wou  niemand 
anders  daar  hê  nie;  saam  fliek;  saam  braai 
(van  kruiwa-braai  tot  egte  braai);  saam  Scrab- 

ble  speel;  saam  rugby  kyk;  saam  Woordfees 
toe;  saam  KKNK. 

Ek  leer  elke  dag  iets  nuut  by  Pa,  iets  nuut 
wat  ek  nodig  het  om  my  deur  die  lewe  te 
dra.  Pa  stoot  al  Pa  se  harde  werk  in  my  in 
sodat  ek  kan  studeer.  Ek  sien  dit  raak,  ek  is 
opreg  dankbaar  daarvoor.  As  ek  oor  Pa  praat, 
praat  ek  net  goeie  dinge.  Ek  kan  nie  help  om 
met  Pa  te  spog  nie. 

Die  18  jaar  van  Dad  se  bydrae  in  my  lewe 
(en  die  jare  wat  nog  kom)  is  vir  my  alles.  Baie 
geluk  met  Dad  se  60.  Ek  is  baie  trots  op  jou, 
Dad!  Jy  is  myne  en  myne  alleen! 


Woorde  soos  reën 

Annalise  Wiid 

Daar  leef  'n  onuitwisbare  prentjie  in  my  kop: 
George  wat  effens  vooroor  sy  gedigte  sit  en 
voorlees.  Sy  stem  sag,  byna  ingetoë.  Voor 
hom  sit  'n  roerlose  gehoortjie  van  seker  so 
sestig  stuks.  Party  op  opslaan-piekniekstoele, 
ander  sommer  op  komberse  op  die  groen 
kweek  onder  die  peperboom.  Agter  hulle  sak 
die  son  tussen  die  klippe  terwyl  'n  aand- 
windjie  in  die  populierbos  handeklap. 

Applous,  dames  en  here,  vir  die  digter  en 
sy  werk!  Toe  ons  klaar  geperform  het,  skree  'n 
vrou:  "Nee,  magtag,  julle  kan  nie  nou  ophou 
nie,  ek  het  al  die  pad  van  Port  Nolloth  af 
gery  vir  hierdie  showl" 

Ons  verhoog  was  die  ou  opstal  se  stoep. 
Met  'n  mooi  rietskerm  teen  die  koeligheid. 
Op  'n  bergplaas  buite  Kamieskroon.  En 
George  spreek  Kamieskroon  anders  uit  as 
ons  stadsmense.  Want  hy  ken  daai  geweste. 
Ek  het  onderneem  om  vir  die  program 


van  sy  gedigte  te  toonset.  Onder  meer  "Son- 
der  jou  is  my  dae  leeg".  Die  wysie  het  in  my 
oopgegaan  een  naweek  op  Brandvlei  in  die 
diep  hart  van  die  Boesmanland.  Daar,  in  die 
wye,  droë  ooptes  ervaar  ek  aan  my  vel  die 
klag  van: 

Sonder  jou  is  my  dae  leeg,  word  die  maande 
oorslaanjare,  wanneer  die  reën  wegbly 
en  die  noordewind  tam  is 
en  die  fyngras  nouliks  roer. . . 

Tot  daar  onverwags  'n  sagte  deurdringreën 
uitsak,  vir  dae,  dae  aanmekaar. 

nog  een  keer  wil  ek  in  die  nat  gras  snuif: 
wil  ek  voel  hoe  die  reën  oor  my  stuif. 

En  net  daar  kom  lê  George  Weideman  se 
woorde  saggies  in  my  mond  soos  reën. 

En  begin  ek  dit  sing,  bly  en  beskeie. 
Vanaand  voel  ek  egter  meer  na  stilbly  as 
na  sing.  Ek  lees  vanmiddag  weer  in  sy  Uit 
hierdie  grys  verblyf-bundel  van  1987.  Die  ge- 
dig  "Dean"  tref  my  soos  'n  donderslag: 
verkiesliker  bo  mites  en  nostalgie 
of  die  langsaamheid  van  leukemie 
is  die  snel,  grys  dood. 

Hoekom  het  hy  dit  geskryf?  Hoekom  het  dit 
hom  ingehaal? 
ek  sou  bloot 

soos  'n  coke-blik  in  wou  knak 

was  tog  sy  hartsversugting. 

Hoe  sal  mens  weet?  Die  wind  in  die  po- 
pulierbos  waai  waar  hy  wil. 

Maar  die  sagte  stem,  wat  so  ingetoë  reën- 
woorde  maak,  bly  onuitwisbaar. 

En  om  sy  oë  kreukel,  na  alles,  steeds  kraai- 
spoortjies  tevredenheid. 

Somerset-Wes,  Mei  2007 


In  gesprek  met  George  Weideman1 

Abraham  H.  de  Vries 


De  Vries:  Ons  gas  vandeesweek  is  vir  die  luisteraars  na  Afrikaans  Stereo  bekend  as 
die  man  wat  in  Versalbum  die  gedigte  waarvoor  Daniel  Hugo  nie  kans  sien  nie, 
op  'n  rustige  manier  verstaanbaar  maak  vir  almal.  G'n  wonder  nie:  hy  is  self  die 
skrywer  van  vyf  digbundels,  onder  meer  Hoera  hoera  die  ysman,  Klein  manifes 
van  'n  reisiger  en  Uit  hierdie  grys  verblyf,  asmede  twee  bundels  kortverhale,  eers 
Tuin  van  klip  en  vuur  en  toe  Die  donker  melk  van  daeraad  wat  verlede  jaar 


verskyn  het.  Boonop  is  hy  'n  jeugromanskrywer  van  formaat.  Sy  stu- 
dente  en  kollegas  by  die  Technikon  Skiereiland  waar  hy  Afrikaans  doseer, 
ken  hom  as  die  kleurryke,  altyd  haastige  doktor  Weideman  met  sy  hoes- 
tende,  proestende  blou  Volla  wat  glo  met  aanmoediging  van  sy  vrou, 
Celién,  vanjaar  omgetower  is  tot  'n  doeksaglopende  geel  Volla.  George 
Weideman,  welkom  hier  by  ons. 


1 Uitgesaai  op  11  April  1994 
op  die  destydse  Afrikaans 
Stereo  en  met  die  vriende- 
like  vergunnig  van  die 
SAUK  Klankargief  getran- 
skribeer  deur  Martjie  Bos- 
man. 


Weideman:  Dankie,  Braam.  Ek  weet  nou  nie  of  die  Volla  so  doeksag  loop  soos 
jy  sê  nie  - ek  dink  hy  het  maar  nog  sy  ou  skete  en  kwale. 

De  Vries:  Ek  lees  in  jou  Uit  hierdie grys  verblyf  die  volgende,  wat  vir  my  taamlik 
outobiografies  klink: 


die  dorpsheid  van  die  dorpe  waar  pa 
vooruitgehaas  het,  ons  hinkepinkend  agterna 
op  soek  na  spykers,  tou  of  enigiets 


waarmee  jy  berge  kan  versit.  pa  kón, 
as  pa  net  wou.  soos  die  konyne  uit  die  keil. 
hoe't  die  markplein  nie  gedawer  nie! 

ek  dink  aan  hoe  ons  rondgeknutsel  het:  vate 

hier  gekuip,  lateie  daar  gemaak,  delphiniums  soos  pasgebore 

babas  toegedraai  en  rondgesmous  in  kimberley. 


Nou,  in  'n  lesing  wat  jy  in  1990  in  die  biblioteek  in  BellviUe  gegee  het,  lees  ek: 
"Ek  is  van  kleinstyd  af  maar  potsierlik  en  omdat  my  ouers  sigeuners  was,  het 
ek  dit  sterk  oorweeg  om  in  'n  sirkus  te  gaan  werk."  Ook  elders  praat  jy  van  jou 
sigeurnerpa  en  jou  sigeurnerma.  By  'n  sirkus  het  jy  toe  nie  uitgekom  nie.  George, 
vertel! 

Weideman:  ja,  wel,  Braam,  ek  is  nie  so  seker  nie,  dalk  het  ek  by  'n  hele  paar  sirkusse 
uitgekom  (lag)  as  'n  mens  soms  met  'n  ander  oog  na  die  akademie  kyk!  Dit 
hang  af  aan  watter  kant  van  die  kateder  jy  sou  staan,  argumentshalwe,  maar  ja, 
ek  wou  seker  ...  wou  van  kleins  af  eintlik  onderwyser  word,  dink  ek.  Maar 
daardie  gedagte  het  nou  maar  eers  later  bestendig  geword. 

De  Vries:  Jou  pa  was  onderwyser? 

Weideman:  My  pa  was  onderwyser,  ja,  maar  eintlik  was  hy  'n  sigeuner,  nê?  Ek  het 
netnou  gesê,  of  jy  het  netnou  gepraat  van  die  geel  Volla.  Nou  toe  my  pa  in  1939 
...  het  hulle  nou  uit  die  destydse  protektoraat  Botswana  verhuis.  Hy  was  toe 
tydelik  . . . was  hy  onderwyser  daar  by  Ghanzi.  En  toe  hulle  nou  Cradock  toe 
verhuis,  het  hy  met  so  'n  1936-Fordjie  gery.  Dit  was  ook  'n  blou  Fordjie,  jy  weet, 
so  'n  regop  dingetjie,  en  hy  het  altyd  graag  'n  geel  trui  gedra.  En  toe  hulle  nou 
op  Cradock  aankom,  het  die  mense  onmiddellik  vir  hom  'n  bynaam  uitgedink. 
Want  Pa  laet  natuurlik  gesing  en  hy  het  kore  afgerig.  Hy  was  'n  ...  hy  het  vele 
ambagte  gehad. 

De  Vries:  Jy  sê  hy  was  ook  'n  buikspreker. 

Weideman:  Hy  was  ook  'n  buikspreker,  en  so  meer,  en  toe  dink  hulle  vir  hom  die 
bynaam  uit:  die  Yellow  Canary  in  die  blue  cage  ( lag ) met  verwysing  na  die  blou 
Fordjie.  En  daarvan  ...  van  daardie  tyd  af  was  die  Weidemans  almal  einthk 
Canaries.  Nou,  ekself  is  eers  in  1947  gebore,  so  ek  dink  nie  die  bynaam  kom  uit 
tóé  nie.  Dis  hoekom  ek  vandag  nog  nie  kan  sing  nie.  Maar  my  suster  Fesia  wat 
sing,  sy  was  Klein  Canary,  en  een  van  die  gesinslede  dink  ek  was  Sweet  Canary, 
en  so  meer. 

De  Vries:  Ons  het  op  'n  keer,  het  ons  daar  by  jou  suster  se  wêreld  het  ons  rondgery. 
En  ek  kan  baie  goed  onthou  hoe  jy  gaan  soek  het  na  'n  skool  waar  jou  pa  skool- 
gehou  het.  Maar  jy  ...  dis  die  snaaksste  manier  wat  ek  nog  ooit  iemand  na  sy  pa 
gesien  soek  het. 

Weideman  (lag):  Ja,  Braam,  nee,  dit  is  waar,  van  ek  maar  kon  onthou,  het  Oupa  skool- 
gehou,  maar  sy  sigeurnerstreep,  dié  dink  ek  lê  in  hierdie  buitenissighede,  die 
ander  dinge  wat  hy  ook  gedoen  het.  Ek  meen  in  die  Protektoraat,  in  Botswana, 
was  hy  van  skutmeester  tot  begrafnisman,  alles  wat  jy  . . . wat  jy  nie  gedink  het 
jy  as  onderwyser  geleer  het  nie,  moes  jy  maar  daar  doen,  want  daar  was  nie- 
mand  anders  wat  dit  gedoen  het  nie.  Ek  dink  hy  het  sy  vele  ambagte  so  geleer. 
Dit  het  nog  altyd  vir  my  as  inspirasie  gedien  dat  hy  soveel  dinge  kon  doen. 

Nou,  as  ek  nou  gaan  kyk  het  waar  Pa  orals  skoolgehou  het,  dan  het  ek  gewoon 
gaan  kyk  of  daar  nie  êrens  'n  likkewaan  of  'n  krokodil  op  'n  klip  sit  nie. 

De  Vries:  Ja,  dit  het  jy  gedoen,  ja. 

Weideman:  Ja  (lag).  So,  dit  was  nou  so  'n  sementbeeldjie  wat  hy  graag  gemaak  het 
waar  daar  nou  ook  al  'n  groot  klip  naby  die  skool  was  of  naby  die  huis. 

De  Vries:  Dit  was  nou  sy  handtekening. 

Weideman:  Dis  sý  handtekening  of  handelsmerk  - "Kilroy  was  here".  Ja,  en  toe  ons 
nou  saam  met  julle  daar  in  Namakwaland  gereis  het,  toe  het  ons  op  Kotzes  Rust 
. . . het  ons  mos  - dit  was  my  eerste  besoek  aan  Kotzes  Rust  - en  toe  ons  om  die 
skool  kom,  jy  sal  nog  onthou,  toe  sê  ek:  "Daar  sit  Pa  se  merk  teen  die  klip." 

De  Vries:  Ek  onthou  net  daar  het  so  'n  likkewaan  gelê  met  albasters  vir  oë. 

Weideman:  Dis  reg. 

De  Vries:  En  die  enigste  wat  jy  gesê  het,  is  "Ja.  Pa  hét  hier  skoolgehou." 

Weideman:  Ja  (lag).  Nou,  ek  dink  hulle  het  vir  Oupatjie,  soos  hulle  hom  genoem  het, 
landswyd  só  geken. 

De  Vries:  Julle  het  naby  Magersfontein  gewoon. 

Weideman:  Ja. 

De  Vries:  En  dit  was  die  begin  van  'n  handel  in  plantjies? 

Weideman:  Ja,  ek  dink  nie  dit  was  die  begin  nie.  Ons  het  toe  ek  nog  heel  klein  was, 
in  Cradock,  het  ons  al  met  die  ou  Chev-bakkie  wat  my  pa  toe  gehad  het  in  die 
vyftigerjare,  het  ons  die  sogenaamde  spoorwegkamp  besoek  met  groente.  En 
ek  het  gewooniik  so  as  die  bakkie  stilhou,  dan  spring  ek  af  en  dan  tjaarts  ek 
nou  hier  af  na  die  mense  toe,  die  tannies  wat  by  die  huis  staan  en  vir  ons  in- 
wag.  Dan  vertel  ek  nou  vir  hulle  wat  het  ons  vandag  gebring,  en  dan  tjaarts  ek 
weer  terug,  op  met  die  bakkie.  Dan  gaan  sit  ek  nou  agter  en  gee  die  groente  vir 
Pa  aan.  En  hy  weeg  af.  Maar  op  Kimberley  het  Pa  besluit,  soos  dit  nou  maar  met 
'n  sigeurner  is  (lag),  om  van  groente  oor  te  slaan  na  blomme  toe.  En  toe  het  ons 
soggens  vroeg  opgestaan  - dis  seker  waar  ek  my  gewoonte  aangeleer  het  om 
vroeg  op  te  staan  - hierso  so  van  . . . ja,  lank  . . . vuilskemer,  nog  voor  halfvyf, 
dan  is  ons  op  en  dan  rol  ons  nou  plantjies  toe.  Jy  maak  koerante  nat,  jy  weet,  en 
dan  . . . die  ou  klein  saailingetjies,  dié  sit  jy  nou  maar  so  in  die  koerant,  draai  jy 
hom  toe  en  dan  word  dit  op  die  bakkie  gesit  en  dan  saamgevat  skool  toe.  En 
dan  ...  die  kinders  gooi  dit  nou  nat  en  smiddae,  dan  gaan  verkoop,  verkwansel, 
of  soos  Pa  gesê  het,  dan  gaan  smokkel  ons  die  plante. 

De  Vries  (lag):  Ja,  van  smous  tot  professor.  Jy  het  'n  veelbewoë  lewe  gehad. 

Weideman:  Ja,  wel,  ek  het  jou  gesê  in  die  akademie  smokkel  en  smous  'n  mens  ook. 
Jy's  maar  nog  altyd  'n  arhes,  op  'n  manier. 

De  Vries:  Man,  daarby  wou  ek  eintlik  uitgekom  het.  Kyk,  ek  lees  êrens  dat  jy  skryf: 

"As  'n  skrywer  deur  sy  konteks  ingesluk  word,  is  dit  poegaai."  Jy  sê:  "Afstand  hou 
is  dus  vir  my  belangrik  en  ek  gee  nie  om  om  ook  'n  bietjie  van  'n  sigeuner  te  wees 
nie."  Maar,  nou,  toevallig  weet  ek,  George,  dat  jou  studente  en  jou  kollegas  ken 
jou  juis  as  'n  intens  meelewende  mens,  iemand  wat  omgee.  Hoe  bring  jy  daai 
twee  by  melcaar?  Ek  liet  nog  nooit  gehoor  van  'n  sigeuner  wat  omgee  nie. 

Weideman:  Ek  weet  nou  nie  so  mooi  nie,  Braam.  Heel  waarskynlik  het  ek  daai  - dit 
wat  jy  gelees  het  - gesê  in  oormoed,  dalk  as  akademikus.  Nee,  ek  weet  nie,  ek 
dink  as  'n  mens  jouself  as  'n  soort  sigeuner  beskou,  dan  beteken  dit  gewoon  . . . 
Ek  het  swaar  groot  geword.  Ons  was  nooit  regtig  ryk  nie.  Die  plekke  waar  ons 
probeer  boer  het,  dit  het  nooit  uitgewerk  nie.  Die  inkomstegaarder  uit  Kimber- 
ley  het  byvoorbeeld  eenkeer  aan  my  pa  geskryf  en  onder  aan  die  inkomste- 
vorm  gevra:  "Wanneer  word  hierdie  plaas  van  u 'n  ekonomiese  eenheid?"  En 
dit  was  min  of  meer  die  trant  van  ons  lewe,  ons  bestaan.  Ons  het  maar  altyd 
gesukkel  orn  te  oorleef  en  skemas  gehad  wat  nie  uitgewerk  het  nie,  en  so  meer. 
En  ek  dink  uit  die  swaarkry  leer  'n  rnens  nogal  iets.  Jy  leer  om  dan  seker  ook,  ja, 
nou  nie  soos  'n  sigeuner  te  leef  nie,  of  dan  ten  minste  nie  soos  die  stereotipe 
wat  'n  mens  het  van  'n  sigeuner  nie,  nraar  miskien  om  bietjie  deernis  of  empa- 
tie  te  ontwikkel  vir  ander  se  swaarkry. 

De  Vries:  In  jou  Die  donker  melk  van  daeraad  is  daar  'n  hele  klomp  wat  jy  noem  ousto- 
ries  wat  jy  opgeteken  het.  Hang  die  oustoriesoekery  van  jou  saam  met  die  - om 
dit  so  te  noem  - sigeunerverblyf  van  julle?  Oral  ...  stories  wat  jy  oral  gehoor  het? 

Weideman:  Ek  dink  so,  ja.  Want  kyk,  want  as  sigeuners  het  ons  dus  landswyd  ge- 
swerf.  Ek  dink  voor  my  geboorte  al  het  my  pa-hulle  vreeslik  ver  geswerf.  Hy 
het  liedjies  opgeteken,  geweldig  baie.  Van  die  liedjies  is  al  deur  Pieter  Grobbe- 
laar  gebruik  in  sy  program  "Die  volk  as  digter".  Hy  het  onder  andere  "Die  kat 
kom  weer"  se  wysie  geskryf.  Dis  ook  in  die  ou  FAK. 

De  Vries:  Jou  pá? 

Weideman:  My  pa  het,  ja.  Ja.  Hy  en  my  ma  was  albei  intiem  betrokke  by  die  Voor- 
trekkerbeweging.  Trouens,  hulle  het  die  Voortrekkerbeweging  in  die  destydse 
Suidwes  begin,  in  die  omgewing  van  Stampriet.  En  hulle  het  toneelstukkies 
geskryf.  So,  ek  wil  amper  sê  die  hele  ding  van  skeppend  besig  wees  het  ek  nou 
maar  van  my  ouers  gekry.  En  die  oustories  het  ek  nou  maar  van  my  ma  gehoor 
van  kindsbeen  af.  Maar  ook  me  net  van  my  ma  nie,  van  ander  mense  wat  rond- 
om  ons,  jy  weet,  soos  dit  maar  met  sigeuners  gaan,  getroep  en  getrop  het.  En 
die  stories  het  in  my  bly  vassteek.  Dit  was  nou  spookstories,  goëlstories,  liegsto- 
ries,  alles  behalwe  kroegstories.  En  ek  dink  in  die  gedig  wat  jy  netnou  begin 
lees  het,  het  ek  ook  gesê  dat  my  pa  het  nie  die  vat  se  inhoud  geken  nie.  Hy  het 
geweet  hoe  om  'n  vat  te  máák.  Maar  ja,  alle  soorte  stories. 

De  Vries:  'n  Man  wat  sulke  likkewane  en  krokodille  maak,  het  nie  die  binnekant 
van  'n  vat  nodig  . . . waarskynlik  nie.  Daar  is  'n  gedig  wat  jy  opdra  aan  jou  pa. 
Daarin  staan: 

aan  pa  se  werkplaas  durf  ek  my  verstom: 
pa  floreer  as  nag  oordag  begin  kom  - 
as  hy  in  die  halflig  'n  peerboommik 

tussen  duim  en  duim  oor  die  saagvlym  stuur 
- ja,  pa  het  soos  'n  hamerkop  vergaar 
wat  vergaar  kon  word  teen  die  ouderdom: 
durf  uit  hierdie  grys  verblyf  'n  feniks  kom? 

Het  hy  nog  houtwerk  ook  gedoen? 

Weideman:  Ja,  ja-nee,  hy  was  uitstekend  met  houtwerk.  Hy  was  houtwerkonder- 
wyser.  Eintlik  het  hy  die  sogenaamde  spesiale  klas  gehad,  wat  deesdae,  dink 
ek,  aanpassingsklasse  genoem  word,  en  so  meer.  En  hy  het  houtwerk  gegee.  En 
ek  meen  hy  kon  nie  by  'n  boom  of  'n  stompie  verbystap  nie.  My  ma  ook  nie,  of 
dit  nou  'n  optelstompie  is  wat  in  die  rivier  ...  'n  dryfhoutjie  wat  daar  uitgespoel 
het  en  of  dit  nou  'n  rnooi  boomstomp  was.  Pa  het  hom  bekyk,  hy't  hom  gekyk 
omdat  hy  geweet  het  hy  sien  iets  daarin.  Ek  self  het  ongelukkig  dit  nie  by  Pa 
geërf  nie.  Ek  kan  nie  met  hout  werk  nie,  ek  kan  trouens  nie  met  'n  béitel  werk 
nie.  Ek  kan  nie  'n  skroef  indraai  nie! 

De  Vries:  Ja,  maar  nou't  ons  lang  pad  gepraat  en  nou't  ons  weggekom  van  wat  ek 
eintlik  gevra  het,  netnou  al.  En  dit  is  jou  manier  van  werk  met  studente,  George, 
is  op  'n  heel  besondere  mairier.  Die  studente  het  'n  heel  besondere  aanvoeling  vir 
wat  jy  wil  doen  met  hulle  en  hulle  hardloop  'n  hele  lang  pad  agter  jou  aan. 

Weideman:  Braarn,  ek  weet  nie  daarvan  nie,  maar  dalk  het  dit  iets  daarmee  te  doen 
dat  Pa  'n  onderwyser  was  en  ek  in  'n  huis,  in  'n  familie  grootgeword  het  van  . . . 
kom  ons  sê  nou  maar  sigeuneragtige  onderwysers  wat  toertjies  kon  uithaal,  jy 
weet,  allerhande  dinge  uit  die  lioed  kon  haal  om  eintlik  onderwys  op  'n  ander 
manier  tuis  te  bring.  Ek  rneen,  Pa  wás  so,  hy  het  nie  op  die  gewone  manier 
skoolgehou  nie.  En  dit,  sy  buiksprekery,  sy  toorkunsies  ...  Ja,  dáárvan  moet  ek 
jou  nog  vertel.  Ek  diirk  ek  was  so  elf  jaar  oud,  toe  sê  Pa:  "Jy  moet  nou  'n  slag 
begin  om  hierdie  sigeunerstaf  oor  te  neem.  Nou,  ons  gaan  nou  Kimberley  se 
stadsaal  toe,  en  jy  gaan  nou  toorkunsies  leer.  Ons  gaan  nou  'n  konsert  hê.  Dis 
waar,  Braam,  dis  nie  stories  nie. 

En  ek  leer  toe  van  dié  goëlkunsies  aan,  die  oëverblindery.  Ek  is  toe  professor 
Finsen,  of  so  iets.  Dis  'n  naam  wat  ek  self  uitgedink  het.  Snorretjie  en  al.  Maar 
die  snor  is  toe  natuurlik  vasgeplak.  Tree  die  aand  op,  die  eerste  twee  kunsies 
werk  pragtig.  En  die  saal  dawer.  En  daar  was  'n  pousetjie  en  na  die  pouse  moet 
ek  weer  optree.  En  daar  val  professor  Finsen  se  snor  af.  Ek  is  net  daar  van  die 
verhoog  af:  einde  van  my  loopbaan  as  kulkunstenaar! 

Maar  toe  het  Pa  en  ek  al  weer  iets  anders  uitgedink,  toe  het  ons  weer  nuwe 
skemas  begin  ontdek  (lag).  Om  die  lewe  interessant  te  maak  ... 

De  Vries:  Ons  gas  vanaand  was  die  sigeuner,  toorkunstenaar,  dosent,  skrywer,  digter, 
George  Weideman.  Baie  dankie,  George. 


George  Weideman  en  sy  mense  - Melita  Weideman 


Ai,  Naan  - ek  is  Fraserburg  se  Afrikaans-onderwyser,  maar  eintlik 


soek  ek  die  dogter  van  Spinnekopkraal  se  aandag  ... 


Al  gemeenskaplikheid  met  jou  ou  vrind  is  dat  ek 


die  regte  Elvis-eendstert  looks  het. 


Die  vierde,  maar  toe  stewige  Yellow  Canary. 


Pa  Floors  en  ma  Johanna  in  hul  silwer  jare,  maar  nog 
volstoom  met  vele  bedrywighede. 


Pa  Floors  en  sy  jonger  broer  tydens  'n 
sangfees  op  Beaufort-Wes.  Sie  - die  vroue 
se  knieë  het  seker  geswig. 


Die  Weidemans  is  denkende  en  kreatiewe  wesens.  Ma  Johanna  vou  haar  arms  maar 
kortstondig,  want  haar  hande  was  altyd  besig  om  te  gee  - van  kos  tot  gesels  en  als  wat 
'n  ma  moet  wees,  was  sy. 


Die  Weidemans  lewe  voluit  vir  almal.  Amper  ironies  dat  pa  Floors  die  garage  so 
sorgvuldig  toesluit,  terwyl  sy  lewe  totaal  oop  vir  sy  kinders  was.  Hy's  onderwyser  en 
timmerman  - te  veel  talente  vir  een  lewe. 


Ons  ore  lyk  nie  eenders  nie,  maar  vir  jou, 
Toontjies,  is  ek  skrefies-oë  lief. 


Fesia  - my  musieksussie  wat  vir  my  so 


mooi  skoolgehou  het. 


George  se  geboortehuis  - ook  nie  agter 
elke  bos  of  hoek  te  sien  nie. 


Hennie  - my  ouboet  en  enigste  broer  by 
wie  ek  baie  kon  afkyk  oor  die  lewe. 


Marietjie  - die  doktersuster  wat  baie 
eienskappe  van  George  gehad  het. 


George,  sy  ouers,  broer  en  susters  op  Onseepkans. 
Hy  was  toe  al  'n  hunk,  dink  ek. 


George,  Celién,  Melita  en  Siobhan.  Die  dooprok  word  vir 
hierdie  vierde  geslag  uit  die  Nel-familie  gebruik. 


George  vat  hier  die  nuutste  genre  aan,  naamlik  kook-saam-met-poësie. 
Marie  sorg  vir  klassieke  meelsloopklere  vir  Verskombuis. 


vir  george  op  sestig 

hans  du  plessis 


liewe  george 
ek  plant  vir  jou 
op  hierdie  heilige 
wit  jaartse 
'n  wingerdjie 
woorde 
sonder  tekens 
soos  antjie 
want  ons 
sien  ewe  sleg 
die  sinlose  punt 
en  ek  weet 
dat  jy  self 
die  grootwoord 
se  sin 

tussen  blom 

en  sand 

en  son 

sal soek 

ons  klink  mos 

soos  wilde  wolwe 

wat  woordeloos 

tussen  koker  en  klip 

vir  veertig  jaar 

al  sin  maak 

vir  mekaar 

ons  sal 

op  ons  oudag 
krom  en  skeef 
woord-woord 
speel 

omdat  spel 
vir  ons 
die  wel 
én  die  wee  is 
en  al raak 
ons  dalk 
van  ons  sinne  af 
miskien  kan 
ons  woorde 
eendag 
sin  maak 
vir  jan  en 
weideman 

Haikoe 

Vir  George  Weideman 
Daniel  Hugo 


God  rangskik  versreëls 
oor  die  vlakte  - ry  op  ry 
lê  inkblou  berge 

Gedig 

Vir  George 

Leonard  Koza 


George  Weideman, 

wyse  skrywer  van  die  wye  wêreld, 

kenner  van  die  dapper  Namakwa-kêrel, 

liefhebber  van  die  tradisie  van  die  San, 

met  die  Afrika-gees 

wat  deur  sy  are  vloei 

het  hy  met  Afrikaans 

'n  stop  gesit  op  die  bloei 

van  die  moedertaal 

wat  die  volk  van  ver  kom  haal. 

Laat  ons  Afrikaans  sing  en  praat 
met  liefde  en  vrede  sonder  haat. 

Liewe  George 

Trienke  Laurie 


Ek  stuur  vir  jou  'n  brief; 

dit  het  geen  posseël  op, 

maar  dit  moet  gaan  na  Sutterland 

waarvoor  jou  hart  so  brand  - 

daar  by  die  helder  sterre  en  by  skaap. 

Op  skoensoolblaar  is  dit  geskryf 
en  windverwaai  vol  stof. 

Dit  geur  na  veld, 
na  ghaap  en  heuningbos 
en  is  so  'n  bietjie  nageaap. 

Lees  jy  dit,  hoor  jy  'n  optog  kriek: 

tjello  tjellien,  en  kwaak  en  kwak 

en  die  spul  wil  jou  vermaak, 

maar  nes  jy  dink  jy  vat  als  mooi  vas 

het  hulle  met  die  jakkalse  'n  ander  draai  gegooi. 

So  bly  ook  jou  woorde  my  bedrieg 

soos  skoenlappers  dwars  gesny  uit  hout 

net  hulle  word  omgetoor  tot  blarevlinders 

wat  in  jou  brein  bly  tol  en  vlieg. 

So  sluit  ek  nou  my  brief  aan  jou 
en  sê:  Ek  het  jou  baie  lief. 


Trienke. 

Wintersee,  'n  berig 

Vir  George 
Petra  Miiller 


Die  see  is  heelweek  al  vol  van  haarself  - nie  lelik  nie,  net  vól 

van  reën  en  van  die  volmaan  volgeswel.  En  die  branders,  dag  na  dag 

is  groot  en  sag  as  hulle  aankom  strand  toe:  oplaas  duia  sluiers  water 

met  wit  some  wat  oor  mekaar  vou,  soos  by  troues  die  gaas  rondom  vroue. 

Die  strand  is  ongewoon  stil  en  skoon,  geen  gekletter 

van  klippies  nie:  dis  of  alles  geteken  is 

met  ononderbroke  lyne.  Voltooi,  sou  ek  sê. 

Vier  jaar  na  die  vloed  lê  die  verbleikte  boomlywe 
nog  bo  die  hoogwatermerk  gestapel.  Merkwaardig  die  ki-ag 
van  water  wat  so  sag  kan  wees  as  dit  wil.  Anderjare  was  hier  hartstog 
en  storm;  maar  nou  is  die  strand  herinnering  en  tyd.  Nou  kom  klim  daar 
ranke  van  seedaisies  en  pampoen  deur  die  takke,  heeltemal  vervleg 
soos  hede  en  verlede.  En  seeplakkies  stáán  op  verste  aanraakplekke 
van  die  land  en  see.  Groenigheid  word  groenighede  - en  dit  lok. 
Vanoggend  was  hier  in  die  nat  sand  die  spore  van  'n  groot  bok, 
miskien  dragtig,  wat  vannag  hierlangs  gekom  het,  god  weet  waarvoor, 
en  telkens  vir  iets  geskrik  het, 

weer  geskrik  en  weer  gekom  - jy  kan  dit  alles 
aflees  van  wat  daar  te  lese  is  - in  sand  word  alles  vertel. 

En  boonop  nog  'n  sleepsel  van  iets  pofadderagtigs,  en  slang. 

Ook  dít  sal  mooi  wees  as  die  tyd  kom 

dié  sku  vlekpatrone  van  'n  adder 

soos  ek  dit  van  bo  gesien  het,  onlangs,  een  oggend  op  'n  skadurige 
plek  onder  die  portjacksons.  Maar  daar  was  geen  gevaar  nie  - ook  dit 
was  nog  koud  van  die  nag,  soos  ek.  Soos  jy  weet,  dit  neem  lank 
om  te  ontdooi.  En  daarna  ook  maar  stadig  onder  die  bosgaas  uit 
met  net  'n  teer  gevurkte  tongspleet  om  die  wêreld  te  verken. 

'n  Mens  verloor  jou  taal  hier  as  jy  lank  alleenbly.  Dan  word  jy  dankbaar 
vir  bokke  en  slange.  Alles  wat  so  skoongewas  is  - teen  die  middag  die 
gewone  middagwind,  en  met  die  volgende  ligdag  op  dieselfde  strand, 
weer  'n  nuwe  verhaal. 

Moment  onder  konieet  McNaught 
- 21  januarie  2007 
Bernard  Odendaal 


Stedelig  'bevuil'  die  sterrehemel 

- maak  selfs  die  Negester  tot  'niet'. 

Ons  wyk  dus  tydig  weswaarts  uit,  rigting 

skouspel  van  die  dageinde: 

oor  die  veld  die  aandskemertent 

waarin  gele,  perse  en  oranjes  swaai  en  sweef ... 

Ook  ander  mense  langs  hul  motors  tuur,  en  a! 
onderdeur  hul  verkykers  as  die  aandster  aanvonkel,  oe! 
as  die  Hondster  eensklaps  reg  bo  gluur;  ginnegaap 

- daar  aan  die  dalende  einders 
naderhand  al  effentjies  vermoeid  - 
tot  iemand  snak:  Dáár! 

En  alle  oë  hang  vergryp  aan  daardie  veegsel  kaatsing, 
daardie  bal  ysvuur  met  nasleep  stof  en  gas,  daardie  kurwende, 
waaierende,  aangroeiende  roei  van  glans 
waarlangs  ons  as  't  ware  uitswiep  deur  die  al 

tot  dit  skaars  minute  later  dowwer  word 
en  krimp  tot  klein  kapsule  lig 
wat  knipper, 
snuit. 


118 


Ensovoort:  ]aargang  1 1,  nommer  1,  2007 


In  die  donker  staan  ons  nou, 

elkeen  plots  "alleen  onder  die  groot  suidersterre" 

(haal  ek  aan  vir  wie  wil  luister), 

onder  die  "groot  ooptes"  en  "sonne  agter  sonne" 

waardeur  "die  ou  skedonk  genaamd  aarde"  oewerloos  moet  glip. 

En  ek  weet  hul  laat  ons  koud,  die  'ewiges'  alom, 
maar  laat  ook  woorde  brand  in  ons 
- "blom-groot"  brand  in  mý 

in  'n  uitwaaier-oomblik  van  geleende  glans. 

George  die  kok 

Hennie  van  Coller 


My  vriend,  die  altyd  bly-laggende  Jorsie, 
kan  son  en  hemel  skep  nét  uit  'n  korsie, 
geweek  in  'n  gora  by  Pella  se  skaars  water, 
gul  gegeur  met  klipsweet  en  dassies  se  geskater. 

Die  storiemaker 
Aan  George 
M.M.  Walters 


Volgens  Genesis  was  God  die  eerste  spreker. 
Die  wêreld  is  gevorm  en  lewe  het  begin 
deur  taal  en  al  die  geheimenisse  lê  opgesluit 
in  die  betekenis  van  woorde. 

Skepping  lê  dus  in  die  gesproke  draer 
van  begrip,  sy  vervoeging  en  vervorming 
en  vernuftige  vergeestenis  - die  goddelikheid 
van  wordingswoorde  wat  met  Genesis  begin. 


Izak  praat  oor  vergeet 

Vir  George 

Abraham  H.  de  Vries 


I 

Sakman  sê:  Vergeet,  en  hy  bly  'n  ruk  stil  asof  hy  die  woord  self 
ook  nou  maar  vir  die  eerste  maal  hoor.  O,  jy  bekommer  jou  oor  jy 
vergeet,  sê  hy.  Wat  moet  ek  dan  sê? 

Dat  ek  dink  daar's  rede  vir  die  vergetery,  dis  al  wat  ek  kan  sê. 
Kyk  nou  vir  my  die  ander  dag.  Ek  is  met  die  rooi  bakkie  in  dorp 
toe,  parkeer  voor  die  stadsaal,  die  hoofstraat  staan  te  vol  met  al 
wat  motor  en  bakkie  is.  Dis  Saterdagoggend;  al  wat  leef  en  streef, 
is  op  die  dorp.  Klim  uit,  loop  oor  die  straat,  gaan  koop  'n  potjie 
Samboksalf  by  die  apteek.  Gesels  met  Gerrie  oor  die  verbouery 
aan  die  ou  Mann-huis.  En,  toe  ek  daar  uitstap  - reg  geraai:  waar 's 
my  bakkie?  Ek  het  hom  dan  nou  net  voor  Nissen's  geparkeer, 
voor  ek  oor  die  straat  geloop  het  apteek  toe.  Dêmmit,  moet  nou 
net  nie  vir  my  sê  die  ding  is  vandag  gesteel  nie.  Jy  weet  mos  hoe 
wild  hol  'n  mens  se  gedagtes  rond  agter  'n  ding  aan  wat  weg  is. 

Kyk  op  en  af  in  die  straat,  niks  voor  die  Royal  nie,  niks  voor 
die  ou  Dinnie's  nie;  dit  het  my  gekos  oor  die  straat  loop  voor  ek 
van  die  Vinknes  se  stoep  af  sien:  dáár  staan  die  swerkater  van  'n 
rooi  bakkie. 

En  daar  loop  'n  vrou  oor  die  straat  na  die  bakkie  toe,  ek  het 
my  nog  verbeel  ek  ken  haar,  maar  niks  verder  nie. 

Toe  eers  wors  en  vleisie  gaan  haal  by  Dirk  Maree  in  die  slag- 
huis.  Ansa  sou  die  middag  kom  braai.  In  die  slaghuis  vir  Gawie 
van  Grietjie  staan  en  vertel  van  my  bakkie  wat  byna  "gesteel"  was. 

Toe  ek  weer  kyk,  toe  staan  die  einste  vrou  bý  die  bakkie  se 
deur.  En  toe  herken  ek  haar  ook.  Annette  was  haar  naam,  sy  was 
saam  met  my  op  skool  en  ons  het  nogal  'n  ogie  op  mekaar  gehad. 
Haar  pa  was  daardie  jare  rekenmeester  hier  by  die  Koóperasie, 
hulle  is  hiervandaan  Riversdal  toe;  ek  het  haar  nog  eenkeer  weer 
gesien  toe  ons  teen  Oakdale  gaan  voetbal  speel  het. 

Ons  groet,  sy  val  my  byna  om  die  hals;  sy  gesels  en  ek  gesels, 
en  ek  kyk,  en  ek  staan  en  glimlag  vir  myself  sonder  om  my  kieste 
te  plooi.  Want  'n  mens  is  'n  ding  sonder  limiete,  as  jy  eerlik  wil 
wees  met  jouself.  Terwyl  ons  so  praat,  dog  ek  by  myself,  die  jare 

gaan  verby  en  ons  kan  niks  verander  nie,  maar  dit  is  darem  'n 
jammerte  dat  haar  pa  so  gou  ander  weivelde  gaan  soek  het.  Sy 
was  toe  al  mooi  en  sy  is  nou  nog  mooier.  Sag,  daar  was  altyd  iets 
sags  aan  haar,  en  met  daardie  groot,  onskuldige  oë  wat  in  jou  siel 
in  kyk.  Los  nou  maar  daardie  aand  uit  waaraan  ek  toe  staan  en 
dink,  jy's  groot  genoeg. 

Ek  praat  maar  net  daarvan  oor  ek  daaroor  staan  en  wonder 
het  onder  die  geselsery  oor  die  skoolklas  en  die  onderwysers  en 
allerhande  onthou-jy-nogge;  ek  dog  nog  daarby:  kyk,  let  op  jou 
woorde,  sit  'n  wag  voor  jou  mond,  want  hoe  ouer  jy  word  hoe 
makliker  verspreek  jy  jou,  en  hier's  daar  vandag  groot  kans  dat 
jou  woorde  in  jou  gedagtes  rondrol  nes  'n  hond  in  water,  en  voor 
jy  weet,  is  almal  vies  vir  jou.  Ag,  maar  ons  práát  net  en  ons  gesels. 

Later  toe  sê  my  gewete  vir  my  jy  moet  maak  dat  jy  by  die  huis 
kom,  Stefaans  sou  'n  draai  daar  by  my  maak.  En  dis  toe  wat  ek 
begin  mik  vir  die  bakkie  se  deur.  Maar  as  ek  mik,  dan  mik  sy  ook. 
Dit  voel  my  later  ons  het  albei  trekkings.  Ek  dog  nog  waarnatoe 
dan  nou  as  sy  hier  by  my  inkJim,  toe  sien  ek  sy  kyk  oor  my  skouer 
en  sy  sê:  "Pappa,  laat  ek  jou  voorstel,  dis  Sakkie  van  wie  ek  jou  al 
so  baie  vertel  het.  Ek  was  mál  oor  hom,  maar  hy  het  my  nie  eens 
raakgesien  nie.  Sakkie,  dis  my  man,  Theunie." 

Ons  groet,  vra  oor  en  weer  uit,  want  toe  hy  sy  hand  uitsteek 
toe  dog  ek:  jy  is  van  die  Jouberts  van  De  Tradouw.  Annette  het 
op  Barrydale  in  die  bank  gewerk.  Dis  hoe  húlle  twee  by  mekaar 
uitgekom  het. 

Ons  pluis  families  uit  en  later  toe  groet  ons,  ek  vat  haar  nogal 
aan  die  skouer.  Waar  sou  hulle  geparkeer  het?  wonder  ek  nogal, 
toe  klim  hulle  hier  voor  my  in  my  bakkie;  met  die  wegry,  toe  sien 
ek  eers  dis  nie  my  nommer  nie. 

Daar  staan  ek  in  die  leë  straat  voor  die  Barclays  Bank  en  ek 
wonder:  hoe't  ek  dan  nou  vergeet  waarnatoe  ek  op  pad  was  toe 
ek  op  haar  afgekom  het?  Koerant,  brood,  die  Samboksalf,  lynolie 
wat  hulle  by  die  huis  wou  gehad  het,  ek  het  als.  Wat  had  ek  dan 
nou  nié?  Dis  eers  toe  ek  op  my  bakkie  se  sleutels  in  my  broeksak 
klop  dat  ek  onthou  wat  ek  vergeet  het. 

Eïet  ék  vir  myself  gesit  en  lag  voor  daardie  stadsaal!  Half 
weemoedig  ook,  kan  jy  maar  sê.  Want  deur  die  jare  loop  'n  mens 
darem  ook  vól  met  als  wat  moontlik  en  als  wat  jy  geweet  het 
onmoontlik  is.  Dis  dié  wat  ek  sê,  dis  nie  'n  wonder  mens  vergeet 
al  hoe  makliker  soos  jy  ouer  word  nie. 

Mens  kan  skaars  bekóstig  om  goed  te  onthou,  as  jy  mooi  daar- 
oor  nadink. 

II 

Sakkie  sê:  Waar  op  aarde  is  jou  sleutels?  My  ou  broer,  jy  aard  by 
die  dag  meer  na  my.  En  dis  nie  so  'n  goeie  plan  nie. 

Myne  was  voorverlede  week  so  weg.  En  verlede  week  weer. 
Toe  ek  by  Boelie  aankom  daar  tussen  die  apteek  en  die  ysteware- 
winkel  in  dié  tweevertrekhuisie  waar  hy  gewoon  het,  toe  was  ek 
al  by  al  wat  'n  winkel  is  dwarsdeur  die  hele  dorp  én  ek  was  buite 
by  albei  die  kaasfabrieke.  Maar  kar  se  sleutels  mét  huis  se  voor- 
deursleutel  aan  was  wég.  En-my-senuwees-was-óp! 

Ek  weet  nie  of  jy  Boelie  onthou  nie.  Trá-gies.  En  by  tragies 
nog  verby.  Een  van  die  beste  onderwysers  wat  ooit  in  hierdie 
hele  distrik  gebore  is.  Later  het  hy  anderkant  Seweweekspoort 
geboer.  A1  agteruit  met  als.  Sy  huwelik  ook.  Kyk,  gedrink  het  hy 
nooit,  die  mense  het  geglo  iewers  in  sy  brein  het  iets  uitgehaak, 
toe  klap  daar  'n  deur  en  toe  begin  die  koppies  rinkel  in  sy  kop. 
Lang  storie,  want  'n  mens  klou  mos  nou  maar  oral  vas  en  dan 
gaan  afdraand  stadig.  Maar  toe  ek  die  dag  daar  sonder  my  sleu- 
tels  voor  sy  kamer  staan,  was  hy  'n  arm  ou  alleenloper.  Het  meestal 
alleen  in  die  kafee  gesit  en  nooit  met  niemand  gepraat  nie;  en 
niemand  het  hom  ook  later  meer  jammer  gekry  of  iets  aan  sy  siel 
en  saligheid  probeer  doen  nie. 

Ek  staan  daar  voor  sy  deur  en  hy  maak  oop  en  ek  trek  los  van 
hoe  ek  byna  dood  is  van  die  bekommernis. 

Wat  hy  toe  sê:  "En  mens  krý  mos  nie  'n  groter  bekommernis 
as  oor  sleutels  nie."  Hy  moes  geraai  het.  Of  my  iewers  in  die  dorp 
gehoor  rondvra  het. 

Nou  moet  ek  eers  vir  jou  iets  vertel,  want  jy  foeter  Europa  toe 
vir  vuurhoutjies,  maar  by  Boelie  was  jy  nog  nie.  In  sy  voorkamer- 
tjie  teen  die  verste  muur  was  daar  'n  yslike  kaart  van  'n  stuk  van 
Europa  en  die  hele  Afrika.  Gróót,  byna  die  hele  muur  vol.  En 
bokant  sy  eettafel  (met  net  twee  stoele,  maar  goeies,  stinkhout  en 
netjies  geriempie)  het  'n  afdruk  gehang  van  Die  Breë  en  die  Smalle 
Weg.  Verder  was  die  kamer  maar  redelik  kaal. 

Boelie  gaan  sit  op  een  van  die  stoele  en  hy  bly  kyk  na  my  met 
sy  blou  oë.  Bietjie  skeel,  net  genoeg  om  'n  mens  ongemaklik  te 
maak,  en  ek  gaan  sit  en  ek  vertel  een  strook  deur  van  my  soektog 
na  die  sleutels. 

Skielik  vlieg  Boel  op  en  gryp  'n  houtlepel  van  die  tafel  af.  Ek 
dog:  hier  kom  dit! 

"Daar's  Rusland,"  sê  hy  en  hy  wys  met  die  lepel  na  die  bokant 


van  die  landkaart.  En  toe  begin  daardie  Boel  met  'n  storie,  my  ou 
broer,  my  mond  hang  later  al  hoe  wyer  oop.  Hy  sê  'n  mens  moet 
glo  nie  links  deur  Europa  af  ry  tot  onder  in  Spanje  nie.  Nee,  want 
dan  gaan  jy  glo  duskant  die  Middellandse  See  aan  die  verkeerde 
kant  in  Afrika  in.  Nou  moet  jy  hoor  hoekom  nie.  Oor  die  Franse 
nêrens  aan  hulle  kant  van  Afrika  brúe  oor  die  riviere  gebou  het 
nie.  Paaie  is  glo  ook  onrybaar.  Jy  sou  sê  hy  was  al  dáár! 

Ek  dog  by  myself:  Boel,  nou  lieg  jy  mos  lekker.  Maar  ek  sê  net: 
Aitsa!  Want  toe  onthou  ek  hy  was  nios  onderwyser  en  ek  dog: 
bly  liewer  stil,  Izak,  en  luister.  Ghwa!  slaan  hy  met  die  lepel  op 
die  kaart. 

"Hier  is  die  Swart  See,"  wys  hy,  "waar  al  die  bannelinge  was," 
sê  hy.  "Maar  los  eers  daardie  stories.  Kom  ons  gaan  daardie  kant 
van  Europa  af;  deur  Turkye,  oor  die  Middellandse  See,  dan  kom 
ons  by  Egipte  in  Afrika  in.  Egipte  is  daardie  hoedjie  wat  die  Soedan 
op  haar  kop  het.  Kyk,  die  Soedan  lyk  mos  nes  'n  vrou  met  haar 
neus  in  Tsjad  en  haar  nek  in  Uganda;  jy  onthou  mos  nog  vir  oom 
Idi?  Amien?  Van  Uganda  af  gaan  ons  deur  Tanzanië,  by  Burundi 
verby,  en  nou  kan  ons  kies:  gaan  ons  deur  Malawi  of  deur  Mosam- 
biek? 

Deur  Malawi,  antwoord  hy  homself.  Kortpad  deur  Zimbabwe; 
af;  oor  die  rivier,  in  Suid-Afrika  in.  Weer  besluit:  kuslangs?  Nee, 
die  binneland  deur,  langs  Swaziland  en  Lesotho  verby;  af;  af  (hy 
draai  die  lepel  om  en  wys  met  die  steel).  Dan  gaan  ons  hier  oor 
die  Gariep  in  Kaapland  in.  Die  Hexrivierberge  kan  jy  op  dié  kaart 
nie  sien  nie.  Maar  hier's  Kaapstad.  Daar  staan  dit." 

Hy  kom  regop,  buk  dan  na  my  kant  toe. 

"Nou  moet  jy  dophou.  Die  wêreld  raak  al  hoe  kleiner."  Ek  kon 
sien  daardie  man  dink  hy  staan  nou  weer  voor  'n  klas.  Hy  kry  'n 
potlood  wat  in  'n  blompotjie  gestaan  het,  aan  sy  uitveër  beet. 

"Van  die  Kaap  af  gaan  nou  binneland  in,  tot  by  Worcester; 
hier  is  Worcester;  daar  draai  ons  af  van  die  N1  af,  hier  lê  Robert- 
son  en  Montagu  so  'n  dotjie  of  twee  van  mekaar  af. 

"Daardie  spatsel  - dit  was  'n  vlieg,  ek  sal  dit  later  skoonmaak 
- daardie  spatsel  is  te  groot  vir  Barrydale.  Maar  kom  ons  sê  maar 
dis  Barrydale.  Dan  moet  Ladismith  hier  lê,  miskien  hier,  niks  ver- 
der  as  vier,  vyf  vingerkoppe  van  Kaapstad  af  nie. 

"Staan  nou  op,  kom  kyk."  En  ek  doen  dit  wragtag  ook  nog. 
"Daar  lê  Calitzdorp.  Nee,  nie  op  die  kaart  nie,  die  grote  Swart- 
berg  lê  ook  nêrens  op  die  kaart  nie.  Hoeko  ook  nie,  maar  daar  lê 
Oudtshoorn.  Waar  ek  wys. 


"En  hier,  kyk  nou  mooi,  hier's  Ladismith." 

En  toe,  sê  Izak,  toe  vang  daardie  Boelie  wat  agteruit  en  agter- 
uit  geleef  het  tot  in  daardie  kamertjie  met  die  twee  stoele,  toe 
vang  hy  toe  vir  my  met  sy  aardrykskundeles  dat  ek  lag  en  dat  ek 
ophou  lag  gelyk.  Want  hy  kyk  na  my  met  daardie  twee  skeel, 
blou  oë  en  hy  sê: 

"Sakkie,  kyk  die  wêreld  nou  mooi  deur.  Dan  sê  jy  my  waar 
dink  jy  is  jou  sleutels!" 

My  kakebeen  was  nog  nie  haaks  genoeg  vir  lag  nie,  toe  onthou 
ek,  ja-nee,  toe-ge-ys  nes  in  Rusland,  dis  waar  my  sleutels  is.  In 
Frank  Nissen  se  winkel.  In  die  yskas  met  die  opslaandeksel.  Onder 
die  bevrore  ertjies.  Daar  ingeval  toe  ek  vir  ons  'n  hoendertjie  uit- 
gehaal  het.  Ek  dog  nog,  val  maar  in.  En  daar  het  ek  hulle  toe 
weer  gekry  ook.  Oop  en  bloot.  Iemand  moes  seker  die  pak  ertjies 
gekoop  het. 

Maar  daardie  man  met  sy  geskifte  hempskrae  en  sy  skeel  oë 
en  sy  armhorlosie  met  die  een  wyser,  daardie  man  het  die  wêreld 
beter  geken  as  die  wêreld  vir  hom.  Ons  sal  almal  al  toeka  vergeet 
wees  en  die  rooirantjies  deur,  dan  vra  die  mense  steeds:  Onthou 
jy  nog  die  storie  wat  hy  tóé  mee  vorendag  gekom  het? 

Hoe  verder  oos ... 

Storie  vir  'n  draaijakkals 
Wium  van  Zyl 


My  vriendin  se  man  het  verdwyn.  Eers  gaan  klasgee  by  'n  uni- 
versiteit  in  een  van  die  Oossee-republieke  en  toe  geleidelik  opge- 
hou  om  terug  te  skryf  en  selfs  die  telefoon  te  beantwoord. 

A1  sedert  my  aankoms  in  Warschau  bespreek  sy  dit  met  my. 
Ons  het  die  saak  al  van  alle  kante  bepraat  en  dit  eens  geword  dat 
sy  tog  maar  self  moet  gaan  kyk  wat  aangaan,  al  is  dit  midde-win- 
ter  en  bar.  Estland,  Letland  en  Litaue  het  bowendien  nog  min 
van  die  golf  van  vooruitgang  meegemaak  wat  die  laaste  dekade 
uit  Wes-Europa  oor  Pole  gespoel  het.  Dit  is  ruwe,  agterlike  lande 
volgens  my  vriendin. 

In  venynige  koue  haal  ons  die  bus  in  die  Oos/Wes  Jerozolim- 
skiestraat,  na  die  noordstasie.  Daar  stop  die  nagtrein  na  die  Oos- 
see-republieke  eerste.  Dit  gaan  haar  ten  minste  verseker  van  'n 
lekker  slaapbank  voordat  die  res  van  die  passasiers  by  die  hoof- 
stasie  opklim.  Ek  swoeg  met  haar  tas  wanneer  ons  van  die  halte 
met  die  halfduister  gang  onder  die  besige  straat  deurstap.  Die 
tonnel  loop  ook  onder  die  spore  deur.  Oral  brand  swakkerige 
gloeilampe  in  nerfaf  kroegies  waar  werkers  in  dik,  grou  jasse  hul 
Vrydagaand  sit  en  deurbring,  glase  wodka  so  helder  soos  reën- 
water  in  die  hand. 

Hier  het  die  Westerse  welvaart  nog  nie  binnegedring  nie.  Die 
Oosblok-verslonstheid  van  vroeër  klou  verbete  vas  aan  mure 
waarvan  die  grys  verf  afskil,  'n  plafon  waardeur  water  sypel. 

Om  seker  te  maak  dat  ons  inligting  oor  die  treintyd  en  perron 
reg  is,  hou  ons  aan  na  die  wagkamer  toe  - heeltemal  aan  die  an- 
der  kant.  Ons  sukkel  die  trappe  op  en  beland  in  'n  ruimte  wat 
roep  om  'n  Fellini.  Terwyl  wolkekrabbers,  McDonald's-  en  reke- 
naaradvertensies  die  ou  hart  van  Warschau  oorwoeker,  is  die  trein- 
rooster  hier  nog  aangedui  op  'n  bord  waar  letterblokkies  met  die 
hand  ingepas  word  soos  by  'n  looddrukkery  van  weleer.  Slegs 
met  die  grootste  moeite  kan  'n  mens  uitmaak  dat  die  vloerbe- 
dekking  eens  uit  teëls  bestaan  het. 

Agter  die  hitte  aan  het  hier  'n  wonderlike  versameling  mense 
vergader.  Vodderige  figure  wat  ledemate  of  oë  vermis.  Enkele 


Ensovoort:  jaargang  1 1,  nommer  1,  2007 


127 


soldate  in  uniforms  van  'n  leër  wat  nog  'n  klompie  jaar  gelede 
die  absolute  vyand  was.  En  tussen  alles  staan  een  enkele  beeld- 
skone  meisietjie  in  'n  sneeuwit  broekpakkie.  Dat  sy  my  verbaasde 
blik  op  haar  voel,  is  blykbaar  die  laaste  strooi.  Sy  slinger  haar 
rugsakkie  oor  haar  skouer  en  laat  klap  die  metaaldeure  hard  agter 
haar  toe. 

Volgens  die  bord  is  dit  nog  goed  'n  driekwartier  voor  die  trein 
trek  en  ons  soek  'n  plekkie  op  die  verweerde  banke. 

Ek  begin  opnuut  uitvra  oor  díe  oorgangstyd.  Terwyl  die  jong- 
mense  skynbaar  moeiteloos  die  sprong  geneem  het  na  neus- 
ringetjies,  punkhaarstyle  en  oorfoontjies  wat  só  oorverdowend 
lawaai  dat  nie-dowes  dit  moeilik  langs  hulle  kan  uithou,  sien  mens 
ook  arm  ou  vroue  op  straat  in  vullisbliklce  krap,  en  mymerende 
verskoppelinge  in  die  enkele  ou  melkkantiene  wat  nog  uit  die 
Kommunistiese  era  oorgebly  het.  Sy  vertel  van  haar  ingenieur- 
broer  wie  se  padbou-afdeling  moes  privatiseer  en  toe  bankrot 
gegaan  het.  Van  'n  familielid  wat  in  hart  en  siel  kommunis  was 
en  nou  in  die  wodka  troos  soek,  tot  totale  ellende  vir  sy  gesin. 
Soos  gewoonlik  praat  ons  Nederlands,  hoewel  sy  eintlik  Afrikaans 
wil  hoor. 

Opeens  spreek  'n  figuur  op  die  bank  teenoor  ons  ons  aan  in 
die  vir  my  steeds  onverstaanbare  Pools.  Vir  die  eerste  keer  sien 
ek hom  werklik raak,  'n  jong  mannetjie  in  'n  afgetaande  weermag- 
jassie,  met  'n  konfytpot  in  die  hand  waaruit  hy  iets  stomend 
warms  drink.  Terwyl  hy  praat,  maak  hy  die  deksel  toe. 

"Die  meneer  sê  hy  hoor  ons  praat  lekker  Nederlands  met  me- 
kaar!"  verduidelik  sy  vir  my. 

Bly  omdat  hy  nou  geselskap  gekry  het,  gaan  hy  voort.  Met- 
tertyd  verduidelik  sy  hy  is  'n  Tartaar  uit  die  Oekraïne.  Efaar 
woorde  laat  hom  gloei  van  trots.  Eiy  kon  ons  Nederlands  herken 
omdat  hy  ná  die  val  van  die  muur  lank  in  Duitsland  gewerk  het. 

"En  dié  meneer  is  'n  Suid-Afrikaner!"  kondig  my  vriendin  teen- 
oor  hom  aan  voor  sy  haar  na  die  kaartjiekantoor  begewe  om  tog 
maar  seker  te  maak  oor  die  trein. 

Dis  asof  hierdie  nuus  die  Tartaar  met  elektrisiteit  gelaai  het. 
Hy  stoot  met  'n  knetterende  deurmekaarspul  van  Germaanse 
woorde  alle  taalhindernisse  uit  die  pad.  "Boesmans,"  sê  hy,  "julle 
het  Boesmans  en  die  vroue  het  súlke  groot  agterstewes!"  Dit  klink 
na  'n  juigkreet.  Hy  dink  'n  oomblik  na,  haal  weer  die  deksel  af 
van  die  konfytpot,  lig  dit  soos  vir  'n  heildronk.  "Rooibostee,  julle 
het  rooibostee!" 

Hy  buk  nader  en  ek  voel  die  warmte  van  'n  groot  toegeneent- 
heid.  Sy  stem  sak  sodat  slegs  die  sagte  klanke  van  vertroulikheid 
nog  suis. " Westerse  vroue  is  maar  niks/'  fluister  hy.  "Dit  kom  deur 
al  die  kunsmatige  slowwe  wat  hulle  inkry.  Hulle  is  heeltemal 
vergiftig."  Hy  kyk  eers  versigtig  oor  sy  skouer  voor  hy  verder 
gaan.  "Maar  hoe  verder  Oos  jy  gaan  ..." 

Dan  is  my  vriendin  terug.  Die  bord  was  inderdaad  verkeerd, 
miskien  al  jare.  Ná  ek  en  die  Tartaar  'n  broederlike  handdruk 
gewissel  het,  help  ek  haar  haastig  na  die  regte  perron  toe.  Haar 
bedjie  is  al  opgemaak  met  skitterwit  lakens  en  slope.  Die  trein 
self  lyk  na  iets  uit  Dokter  Shivago. 

Wanneer  ek  weer  anderkant  die  skemer  tonnels  die  straat  be- 
reik,  het  alle  verkeer  verstil  en  verdwyn.  Die  koue  het  omgeslaan 
in  vriesweer.  Elke  tree  is  opeens  'n  waagstuk  op  'n  oppervlak 
waar  vastrap  beenbreek  beteken. 


Instructions  to  authors 


Ensovoort  gladly  receives  articles,  book  reviews 
and  creative  writing  (poems,  prose  and  short 
dramas)  for  publication.  The  focus  is  on  Afri- 
kaans  and  Dutch  literature  in  the  context  of 
both  the  broad  South  African  and  the  Dutch 
arid  Flemish  communities.  Contributions  of 
sodocultural,  environmental  literature,  applied 
linguistics  or  comparative  nature  are  also 
applicable. 

Although  contributions  in  Afrikaans,  Dutch 
and  English  will  receive  priority,  contributions 
in  the  other  South  African  languages  will  also 
be  welcome. 

Ensovoort  has  been  accredited  for 
subsidisation  to  universities  and  research 
outputs.  Page  money  will  be  recovered  from 
the  institutions  of  writers  whose  contributioris 
qualify  for  subsidisation. 

Contributions  must  not  exceed  6 000  words 
and  must  be  sent  electronicaUy  to  the  editor- 
ship,  typed  in  one  and  a halve  spacing  in  Times 
New  Roman  12-point  type-font  witli  indented 
paragraphs  but  without  a blank  line  between 
paragraphs.  The  text  of  artides  must  also  be 
preceded  by  a translation  of  the  title  and  a sum- 
mary  of  between  150  and  200  words  in  English. 

Contributions  will  be  reviewed  by  at  least 
two  referees.  Although  the  referees'  reports  can 
be  sent  to  contributors,  the  identity  of  tlre 
referees  will  be  kept  confidential. 

All  contributions  must  be  ready  for  publi- 
cation  when  submitted  and  thoroughly 
linguistically  edited.  High  standards  with 
regard  to  quality  and  linguistic  care  are 
expected.  The  editors  reserve  the  right  to  edit 
contributions  after  they  have  been  refereed  (if 
necessary),  but  the  individuality  of  authors  will 
be  respected. 

The  Harvard  method  must  be  used  for 
references.  References  in  the  text  must  consist 
of  tlie  name(s)  of  the  author(s),  year  of  publi- 
cation  and  page  number(s)  between  brackets, 
for  example  (Qoete,  1963:6). 


Numbers  of  endnotes  should  be  affixed  as 
superscripts  without  brackets  and  to  the  right  of 
any  punctuation  marks  in  the  text.  The  end- 
notes  appear  at  the  end  of  the  text  after  the 
bibliography. 

Full  details  of  tlie  literature  referred  to  in  the 
text  must  appear  at  the  end  of  the  article  under 
the  heading  "Bibliography".  The  literature  must 
be  arranged  alphabetically  according  to  the 
authors'  sumames.  Please  note  the  following 
examples: 

Cloete,  TT.  1963.  Op  die  woord  af:  Opstelle  oor  die 
poësie  van  N.P.  van  Wyk  Louw.  Johannesburg, 
Port  Elizabeth,  Kaapstad  and  Bloemfontein: 
Nasionale  Boekliandel. 

Coetser,  Johannes  Lodewikus.  1990.  Die  ge- 
leentheidsdrama  by  N.E  van  Wyk  Louw. 
Pretoria:  Universiteit  van  Suid-Afrika. 
(Unpublished  D.Litt.  et  Phil.  thesis.) 

Faverey,  Hans.  1993.  Verzamelde  gedichten. 

Amsterdam:  De  Bezige  Bij. 

Marais,  Johann  Lodewyk.  2005.  Die  belangrikste 
Afrikaanse  gedig(te).  [A].  Available  at:  http:// 
www.oulitnet.co.za/poesie/default.asp 
<Accessed  on  29  June  2007>. 

Van  Coller,  H.E  & Odendaal,  B.J.  1999.  George 
Weideman  (1947-).  In:  Van  Coller,  H.E  (red.). 
Perspektief  en  profiel:  'n  Afrikaanse 
literatuurgeskiedenis:  Deel  2.  Pretoria:  J.L.  van 
Schaik,  pp.  764-785. 

Viljoen,  Louise.  2003.  Die  digter  as  reisiger: 

Twee  gedigsiklusse  van  Leipoldt  en  Krog. 
Stilet  15(1),  Maart,  pp.  80-100. 

Opinions  that  are  raised  in  contributions  are  not 
necessarily  endorced  by  the  editorship. 


Jaargang  11,  nommer  1,  2007  R50,00 


Die  Afrikaanse  skrywer  George 
Weideman  debuteer  in  1 966,  toe  hy 
agtien  jaar  oud  en  in  sy  tweede  jaar 
aan  die  Universiteit  van  Pretoria  was, 
met  die  digbundel  Hondegaloppie. 

[...]  Mettertyd  het  Weideman  as 
"Afrikaans  se  veelsydigste  skrywer" 
bekend  geword.  Dit  is  die  gevolg  van 
sy  suksesvolle  beoefening  van  ander 
genres  as  die  poësie,  beginnende  met 
die  skryf  van  radiodramas  [...].  Sedert 
die  1990's  het  Weideman  se 
produktiwiteit  toegeneem  [...]  en  werk 
hy  voort  in  'n  verskeidenheid  genres 
en  genrevorme,  wat  die  poësie, 
kortverhaal,  roman,  jeugverhaal, 
drama,  radiodrama,  kinderboek, 
akademiese  artikel  en  resensie  insluit. 

